
PROLOG 


hestia ciudată a fost că Ghreni Nohamapetan, Ducele 
de Capăt în exercițiu, chiar a văzut racheta sol-aer cu 
o secundă înainte să-i lovească mașina zburătoare. 

Tocmai vorbea cu Blaine Turnin - care, acum că se gândea la 
asta, era limpede că nu se descurca prea bine în funcţia de ministru 
al apărării - despre întâlnirea clandestină pe care urmau s-o aibă 
cu o facțiune rebelă care promisese să treacă de partea ducelui în 
actualul război civil. Când Ghreni se întoarse să-i spună ceva lui 
Turnin, vederea lui periferică surprinse un fulger de lumină care-i 
atrase atenţia spre hubloul gros de la babord, unde racheta sol-aer 
menţionată mai sus devenise brusc cât se poate de vizibilă. 

Cred că este o rachetă ar fi vrut să spună Ghreni în acea clipă, 
dar nu reuși să îngaime decât prima literă din primul cuvânt îna- 
inte ca racheta să lovească mașina zburătoare și înainte ca totul, 
de fapt, să se ducă dracului complet. 

În fracțiunea de secundă ce urmă, timp în care mașina zbură- 
toare își schimbă orientarea pe mai multe axe, făcându-l pe Blaine 
Turnin - care nu-și pusese centura de siguranţă - să se rostogo- 
lească ca o bilă de flipper umană, rozalie și surprinsă, pe suprafe- 
tele din cabina pasagerilor, în mintea lui Ghreni Nohamapetan, 
Ducele de Capăt în exercițiu, încolțiră mai multe gânduri care, 

în loc să i se contureze pe rând în creier, apărură complet formate 
și suprapuse, de parcă funcţiile sale cognitive superioare deciseseră 
să se elibereze în același timp de balast și să-l lase pe Ghreni să 
rezolve problema mai târziu (dacă ar mai fi existat un mai târziu), 
ceea ce, de vreme ce gâtul lui Blane Turnin devenise tulburător 
de flasc, părea destul de improbabil. 

Poate că ar fi mai ușor ca aceste gânduri să fie descrise sub 
formă de procente, în funcție de nivelul atenţiei acordate fiecăruia 
de Ghreni. 

Pe primul loc era: Rahat, futu-i, futu-i, rabat, futu-i, rabat, futu-i, 
rahat, rabat, rabat, la naiba, la naiba, la naiba! care ocupa cam 
89% din atenţia lui Ghreni. Având în vedere că mașina sa zbură- 
toare începea să se rotească și să piardă altitudine, acest lucru era 
ușor de înțeles. 

Pe locul doi, la mare distanţă, cu aproximativ 5% era: Cum 
au ştiut rebelii, am stabilit întâlnirea asta abia de vreo oră, nici 
măcar eu nu am ştiut că o să fiu în mașina asta; și unde dracu sunt 
contramăsurile, eu sunt conducătorul întregii planete şi mă con- 
frunt cu un război civil, te-ai aștepta ca oamenii mei de pază să fie 
mai vigilenți acum. Drept vorbind, erau cam multe de asimilat 
pe moment, așa că mintea lui Ghreni se hotări să lase această 
întrebare fără răspuns. | 

Pe locul trei, ocupând poate 4,5% din atenţia lui Ghreni, era: 
Cred că am nevoie de un nou ministru al apărării. Din moment ce 
corpul lui Blaine Turnin avea acum o formă ce putea fi descrisă 
doar ca „profund încovrigată“, acest lucru era probabil corect şi, 
prin urmare, nu mai trebuia analizat. 

Mai rămânea doar un al patrulea gând, care, deşi ocupa doar 
o biată rămăşiţă a puterii cognitive și a capacității de concentrare 


a lui Ghreni, era totuși ceva la care se mai gândise înainte, chiar 

des — atât de des, încât se putea spune că, în multe feluri, era ceea 
ce-l definea pe Ghreni Nohamapetan și-l făcuse omul care era azi: 
un bărbat violent, prizonier al unor forțe atât gravitaționale, cât 
și centrifugale. Acest gând era: De ce eu? 

Şi, într-adevăr, de ce Ghreni Nohamapetan? Ce împrejurări 
ale destinului îl aduseseră în acest moment al vieții sale, lăsându-l 
să se învârtă sălbatic, fără să se poată opri atât literalmente, cât și 
existenţial, încercând să se abțină să vomite peste cadavrul (era 
aproape sigur că murise) al acum foarte posibil fostului său mi- 
nistru al apărării? 

Aceasta era o întrebare multidimensională cu mai multe răs- 
punsuri pertinente: 

a) se născuse; 

b) într-o familie aristocrată, cu ambiția de a conduce 
Interdependenţa, un imperiu de sisteme solare care existau de un 
mileniu; 

c) și care erau conectate de Flux, un fenomen pe care Ghreni 
nu-l înțelegea, dar care funcționa asemenea unei conducte super 
rapide dintre sistemele solare ale Interdependenţei; 

d) toate acestea erau impozitate și controlate de către Împărax, 
care guverna de la Centru, sistemul prin care trecea aproape fie- 
care curent de Flux; 

€) lucrurile aveau să stea astfel până când, în viitorul apropiat, 
urma să aibă loc o schimbare puternică în Flux, când aproape 
toate rutele urmau să treacă pe la Capăt, care acum era cel mai 
puţin accesibil sistem din Interdependență; 

f) de aceea Nadashe, sora lui Ghreni, își dorea un Nohamapetan 
la Capăt, pentru a uzurpa puterea Ducelui care guverna acum, dar 


ea nu putea s-o facă, fiindcă era ocupată să încerce să se mărite cu 

Rennered Wu, următorul pretendent la tronul imperial, iar fratele 
lui Ghreni, Amit, conducea afacerile Casei de Nohamapetan; 

g) aşa că, bineînțeles, trebuia să fie Ghreni, aia e; 

h) care se dusese la Capăt și urzise în secret un război civil, în 
timp ce se aliase public, de formă, cu Ducele anterior; 

i) pe care apoi îl asasinase, dând vina pe Contele de Claremont, 
despre care Ghreni credea că e doar inspectorul financiar imperial; 

j) devenise astfel Ducele în exercițiu, promițând sfârșitul răz- 
boiului civil, lucru pe care era evident în stare să-l facă fiindcă, 
până la urmă, el era cel care îi sponsoriza pe rebeli; 

k) dar, așa cum avea să se descopere, Contele Claremont era 
și un fizician al Fluxului, ale cărui cercetări asupra curenților 
Fluxului au stabilit că aceștia se prăbușeau, nu se modificau; 

l) ceea ce s-a dovedit a fi corect atunci când curentul Fluxului 
dintre Capăt și Centru, singurul curent care pleca de la sistemul 
de Capăt, s-a prăbuşit; 

m) apoi contele s-a oferit, în spiritul pragmatismului, să-și 
unească forțele cu Ghreni pentru a pregăti Capătul pentru imi- 
nenta izolare cauzată de prăbușirea atât a Fluxului, cât şi a 
Interdependențţei, care depindea de Flux pentru supravieţuire; 

n) Ghreni nu a acceptat oferta contelui din ăăă... anumite 
motive și, în schimb, l-a făcut pe conte să dispară; 

0) asta a enervat-o la culme pe Vrenna Claremont, fiica și 
moștenitoarea contelui, care era - ce inconvenient! — și o fostă 
membră a trupelor de Pușcaşi Marini Imperiali, cu o mulțime de 
aliați, care și cunoștea în detaliu munca de cercetare a Fluxului 
realizată de tatăl ei; 

p) lucru pe care l-a spus tuturor; 

q) iar ei s-au enervat cumplit, fiindcă noul Duce în exercițiu 


nu i-a anunțat despre chestia cu „Prăbușirea Fluxului“; 

r) și de aici a pornit acest nou război civil; 

s) împotriva lui; 

t) care era purtat de noi rebeli; 

u) care, la naiba, trăgeau în mașina lui zburătoare. 

În apărarea lui Ghreni se putea spune că nu ceruse niciodată 
să se nască. 

Dar lucrul ăsta n-a fost cine știe ce consolare în momentul 
când mașina lui zburătoare se izbi de străzile de suprafață ale 
orașului Endfall, capitala de la Capăt, rostogolindu-se de mai 
multe ori înainte să se oprească. Ghreni, care-și ţinuse ochii în- 
chiși pe durata prăbușirii, îi deschise și observă că mașina sa era 
în poziție verticală. Corpul lui Blaine Turnin era pe locul de vi- 
zavi, tăcut, netulburat și liniștit, fără să dea impresia că păruse, 
în ultima jumătate de minut, un maracas scuturat din toate pute- 
rile. Doar capul lui, înclinat într-o parte de parcă oasele gâtului 
îi fuseseră înlocuite cu niște paste fierte prea mult, sugera că, de 
fapt, nu trăgea un pui de somn cât se poate de înviorător. 

Zece secunde mai târziu, portierele mașinii distruse a lui 
Ghreni fură deschise, iar oamenii din unitatea de securitate - ale 
căror mașini se pare că nu fuseseră nici măcar țintite... ce dracu'?, 
urla în capul lui Ghreni — i-au desfăcut centura de siguranţă și l-au 
tras violent afară din mașină, îmbrâncindu-l într-o alta care urma 
să-l ducă drept la palatul ducal. 

Ultima imagine cu interiorul mașinii distruse a fost corpul lui 
Turnin, care se prăbuși, transformându-se într-un covor uman. 

— Nu vi se pare suspect că niciuna dintre celelalte mașini nu 
a fost țintită? spuse Ghreni mai târziu, în timp ce măsura podeaua 
în lung și în lat într-o încăpere sigură a palatului său, aflată sub 
pământ, într-o aripă subterană proiectată să reziste la atacuri timp 
de săptămâni, ba chiar luni. Toate mașinile erau identice. Nu am 

trimis planul de zbor nimănui. Nimeni nu știa că avem de gând 
să zburăm. Și totuși, bum/, racheta a lovit o mașină — pe a mea. 
Sunt obligat să presupun că unitatea mea de securitate este com- 
promisă. Trebuie să cred că în mijlocul ei se află trădători. 

Jamies, Conte de Claremont, oftă așezat pe scaunul său, puse 
jos cartea pe care o citea și se frecă la ochi: 

— Compasiunea pe care o am pentru necazul dumneavoastră 
este oarecum limitată, înțelegeți lucrul ăsta, nu-i așa? îi spuse lui 
Ghreni. 

Ghreni se opri din mers și-și aminti în faţa cui își exprima 
conspiraţiile întunecate. 

— Pur și simplu nu mai știu în cine să am încredere, îi răspunse el. 

— Probabil că nu în mine, sugeră Jamies. 

— Dar oare greşesc? insistă Ghreni. Nu dă impresia că ar exista 
un trădător printre oamenii mei de la securitate? 

Jamies se uită gânditor la cartea sa o clipă, iar Ghreni îi urmări 
privirea spre coperta cam jerpelită pe care scria Contele de Monte-Cristo. 
Presupuse că era o biografie istorică şi se întrebă în ce sistem se afla 
Monte-Cristo. Apoi își mută din nou privirea spre conte. 

— Nu, probabil că nu greșiți, spuse Jamies în cele din urmă. 
Probabil că aveţi un trădător. Cel puțin unul. Poate mai mulți. 

— Dar de ce? 

— Ei bine, e doar o ipoteză, dar poate că are vreo legătură cu 
faptul că sunteți un incompetent care a devenit Duce printr-un 
asasinat şi care și-a minţit supușii despre prăbușirea iminentă a 
civilizaţiei, fapt în privinţa căruia, apropo, până azi nu ați făcut 
nimic ca să vă pregătiți în vreun fel semnificativ. 

— Nimeni, cu excepția dumneavoastră, nu știe că l-am omorât 


pe Duce, spuse Ghreni. 

— Perfect, atunci rămânem la un „incompetent care şi-a mințit 
supușii despre prăbușirea iminentă a civilizației“ și așa mai 
departe. 

— Chiar credeți că sunt incompetent? 

Contele îl fixă o clipă cu privirea pe Ghreni, apoi continuă: 

— De ce veniţi la mine? întrebă el. 

— Ce vreţi să spuneţi? 

— Fix asta, de ce veniți să mă vedeți? Sunt prizonierul dum- 
neavoastră şi reprezint un obstacol din punct de vedere politic. 
Faptul că m-aţi capturat și m-ați făcut să dispar este principalul 
motiv pentru care luptați în acest război civil al dumneavoastră. 
Dacă ați fi isteț... ei bine, dacă ați fi fost isteț, nu aţi fi făcut 
aproape niciunul dintre lucrurile pe care le-aţi făcut. Dar, în ceea 
ce mă privește, dacă aţi fi fost isteţ, v-aţi fi ferit de mine și m-aţi 
fi lăsat să putrezesc în pace. În loc să faceţi asta, mă vizitaţi o dată 
la câteva zile. 

— V-aţi oferit să mă ajutați, odată, îi aminti Ghreni. 

— Asta a fost înainte să vă hotărâți că planul cel mai bun e să 
mă aruncați peste bord, replică Jamies. Ca să nu mai spun că ați 
continuat să mă acuzaţi de un asasinat pe care l-aţi executat dum- 
neavoastră şi să folosiți acel asasinat pentru a o lipsi pe moșteni- 
toarea aleasă de mine de drepturile ei civile. Apropo, cum vă 
merge acum? Credeţi oare că Vrenna a fost încetinită în vreun fel 
de faptul că a fost deposedată de titlurile și de proprietăţile ei? 

— Nu o înțeleg pe fiica dumneavoastră. 

— Cum așa? 

Ghreni arătă spre Contele de Claremont: 

— Sunteţi om de ştiinţă. Nu aveţi stofă de... rebel. 

— N-am avut, fu de acord contele, până când m-aţi transfor- 
mat în așa ceva. Cât despre Vrenna, nu ați cunoscut-o pe mama ei. 

Dacă aţi fi cunoscut-o, ați fi înțeles mai bine. Nu că ar mai avea 
vreo importanţă, fiindcă, la fel ca în cazul meu, dumneavoastră 
ați transformat-o într-o rebelă, și într-una foarte eficientă. 

— Nu ştiu dacă sunt de acord cu așa ceva. 

— Da, sigur, aveți dreptate, doar un rebel complet ineficient 
ar fi reușit să se infiltreze în unitatea dumneavoastră de securitate, 
să planteze cel puţin un trădător, să vă afle itinerarul secret şi să 
trimită o rachetă direct în mașina personală, dar nu în a altora. 
Îmi cer scuze, e vina mea că nu mi-am dat seama. 

Contele se întinse din nou după cartea sa. 

— Simt nevoia să vorbesc cu cineva, spuse Ghreni deodată. 

Jamies privi spre Duce (cel în exerciţiu): 

— Poftim? 

— M-aţi întrebat de ce tot vin în vizită la dumneavoastră, spuse 
Ghreni. Am nevoie de cineva cu care să vorbesc. 

— Aveţi la dispoziţie un guvern întreg, îi aminti Jamies. 

— Care are trădători în el. 

— Aș dori să vă aduc aminte că nu sunt tocmai de partea 
dumneavoastră. 

— Nu, dar, adăugă Ghreni, făcând semn spre încăpere, dum- 
neavoastră nu plecaţi nicăieri. 

Contele făcu din nou o pauză, de parcă ar fi meditat care era 
răspunsul potrivit la faptul că i se reamintise că e prizonier, apoi 
ridică iar cartea: 

— Poate c-ar trebui să mergeţi la psiholog. 

— Nu am nevoie de terapie. 

— În locul dumneavoastră, aș mai cere o părere în privința 
acestui subiect. 

— Voi ţine seama de sfat. 

— Dar nu aveți prieteni? Nici măcar unii care se prefac? 

Ghreni dădu să-i răspundă la remarca referitoare la prietenii 
prefăcuți, dar se răzgândi. 

Jamies, cu cartea deschisă, îl privi pe Ghreni cu atenţie. 

— Haideţi, Ducele meu uzurpator, spuse el. Vă vedeam încon- 
jurat de un întreg alai când eraţi consilierul Ducelui. O gloată de 
lingăi și de oportuniști. Erați capabil să lingușiți cot la cot cu cei 
mai buni dintre ei. Acum, că aţi devenit Duce, ar trebui să fiți în 
stare să vă alegeţi cele mai bune „periuțe“. 

— Am prieteni, replică Ghreni. 

— Aha, zise contele apucându-și cartea. Atunci probabil c-ar 
trebui să-i deranjați pe ei. 

— Nu vreţi nimic de la mine. 

Contele ridică din sprâncene: 

— De fapt, doresc să renunțaţi la poziția de Duce și să mă lăsați 
să plec acasă. 

— Nu asta am vrut să zic. 

— Înţeleg, spuse Jamies ironic. Doar vă atrăgeam atenţia că 
afirmația dumneavoastră e incorectă. Dar, sigur, în ceea ce pri- 
veşte ducatul, nu doresc nimic de la dumneavoastră. 

Ghreni își deschise larg braţele: 

— Ceea ce înseamnă că pot să vă vorbesc. 

— Eu votez tot pentru un psiholog. 

— Aţi putea totuși să mă ajutaţi, spuse Ghreni. Ajutaţi-mă să 
mă pregătesc pentru ce urmează să se întâmple cu Fluxul. 

— Adică să vă ajut în ciuda faptului că sunt prizonierul dum- 
neavoastră și că luptați într-un război civil împotriva fiicei mele, 
pe care ați ucide-o dacă vi s-ar oferi prilejul. 

— Ea tocmai ce-a încercat să mă omoare pe mine. 

— Faptul că intenţionaţi să reduceți un război civil la acuzația 
puerilă „ea a început“ nu mă face prea încrezător, spuse Jamies. 

Mai mult de-atât, este prea târziu. Momentul în care vă puteam 
ajuta a fost cu mai multe luni în urmă, când m-am oferit s-o fac, 
în ciuda faptului că l-aţi omorât pe Duce şi mi-aţi pus în cârcă 
asasinatul. Ar fi fost greu să fac față, dar aș fi strâns din dinți. 
Acest război civil este ceva ce nu mai poate fi acceptat de niciunul 
dintre noi. Aţi înfuriat prea mulți oameni dintre cei care înclinau 
să vă fie dușmani și prea mulți dintre cei care tindeau să vă fie 
prieteni. Indiferent dacă m-aţi scoate la lumină acum și chiar dacă 
aș năzui să vă ajut, nimeni nu ar mai crede, după tot acest timp, 
că nu am fost constrâns s-o fac. Și chiar dacă Vrenna ar crede și 
ar trece de partea dumneavoastră — ceea ce n-ar face, apropo - 
ceilalți ar continua fără ea. 

— Atunci ce sugeraţi? 

— Cred că am vorbit deja despre demisia dumneavoastră și 
eliberarea mea. 

— În afară de asta. 

— Sugerez să începeţi să lucraţi la un plan de evadare și la 
felurite deghizări, spuse Jamies. Fiindcă suspectez că perioada 
în care veţi mai fi Duce va fi scurtă şi violentă. Deja aveţi 
trădători prin apropiere. Dacă nu vă faceți prieteni noi rapid, 
sunteţi terminat. 

Contele își îndreptă în sfârșit ochii spre cartea sa. 

— Vă spun pentru ultima oară, Înălțimea Voastră. Pușcașii 
Marini Imperiali nu se vor implica într-o dispută domestică, îi 
spuse Sir Ontain Mount lui Ghreni, după ce Ducele (în exercițiu) 
îl chemase pe birocratul imperial de la stația spaţială unde erau 
cantonaţi el și, întâmplător, Pușcașii Marini Imperiali pe care și-i 


dorea Ghreni. 

Mount și Ghreni își beau ceaiul în biroul Ducelui (în exerci- 
țiu), care era mobilat aproape exact la fel ca pe vremea Ducelui 
anterior, fiindcă Ghreni nu se obosise să schimbe decorul. 

— Nu e nevoie să vă reamintesc faptul că politica imperială 
curentă prevede ca pușcașii marini să fie folosiți strict pentru 
apărarea comerțului interstelar și pentru iniţiativele hotărâte la 
nivel imperial. Cu alte cuvinte, de către Împăraxul însuși. 

— Nu există comerţ interstelar, spuse Ghreni, și nu avem cum 
să contactăm Împăraxul în legătură cu vreo inițiativă. Pușcașii tăi 
marini taie frunză la câini. 

— Curenţii Fluxului care vin în sistem sunt funcționali deo- 
camdată, așa că mai există comerț din acea parte, iar Împăraxul 
încă poate trimite ordine, spuse Mount afabil. Iar referitor la 
ultima remarcă, domnule, Pușcașii Marini Imperiali nu se implică 
în disputele domestice doar ca să facă puţină mișcare. În orice caz, 
când am fost de acord ca dumneavoastră să preluaţi mantia 
Ducelui de Capăt ca funcție temporară, am făcut asta după ce 
ne-am înțeles că veți înăbuși războiul civil de pe această planetă. 

— Chiar asta am și făcut! 

— Timp de aproximativ trei săptămâni, observă Mount. S-ar 
putea spune că nu a fost vorba atât despre sfârșitul unui război 
civil, cât despre o pauză între campanii, spuse el, sorbind din ceai. 

Ghreni scrâșni din dinți, fiindcă ştia că Mount nu era obtuz, 
cum pretindea. Birocratul imperial era perfect conștient că jucă- 
torii din războiul civil de acum erau cu totul alții și aveau scopuri 
complet diferite. Dar nici nu avea vreun interes să-şi istovească 
prețioșii săi pușcași marini prin noroi în folosul lui Ghreni. 

Ăsta era modul nu-tocmai-subtil al lui Mount de a spune: 


Singur ai intrat în încurcătura asta, singur să ieși! 

— Atunci lasă-mă măcar să Împrumut din magazia voastră de 
arme, spuse Ghreni. În măsura în care ce se află acum acolo stă 
pur şi simplu nefolosit. 

— Să Împrumutați? chicoti Mount încetișor, discret, în ceașca 
lui de ceai. Dragul meu Duce, nu se împrumută gloanţe sau ra- 
chete. Odată ce au fost folosite, s-au terminat. 

— Sunt dispus să cumpăr cu plăcere ceea ce am nevoie. 

— Ce s-a întâmplat cu încărcătura aceea de arme pe care aţi 
rechiziționat-o de la pirați în urmă cu mai multe luni? întrebă 
Mount. Încărcătura care trebuia să vină de la Ducele anterior şi 
care a fost reținută? Înţeleg că ați scos-o din ghearele piraților 
perfizi. 

Ghreni își dădu voie să mai scrâșnească încă o dată din dinți: 
ştia că Mount cunoaște prea bine răspunsul la această întrebare și 
îl mai enerva și aliterația răutăcioasă. 

— O parte din încărcătură a fost distrusă în urma unui atac. 
Restul a fost luat de rebelii de acum. 

— Ce ghinion! Încărcătura aceea pare să fi fost blestemată. 

— Așa este, spuse Ghreni, sorbind din ceai ca să nu-și piardă 
controlul. 

— E posibil ca racheta care v-a doborât din aer să facă parte 
din încărcătura aceea, Înălțimea Voastră. 

— Da, mi-a trecut și mie prin cap gândul ăsta. 

— E de-a dreptul ironic, zise Mount, punându-și ceașca jos. Ce 
ghinion că predecesorul dumneavoastră nu a reușit să-și termine 
războiul civil și că astfel aţi moștenit unele dintre necazurile sale, 
adăugând, probabil, și câteva necazuri proprii. Dar ce a fost va- 
labil pentru el este valabil și pentru dumneavoastră. Pușcașii 
Marini Imperiali trebuie să rămână neutri în această dispută. Sunt 


sigur că veți înțelege. 

Ușa cabinetului Ducelui (în exercițiu) se deschise și apăru o 
asistentă cu o tabletă pe care i-o prezentă lui Ghreni: 

— A sosit un mesaj de înaltă prioritate, Înălțimea Voastră, 
spuse ea. E cifrat. Strict personal. Trebuie citit imediat după 
primire. 

— E ceva serios? întrebă Mount. 

Ghreni se uită la antetul public al mesajului: 

— Sunt chestiuni de familie, îi spuse el lui Mount. Vă rog să 
mă scuzați un moment. 

— Desigur, zise Mount, întinzându-se după ceașca de ceai. 

Ghreni își confirmă datele biometrice și mesajul se deschise: 


era un text trimis de sora lui, Nadashe. 
Ghreni, 


Dacă citeşti acest mesaj, lucrurile au luat-o razna pe aici. Nu pot 
să-ţi spun ce anume s-a întâmplat, fiindcă am trimis mesajul în avans. 
Dar orice s-ar fi petrecut, am pus în aplicare planul de rezervă. 

Care este următorul: Îţi trimit o navă de transport trupe, 
Profeţiile Rachelei. Este complet înarmată și transportă zece mii 
de Pușcași Marini Imperiali. Comandantul ei şi majoritatea celor de 
la conducere sunt oamenii noștri; cei care nu sunt, probabil că nu 
vor supraviețui călătoriei. Ar trebui să ajungă la puțin după timp 
după ce vei primi acest mesaj. 

Dacă încă nu ţi-ai terminat micul tdu război civil de la Capăt, 
Rachela te va ajuta să faci curat. Ar fi util să devii Ducele de Capăt 
înainte de sosirea navei, dar dacă nu va fi cazul, atunci sigur se va 
întâmpla pândă când Rachela va termina ce are de făcut. 

Apoi comandantul ei va prelua conducerea Pușcașilor Marini 


Imperiali de acolo, cu sau fără ajutorul structurii de conducere 

curente din acel loc. După care voi doi veţi prelua comanda gåva- 
nelor Fluxului și vă veţi pregăti pentru sosirea noastră, care va avea 
loc într-un fel sau altul. 
Ai multe de făcut, frățioare. Apucă-te de treabă. 
N-o da în bară. 
Pe curând, 


Nadasbe 


Ghreni rânji citind mesajul și-l închise, ceea ce şterse textul. 
Reformată tableta și pe urmă o deconectă, fiindcă nu poți fi nici- 
odată excesiv de precaut. 

— Veşti bune? 

— Poftim? îi zise Ghreni lui Mount, așezând tableta, acum 
inertă, pe masă. 

— Zâmbeaţi, spuse Mount. Mă întrebam dacă ați primit veşti 
bune de acasă. 

— Da, cam așa ceva. 

— Ei, atunci e bine, continuă Mount. V-ar prinde bine niște 
vești bune, dacă-mi permiteţi să zic asta. 

Sorbi din ceai. 

Ghreni și-l imagină pe Sir Ontain Mount mort, așa cum avea 
să fie când o să ajungă Rachela, și zâmbi. În acest timp îi zburară 
o mulțime de gânduri prin cap, de data asta unul după altul, nu 
grămadă. Acestea fură: La dracu’, sunt salvat! Şi Rachela ar trebui 
sd vind naibii aici mai repede! Apoi: Cum naiba au mers lucrurile 
prost pentru Nadashe? Și, la final: Ce mama dracului se întâmplă 
acolo de fapt? 


CARTEA ÎNTÂI 


CAPITOLUL 1 


n lucru trebuie să ne fie clar legat de ce se-ntâmplă, 
spuse Deran Wu. Este sfârșitul civilizației așa cum 
o ştim noi. Și va fi grozav pentru afaceri. 

La etajul superior al clădirii Casei Breslelor, în măreaţa sală de 
conferinţe care putea fi folosită doar de Consiliului de administra- 
ție al Casei de Wu, unde Deran Wu stătea acum în picioare în capul 
unei mese imense, deschizând ședința cu aceste cuvinte, absolut 
toți cei din Consiliul de administrație al Casei de Wu se holbau la 
el de parcă tocmai le-ar fi tras direct în faţă un pârț enorm. 

Ei, baide, se gândi Deran, a fost un cuvânt de deschidere mişto. 

Deran nu dădu semne de nemulțumire că micul lui discurs nu 
stârnise nicio reacție. Nici nu trebuia. Pentru prima oară în cari- 
era lui la Casa de Wu, lui Deran nu-i prea păsa ce gândeau mem- 
brii Consiliului de administraţie al Casei (fiecare dintre ei îi era 
un văr mai mult sau mai puțin îndepărtat) despre el, despre pla- 
nurile lui sau despre cuvintele lui acide. Și asta fiindcă Deran era 
acum director general al Casei de Wu. 

Și nu numai director general. Acel rol depinsese până atunci 
de permisiunea Consiliului de administraţie, a cărui opinie des- 
pre orice, de la competenţa directorului general, până la ce tre- 


buia servit la masa de prânz, putea fi caracterizată - cu multă 

generozitate - drept una plină de mofturi. Funcția de director 
general a lui Deran Wu, pe de altă parte, era imună la dezaproba- 
rea Consiliului, fiindcă Jasin Wu, care o deținuse înaintea lui, 
încercase să dea o lovitură de stat împotriva Împăraxului, care, în 
mod cât se poate de rezonabil, a considerat că asta arunca o umbră 
de bănuială asupra întregului Consiliu administrativ al Casei. 

Sau cel puţin asta era scuza. 

Mai precis, Deran Wu ceruse neintervenția Consiliului în stilul 
său de conducere drept condiție pentru a dezvălui toate informa- 
iile pe care le deținea despre atacul menţionat, la care participase 
activ, mergând până la asasinarea unui director general al uneia 
dintre celelalte case de comerț mari și la tentativa de asasinat a 
unuia dintre prietenii cei mai apropiaţi ai Împăraxului, despre care 
se zvonea și că i-ar fi fost și iubit. Împăraxul, presată de timp și 
preferând vrabia din mână, nu cioara de pe gard, fusese de acord. 

Iată cum se ajunsese aici, la prima adunare generală a Casei de 
Wu de la recentele neplăceri, iar Deran, care până acum nu fusese 
neapărat în cărți drept candidat la conducerea Consiliului - de 
fapt, nu fusese niciodată -, era acum la cârmă, fie că celorlalți 
membri le plăcea sau nu. 

Stând în fața lor, lui Deran îi trecu prin minte că probabil nu 
le plăcea absolut deloc treaba asta. Ceea ce ar fi putut explica de 
ce cuvântul de deschidere fusese primit atât de prost. 

— De ce ne aflăm aici? se auzi o întrebare venind de departe, 
dinspre celălalt capăt al mesei lungi la care stăteau directorii, verii 
lui Wu. 

— Poftim? întrebă Deran, privind în josul mesei ca să vadă 
cine era vărul în chestiune. 

Era Tiegan Wu, care se ocupa de mica divizie de arme a Casei 


de Wu, parte a concernului de armament al acesteia. 

— Am spus: „De ce ne aflăm aici?“, repetă ea. Acum ești dic- 
tatorul Casei de Wu. Acesta este Consiliul de administrație. Fostul 
Consiliu de administraţie, ar trebui să menţionez. Acum e lipsit 
de orice putere. Ce rost are să ne chemi aici? 

— În afară de a te da mare, spuse Nichson Wu, care conducea 
divizia conceptuală de securitate automatizată, cu alte cuvinte, a 
roboților cu puști. 

— Da, mi-a trecut și mie prin minte chestia cu datul mare, 
spuse Tiegan, privindu-l fix în ochi pe Deran. 

— Verii mei, începu Deran, gesticulând într-un mod care, 
spera el, era liniștitor. Vă reamintesc că trăim timpuri extraordi- 
nare. Jasin, fostul nostru director general, a încercat să răstoarne 
Împăraxul. Ea nu este convinsă că acest Consiliu nu a fost com- 
plice al tentativei loviturii de stat. Ea nu vă știe cum vă știu eu. 

— Dar știe că ești plin de rahat? întrebă Belment Wu, care 
conducea operaţiunile construcțiilor de nave. 

Belment nu fusese niciodată cel mai mare fan al lui Deran. 

— Ştie că, cel puţin, poate avea încredere în mine, replică Deran. 

Drept răspuns, Belment pufni. 

Proster Wu, aflat imediat la dreapta lui Deran, îşi drese glasul. 
Proster era, incontestabil, cel mai puternic om din încăpere, fi- 
indcă, printre altele, coordona întreaga divizie a securității. Asta 
însemna că avea cele mai multe arme - la propriu. În mod obișnuit, 
cei din Casa de Wu care conduceau divizia de securitate nu candi- 
dau niciodată la funcția de director general. Nici nu aveau de ce. 
De fapt, ei trăgeau sforile din spatele tronului. Când Proster își 
drese glasul tăcură cu toții, inclusiv Deran, întorcându-se către el. 

— Deran, spuse Proster, hai să nu ne mai pierdem vremea, 
bine? Eşti director general fiindcă l-ai trădat pe Jasin și ai șantajat 
Împăraxul să-ți dea slujba asta. Te-a lăsat și să ne scoţi pe noi toți 

din procesul de luare a deciziilor pentru Casa de Wu, continuă 
el, făcând semn cu capul spre ceilalți membri ai Consiliului. Bine 
jucat. Dar nu te preface că nu știm asta sau că habar n-avem că ai 
fost și tu complice, exact ca Jasin, în lovitura aia stupidă de stat. 
Nu ne insulta inteligența. În regulă? 

— Da, în regulă, spuse Deran după o pauză. 

Proster încuviinţă și se întoarse spre ceilalți aflați în jurul 
mesei. 

— Cât despre motivul pentru care ne aflăm aici, e unul foarte 
simplu, continuă el, făcând semn spre Deran. Noul nostru director 
general nu este prost de-a binelea. Chiar dacă Împăraxul i-a acordat 
control total asupra Casei de Wu, el știe că acel „control“ e doar o 
iluzie. Nu-şi bazează puterea pe cei din această cameră. Nici nu are 
destui aliați în afara ei. Și, așa cum a punctat în mod corect, se apro- 
pie sfârșitul civilizației umane, adăugă Proster, întorcându-se spre 
Deran. Nu are timp să aștepte după noi. Nu dacă dorește să-și pună 
în aplicare planurile pe care sigur le are în minte și pentru realizarea 
cărora are nevoie de cooperarea noastră, nu-i așa? 

Nu chiar, se gândi Deran. Nu era nici pe departe atât de nepre- 
gătit pe cât credea Proster. Avea o listă destul de lungă de oameni, 
majoritatea alți veri Wu, care ar fi fost încântați să taie beregate, 
dacă asta însemna că urmau să conducă o divizie din cadrul Casei 
de Wu. La dracu”, capul lui Proster ar fi fost primul sub ghilotină 
dacă se ajungea la asta. Nu exista nici măcar un văr Wu în încă- 
pere care să nu fie gata să-și stranguleze bunica - ba chiar multe 
alte bunici, de ce să ne zgârcim - ca să conducă securitatea, mai 
ales având în vedere faptul că funcţia de director general era blo- 
cată pentru viitorul apropiat. 

Proster fusese director prea mult timp; uitase ce lacom și 


ambițios putea fi un văr. Ar fi trebuit să-și amintească. Proster 

o forțase pe Finnu Wu, fosta directoare a securităţii, să-şi pără- 
sească scaunul, procedând ca la carte. Finnu sfârșise prin a se 
retrage complet în alt sistem, doar ca să nu-şi mai amintească în 
fiecare zi de înjositoarea ei detronare. 

Deran știa mai mult decât oricine despre viciile şi greșelile lui 
Proster, mai multe decât Proster însuși, și ar fi fost încântat să 
dezvăluie informaţiile acestea oricărui văr Wu care ar fi fost 
interesat. 

Așa că nu, Deran nu era chiar atât de lipsit de putere sau de 
aliați pe cât susținea Proster. Mai precis, Deran era convins că le 
va obține pe amândouă, cu timpul. 

Dar timpul nu era de partea lui. Aici, Proster avea dreptate. 

Timpul nu mai era de partea nimănui. 

Așa că Deran încuviinţă spre vărul său şi spuse: 

— Aşa e. 

— Văd că ne înțelegem, zise Proster. Bine. Spune-ne, Deran, 
în ce fel va fi totuși sfârșitul civilizației în favoarea Casei de Wu? 

— E simplu, de fapt, răspunse acesta. Casa de Wu deține mo- 
nopolul construcțiilor de nave, al producerii de arme și al secu- 
rității. Care sunt lucrurile care vor fi necesare în timp ce curenţii 
Fluxului vor continua să se prăbușească? 

— Mâncarea, spuse Tiegan Wu. 

— Apa, spuse Nichson. 

— Produsele medicale, adăugă Belment. 

Deran gesticulă nervos: 

— Scăpaţi din vedere esențialul. 

— Faptul că oamenii vor muri de foame nu e esenţial? întrebă 
Tiegan. 


Deran arătă cu degetul spre ea. 

— Eşti pe aproape. Ideea principală nu e că vor muri de foame. 
Ci că oamenii se tem că vor muri de foame. În următorii câțiva 
ani, curenții Fluxului se vor prăbuși. Oamenilor le va fi frică. În 
fond, acest Imperiu se numește „Interdependența“. Fiecare habi- 
tat uman depinde de la bun început de celelalte. Asta era grozav 
când Fluxul era stabil. Acum, pe măsură ce se destabilizează, 
sistemul politic și cel social al Interdependenţei devin și ele mai 
puţin stabile. Acele sisteme vor avea nevoie să fie susținute. 

— Cu ajutorul forțelor de securitate și al armelor, spuse Proster. 

— Exact. 

— Până când forțelor de securitate li se va face și lor frică, fi- 
indcă hrana lor va începe să se termine, la fel ca a celorlalți, spuse 
Tiegan. 

— Ei bine, de asta ne-am ocupat, spuse Nichson, adică vărul 
cu „roboții cu puști“. 

— Ideea e că o să apară revolte, spuse Deran. Foarte puternice. 
Şi care vor dura. 

— Şi vrem să facem bani de pe urma haosului, spuse Tiegan. 

— Dorim să oferim capacitatea de a ţine în frâu haosul cât mai 
mult posibil, replică Deran. Revolta va avea loc. Are deja loc. E 
inevitabilă. Dar „inevitabil“ nu trebuie să însemne imediat. Putem 
cumpăra timp pentru guvernele din sistem. Sau, mai precis, ele 
pot cumpăra timp de la noi. Fiindcă, da, dorim să facem bani din asta. 

— Câră vreme banii mai pot fi folosiți, spuse Lina Wu-Gertz 
din capătul celălalt al mesei. 

Lina conducea divizia de revinderi, care vindea nave spațiale 
folosite sau care fuseseră construite, dar niciodată folosite, fiindcă 
proprietarul nu le ridicase. 

— Când va dispărea civilizația, banii nu vor mai folosi la ni- 


mic, continuă ea. 

— Civilizaţia nu se va sfârși, spuse Deran. 

— Mi-a scăpat ceva? interveni Belment. Nu stăteai adineauri 
acolo şi spuneai că vine sfârșitul ei? 

— Am spus „civilizația așa cum o știm“. 

Deran se întinse spre masă, luă o telecomandă și apăsă un 
buton. Peretele din spate păru că prinde viață, înfățișând o planetă 
verde și albastră. 

— Acesta e Capătul, observă Proster. 

— Aceasta este civilizația, îl corectă Deran. 

— Înseamnă că n-ai fost la Capăt, chicoti Proster. 

— Capătul e locul unde va supraviețui civilizaţia noastră, spuse 
Deran. Este singurul sistem din Interdependenţă care posedă o 
planetă capabilă să susțină de una singură viața umană. Și din câte 
ne spun savanții Împăraxului, este ultimul loc care va mai avea 
un curent de Flux funcţional care să vină de la Centrul Comercial. 
Civilizaţia va continua acolo. 

Privi spre Lina Wu-Gertz, apoi adăugă: 

— La fel şi existența banilor. 

— Civilizaţia va supravieţui în acel loc, spuse Proster. Dacă va 
putea ajunge acolo. 

Deran zâmbi la auzul acestor cuvinte. 

— Umblă vorba că putem construi nave. 

— Dar nu atât de multe, continuă Belment. 

— Civilizaţia trebuie salvată. Dar nu toți oamenii. Deși sunt 
sigur Că toți cei din această încăpere, cât și cei dragi lor, vor reuși 
să ajungă la Capăt mai devreme sau mai târziu. 

Acest comentariu îi făcu pe toți să amuțească pentru un 
moment. 

— Deci planul tău este să oferi nave unora şi control al revol- 
telor celorlalți, spuse Tiegan după acea scurtă pauză. 

— Nu e vina mea că se prăbușește Fluxul, îi răspunse Deran. 
Eu sunt doar conștient de ce urmează să se întâmple din cauza 
asta. Şi nu, planul n-are de-a face cu navele spaţiale și controlul 
revoltelor. Planul, și ceea ce rog acest Consiliu să sprijine, este să 
începem construirea navelor spaţiale și să se țină în frâu revoltele 
acum, pe scară largă, înainte să înceapă să vină comenzile. 

— Presupunând că acestea vor veni, inerveni Proster. 

— O să vină, îl asigură Deran. Și nu e cazul să așteptăm ca 
guvernele şi restul caselor comerciale să-și dea seama că vine sfâr- 
şitul. Avem o rețea de vânzări. Oamenii din reţea le vor aminti 
celorlalți. Vreau să construiesc navele acum, pentru ca agenţii noș- 
tri de vânzări să le poată spune clienților că le avem în stoc și sunt 
gata de plecare. Fără întârzieri între data comenzii și cea a primirii 
acesteia, cu excepția timpului de livrare. În zilele noastre, lucrurile 
astea vor face diferenţa între o vânzare cu succes sau un eșec. 

— Oferă-le condiţii mai simple de vânzare și le vor accepta, 
spuse Belment. 

Deran clătină din cap. 

— Nu. Banii pe masă de acum înainte. Pentru orice. 

— Asta e o nebunie! spuse Belment. 

— Nu e o nebunie. Este sfârșitul civilizației așa cum o știm, și 
nu avem timp să colectăm plăți eșalonate. 

— Ar fi ca şi cum am da cărțile pe față, observă Proster. 

— Asta e și ideea, spuse Deran. Dacă ei cred că noi nu socotim 
că e timp suficient pentru plăți eșalonate, vor pune pe primul loc 
şi termenele scurte. Au banii; mai e nevoie doar să decidă că 
trebuie să ni-i dea nouă mai întâi. 


Își îndreptă privirea spre Lina Wu-Gertz. 

— Şi dacă vor crede că civilizația se sfârşeşte și banii nu vor 
mai avea oricum nicio valoare, nu le va păsa prea mult să plă- 
tească. Vor crede că ne-au făcut-o. 

Proster încuviință. 

— Aşa că vom construi navele și armele acum... 

— Cât e încă ieftin și simplu, fiindcă, pe măsură ce se vor 
prăbuși mai mulți curenţi de Flux, va fi mai scump să facem rost 
de materiale și mai greu să ne aprovizionăm, interveni Deran. 

— „și vom încasa cât de mult vom putea, iar când curenții de 
Flux se vor prăbuși, o să ne mutăm baza de operațiuni la Capăt, unde 
banii vor avea aceeași valoare și unde ceea ce va mai rămâne din ci- 
vilizație va continua să aibă nevoie de arme şi de nave spaţiale. 

— Acesta este planul, spuse Deran. În principiu. În linii mari. 

Proster încuviinţă, apoi privi spre ceilalți, care consimţiră la 
rândul lor, inclusiv Belment şi Tiegan. Apoi se uită din nou la 
Deran. 

— Se pare că ai dreptate: sfârșitul civilizaţiei va fi bun pentru 
afaceri, spuse el. 

— Da, zise Deran. Așa cred. 

— Apropo, a fost o replică bună. 

Deran zâmbi, încântat. 

— Mulţumesc, Proster! 

Uşa sălii de conferinţe se deschise, iar asistenta lui Deran, 
Witka, îi anunţă că venise ora prânzului; înăuntru apărură mese 
pe rotile încărcate cu mâncare şi băuturi. Membrii Consiliului se 
ridicară și se serviră, vorbind în același timp unii cu alții. Asistenta 
lui Deran se apropie de el cu o ceașcă în care era ceaiul lui fier- 
binte favorit, pe care îl păstra special în biroul ei. 


— Cum a mers? întrebă ea, întinzându-i ceașca. 

— Cred că am scos-o la capăt, spuse el, sorbind o înghiţitură. 
Par să înțeleagă ce am de gând să obțin cu planul. 

— Ce-i drept, e un plan bun. 

— Așa cred și eu, recunoscu Deran. 

— Vă aduc ceva de mâncare, spuse Witka, îndreptându-se către 
mesele cu mâncare. 

Deran mai luă o înghițitură de ceai și se delectă cu realizările 
zilei. Nu avea nevoie de Consiliu pentru a face toate lucrurile 
despre care le spusese ~ de fapt, el începuse deja procesul de 
transferare a majorităţii participaţiilor financiare ale casei la 
Capăt -, dar faptul că i se alăturau făcea ca lucrurile să meargă 
mai bine. Era mai uşor. Mai simplu. Nu mai trebuia să se lupte 
cu ei prea mult şi nu mai era obligat să-i înlocuiască din funcții, 
așa cum bănuise că va fi nevoit. Cel puţin nu imediat. Mai avea 
ceva timp la dispoziţie. Sau avea de-acum înainte. 

Da, iată ce frumos s-au aranjat toate, se gândi Deran, apoi mai luă 
O înghițitură din ceai și se prăbuși, cu ceașca rostogolindu-se lângă el. 

Witka, care tocmai venea spre el cu o farfurie plină de mâncare, 
ţipă, scăpă farfuria pe podea și alergă lângă corpul lui Deran. Restul 
membrilor Consiliului rămaseră nemișcați, tăcuți, holbându-se la 
ce se-ntâmpla. După un minut, Witka părăsi încăperea în căutare 
de ajutor medical. 

Toată lumea continua să se uite la trupul lui Deran. 

— Ei bine, n-am fost eu, spuse Belment în cele din urmă. 

— A fost careva dintre voi? întrebă Proster. 

Se auzi un murmur de negare generală. 

— Hm, zise Proster, apoi mușcă o bucăţică din chiflă. 

— Aşadar, continuăm cu planul lui? întrebă Tiegan. 

Cadrele medicale dădură buzna în încăpere înainte ca cineva 
să poată răspunde. 


CAPITOLUL 2 


hiar în momentul în care Deran Wu cădea mort la ultimul 
etaj al Casei Breslelor, ceva mai jos Kiva Lagos se lupta să 
nu cedeze tentaţiei de a arunca pe cineva pe fereastră. 

— Ce dracu’ ai spus? îi urlă Kiva tipului care stătea de cealaltă 
parte a biroului. 

Bărbatul, Bagin Heuvel, negociator comercial şef pentru Casa 
de Wolfe, nici nu clipi. 

— M-aţi auzit cât se poate de clar, Lady Kiva. Casa de Wolf 
intenționează să renegocieze contractele pe care le are cu Casa de 
Nohamapetan, al cărei administrator sunteţi. Am prefera ca 
aceste negocieri să se desfășoare în mod pozitiv, în spiritul coo- 
perării și al beneficiului reciproc. Dar dacă acest lucru nu este 
posibil - iar după răspunsul dumneavoastră văd că s-ar putea să 
nu fie —, atunci vom fi cât se poate de mulțumiți să intentăm un 
proces la Tribunalul Breslelor pentru a găsi o soluție. 

— Care sunt motivele, mai exact? 

— Motivul e că civilizaţia se prăbușește, Lady Kiva. 

Kiva privi spre Senia Fundapellonan, care era avocată a 
Casei de Nohamapetan - sau, mă rog, fusese până când oamenii 
Contesei de Nohamapetan o împușcaseră din greșeală în timp 
ce încercau să o ucidă pe Kiva, moment în care Senia a schimbat 

taberele și a început să lucreze pentru Kiva, care acum condu- 
cea Casa de Nohamapetan, deoarece contesa era în închisoare 
din cauza unei acuzaţii de trădare. Kiva o pusese pe 
Fundapellonan la conducerea departamentului juridic al Casei 
de Nohamapetan, iar ele două mai făceau și altele împreună, 
și le făceau bine (totul se întâmplase oarecum pe neașteptate și 
era complicat). Fundapellonan îi înțelese perfect privirea. 

— Contractele dintre casele noastre nu au clauze pentru o 
așa-zisă prăbușire a civilizației, domnule Heuvel, spuse ea. 

— Au totuși niște clauze privitoare la forța majoră, zise el. 

— Ce mă-sa de forță majoră? exclamă Kiva. 

— Nu am pus acolo cuvântul „mă-sa“, dar în rest da, e adevărat. 

— Forța majoră se referă la situaţia când o rocă spațială cade 
pe neașteptate și distruge naibii un întreg habitat, spuse Kiva. 

— Da, acesta este un exemplu, încuviință Heuvel. Noi susți- 
nem că prăbușirea civilizaţiei este un altul. 

— Cuvintele-cheie sunt „pe neașteptate“. 

— De fapt, cuvintele-cheie sunt „prăbuşirea civilizaţiei“. 

— Lady Kiva are dreptate, interveni Fundapellonan. Forța 
majoră se referă la evenimente imprevizibile și neașteptate. 

— Da, cum ar fi prăbușirea întregii noastre civilizaţii, insistă 
bărbatul. 

— Peste niște blestemaţi de ani de acum înainte, spuse Kiva. 

— Timp în care elemente semnificative cuprinse în contrac- 
tele dintre casele noastre nu vor putea fi îndeplinite, expunând 
Casa de Wolfe unor vulnerabilități civile și financiare, conti- 
nuă Heuvel, ridicând un deget ca să-și întărească spusele. Dacă 
într-adevăr cele mai bune estimări actuale despre starea curenților 
de Flux din cadrul Interdependenței sunt corecte, atunci Casa de 
Wolfe va începe, fără vina sa și în totalitate din cauza forțelor care 

nu sunt controlabile de către aceasta, să nu-și mai respecte obli- 
gaţiile în moduri care o expun la niveluri de risc inacceptabile. 

— Iar asta e problema voastră. 

Heuvel aprobă din cap. 

— Sunt de acord că e o problemă. Nu sunt de acord că este 
doar problema noastră. Şi Casa de Wolfe e dispusă să meargă în 
justiţie pentru a pleda această cauză. 

— Tribunalul Breslelor nu e neapărat cunoscut pentru recep- 
tivitatea la interpretări inovative ale legii contractuale, remarcă 
Fundapellonan. Sunt câteva sute de ani de jurisprudență care su- 
gerează puternic că, dacă intentați procesul acesta, rezultatul va 
fi că vor râde de dumneavoastră în instanță, iar clientul dumnea- 
voastră va ajunge să plătească taxele noastre legale, plus o penali- 
zare consistentă. 

— Este o posibilitate, spuse Heuvel. Conform unei alte posi- 
bilități, Tribunalul Breslelor va recunoaște că mai multe sute de 
ani de jurisprudență nu înseamnă nimic când Interdependența se 
confruntă cu o ameninţare la adresa existenţei ei, una complet 
lipsită de precedent în toată istoria cunoscută. 

— Vă așteptați la prea multe de la Tribunalul Breslelor. 

Heuvel ridică din umeri. 

— Sunt blocaţi de acest colaps la fel de mult ca oricare dintre noi. 
Suntem pe un teritoriu complet necunoscut, adăugă el, apoi își în- 
toarse din nou atenția spre Kiva. Dar, așa cum am spus la început, 
noi nu vrem absolut deloc să mergem în instanță. Suntem gata să 
renegociem cu bună-credinţă, în interesul ambelor noastre case. 

— Nu asta ați spus, zise Kiva, fixându-l pe Heuvel cu o privire 
rece. Ceea ați spus este că, de fapt, Casa de Wolfe intenţionează 
să renegocieze aceste contracte sau să meargă în instanță. 

— Da, răspunse Heuvel. Și? 

— Deci aţi venit aici să-mi spuneţi ce se va întâmpla, nu să-mi 
cereţi ajutorul ca să se întâmple. 

— Evident că vom avea nevoie de ajutorul dumneavoastră ca 
să facem să se întâmple... 

Veni rândul Kivei să ridice un deget pentru a atrage atenția. 

— Dar nu ați cerut acest lucru. Mi-aţi spus ce se va întâmpla 
Și v-aţi aşteptat să fiu de acord cu asta, ca și cum era de la sine 
înțeles. 

— Nu-mi dau seama de ce ar avea vreo importanţă. 

— Are importanţă fiindcă m-ați enervat, futu-i! spuse Kiva. 
Nu-mi place când oamenii vin la mine în birou și-mi spun cum 
să fac diverse lucruri, de parcă eu n-aș avea nimic de zis, apoi mă 
amenință preventiv că mă cheamă în instanță pentru a mă forța 
să mă supun. 

— Lady Kiva, dacă așa aţi perceput ceea ce am spus, îmi cer 
scuze, nu a fost intenția mea... 

— Şi acum, la naiba, m-aţi enervat de doud ori, fiindcă pre- 
tindeți că ați făcut rahatul ăsta din greșeală. Sunteţi un om 
matur și negociator comercial șef pentru întreaga dumneavoas- 
tră casă blestemată. Și da, Casa de Wolfe e, pe bune, o nenoro- 
cită de casă minoră. 

— Hei... 

— Dar până şi o nenorocită de casă minoră are resursele nece- 
sare angajării unei persoane competente. Așa că, fie ați reuşit 
naibii să vă ascundeți incompetența absolută față de cei din Casa 
de Wolfe destul de mult timp ca să vă propulsaţi până în poziția 
în care sunteţi, fie știați ce făceaţi încă din momentul în care v-aţi 
aşezat în afurisitul ăla de scaun și v-aţi hotărât să-mi insultați in- 
teligența. Așadar, care dintre cele două e varianta cea bună? 

Heuvel clipi, apoi întrebă: 

— De ce vă pasă? 

— De competența dumneavoastră? Nu-mi pasă, dar sunt sigură 
că șefului dumneavoastră i-ar păsa. 

— Nu, vreau să spun de ce vă pasă de asta? De contractul ăsta. 

— Ce vreți să spuneți? 

— Contesa de Nohamapetan a încercat să vă ucidă, Lady Kiva, 
murmură Heuvel. 

Fundapellonan se mișcă stânjenită pe scaun la auzul vorbelor 
lui; ea fusese cea atinsă de glonţul destinat Kivei și abia în ultima 
săptămână i se permisese să se întoarcă la muncă. Umărul îi era 
în continuare afectat și se vindeca greu. 

— Casa de Nohamapetan este o casă de trădători. Şefa lor se 
află în închisoare și moștenitorii ei lipsesc sau au murit. Sunteţi la 
conducere fiindcă vi s-a acordat acest rol de către Împărax. Nu 
sunteți obligată să fiți loială acestei case, Lady Kiva. Și ce dacă acest 
contract ar fi renegociat? În cel mai rău caz, Casa de Nohamapetan 
va face o grămadă ceva mai mică de bani decât înainte. Această 
casă de trădători. Nu înțeleg care e problema. 

Auzind asta, Kiva încuviinţă și se ridică iute în picioare, 
îndreptându-se către Heuvel. El se uită la Fundapellonan, nesi- 
gur; Fundapellonan clătină foarte ușor din cap, de parcă ar fi 
spus E prea târziu să mai scapi acum. Kiva se aplecă pentru a-l 
privi în ochi. 

— Ei, de vreme ce ai întrebat, spuse ea, află că îmi pasă fiindcă 
Împăraxul mi-a poruncit să-mi pese. Fiindcă dincolo de nenoro- 
ciții de Nohamapetani, această casă are sute de mii de angajați 
care se bazează acum pe mine să le reprezint interesele. Îmi pasă 
pentru că, deşi tu nu vei ști niciodată asta, să conduci o nenorocită 
de casă este o responsabilitate imensă și, poate, nu știu, mi-ar 
plăcea să fiu văzută ca fiind bund la ceea ce fac, la dracu”! Îmi pasă 

din cauză că, în ciuda numelui de pe ușă, aceasta este acum neno- 
rocita mea de casă. Îmi pasă pentru că, atunci când intri în casa 
mea, în biroul meu și-mi spui ce urmează să se întâmple, mă in- 
sulți pe mine și-mi insulți și casa. Și de vreme ce se vede clar că 
nu ești genul care să dea dovadă de o nenorocită de inițiativă 
proprie, bășinos cognitiv amărât ce eşti, îmi pasă fiindcă această 
casă mică și infectă a ta mă insultă pe mine și-mi insultă casa, ba 
chiar ambele mele case, fiindcă încă mai fac parte din nenorocita 
de Casă de Lagos. Îmi pasă fiindcă, la dracu’, îmi pasă! Iar tu şi 
căsuţa ta infectă v-aţi pus rău fix cu persoana căreia e cel mai puţin 
indicat să încercați să-i faceți programul. Acum este destul de clar, 
domnule Heuvel? Sau ar trebui să folosesc dracului niște cuvinte 
mai simple? 

— Nu, m-am prins, o asigură Heuvel. 

— Bine, zise Kiva, îndreptându-și spinarea şi rezemându-se de 
birou. Atunci uite ce ai de făcut. O să te întorci la șefii tăi și o să 
le spui cam așa: Casa de Nohamapetan le mulțumește pentru 
ofertă, iar contraoferta noastră este următoarea — Casa de Wolfe 
poate să se ducă-n pizda mă-sii, fiindcă noi nu suntem de acord 
să schimbăm niciun rahat de virgulă din contractele noastre ac- 
tuale. Dacă toți cei din Casa de Wolfe doresc să ne cheme în in- 
stanță la Tribunalul Breslelor, nu au decât, din moment ce Casa 
de Nohamapetan va bloca rahatul ăsta, nu numai până la prăbu- 
șirea Fluxului, dar chiar și până la moartea prin căldură a bleste- 
matului de univers observabil. 

Kiva se întoarse spre Fundapellonan: 

— Avem resursele necesare pentru asta, nu? 

— Ah, sigur că da, răspunse Fundapellonan. 


Kiva își îndreptă din nou atenţia spre Heuvel: 

— Așa că, dacă îţi dorești ca stră-stră-stră-strănepoții tăi să se 
ocupe tot de treaba asta în timp ce oxigenul li se scurge din habi- 
tat, du-te la tribunal cu rahatul ăsta de forță majoră, noi vom fi 
acolo și o să ne uităm cum se fac albaștri la față. Până atunci, ieși 
dracului din biroul meu! 

— Îmi place să te privesc în timp ce lucrezi, îi declară 
Fundapellonan după ce Heuvel ieșise dracului din biroul Kivei. 

— N-o să fie ultima dată când o să întâlnim așa ceva, spuse Kiva. 

— Te referi la strategia de forță majoră? Probabil că nu, zise 
Fundapellonan, făcând un gest cu mâna în direcția în care Heuvel 
se cărase dracului. Casa de Wolfe nu e celebră pentru strategii 
juridice inovative. Nu cred că au ticluit ei singuri toate astea. Şi 
dacă nu au făcut-o ei, poţi fi sigură că altcineva a depus deja o 
plângere la Tribunalul Breslelor. Pot să pun pe cineva să urmă- 
rească chestiunea. 

— Da, așa să faci. 

— Bine, răspunse Fundapellonan, notându-și. Bineînțeles, asta 
chiar md face să mă întreb de ce îți pasă. 

Kiva se uită pieziș la ea. 

— Nu începe și tu. 

— Ştiu de ce ţi-a păsat când avea de-a face cu tine și casa ta, 
spuse Fundapellonan, zâmbind la replica Kivei. Faptul că-i pasă 
când nu te afectează este remarcabil. 

— Asta nu sună prea bine. 

— Ești o persoană extrem de preocupată de propriile interese. 
Nu e ceva rău sau bun; așa stau lucrurile. Așa că dacă te intere- 
sează chestiunea asta, înseamnă că te gândeşti și la ce bătaie de cap 
e pentru tine. 

— Este o bătaie de cap pentru că împuțitul ăla sinistru nu gre- 
șește, spuse Kiva. Prăbușirea Fluxului se apropie. Dacă Tribunalul 

Breslelor decide că distrugerea civilizației înseamnă anularea 
contractelor, atunci va fi haos. 

— Și deodată nu-ți mai place haosul. 

— Nu-mi place când nu lucrează în favoarea mea. 

— Uite, vezi, asta voiam să spun când am zis că te preocupă 
propriul interes. 

— În cazul ăsta nu ar ajuta pe nimeni, spuse Kiva. 

— Dacă Tribunalul Breslelor lasă vreunul dintre aceste procese 
să meargă mai departe, se va distruge baza întregului nostru sis- 
tem economic. 

— Și prăbușirea Fluxului n-o să facă același lucru? 

— Sfârşitul se apropie, spuse Kiva. Nu cred că înţeleg de ce 
vrem să vină mai repede. Oamenii vor muri de foame din cauza 
lui sau a unuia ca el, adăugă ea, arătând în direcţia în care ple- 
case Heuvel. | 

— Ca să fim drepți față de bietul domn Heuvel, el doar se 
supunea ordinelor primite și îşi îndeplinea îndatorirea fiduciară, 
spuse Fundapellonan. Dacă tu mi-ai cere să mă duc la o altă casă 
cu același plan tâmpit, aș fi obligată s-o fac. 

— Sper că mi-ai trage un pumn în față întâi. 

— Umărul meu e tot praf. Ar trebui să-ţi trag un șut în fund 
în loc de pumn. 

— Dar tot ai face-o. 

— În momentul ăsta, nu cred că o să fie nevoie. Eşti egocen- 
trică, dar se pare că propriul tău egoism s-a extins cumva. Cel 
puțin temporar. 

— Să nu te obișnuiești cu asta. 

— Nu. 

Fundapellonan se ridică de pe scaun, folosindu-și brațul sănă- 
tos ca să se echilibreze. 

— Între timp, mă voi duce la departamentul juridic ca să for- 
mez o echipă care să răspundă în cazul în care Casei de Wolfe nu 
i-a fost inoculată îndeajuns de multă frică de Kiva Lagos. Tu ce-ai 
de gând să faci? 

Kiva se uită la ceasul de pe birou. 

— Trebuie să prind naveta spre Xian într-o jumătate de oră. 
Pentru o nenorocită de ședință a Comitetului executiv. 

Fundapellonan zâmbi: 

— Nu mă păcălești pe mine; îți place la nebunie să faci parte 
din el. 

Auzind asta, Kiva mârâi. Comitetul executiv era compus din 
trei miniștri din parlament, trei membri ai Bisericii Interdependenţei 
și trei membri ai caselor breslelor. Kiva fusese recrutată după 
ce în atacul asupra Împăraxului fuseseră implicate o treime 
dintre casele breslelor. Împăraxul hotărâse că avea nevoie de 
un vot sigur în comitet și Kiva fusese alegerea ei. lar aceasta 
observă ironia faptului că tocmai ea, dintre toți oamenii, era 
considerată un vot sigur. 

— Ar trebui să ridici problema tâmpeniei chestiei ăsteia cu 
forța majoră la ședință, spuse Fundapellonan. Doar Grayland sau 
parlamentul pot să-i aștepte la cotitură și să le-o taie scurt. 

— Tribunalului Breslelor n-o să-i placă treaba asta, spuse Kiva. 

Toată lumea știa că Tribunalul Breslelor era o instituție dificilă 
când era vorba despre aparenta ei independență. 

— Nu, n-o să-i placă, încuviință Fundapellonan. Dar asta nu 
e problema ta. 

Plecă, iar Kiva o urmări cu privirea, pe de-o parte fiindcă îi 
plăcea priveliștea, pe de altă parte fiindcă tot se mai gândea la 


confruntarea pe care tocmai o avuseseră cu nenorocitul de Heuvel. 

Senia Fundapellonan avea dreptate în privința ei: Kiva era ex- 
trem de egocentrică. Senia era de părere că lucrul ăsta nu era nici 
de bine, nici de rău, dar Kiva gândea altfel. Ea credea că ăsta era 
singurul mod de a exista într-un univers căruia nu-i păsa în niciun 
fel de viața nimănui și într-o civilizaţie creată pentru a-i menţine 
pe bogaţi cât se poate de bogați și pentru a-i feri pe săraci de foame 
îndeajuns de mult încât să nu se răscoale și să-i decapiteze pe bo- 
gaţi. Un astfel de univers nepăsător şi o civilizaţie statică aveau să 
distrugă pe oricine nu s-ar fi concentrat strict asupra lui însuși și 
asupra propriilor interese. 

Kiva nu greșea în privința asta, cel puţin nu în măsura în care 
o privea pe ea. Strategia ei - „du-te dracu’; mie ce-mi iese?“ - o 
ajutase să ajungă, în numai doi ani, de la statutul de al șaselea 
copil în mare parte inutil al unei nobile care se bucura de o 
influență moderată la cel de șefă de facto a uneia dintre cele mai 
puternice case ale Interdependenţei, obținând totodată un loc 
în Comitetul executiv și bucurându-se de favorurile Împăraxului. 
Sigur, filozofia Kivei, acel egoism pragmatic, dedicat nu ar fi 
funcționat la fel de bine pentru altcineva cum mersese pentru 
ea, dar să se ducă dracului, ei nu erau Kiva. Ceea ce, din nou, era 
fix esența chestiunii. 

Cu toate acestea, cu cât Kiva urca mai sus în ierarhia puterii, 
cu atât își dădea seama că strategia ei egoistă avea, să zicem, anu- 
mite limite. Poate că într-o altă epocă, în care civilizaţia nu s-ar 
fi aflat la doar câțiva ani distanță de prăbușirea într-o gaură adâncă 
și îngrozitor de întunecată, ar fi putut să continue să meargă 
mulțumită pe calea iubirii de sine, împăcată cu ideea că, în fond, 
nu avea absolut nicio importanță ce făcea. Era doar o fărâmă 
însuflețită de carbon care avea să devină neînsuflețită pentru eter- 
nitate destul de curând, așa că putea la fel de bine să mănânce încă 

o brioşă, să facă dragoste cu roșcata aia simpatică sau orice altceva. 
Universul nu fusese creat pentru a absorbi egoismul Kivei, dar 
sigur nu era rânit în mod vizibil de acesta. 

Dar Kiva era conștientă că timpul pe care-l trăia ea acum nu 
era acel timp. Timpul e; era cel al blestematei de implozii a civi- 
lizației umane, care avea să distrugă toți oamenii, toți indivizii — 
inclusiv pe ea. Intervalul de timp pe care îl mai avea probabil la 
dispoziție (fără a lua în calcul posibilitatea asasinării, a unei su- 
pradoze accidentale sau a căderii de pe scări) îl depășea acum pe 
cel al civilizației în care trăia. Ceea ce însemna că o anumită 
porțiune din viața ei - poate chiar decenii - va deveni, futu-i, ex- 
trem de neplăcută dacă oamenii în poziţii înalte ale puterii nu 
făceau ceva pentru a evita toate astea. 

Chestia era că oamenii aflați în poziţii înalte ale puterii se 
dovedeau a fi, ei bine, extrem de egoiști. Exact cum era și Kiva. 
Ceea ce, din nou, ar fi fost în regulă, dacă civilizația umană nu 
s-ar fi apropiat de sfârşitul ăsta blestemat. 

Dar, la dracu”, chiar se apropia. 

Așa că era o problemă. 

Şi astfel apăreau probleme ca aceea creată de Bagin, nenoroci- 
tul de Bagin Heuvel și șefii săi amfibieni la fel de scârboși, fericiți 
să distrugă bazele economice ale societăţii pentru a salva câteva 
mărci care nu vor mai avea nicio importanţă când civilizaţia se 
va prăbuși, iar fundurile lor umflate și lăsate vor începe să pară 
gustoase pentru mulțimile înfometate. Gunoiul nenorocit de 
Bagin Heuvel și șefii lui nu se gândeau decât la ceea ce putea să le 
iasă lor pe termen foarte scurt. 

Kiva nu putea spune că ea era diferită la nivel fundamental - 
sau poate că nu fusese până în momentul în care Heuvel deschi- 
sese gura aia micuță și mincinoasă —, dar își dădea seama că, în 

momentul de față, numărul de oameni egoiști și preocupați doar 
de propriul interes pe care-i putea tolera civilizația umană, în 
special al celor din categoria socială care putea avea un impact 
real asupra sorții omenirii, se micşorase considerabil. Kiva fusese 
șocată de o constatare care, fără să fie chiar o revelaţie, era cu si- 
guranță suficientă pentru a o face să se oprească: fie va trebui să 
devină mai puțin egoistă, fie va trebui să găsească o modalitate de 
a-i face pe ceilalți mai puțin egoiști. 

Evident, ez nu voia să devină mai puţin egoistă. Ca să repetăm, 
faptul că era fundamental egoistă funcționase foarte bine pentru 
ea și nu vedea niciun motiv să schimbe lucrurile. Sincer, ce voia 
cu adevărat să facă în acest moment era să o ia pe Senia acasă şi 
să i-o tragă până la epuizare, pentru că, dacă tot voia să încerce 
chestia asta cu monogamia, de dragul schimbării - și chiar voia -, 
atunci intenţiona să profite din plin de ea. Și chiar dacă Senia avea 
să aibă parte de unele beneficii de pe urma acestui lucru (ei bine, 
sigur avusese parte, dacă mărturiile ei erau credibile), nu ăsta era 
motivul pentru care Kiva o făcea. Acţiona pentru ea însăși. A face 
lucrurile (inclusiv pe Senia) pentru ea însăși funcționa foarte bine 
pentru toată lumea. 

Prin urmare, trebuia ca alții să facă o schimbare. 

Ceea ce avea să fie o adevărată provocare. Nu era ca și cum se 
putea aştepta ca oricine altcineva dintre cei fundamental egoiști 
să vrea să schimbe felul în care făceau lucrurile. 

Și, mai important, Kiva recunoscu altceva: lucrurile ajunse- 
seră într-un punct critic pentru ființele umane egoiste şi inte- 
resate doar de ele însele. Din câte își dădea seama Kiva, ori de 
câte ori oamenii egoiști se confruntau cu o situație sfâșietoare, 
care le schimba viaţa, ei treceau printr-un proces cu cinci etape 
distincte: 

1. Negare. 

2. Negare. 

3. Negare. 

4. Afurisita de negare. 

5. Ah, rahat, totul e groaznic, ia ce poți şi fugi! 

Apariţia lui Bagin Heuvel în biroul ei şi strategia lui de atac 
sugerau că faza a cincea era în plină desfășurare. 

Acest lucru îi complica situaţia Kivei, deoarece oamenii care își 
propuseseră să pună mâna pe cât de mult puteau înainte ca totul 
să se ducă de râpă se împotriveau unei treceri bruște la altruism. 

Dar era în regulă. Kivei îi plăceau provocările. 

Ușa de la birou se deschise și își făcu apariția Bunton 
Salaanadon, asistentul ei executiv. 

— Lady Kiva, o salută el. 

— E timpul să mergem spre navetă, spuse ea. 

— Nu, răspunse Salaanadon, apoi ridică o mână pentru a se 
corecta. Da, dar nu de asta am venit. 

— Atunci de ce-ai venit? 

— Am vești de la Casa de Wu. 

— Despre ce e vorba? 

Împăraxul era membru al Casei de Wu, chiar dacă ea nu se 
implica în afacerile de zi cu zi ale acesteia. Era posibil ca orice s-ar 
fi întâmplat să fi avut legătură cu ea. 

— Are treabă cu Împăraxul? 

Salaanadon clătină din cap. 

— E vorba despre Deran Wu. 

— A, rahatul la de om. 

Că tot venise vorba de egoism, Deran Wu era un adevărat 
monument de individualism. 

— Ceecuel? 

— E mort. 

— Mort? 

— A fost asasinat. 

— N-am fost de vină! 

— Eu... nu știam că v-ar putea suspecta cineva, Lady Kiva. 
— Știm cine a făcut-o? 

— Nu încă. 


. Li A - . . 
— Ei bine, Impäraxul știe? Ştie măcar ceva din toate astea? 


CAPITOLUL 3 


ardenia Wu-Patrick se trezi cu o jumătate de oră înainte 

să sune alarma, fiindcă iubitul ei, Marce, sforăia. De 

obicei, Cardenia reușea să facă abstracție de sforăit, care 
devenise un zgomot alb de fundal pe care creierul ştia să-l atenu- 
eze și să-l ignore. Dar în ultimele zile bărbatul căpătase o răceală 
care-l făcea să sforăie mai tare și mai haotic. Când Cardenia se 
trezi din cauza zgomotului, Marce părea că imită doi oameni ai 
cavernelor care purtau o discuţie foarte importantă despre desco- 
perirea focului, ori despre vânarea unui porc sălbatic sau ceva de 
genul ăsta. 

Cardeniei nu-i păsa. I se părea înduioșător. Erau încă la înce- 
putul relației, așa că defectele păreau mai degrabă adorabile, nu 
enervante; sau, cel puţin, Cardenia considera că defectele lui 
Marce erau simpatice, iar el era fie prea galant, fie prea circum- 
spect ca să le menționeze pe ale ei. Ea se întrebă într-o doară dacă 
va ajunge vreodată în punctul în care să nu-i mai considere defec- 
tele fermecătoare și, în loc să le tolereze amuzată, să încerce să-l 
sufoce cu o pernă. Nu avusese niciodată o relaţie care să dureze 
atât. Se gândi că, dacă ar ajunge să-și sufoce cândva iubitul, ar fi 


încântată că reușiseră să ajungă până în acel punct. 


48 | JOHN SCALZI 


Între timp, stătea întinsă cu braţul peste pieptul lui Marce; dis- 
cuția formată din sforăituri a celor doi oameni ai cavernelor se 
încheiase, iar participanții îşi luaseră tălpășița, poate în căutarea 
unui mastodont. Marce se calmă și ajunse la nivelul obișnuit de 
sforăit. Cardenia își plimbă ușor degetele pe pieptul său, nu atât de 
ușor încât să-l gâdile, dar nici suficient de tare încât să-l trezească, 
şi se miră, nu pentru prima dată, că ei doi au ajuns să fie împreună. 
Era un lucru neașteptat, din mai multe motive. Şi totuși, iată-i! 

Mai rămase acolo câteva minute, odihnindu-se în acea zonă 
liminară dintre ațipeală și veghe deplină, bucurându-se de căldura 
pe care o simţea radiind din Marce. Apoi, știind că alarma avea 
să-i trezească pe amândoi peste cinci minute, suspină, bombăni 
ușor şi alunecă din pat, având grijă să nu-și trezească iubitul. 
Papucii și halatul erau acolo unde le așezase cu o seară înainte; și 
le puse pe fiecare, apoi șopti către ceas ca să anuleze alarma. 
Trebuia să lucreze, dar nu exista niciun motiv pentru care Marce 
să nu poată dormi până mai târziu. Poate că oamenii cavernelor 
urmau să se întoarcă pentru o nouă discuţie. 

Cardenia făcu duș, se șterse cu prosopul, își perie părul până 
îl îmblânzi complet, apoi intră în dressing și îmbrăcă lenjeria 
intimă și un halat de casă. În acest moment, avea două opțiuni: 
prima, să intre pe o ușă aflată în stânga ei, în spatele căreia aştepta 
echipa de garderobă, coafură şi machiaj împreună cu Nera 
Chernin, cea care se ocupa de ea dimineaţa, urmând să îi treacă 
în revistă programul zilei, care începea din secunda în care ieșea 
de la machiaj şi dura până într-un moment încă nedeterminat, 
cuprinzând aproximativ douăsprezece până la cincisprezece ore, 
chiar și mai mult. 

A doua opțiune era să intre pe o uşă complet diferită şi să poarte 
o conversație cu cei care se aflau în spatele ei. Dacă o deschidea pe 

aceasta nu însemna că nu avea să mai dea ochii cu Chernin și acoliții 
ei; avea doar să întârzie inevitabilul cu oricât de mult timp ar fi ales 
să petreacă acolo. 

Indiferent ce ar fi făcut, nimic nu avea să schimbe faptul că, 
prin simplul act de a trece un prag, ea înceta să mai fie Cardenia 
Wu-Patrick, devenind Grayland a II-a, Împărax al Sfântului 
Imperiu al Statelor Interdependente și al Breslelor Comerciale, 
Regină a Centrului Comercial și a Naţiunilor Asociate, Capul 
Bisericii Interdependente, Moștenitoarea Terrei și Mama Tuturor, 
Al Optzeci și Optulea Împărax al Casei de Wu. 

Cardenia se uită la ambele uși, suspină și se îndreptă spre a 
doua, care se deschise fără să i se comande. Grayland a Il-a îi trecu 
pragul. 

Încăperea în care intră era mare și aproape goală, până în punc- 
tul de a fi aproape lipsită de caracteristici; doar o bancă lungă, 
turnată direct din perete, reprezenta o întrerupere a liniilor curate 
și aproape sterile ale încăperii. Era, poate, o cameră în care nu 
trebuia să lenevești. Cu toate acestea, Grayland se așeză pe bancă, 
poziționându-se cât de confortabil îi permitea aceasta și-l chemă 
pe principalul ocupant al încăperii. 

— Jiyi, spuse ea. 

Se aprinseră proiectoare ascunse şi în mijlocul încăperii fu 
invocată o fiinţă cu aspect omenesc, lipsită de gen sau sex. O privi 
pe Grayland, se îndreptă spre silueta așezată și înclină din cap: 

— Împăraxe Grayland a II-a, spuse Jiyi, în stilul său obișnuit. 
Cu ce vă pot fi de folos? 

Grayland evaluă silueta din fața ei. Această încăpere se numea 
Camera Memoriei. Gândurile și stările sufletești ale fiecărui 
Împărax dinaintea ei se aflau aici - inclusiv ale primului dintre ei, 
Profetesa-Împărax Rachela I -, înregistrate de o rețea neurală 

pe care fiecare Împărax, inclusiv Grayland, o avea implantată în 
creier. Jiyi era interfaţa pe care fiecare Împărax în viață o folosise 
pentru a-și accesa predecesorii; tot ce trebuia să facă era să ceară 
să-l vadă pe unul dintre ei, iar Jiyi îi scotea la iveală, unul câte 
unul sau laolaltă, adunându-i pe toți cei cu care dorea să vorbească 
Împăraxul în viaţă. 

Toți împăracșii anteriori, cu excepția unuia, au crezut că Jiyi 
era doar atât: o interfaţă către alți împăracşi, având parte de o 
inteligenţă artificială de bază pentru extragerea altor informaţii 
generale. Dar Grayland aflase recent că Rachela I, primul 
Împărax, îl construise pe Jiyi cu un cu totul alt scop: să caute și 
să găsească informaţii ascunse pe tot cuprinsul Interdependenţei. 

Când avea această sarcină, Jiyi nu era nici rapid, nici eficient - 
unele informaţii ascunse puteau să ajungă în bazele lui de date 
abia după ani sau chiar decenii întregi -, dar lipsurile pe care Jiyi 
le avea în materie de viteză și viclenie erau compensate prin faptul 
că era neobosit. Mai devreme sau mai târziu, tot ce era ascuns îi 
era dezvăluit. 

Și acum, pentru că știa despre această funcție, toate misterele 
îi erau revelate şi lui Grayland. 

— Deran Wu e mort de douăsprezece ore, îi spuse Grayland 
lui Jiyi. Ai aflat cine a făcut-o? 

— Nu ştiu, răspunse Jiyi. 

— Ai descoperit ceva care ar putea sugera un vinovat? 

— După ce asasinarea sa a devenit publică, s-a înregistrat o 
intensificare a comunicațiilor din partea membrilor de nivel înalt 
ai caselor nobiliare importante și ai celor comerciale, spuse Jiyi. 
Aceste comunicaţii erau complet codificate, așa cum sunt în mod 
obișnuit. Îmi va lua ceva timp pentru a le accesa fie prin decrip- 


tare, fie prin alte mijloace. 

— Explică ce înseamnă „ceva timp“. 

— Dacă e nevoie să fac uz de decriptare prin forță brută, poate 
dura decenii întregi. Acest lucru nu este necesar de obicei, fiindcă 
sunt alte căi de obținere a informaţiilor, cum ar fi accesarea ca- 
merelor de securitate care afișează ecranele cu informații. 

— Le citești peste umăr, gândi Grayland cu voce tare. 

— Da, spuse Jiyi. În acest moment, niciunul dintre mesajele 
securizate pe care le-am văzut nu indică anumite date privitoare 
la evenimente, cu excepția comunicaţiilor provenite de la marto- 
rii înșiși. 

— Şi în niciunul nu se menţionează ceva despre trimiterea 
plăţilor finale aferente unui contract. 

— Nu. 

Grayland se încruntă: 

— Fiindcă mi-ar ușura viața, ştii, dacă ai afla toate astea azi. 

— Înţeleg, spuse Jiyi, iar Grayland se întrebă, nu pentru prima 
dată, dacă Jiyi chiar înțelegea. 

Jiyi era proiectat să fie teribil de neutru, așa cum era și Camera 
Memoriei. 

— Ai informaţii noi pe care ar trebui să le știu? 

— Despre asasinarea lui Deran Wu sau într-un sens mai larg? 

— Şi una, și alta. 

— Nu există alte informaţii despre Deran Wu. Pe un plan 
general, câteva dintre casele nobiliare au început să-și transfere 
pe ascuns averile la Capăt și intenționează să-și trimită membrii 
esenţiali și importanţi acolo. 

Grayland a I-a dădu din cap la auzul acestor cuvinte. Nu avea 
nevoie de o inteligență artificială milenară care să adulmece se- 
crete pentru a-i spune că, în sfârșit, familiilor nobiliare și breslelor 
comerciale pe care le controlau le intrase în cap că Fluxul chiar 

se prăbușea și că poate voiau să-și păstreze măcar o parte din 
bogăţie și să o trimită în singurul loc din Interdependență care, 
în teorie, avea capacitatea de a supraviețui mai mult de câteva 
decenii - în cel mai bun caz. Avea suficiente rapoarte de securitate 
și financiare legitime care să-i semnaleze acest lucru. Acestea 
aveau să-i ocupe cel puţin o parte din zi și bănuia că îi vor ocupa 
din ce în ce mai mult timp din zilele următoare. 

Îmi fac mai târziu griji pentru asta, gândi ea. Se afla în Camera 
Memoriei din cauza morţii lui Deran Wu și a implicațiilor ei. 
Jiyi, oricât ar fi fost de util, nu era cel cu care trebuia să vorbească 
despre subiectul ăsta. Avea nevoie de cineva care să aibă o expe- 
riență reală trăită în legătură cu Interdependența și casele nobili- 
are și, în special, cu Casa de Wu. Îi ceru lui Jiyi să îi aducă o 
persoană anume. 

— A murit pentru că a băut ceai, spuse Împăraxul Attavio 
al VI-lea — mai precis, simularea lui digitală, creată atât de măiestrit. 

În afara faptului că fusese Împăraxul precedent, Attavio al VI-lea 
fusese, întâmplător, și tatăl lui Grayland. 

Grayland încuviinţă, apoi se strâmbă. 

— Bine. Nu știm dacă a fost din cauza ceaiului. Poate că i-a fost 
otrăvită ceașca. Sau poate că atât în ceai, cât și în ceașcă ar fi putut 
exista ingrediente care s-au transformat în otravă atunci când au fost 
amestecate. Anchetatorii cercetează încă acest lucru. 

— Dar sigur a fost otravă, spuse Attavio al VI-lea. 

— Ah, da, sigur. 

— Nu s-au deranjat să mascheze otrăvirea sub forma unui atac 
de cord sau a unui accident vascular cerebral, de exemplu. 

— Nu. 


— Nu există niciun suspect evident. 

— Asistenta personală a lui Deran, Witka Chinlun, l-a servit 
cu ceai și a fost interogată. O ţin în arest, dar, din câte înţeleg, 
nimeni nu crede că e probabil ca ea să fi ştiut despre otravă. Pare 
să fie în stare de şoc şi cooperează pe deplin. 

— O compătimești? 

— Și-a otrăvit neintenționat șeful, tată. E destul de nasol. 

— Aşa e, încuviință Attavio al VI-lea. Îmi spui toate astea cu 
un motiv. Care ar fi acesta? 

— Am vrut să știu ce crezi tu. 

— Nu cred nimic. De fapt, eu nu gândesc. 

Grayland își mușcă obrazul, reprimându-și un gând, unul despre 
Attavio al VI-lea, Jiyi și toți ceilalți împăracși. Apoi, amintindu-și 
că Attavio al VI-lea din fața ei era, într-adevăr, o simulare, o spuse 
oricum: 

— Nu cred că e adevărat ce spui. 

— Că nu gândesc? 

— Da. Facem asta de prea mult timp și am avut prea multe 
conversații cu tine în care ai pus întrebări și mi-ai oferit sfaturi. 
Nu puteai face asta dacă nu gândeai. 

— Ceea ce spui nu e corect, a răspuns Attavio al VI-lea. Nu în 
felul în care te raportezi tu la gândire. Această simulare este foarte 
bună la aproximarea euristică. Pot oferi presupuneri bazate pe 
experiența mea de viață și pe modelul înregistrat al modului în 
care gândeam când eram în viață. 

Cam asta înseamnă să gândești, îşi spuse Grayland, dar nu o 
rosti cu glas tare. Era conștientă că se lăsa încă o dată atrasă în 
bălăriile teleologice legate de faptul că putea să poarte o conver- 
sație cu tatăl ei mort sau cu o copie a lui și că acest lucru nu o va 


ajuta cu problemele ei actuale. 

Grayland oftă. Civilizația noastră se prăbușește, dar cu toate 
astea Deran Wu tot a fost otrăvit, gândi ea. Lucrul ăsta dădea do- 
vadă de un angajament puternic față de ticăloșie, unul pe care 
Grayland l-ar fi putut respecta dacă, în același timp, nu i-ar fi 
complicat și mai mult viața. 

Attavio al VI-lea sau copia sa aștepta răbdător în timp ce fiica 
lui încerca să înțeleagă ce se întâmplă. El putea să aștepte răbdător 
ani de zile, dacă era nevoie. Dacă nici morţii înviaţi nu erau 
răbdători... 

— Să reformulez, spuse Grayland către fantoma tatălui ei. Ce 
ai fi gândit despre asta atunci când puteai să gândeşti? 

— Moartea lui Deran are scopul de a transmite un mesaj, re- 
plică Attavio al VI-lea. 

— Ce vrei să spui? 

— Vărul tău a fost ucis în public. Otrăvit cu ceaiul său favorit. 
Nu a existat nicio tentativă de a ascunde faptul că a fost otrăvit, 
ceea ce ar fi fost relativ ușor de făcut. Cel care l-a omorât, oricine 
ar fi, a vrut să se știe că a fost ucis. 

— O acţiune teroristă, sugeră Grayland. 

— Posibil, încuviință Attavio al VI-lea. Sau altceva. Asasinatul 
a fost revendicat de vreo organizație? 

— Da, aceleași grupuri care revendică orice lucru îngrozitor 
care se întâmplă, spuse Grayland. Oamenii mei de la securitate 
spun că niciunul dintre ele n-a avut nimic de-a face cu asta. 

— Deci nu au fost revendicări serioase ale asasinatului. 

— Nu. 

— Atunci e posibil să nu fie terorism, zise Attavio al VI-lea. 
Iar dacă este, scopul este unul pe termen lung, nu pentru a obține 
un câștig imediat. 

— Cum ar fi? 

— Nu am suficiente informaţii pentru a continua. Cine-și do- 
rește moartea lui Deran Wu? 

— Păi, cam jumătate dintre casele nobiliare, un număr mare 
de ofițeri de armată și miniștri din parlament și probabil fiecare 
membru al fostului Consiliu de administraţie al Casei de Wu, 
răspunse Grayland, rânjind. 

— Şi tu, adăugă Attavio al VI-lea 

— Poftim? spuse Grayland, clipind. 

— Dacă-mi aduc bine aminte, Deran Wu a făcut parte din 
conspirația organizată împotriva domniei tale. 

Grayland zâmbi scurt la auzul acestui comentariu, care era o 
recunoaştere implicită a faptului că o simulare a unui om mort 
avea cunoștință despre un eveniment care s-a petrecut la mult 
timp după ce acesta plecase din această lume. 

— S-a întors împotriva celor din conspirație și a denunțat toți 
membrii acesteia, spuse ea. 

— Se prea poate. Nu ai fi primul Împărax care să câştige de pe 
urma informaţiilor primite de la un trădător, iar apoi să acționeze 
împotriva lui. 

— Dar tu? spuse Grayland fixându-l cu privirea pe tatăl ei. Ai 
asasinat pe cineva în felul acesta? 

— Nu. 

— Ai dat ordin vreodată să fie asasinat cineva? 

— Nu în mod public, spuse Attavio al VI-lea. 

— Nu în mod public? 

— Asasinarea nu se număra printre instrumentele mele favo- 
rite. Acestea fiind zise, poate că au fost momente când mi-am 
dorit să mă scape cineva de un preot turbulent. 


— Ai pus să fie uciși preoți? 

Grayland ştia că tatăl ei avusese probleme cu Biserica Interde- 
pendenţei, al cărei Cap (oficial) fusese, așa cum era ea acum. 

— E o expresie, spuse Attavio al VI-lea. O găsești în dicționar. 
Ideea e că nu am ales să mă folosesc de asasinate ca parte a mește- 
şugului guvernării mele. Dar poți s-o întrebi pe bunica ta ce crede 
despre asta. Probabil că o să-ți dea cu totul alt răspuns. 

Grayland se gândi la Zetian a III-a, bunica ei paternă, şi se 
înfioră puțin. Istoria nu avea să o reprezinte într-o lumină favo- 
rabilă pe aceasta, nici măcar din puținele informații care mai erau 
disponibile acum. 

Attavio al VI-lea îi observă reacția. 

— Înţeleg că nici tu nu ai ales să te folosești de asasinate. 

— Nu, n-am făcut-o. 

— Probabil că e o hotărâre înțeleaptă. 

— Probabil? 

— Asasinatele nu sunt niciodată simple și întotdeauna au conse- 
cinţe. Dar domnești în vremuri turbulente, spuse Attavio al VI-lea. 

Grayland observă că folosise iarăși cuvântul „turbulent“. 

— Au fost două tentative de asasinat asupra ta - le-ai supravie- 
ţuit. La fel și loviturii de stat aproape reușită. Nu cred că ai fi ju- 
decată prea aspru dacă tu, ca Împărax, ai decide să grăbești 
împărțirea dreptății pe care o merită cei care au conspirat împo- 
triva ta. 

Grayland se gândi la oamenii care ar putea fi pe lista ei, dacă ar 
fi avut una. Ar fi fost îndeajuns de mulți încât forțele ei de securi- 
tate să fie ocupate până la prăbușirea completă a Interdependenței. 

— Avem alte preocupări, mult mai presante, spuse ea. 

— Probabil e înțelept, repetă Attavio al VI-lea. Dacă nu tu i-ai 
curmat Viața vărului tău, atunci e bine să treci în revistă numele 


celor care ar fi putut s-o facă și să vezi unde duce acest lucru. 

Grayland încuviință din cap. 

— Presupunând că te interesează să descoperi cine l-a asasinat, 
adăugă Attavio al VI-lea. În afară de obișnuita anchetă formală. 

— Sigur că vreau. 

— Repet: făcea parte dintr-o conspirație împotriva ta. 

— Da, dar dincolo de toate, moartea lui nu mă ajută cu nimic, 
spuse Grayland. El trebuia să controleze Casa de Wu și s-o ţină 
la respect. Acum e mort, iar membrii Consiliului de administrație 
deja se luptă între ei pentru dobândirea controlului. Dacă Deran 
rămâne singurul văr Wu ucis în următoarele câteva luni, ar trebui 
să ne considerăm norocoși. 

— Teoretic, tu eşti capul Casei de Wu, remarcă Attavio al VI-lea. 

— Teoretic, Împăraxul nu a mai încercat de secole întregi să 
conducă Casa de Wu, spuse Grayland. leşisem deja din grațiile 
verilor mei când am luat puterea din mâna Consiliului și l-am pus 
la cârmă pe Deran. Am ieșit basma curată doar fiindcă Jasin Wu 
s-a întors împotriva mea, așa că am avut un pretext pentru suspi- 
ciuni. Dacă nu găsim o dovadă clară că cineva din Consiliu l-a 
ucis, nu am nicio justificare politică să mă implic. Dacă mă bag 
din nou, rezistența va fi copleşitoare. Nu-mi pot permite așa ceva. 
Nu acum. 

Attavio își lăsă capul într-o parte: 

— Tocmai ai înăbușit o revoltă. Ar trebui să ai ceva capital 
politic de exploatat. 

Grayland zâmbi din nou, de data aceasta cu amărăciune: 

— Aşa s-ar zice, tată, așa s-ar zice... Dar, cum ai zis, vremurile 
sunt... turbulente. 

— Cum știai că o să fie. Fix cum te-am avertizat când ai accep- 


tat coroana. 

— Da, așa este, spuse Grayland. Ai mai spus și că nu credeai 
că sunt pregătită să mă descurc cu toate. Îți amintești? 

— Îmi amintesc, răspunse Attavio al VI-lea. 

— Ce crezi acum? spuse Grayland, ridicând o mână. Vreau să 
zic, ce ai gândi, dacă ai putea gândi acum? 

Attavio al VI-lea tăcu. Grayland era conștientă la nivel inte- 
lectual că această pauză era inutilă și fusese introdusă în simularea 
lui Attavio, din moment ce Camera Memoriei știa că, într-o astfel 
de situaţie, când două ființe umane purtau o asemena conversaţie, 
trebuia să existe o pauză, un timp în care interlocutorul care urma 
să răspundă să își organizeze gândurile pentru a răspunde în mod 
coerent. Pauza exista ca să-i ofere lui Grayland o experiență 
umană autentică din punct de vedere psihologic. Nimic mai mult. 

Dar această informaţie n-o împiedică să se simtă inundată de 
o senzaţie anume. De sentimentul că era judecată şi că părea in- 
competentă, iar că tatăl ei — sau copia lui — încerca să găsească o 
modalitate de a-i spune că-i pare rău, dar nu se ridică la înălțimea 
așteptărilor. 

— Nu te ridici la înălțimea așteptărilor, spuse Attavio al VI-lea, 
fără ocolișuri. Dar, de fapt, cine s-ar ridica? adăugă el. 

Grayland expiră şi abia în acel moment își dădu seama că-şi 
ținuse răsuflarea. 

— Mulţumesc că ai adăugat ultima parte, spuse ea. 

— Nu am făcut-o din compasiune. 

— Ştiu. Nu ești programat în felul ăsta. Mulţumesc oricum. 

— Cu plăcere, spuse Attavio al VI-lea. Cu privire la asasinarea 
vărului tău, ce ai de gând să faci mai departe? 

— Nimic în mod direct, spuse Grayland. Forțele mele de se- 
curitate și ceilalți anchetatori lucrează deja la asta. Așa cum am 
spus, am preocupări mai urgente. 

— Dar tot ai venit să-mi spui despre asta. 

— M-am gândit că un alt Împărax ar putea şti câte ceva despre 
asasinate. 

— Nu cred că ţi-am spus ceva ce nu știai deja. 

— Nu, nu mi-ai spus, încuviință Grayland. Dar tu nu exiști. 
Aşa că-ți poţi permite luxul să judeci cu detaşare situația. Și cred 
că ai dreptate. Scopul a fost să se trimită un mesaj. Mai trebuie 
doar să ne dăm seama cui. 

— Asta ar depinde de cine se află în spatele asasinatului, spuse 
Attavio al VI-lea. Și, așa cum ai spus, nu există suspecți evidenți. 

— Nu, nu există, spuse Grayland. Dar pot ghici. 


CAPITOLUL 4 


adashe Nohamapetan se trezi plină de ură, cum obiş- 
nuia să o facă în ultimul timp. 
Pe cine şi ce ura ea astăzi? Ia să vedem! 

Pentru început, ura cabina de lux în care se afla, „cabina de 
lux“ fiind o descriere extrem de îngăduitoare a încăperii - trei 
metri lungime, doi metri lățime și doi metri înălțime - în care 
locuia acum. Era mai mică decât celula de închisoare în care pe- 
trecuse câteva luni și mirosea mai urât. Cabina de lux avea o cu- 
șetă rabatabilă de care erau prinse curele pentru protejarea 
ocupantului atunci când câmpurile de împingere se opreau, ceea 
ce se întâmpla destul de des. Salteaua cușetei avea o grosime de 
doi centimetri și era probabil compusă din placă aglomerată din 
lemn și disperare, iar sacul de dormit care-i fusese dat, în ciuda 
asigurărilor primite conform cărora fusese curățat şi dezinfectat, 
mirosea ca și cum decenii de-a rândul astronauții singuratici s-ar 
fi masturbat în el, lăsând urmele să se descompună. 

Cabina nu avea geamuri şi nici decoraţiuni, era aparent co- 
nectată la un sistem de ventilație și de undeva se auzea un sunet - 
la fiecare câteva minute, dar înnebunitor de haotic în privința 
intervalelor exacte - care-i amintea lui Nadashe de un bebeluș 
care horcăia sufocându-se cu o acadea din metal. În prima ei 

noapte petrecută în cabina de lux, Nadashe a căutat în van ori- 
ginea sunetului devenind, pe măsură ce continua să o caute, din 
ce în ce mai puțin sănătoasă la cap, până când nu a avut încotro 
și s-a băgat în sacul de dormit, a tras fermoarul și şi-a pus mâinile 
peste urechi, pufăind să nu mai simtă reziduurile astronauţilor, 
ajungând în pragul leșinului. 

Căpitanul o asigurase că ea are cea mai bună cabină de pe navă. 

Dar să continuăm: ura nava în care se afla cabina, Iubirea noas- 
tră nu a putut dura, un cargobot care făcea ruta între planeta 
Centrului și Orleans, un habitat de mărime medie care orbita 
steaua Centrului, un pic mai aproape de aceasta decât Centrul 
însuși. Iubirea noastră avea cel puţin o sută de ani și, după cum 
arăta, i se făceau lucrări de întreținere aproximativ la fiecare zece 
ani; când Nadashe a urcat la bord s-a uitat la pereți și nu și-a pus 
problema dacă va contracta vreo infecție pe navă, ci cu ce boli se 
va procopsi. De vreme ce se îmbolnăvise de o bronșită uscată 
după o săptămână de la sosire, avusese dreptate. 

Iubirea noastră era un cargobot independent, ceea ce repre- 
zenta o denumire politicoasă pentru un vas utilizat pentru con- 
trabandă. Transporta o cantitate infimă de încărcătură legală, 
care-i permitea accesul în locurile de staționare de la Centru 
și din Orleans, iar sub acea încărcătură se ascundea un ocean 
infinit de liste de marfă în același timp banală și dubioasă, 
complet ilegală. Imitaţii ieftine, produse de contrabandă, bu- 
nuri care nu erau produse de monopolurile legale, altele care 
violau drepturile de autor ale mărcilor înregistrate, orice, de la 
pistoale până la rom și câte și mai câte. Toată lumea ştia ce era 
Iubirea noastră și cu ce se ocupa, dar nimănui nu-i păsa, fiindcă 
banii erau frumoși, iar Căpitanul Robinette arunca în stânga şi 
în dreapta cu ei, nu echipajului, bineînțeles, ci autorităților 

portuare, docherilor, barmanilor şi evaluatorilor fiscali imperiali. 
Căpitanul Robinette era foarte popular. 

Pentru Căpitanul Robinette, Nadashe era doar o altă marfă 
de contrabandă de pe Iubirea noastră, numai că pe ea nu o des- 
cărca niciodată, doar îi cerea câte o sumă exorbitantă pentru fie- 
care etapă a călătoriei de la Centru la Orleans și înapoi. Tot ce 
avusese Robinette de pierdut în urma acestui schimb era o cabină 
care fusese folosită de doi lucrători sexuali neautorizați de pe 
navă, Jeanie și Roulf, pentru întâlnirile lor - acum că Nadashe se 
gândea mai serios, probabil treaba asta explica treaba cu sacul de 
dormit. Jeanie și Roulf fuseseră mutaţi în cabina lui Doc 
Bradshaw, și Doc Bradshaw fusese nevoită să doarmă în paturile 
supraetajate ale membrilor echipajului, ceea ce o făcea să bom- 
băne îngrozitor de fiecare dată când Nadashe se ducea să-și ia 
medicamentul pentru bronșită. 

Nadashe nu-și făcea griji că Doc Bradshaw ar fi putut s-o de- 
nunțe la Centru sau la Orleans. La fel ca aproape fiecare membru 
al echipajului de pe Iubirea noastră, Doc Bradshaw se ascundea 
ea însăși de puterea legii. Pe navă se spunea că își înjunghiase un 
fost amant drept în rinichi. Pe Doc Bradshaw nu o chema de fapt 
„Bradshaw“; era doar un nume pe care-l primise când urcase la 
bordul Iubirii noastre, ales dintr-o listă pe care Căpitanul 
Robinette o ţinea pe un panou. Bradshaw nu era de fapt 
„Bradshaw“, Jeanie şi Roulf nu erau de fapt „Jeanie“ şi „Roulf“, 
iar Robinette nu se numea „Robinette“ când se îmbarcase pe 
Iubirea noastră cu trei decenii în urmă. 

Chiar și Nadashe avea un nume de navă, deși ce rost mai avea 
să tăinuiești identitatea fostei logodnice a prințului moștenitor al 


Interdependenţei, care se întâmpla să fie și Inamicul Imperial 

Numărul 1 actual. Regulile sunt reguli, spusese Robinette și o 
poreclise „Karen“. 

Nadashe ura numele ăsta tâmpit. Și ura regula stupidă că fie- 
care nou-venit trebuia să primească un alt nume. Şi că Iubirea 
noastră o îmbolnăvise de bronșită. Și că, deşi faptul că se afla la 
bordul Iubirii noastre o scăpa de închisoare, a fi aici era în sine 
o condamnare la închisoare, de vreme ce nu putea părăsi nava 
niciodată. Spre deosebire de „Doc Bradshaw“, „Jeanie“ sau 
„Roulf“ sau de oricare alt membru al acestui echipaj cu nume 
ridicole, în prima secundă în care ea ar fi scos capul din navă ar 
fi fost reperată și arestată. Putea să se bazeze pe echipajul Iubirii 
noastre să n-o trădeze; însă nimeni altcineva din sistem nu avea 
aceeași obligație. 

Iar asta era altă problemă: pur și simplu ura faptul că era fugară. 

La nivel intelectual, desigur, înțelegea perfect de ce se află în 
această situație. Când cineva a urzit o revoltă planetară, şi-a ucis 
propriul frate în timp ce încerca să omoare Împăraxul, a evadat 
prin violență din închisoare și a luat parte la un complot de răs- 
turnare a familiei regale era evident că a deveni fugară nu era 
numai o consecință probabilă, dar și, realmente, cel mai bun sce- 
nariu posibil. Pricepea cum stăteau lucrurile. 

Dar asta nu făcea ca sechestrarea ei pe o navă împuţită plină 
de răufăcători care înjunghiau în rinichi să pară mai bună nici din 
punct de vedere existenţial, nici dintr-unul referitor la viaţa de zi 
cu zi. 

Nadashe nu avea cum să evite faptul că, dincolo de orice în- 
doială, coborâse pe scara socială. Fusese o vreme - nu cu mult 
timp în urmă - când se afla în rândul candidatelor la statutul de 
consoartă imperială și de mamă a viitorului Împărax. Chiar dacă 
i-ar fi ieşit chestia asta (Şi, așa cum se dovedise, nu-i reușise) 

avusese un plan de rezervă să-l instaleze pe fratele ei Ghreni ca 
Duce de Capăt înainte de schimbarea curenților Fluxului, asigu- 
rându-se că după schimbare Nohamapetanii, nu familia Wu, vor 
deveni noua linie imperială. 

Doar că nici asta nu i-a ieşit. Ghreni era tot la Capăt și putea 
sau nu să fi devenit Duce până acum, dar se dovedise că nici cu- 
renţii Fluxului nu făceau ce și-ar fi dorit Nadashe să facă — adică 
ce-i spusese amica ei fiziciană Hatide Roynold că vor face -, pen- 
tru că, în loc să se deplaseze, aceștia se prăbușeau pur și simplu 
cu totul. Nadashe s-a înfuriat rău când a aflat că Roynold nu 
avusese dreptate și ar fi avut grijă să o pedepsească, dacă mama ei 
nu ar fi eliminat-o deja printr-o explozie în spaţiu, din greșeală, 
împreună cu alte zeci de oameni, într-o tentativă prost gândită 
de răzbunare împotriva Împăraxului. 

Propria ei mamă! 

Și acesta era încă un lucru pe care-l ura. 

Nu pe mama ei - hmm, ei bine, să trecem peste asta -, ci faptul 
că mama ei, Contesa de Nohamapetan, își urzise propria tentativă 
de lovitură de stat împotriva actualului Împărax. Parcă n-ar fi fost 
destul de rău că tentativa de lovitură de stat a eșuat; dar după ce 
a dat chix, mama ei a decis că cel mai inteligent lucru de făcut era 
să țipe la Împărax că ea, Contesa de Nohamapetan, l-a ucis pe 
fostul prinț moștenitor, a cărui moarte fusese considerată anterior 
un accident. 

Era clar că nu fusese deloc o mișcare inteligentă. Nadashe nu 
ura doar faptul că mama ei era în închisoare pentru trădare şi 
crimă — aceeași închisoare în care fusese încarcerată și ea pentru 
trădare și crimă, ce ironie în familie -, dar și faptul că, acum, fa- 
milia Nohamapetan fusese înlăturată definitiv de la administrarea 


casei lor și a monopolului comercial al acesteia, care era acum 

condusă de un membru minor al unei case nobiliare mult mai 
puţin înfloritoare. 

Adică nenorocita de Kiva din nenorocita de casă Lagos, așa 
cum ar fi spus fără îndoială însăşi Kiva, cu gura ei extraordinar 
de spurcată. Nadashe o ura din tot sufletul. Ea și Kiva își în- 
crucișaseră drumurile pentru prima dată la universitate, unde, 
cu excepția perioadei în care Kiva îl folosise pe fratele lui 
Nadashe, Ghreni, pe post de jucărie sexuală, hotărâseră de 
comun acord că cel mai bun lucru pentru amândouă era să 
nu-și stea în cale: Nadashe pentru că nu voia să-și petreacă 
timpul înhăitându-se cu inferiorii ei, iar Kiva pentru că era 
prea ocupată să și-o tragă cu toți de la universitate și nu-i păsa 
deloc dacă Nadashe era sau nu în calea ei. 

Această evitare reciprocă a funcţionat și în anii următori, 
până când Kiva a reușit, în timp ce făcea sex, să descopere 
implicarea lui Nadashe în tentativa de asasinat împotriva 
Împăraxului și în uciderea propriului frate. Din acest motiv i 
s-a oferit controlul temporar al afacerilor locale ale Casei de 
Nohamapetan. Acest lucru a dus la, să spunem, probleme ulte- 
rioare, deoarece Kiva a cercetat în cele mai mici detalii finanțele 
casei Nohamapetan, descoperind destul de multe urme incrimi- 
natorii în privinţa banilor. 

Din punctul de vedere al lui Nadashe, Kiva era o gură spur- 
cată, un gunoi de clasă inferioară, ceea ce ar fi fost suficient ca 
s-o urască. Dar faptul că acest gunoi de clasă inferioară cu gura 
spurcată deținea acum controlul asupra companiei și averii fa- 
miliei sale în timp ce Nadashe era închisă într-o cutie minusculă, 
chinuindu-se cu o tuse persistentă o făcu să ajungă la un nivel 


extrem al urii. 

Cu toate astea, Kiva de Lagos nu ocupa primul loc pe lista 
lucrurilor pe care le ura Nadashe de Nohamapetan. Nici Iubirea 
noastră, nici echipajul, nici cabina, nici statutul ei de fugară, nici 
prostia mamei sale sau propria bronșită. Locul de frunte era ocu- 
pat - la o distanță destul de mare de restul - de actualul Împărax, 
Grayland a I-a. 

Bineînțeles că existau tot felul de motive pentru această ură. 
Începând cu cel simplu că era Împărax, lucru la care nu se aștep- 
tase nimeni și care, din cauza heterosexualității ei și a aparentei 
ei reticențe de a fi flexibilă în această privinţă, îi răpise definitiv 
lui Nadashe șansele de a se căsători cu un Împărax sau de a da 
naștere unuia. Continuând cu faptul că Împăraxul refuzase să-l ia 
în considerare pe fratele lui Nadashe, Amit, drept consort, exclu- 
zându-i complet pe Nohamapetani din cursa pentru intrarea în 
linia imperială prin căsătorie. Și, într-un final, din cauză că răs- 
punsul ei la trădările repetate ale Casei de Nohamapetan a fost să 
o priveze complet de drepturi, ceea ce, deși era rezonabil din 
punct de vedere legal și dinastic, a fost în mod decisiv neplăcut 
pentru Nadashe, care, în prezent, ducea greul acestor decizii. 

Dar, mai mult decât orice altceva, Nadashe ura refuzul lui 
Grayland de a muri, pur şi simplu, indiferent dacă asta s-ar fi 
întâmplat din cauza bombelor, a navetelor scăpate de sub control 
sau a decompresiei explozive în imensele adâncuri ale spaţiului 
sau, la naiba, nu era pretențioasă, a unei coji de plăcintă înfipte 
în trahee sau din alt motiv la fel de banal. Plăcinta ar fi fost de 
ajuns! Sincer, în acest moment, orice lucru care ar fi făcut-o pe 
Grayland să pice moartă pe podea ar fi fost pe gustul lui Nadashe. 

Era conştientă că, având această părere, ar fi putut fi acuzată 
că trecuse de-a binelea în categoria ticăloșilor unidimensionali în 


. A . A A 
ceea ce-l privea pe Impărax. Apărarea el, atâta câtă era, se rezuma 

la un singur lucru: la cât de mult o costase Împăraxul. O costase 
un frate și o mamă, o casă nobiliară și un viitor împletit cu linia 
genetică imperială. Întrebarea dacă Împăraxul îşi propusese sau 
nu, inițial, să facă toate aceste lucruri — și măsura în care atât 
Nadashe, cât şi familia ei fuseseră coautori ai propriei nenoro- 
ciri — i se păreau irelevante. Când totul se reducea la pereții goi 
și ruginiți ai cabinei ei, lui Nadashe nu-i mai rămânea nimic în 
afara urii pentru Împărax și a frustrării continue că acea naivă 
exasperantă care deţinea titlul continua să existe. 

De-acum, dacă Nadashe n-ar mai fi făcut nimic altceva decât 
s-o doboare pe Grayland a II-a, tot ar fi considerat că a făcut 
măcar o remiză în jocul vieții. 

Dar, bineînţeles, ea - încă! - mai avea și alte planuri, mai mă- 
rețe decât ăsta. 

Se auzi un ciocănit la ușa cabinei ei și, la scurt timp după aceea, 
aceasta se deschise cu un geamăt și apăru Ofițerul Executiv Evans, 
care, după cum se zvonea, își incendiase câțiva prieteni în încer- 
carea de a prepara acasă un produs evident foarte inflamabil și 
ilegal într-o cadă de baie din sistemul de unde venea. 

— Karen, spuse Evans, iar Nadashe tresări vizibil scârbită la 
auzul acestui nume. Vizitatorul tău este aici, în sala de mese. O 
să te conduc la el. 

— Mulţumesc, spuse Nadashe, apoi tuși. 

Îşi luă tableta și îl urmă pe Evans prin pasajele Iubirii noastre, 
care miroseau a metal, a mucegai și a vechi. 

— Mi s-a spus că trebuie să îţi spun „Karen“, îi zise vizitatorul 
când intră în sala de mese. 

Evans se încruntă la insolența acestuia și plecă. 


— Asta înseamnă că am nevoie și eu de un nume de cod? 

— Doreşti un nume de cod? întrebă Nadashe, așezându-se la 
una dintre mesele înghesuite și murdare din încăperea la fel de 
înghesuită și murdară. 

Îi făcu semn bărbatului să facă același lucru. 

— Nu chiar, spuse el. „Proster Wu“ e un nume bun. Cred că-l 
voi păstra deocamdată. 

Se așeză și se uită în jur. 

— Nu pare mediul tău obișnuit, Karen. 

— E temporar. 

— Aşa să fie? 

— Dacă nu ai fi crezut asta, nu ai fi venit aici. Apropo, te-a 
urmărit cineva? 

Proster păru iritat de întrebare. 

— Sunt membrul supraviețuitor cu cel mai înalt rang al Casei 
de Wu, cu excepția Împăraxului. Bineînţeles că am fost urmărit. 

Nadashe se încordă. Proster ridică o mână. 

— Dar, oficial, motivul pentru care sunt aici este cel de a ridica 
un palet de coniac și vin de porto cumpărat de pe piaţa neagră, 
de care se ocupă acum șoferul meu. Doar o chestie banală de 
contrabandă. Eşti în siguranță. 

Nadashe se relaxă. Apoi adăugă: 

— Deci acum te-ai convins că încă sunt o forță de luat în seamă? 

Proster zâmbi. 

— Trebuie să recunosc că mi-a luat un minut să-mi dau seama 
că tu l-ai otrăvit pe Deran. Mă aşteptam la altceva. 

— La ce altceva? 

— Ei bine, nu ştiu, recunoscu Proster. Dar pentru că ai 
trimis o navetă care să se prăbușească într-o cală de marfă 
pentru a-l ucide pe Împărax, presupun că mă aşteptam la ceva 


mai... zgomotos. 

Acum era rândul lui Nadashe să zâmbească. Îşi scoase tableta, 
porni o aplicație și i-o așeză în față lui Proster. 

— Asta ce mai e? întrebă el. 

— Este declanșatorul pentru bombele pe care le-am pus în sala 
de conferinţe a Casei de Wu, răspunse ea. Au stat acolo cel puţin 
tot atâta timp cât a stat ceaiul otrăvit în mica ascunzătoare de 
băuturi a asistentei lui Deran. 

Proster privi neincrezător la aplicația-declanșator. 

— Chiar așa, cum le-ai pitit acolo? 

— Haide, Proster, spuse Nadashe. Nu te aștepți să-mi dezvălui 
secretele corporative, nu-i așa? 

— De fapt, dacă vrei să vorbesc în continuare cu tine, răspun- 
sul e da. 

— Bine, fie. Când te întorci, caută un membru al serviciului 
administrativ care nu a mai venit la muncă din ziua în care a 
murit Deran. Când o să-i afli numele, pune-ți oamenii să-i cerce- 
teze trecutul și locul unde se află. O să descoperi că de fapt nu 
există, deși a lucrat ani de zile în cadrul personalului de pază. 
Această navă micuță și murdară nu este singurul loc în care iden- 
titățile false sunt la ordinea zilei, spuse Nadashe, făcând semn în 
jurul ei. 

— Spionaj corporativ, spuse Proster. 

— Vai, nu te preface şocat! Nu e ca și cum Casa de Wu nu face 
naibii exact același lucru. 

— Unde este această persoană acum? 

— Acasă, spuse Nadashe. Sau în drum spre casă. Toată lumea 
vrea să fie acasă zilele astea. Se pare că civilizația ia sfârșit. 

Proster arătă spre tableta cu declanșatorul. 


— Ce rost are să-mi arăţi asta? 

— Ai spus că te așteptai la ceva mai gălăgios. Am vrut să-ți 
demonstrez că aș fi putut fi mult mai zgomotoasă, dacă aș fi crezut 
că se potrivea nevoilor mele. 

Luă tableta, închise aplicația și i-o dădu lui Proster. 

— Poftim. Un suvenir. Un mic memento că aș fi putut să scap 
nu numai de Deran. Aș fi putut să-i elimin pe toți verii importanți 
ai Casei de Wu și să arunc Casa complet în aer. Am avut această 
opțiune. Nu am ales-o. 

Proster luă tableta. 

— Nu înţeleg de ce nu. Eu așa aș fi făcut în locul tău. 

— Ei bine, Proster, poate că dacă nu ai fi fost în cameră, aș fi 
făcut-o. 

Pentru o clipă, bărbatul o privi uluit. 

— Ev? 

— Ai spus-o chiar tu. Eşti cel mai vechi Wu în acest moment. 
Nu cred că ai de gând să lași pe altcineva să preia funcția de direc- 
tor general după toată tărășenia asta, nu-i așa? 

— Tradiţia spune că cel care deţine funcția de director al secu- 
rității nu va candida pentru postul de director general. 

Nadashe pufni, ceea ce o făcu să tușească, stricând momentul. 

— Haide, Proster, reuși ea să spună. Lucrurile au trecut de 
etapa aia acum. 

— Nada... Karen. Doar pentru că am crezut că Deran era un 
prost ahtiat după funcții care nu avea ce căuta la conducerea Casei 
de Wu nu înseamnă că vreau jobul pentru mine. 

— Cine mai este acolo? spuse Nadashe. Îşi cunoști verii. E 
vreunul dintre ei potrivit? Mai ales acum, când nu ne mai putem 
aștepta decât să trecem dintr-o criză în alta? 

Proster nu mai spuse nimic, ascultând-o, aşa cum se așteptase 
Nadashe să facă. 

Poate că fusese dispus să o lase să-l otrăvească pe Deran - și 
Nadashe era încântată să o facă, deoarece ei doi avuseseră o istorie 
pe care se simţea obligată să o răzbune -, dar, până la urmă, el era 
alături de Casa de Wu până la capăt. Fusese îndeajuns de mult 
timp o putere din spatele tronului pentru a ști că nu mai exista 
nimeni printre Wu care să merite acel tron acum. 

Lui Nadashe îi făcu plăcere să-l privească pe Proster ajungând 
la această concluzie pe jumătate în silă și imaginându-și că va 
conduce - în sfârșit și irefutabil - cea mai puternică casă din 
Interdependență. 

Mă rog, cea mai puternică casă momentan. 

— Treci la subiect, spuse Proster în cele din urmă. 

— Ideea mea este că, în momentul de față, nu ne permitem să 
fie haos. 

Nadashe arătă spre tableta aflată acum în posesia lui Proster. 

— Aruncarea în aer a directorilor ar fi provocat haos, dar 
otrăvirea lui Deran e posibil să reinstaureze ordinea. Restabilește 
directorii în poziția lor de drept, cea de conducători ai Casei de 
Wu. Îți oferă ție, care înţelegi mai mult decât ceilalți directori 
nevoia de ordine, o modalitate de a readuce lucrurile pe făgașul 
lor normal. 

— Nu-mi spune că ai făcut asta din bunătatea inimii tale, zise 
Proster zâmbind. 

— Bineînţeles că nu, încuviință Nadashe. Aveam propriile 
mele conturi de reglat. Dar le-am reglat - și doar pe acelea. Dacă 
aș fi făcut mai mult de-atât, ar fi fost un dezastru. Trăim sfârșitul 
timpurilor, Proster. Ceea ce facem acum va hotări dacă vom su- 
praviețui - oricare dintre noi - sau nu în fața celor ce vor urma. 

— Și care e locul meu în toate astea? 

Nadashe făcu din nou semn spre tabletă. 

— i-am câştigat puțin încrederea? 

— Puțin. 

— E drept să spunem că, în acest moment, verișoara ta iubită, 
Împăraxul, nu este cea mai populară persoană în rândul celor din 
casele nobiliare și al membrilor parlamentului. 

— De când a băgat recent un procent considerabil din ei în 
închisoare sub acuzaţia de trădare, e corect să spunem asta, încu- 
viință Proster. 

— Și ai fi de acord că, făcând acest lucru, a sporit haosul în cel 
mai prost moment posibil, pentru toată lumea. 

Proster o privi. 

— Dacă spui tu. 

— Atunci, ceea doresc de la tine, Proster Wu, este să organi- 
zezi o mică întâlnire pentru mine. Pentru a vorbi cu cei pe care 
Împăraxul nostru i-a dezamăgit. 

— Îşi dai seama cât de dificil o să fie, spuse Proster după ce 
privi în gol o clipă, neîncrezător. Împăraxul anchetează deja toate 
casele. Casa ta a fost decăzută din drepturi. Tu nu eşti într-o po- 
ziție prea bună şi nu ai mijloacele necesare pentru a face prea 
multe în această privință, continuă el, făcând semn cu mâna în 
jur, spre mizeria din sala de mese. 

— Ți-o spun încă o dată: dacă ai fi crezut asta, nu ai fi aici, 
acum. 

Proster ridică tableta. 

— Dacă ai fi fost deşteaptă, nu mi-ai fi dat asta. 

— Dacă ai fi fost deştept, Proster, ţi-ai fi dat seama până acum 
că nu ți-aș fi dat-o dacă nu aș avea și alte căi de a obține ceea ce 
vreau de la tine. 


— Ei bine, asta sună ca o amenințare. 

— O asigurare, mai degrabă, spuse Nadashe. Pe care oricum nu 
va trebui s-o folosesc, din moment ce noi doi vrem același lucru. 

— Şi anume? 

— Ordinea. Și supraviețuirea. În condiţiile noastre. Nu con- 
form celor ale verișoarei tale. 

Proster se gândi o clipă. 

— Probabil o urăști teribil pe Grayland, spuse el. 

— Nu o urăsc, minți Nadashe. Cred că e depășită de situaţie. 
Problema este că, atunci când se va îneca, ne va trage pe toți după 
ea. Și pe tine. Și pe mine. Și toate casele. Și Interdependența. Aș 
prefera să nu mă înec. 

Proster se ridică în picioare. 

— Trebuie să mă gândesc la asta. 

Nadashe rămase locului. 

— Bineînţeles. Când o să termini, știi unde mă găsești. 

Proster dădu din cap şi se îndreptă spre ieșire. 

— Dar, Proster... 

Bărbatul se opri lângă ușă. 

— Da? 

— Nu uita că nu avem prea mult timp. 

Proster bombăni și plecă. 

Nadashe rămase singură în sala de mese, urând, plănuind și 
întrebându-se, nu chiar într-o doară, cât timp mai aveau cu toții, 


de fapt. 


CAPITOLUL 5 


a puţin timp după ce devenise clar că tot ce se întâmpla 

între ei nu era doar o aventură ciudată și că, de fapt, 

Cardenia Wu-Patrick simțea pentru Marce Claremont 
același amestec de sentimente pe care le avea el pentru ea, în 
proporții mai mult sau mai puţin egale, noua iubită a lui Marce, 
care se întâmpla să fie și Împăraxul Grayland a II-a al 
Interdependenţei, îi oferi primul cadou pe care avea să i-l facă 
vreodată: un ceas de buzunar. 

— Eu nu ţi-am luat nimic, îi spuse el când îi fu înmânat în timp 
ce erau în pat. 

După o partidă languroasă de sex, despre care Marce simţea 
cu tărie că ar fi putut fi descrisă drept a face dragoste, ea se întin- 
sese spre o noptieră (care avea probabil cinci sute de ani și care 
valora mai mult decât ar fi câştigat în toată viața lui) și scosese 
ceasul de buzunar, spunându-i că era pentru el. 

— Bineînțeles că n-ai nimic să-mi dai, spuse Cardenia. Ce ai 
putea să-mi oferi tu mie şi eu să nu am deja? Literalmente, spuse 
ea, după ce îi surprinse privirea în care se prefăcea rănit. Tu ştii 
că am o groază de depozite pline de lucruri pe care mi le dau 
oamenii și pe care nu le văd niciodată. De fapt, de acolo a venit 
și acesta, continuă ea, ridicând ceasul de buzunar. 

— Primul tău cadou pentru mine este unul refolosit? spuse 
Marce, simulând groaza. 

Cardenia îl plesni ușor peste un umăr. 

— Încetează! Oricum, e mai rău de-atât. Ăsta nici măcar nu 
mi-a fost dat mie. Managerul de depozit mi-a spus că i-a fost dăruit 
lui Hui Yin al III-lea, ceea ce ar însemna că are aproximativ două 
sute de ani. 

— Cum l-ai găsit? 

— Nu l-am găsit. Le-am spus că vreau un ceas de buzunar, iar 
ei au scos câteva zeci de ceasuri din depozit ca să mă uit la ele. 

— Cu cât îmi zici mai multe, cu atât povestea devine teribil de 
impersonală. 

— Da, ştiu, spuse Cardenia și ridică ușor ceasul. Dar când l-am 
văzut pe acesta, m-am gândit imediat la tine. Așa că asta o face 
din nou personală. 

I-l dădu lui Marce. 

Marce îl primi și-l evaluă, trecându-l dintr-o mână în alta. 
Obiectul era mic, dar greu pentru mărimea sa, ceea ce îi sugera 
că funcționa mecanic. Era un ceas de buzunar în stil vânătoresc, 
cu un finisaj care îi părea să fie din cositor, deși bănuia că, fiind 
vorba de un cadou pentru un Împărax, metalul era ceva mai 
scump decât cositorul. Gravurile de pe ambele părți ale carcasei 
exterioare reprezentau arce de lujeri înfloriți, iar cea din mijloc, 
pe partea din față, era clar șirul lui Fibonacci, care se termina cu 
o floare stilizată cu douăsprezece petale. Marce deschise capacul 
pentru a se uita la cadranul ceasului, care era simplu şi elegant. 
Pe lanţ străluceau mici smaralde, încrustate la o distanță de câteva 
verigi unele de altele. 

— Acesta este fără doar și poate cel mai frumos cadou pe care 
l-am primit vreodată, spuse Marce. 

Cardenia zâmbi din toată inima când îl auzi. 

— Mă bucur! 

— De obicei primesc animale de pluș sau fructe. 

— O să ţin minte pentru data viitoare. 

Marce cântări micul obiect în mână. 

— Mi-e groază că o să-l scap, o să-l pierd sau o să-l zgârii. 

— Asta i-ar displăcea Împăraxului tău, spuse Cardenia, cu o 
voce îngroșată, amuzantă. 

— Mi-ar displăcea mie, răspunse Marce. 

Cardenia îi făcu semn să se uite în interiorul carcasei. 

— Le-am cerut să îl graveze. 

Marce o privi șocat. 

— L-ai gravat? Pentru mine? 

— Păi... da. Dacă tot ţi-l făceam cadou și așa mai departe. 

— Dar ai spus că are vreo două sute de ani. Probabil că ar 
trebui să fie într-un muzeu. 

Cardenia zâmbi și-l sărută. 

— Şi chiar dacă ar fi fost de la un muzeu, tot aș fi putut cere să 
fie gravat, iar atunci ar fi devenit şi mai valoros din punct de 
vedere istoric. Pentru că eu sunt Împăraxul. Ceea ce sună ridicol, 
dar e adevărat. Peste sute de ani, poate că va fi într-un muzeu, 
continuă ea, lovind ușor ceasul cu degetul, iar oamenii din viitor 
se vor întreba ce înseamnă inscripția. 

— Ce ai pus să fie inscripționat? 

— Citește. 

Marce își mișcă ușor mâna pentru a înclina capacul ceasului 
astfel încât să poată citi cuvintele scrise acolo. Designul literelor se 
potrivea cu cel al ceasului; dacă nu ar fi știut adevărul, Marce ar fi 


crezut că inscripția fusese întotdeauna acolo, ca parte a decorațiunii 

originale a obiectului. Scria: Pentru Marce Claremont, Cronometror 
Imperial, urmat de simboluri pe care nu le recunoștea. 

— E în chineză, spuse Cardenia. Limba locului de pe Pământ 
de unde se trage familia Wu. 

— Ce înseamnă? 

— „Acesta este timpul nostru“, îi răspunse ea, apoi făcu o 
grimasă. Probabil. A fost o traducere automată. Îmi pare rău. 

— Deci acum eu sunt Cronometror Imperial? 

— Nu este un titlu oficial. Dar tu ești cel care mi-a spus ce se 
întâmplă cu Fluxul. Cel care știe mai bine decât oricine cât timp 
avem la dispoziție înainte ca acesta să se prăbușească complet. Tu 
Ştii cât timp ne-a mai rămas. 

— Nu sună prea... vesel, spuse Marce. 

— Ei bine, asta este explicaţia publică, zise Cardenia, apoi se 
întinse și se ghemui aproape de Marce. Și îți petreci timpul cu 
Împăraxul. Eşti Cronometror Imperial. 

Marce aşeză cu grijă ceasul de buzunar pe măsuța de lângă 
partea lui de pat. 

— E un joc de cuvinte îngrozitor. 

— Da, așa-i, fu de acord Cardenia. Dar atâta timp cât poți să 
îţi petreci timpul cu mine, chiar îți pasă? 

Lui Marce nu-i păsa. 

Dar Marce chiar s-a gândit la noul său titlu, considerat oficial 
drept unul neoficial, în zilele şi săptămânile care au urmat. S-a 
gândit la el în timp ce aduna datele pe care el, tatăl său și regretata 
Hatide Roynold le adunaseră despre prăbușirea Fluxului în 
Interdependență, adăugându-le atât tuturor datelor actuale și is- 
torice privind călătoriile în Fluxul Interdependenţei pe care 
Împăraxul ordonase să-i fie predate, cât și cantității imense de date 
privind Fluxul din afara Interdependenţei care îi fuseseră puse la 

dispoziţie de către 'Tomas Chenevert, fostul (și regretatul) Rege 
al planetei Ponthieu. 

Noile date îi furnizaseră un set de informaţii cu câteva ordine 
de mărime mai mare decât cel pe care îl avea înainte. Acest lucru 
îi permitea să estimeze mai bine momentul în care setul de curenți 
de Flux cu stabilitate pe termen lung care defineau Interdependența 
aveau să se prăbușească, precum și când și unde va apărea un nou 
set de curenți de Flux mult mai puţin stabili - Evanescența, așa 
cum îl numiseră el și Hatide - și cât timp vor rezista acei curenți 
înainte de a se prăbuși și ei în neant. 

Cu cât Marce se adâncea în prelucrarea datelor, cu atât mai 
mult îşi dădea seama câtă dreptate avea Cardenia, Împăraxul și 
iubita sa. În acest moment, aproape toți fizicienii de Flux din 
sistemul de la Centru lucrau cu setul său de date, iar majoritatea 
celor din celelalte sisteme începuseră deja să îl încorporeze. Dar 
niciunul dintre ei, cu excepția tatălui său și a lui Haride, nu lu- 
crase cu el atât de mult timp, iar tatăl lui nu mai avea date noi de 
mai bine de un an, şi Hatide era moartă. 

Ceea ce însemna că nicio altă persoană în viață nu mai putea 
înțelege datele ca el, nu le putea sintetiza așa cum o făcea el, nici 
să le înțeleagă holistic asemenea lui sau să le manipuleze la fel de 
bine pentru a le furniza Împăraxului și consilierilor săi cele mai 
bune și mai precise predicții. 

Marce nu se flata de unul singur crezând că acest avantaj era 
rezultatul capacității sale native. Existau zeci, dacă nu sute de fi- 
zicieni de Flux mai talentaţi decât el, începând cu propriul său 
tată, care fusese primul care-și dăduse seama încă din primele date 
că prăbușirea Fluxului era evidentă. Avantajul lui Marce apăruse 


pur și simplu în urma timpului petrecut privind cu atenție 

problema și lucrând la ea. Îşi imagină că avea să fie depășit destul 
de curând. 

Până atunci, el chiar era Cronometrorul Imperial, singura 
persoană care știa cel mai bine cât timp mai avea Interdependenţa. 

Și cu toate astea... 

Cu cât Marce studia mai mult datele, cu atât i se părea că ar 
trebui să fie ceva mai mult acolo. 

— Uită-te aici, îi spuse Marce lui Tomas Chenevert, arătând 
cu degetul. 

Cei doi se aflau pe nava lui Chenevert, Auvergne, Marce pen- 
tru că ajunsese să prețuiască prietenia cu acesta, care se formase 
în timpul unor momente grele, iar Chenevert pentru că, într-un 
fel, el însuși era Auvergne, iar nava era locul în care putea cel mai 
bine să-și facă apariția și să existe. 

Marce îi atrase atenţia lui Chenevert asupra unei simulări a 
curenților de Flux ai Interdependenţei pentru următorii ani. Era 
extrem de accelerată; în ea, curenţii de Flux anterior stabili stră- 
luceau, albaștri, apoi dispăreau brusc și pentru totdeauna, în timp 
ce curenții evanescenţi pâlpâiau cu roșu, apărând și dispărând. Pe 
măsură ce simularea continua, încrederea ei predictivă scădea, 
ceea ce se putea observa după oscilația fluxurilor albastre pe mă- 
sură ce atingeau fereastra estimată pentru colaps și a dungilor 
roșii, câre se estompau, devenind albe pe măsură ce simularea era 
mai puțin sigură. 

Simularea fu străbătută de dungi roşii pâlpâitoare, de cele albe 
care se estompau și de unele albastre care tremurau. 

— La ce ar trebui să mă aştept, în afară de o criză de apoplexie? 
întrebă Chenevert. 

Marce opri simularea, o derulă de la început și o porni din nou. 

— Fii atent la curenții de Flux evanescenţi, spuse el. 


80 | JOHN SCALZI 


Chenevert urmări din nou procesul, acordând o atenție deo- 
sebită dungilor roșii, apoi, mai târziu, celor albe. 

— Nu știu la ce mă uit, spuse el. 

— Uită-te din nou. 

Marce întinse mâna pentru a porni simularea de la capăt. 

Chenevert ridică o mână la rândul său. 

— Aș putea să mă uit încă de o mie de ori şi tot n-aş observa 
ce vrei să văd, Marce, orice-ar fi. 

Marce se încruntă. 

— Am crezut că tu, mai mult decât oricine... 

— Eu, mai mult decât oricine? zise Chenevert, zâmbind. Oare 
are vreo legătură cu faptul că nu mai sunt om şi că exist doar prin 
bunăvoința computerului acestei nave? 

— Ei bine, da, spuse Marce. 

— Nu așa merg lucrurile. 

— Dar conduci nava. În mare parte în mod subconștient. Într-un 
fel, ești însăși navă. Una capabilă să parcurgă spațiul Fluxului. 

— Tu ai putea să conduci această navă, Marce? 

— Poftim? Nu. 

— Dar este o navă capabilă să parcurgă spaţiul Fluxului, iar tu 
ştii totul despre spaţiul Fluxului. 

— Da, dar asta e cu totul... Bine, înțeleg ce vrei să zici. 

— Cred și eu că înţelegi, ești un tip inteligent. 

— Totuşi, impresia mea e că accesul la sistemul de procesare 
al acestei nave ar face mai ușoară înţelegerea fizicii Fluxului, in- 
sistă Marce. 

— S-ar putea, dar tot ar trebui să-mi fac timp să-l învăţ și să-l 
încorporez. Modelul eului care există în această navă este încă în 
mare parte uman, continuă Cheneveri, ciocănindu-și capul vir- 
tual cu degetul. Poate acționa nava fără să se gândească prea mult 

la ea, în același fel în care poți respira fără să gândești. Dar dacă 
vrei să învăţ fizica Fluxului, va trebui să-mi dai timp. 

— Câr timp? a întrebat Marce. 

— Probabil mai puţin decât ar trebui să acorzi altcuiva. Dar 
mai mult decât ai crede. Așa că, între timp, poate că ar trebui 
să-mi spui ce ar trebui să văd, în loc să te aștepți să observ de unul 
singur, adăugă el, făcând semn spre simulare. 

— Tocmai asta e, spuse Marce pornind-o din nou. Ceva din 
felul în care apar curenţii evanescenți mă deranjează și aveam 
nevoie de o altă persoană care să îi studieze, ca să-mi dau seama 
dacă și ea vede același lucru. Pentru că, orice ar fi, eu nu pot să-i 
dau de cap... E acolo, o pot simţi, dar... Nu-i suficient s-o simt, 
zise el, ridicând din umeri 

— Mai există și alți fizicieni ai Fluxului, remarcă Chenevert. 

Marce clătină din cap. 

— Încă încearcă să ajungă la zi cu informaţia. 

— Spre deosebire de mine, să-nțeleg? 

— Ei bine, te-am supraestimat. 

Marce făcu o pauză, apoi se uită la Chenevert. 

— Îmi cer scuze. Am zis o chestie aiurea. 

— Ba nu. Am înţeles perfect, spuse Chenevert, râzând. 

— Dacă Hatide ar fi încă în viață, poate că şi-ar da seama, spuse 
Marce. Această simulare se bazează în mare parte pe datele ei. 

Chenevert se uită la simulare. 

— Pentru mine, curenții evanescenţi arată ca şi cum ar apărea 
la întâmplare, spuse el. 

— Din câte îmi dau seama, așa este, încuviință Marce. Iar du- 
rata lor este, de asemenea, aleatorie. Unii durează o oră. Alții 
aproape un an. 


— Nu au un tipar sau un ritm. 

— Nu, din câte văd eu, și nu apare nici în date. 

— Ce simţi despre asta? întrebă Chenevert. Ai spus că simți 
ceva în legătură cu asta. 

— Ceea ce simt e că există un tipar, îi răspunse Marce. Nu un 
tipar, ca atare. Însă ceva care nu este întâmplător. 

Îşi ridică mâinile, neputincios. 

— Nu sunt în stare să exprim în cuvinte. 

— Pentru că este matematică, sugeră Chenevert. 

— Da, dar nu am idee nici dacă am cunoştinţele matematice 
pentru asta. Dar... nu știu, zise Marce, ridicând din umeri. Am 
impresia că dacă aș putea să-mi dau seama ce e, aș câștiga mai mult 
timp pentru toată lumea. 

— ŞI ai putea opri prăbușirea curenților Fluxului. 

Marce clătină din cap. 

— Nu, asta nu. 

Arătă spre dungile albastre, unele oscilante, altele nu, dar toate 
dispărând în cele din urmă. 

— Prăbușirea acestor curenţi de Flux e aproape o certitudine. 
Tot ce putem face în privinţa lor este să încercăm să le prezicem 
cu exactitate dispariția, astfel încât oamenii să se poată pregăti. 
Pe știa îi înțeleg. Pe Aștia, nu, zise el mai departe, arătând spre 
curenţii roșii și albi. Ăştia sunt cei care mă interesează acum. 

— De ce? 

Marce împunse din nou dungile albastre. 

— Fiindcă ăștia înseamnă că suntem morți, spuse el. Dacă ei 
sunt tot ce avem, atunci nu mai avem destul timp. Nici dacă am 
lua toate navele spațiale capabile să parcurgă Fluxul care există în 
clipa asta și am duce cu ele oamenii la Capăt, tot n-am putea 
transporta mai mult de câteva milioane de oameni acolo. Din 
miliarde. Toți ceilalți vor păți același lucru ca Dalasýsla. 

Chenevert tresări la auzul acestui nume. Fusese o Interde- 
pendenţă ai cărei curenți de Flux se prăbușiseră cu opt sute de ani 
în urmă, blocându-i pe locuitorii de acolo și condamnându-i să fie 
supuși la o diminuare dureroasă a resurselor care a început lent, 
continuând îngrozitor de rapid, ucigând milioane de oameni. 

— Totuși, unii dalasysleni au supraviețuit, spuse el. 

— Câteva sute, spuse Marce. Şi nu le-a mers prea bine, dacă-ți 
aminteşti. 

— Îmi amintesc. 

— Aici nu mai e timp, spuse Marce, înclinând capul spre dun- 
gile albastre. Dacă vrem să salvăm mai mulți oameni, nu doar 
câțiva, trebuie să căutăm aici, zise el, uitându-se spre zona roșie. 
Trebuie să câştigăm mai mult timp. Eu trebuie să-l câștig. Și simt 
că ratez esența. Oricare ar fi aceasta, adăugă el, uitându-se din nou 
la Chenevert. 

— Poate că pur şi simplu nu e acolo, spuse Chenevert cu 
blândețe. 

— Poate, răspunse Marce. Dar n-aş fi un om de știință foarte 
bun dacă aș renunța să mai caut. 

— Ai timp pentru asta? Pe lângă celelalte lucruri pe care le ai 
de făcut? 

— Sunt Cronometrorul Imperial, spuse Marce. Trebuie să în- 
cerc să-i salvez pe toți. Se pare că o să-mi fac timp. 


CAPITOLUL 6 


omplexul palatului imperial din Xi'an era imens - era 

atât de vast, încât se spunea că un Împărax ar putea vi- 

zita câte o cameră în fiecare zi de-a lungul întregii sale 
domnii şi tot n-ar fi ajuns să le viziteze pe toate. Dacă asta era sau 
nu o exagerare, depindea în totalitate de cât domnea fiecare 
Împărax, desigur. Cu siguranță fusese adevărat în cazul Împăraxului 
Victoz I, care a domnit timp de treisprezece zile și a murit din 
cauza unui șoc anafilactic provocat de o pulbere de ciuperci, la 
care era îngrozitor de alergic, pusă din greșeală în piureul său de 
cartofi, dar probabil lucrurile n-au stat așa pentru Împăraxul 
Sizanne, care a urcat pe tron la șaptesprezece ani, a trăit până la 
vârsta de 112 ani și căreia i-a succedat la tron strănepotul ei. 

Dar era adevărat că niciun Împărax nu vizitase fiecare încăpere 
din complexul imperial de aproape un mileniu, de când acesta se 
afla pe Xian, un habitat construit special pentru a fi locuit de 
Împărax şi curtea sa. Complexul palatului nu cuprindea doar 
apartamentele private ale împăracșilor și ale familiilor lor, ci și 
reședințele diferiților miniștri și ale personalului, în tot felul de 
apartamente, de la cele mai luxoase, până la cele care erau mai 


degrabă niște barăci. 

Acest complex era, de asemenea, un loc unde se lucra, prevă- 
zut cu birouri, săli de conferinţe, auditoriu, magazine și cafenele, 
ca să nu mai vorbim despre depozite, toalete, săli de gimnastică, 
dulapuri de curățenie și camere electrice. Mai erau o închisoare 
și un hotel (nu foarte apropiate), mai multe oficii poştale pentru 
trimiterile poștale dintre birouri și pentru cele interplanetare, o 
sală de producție şi o întreagă aripă de birouri păzite și săli de 
interviuri în care puteai intra doar dacă aveai autorizație de cel 
mai înalt nivel, ori dacă te făceai vinovat de ceva cu adevărat în- 
grozitor sau ambele. 

Grayland a II-a nu făcuse nimic îngrozitor, dar ea era 
Împăraxul, Și, prin urmare, avea o autorizaţie de nivel îndeajuns 
de înalt pentru a se afla înăuntrul aripii păzite a complexului. De 
fapt, nu mai fusese în aripa aceea până atunci; apartamentele şi 
birourile ei aveau propriile camere păzite, al căror nivel de secu- 
ritate nu numai că rivaliza cu al acestei aripi, ci chiar îl depășea; 
oricum, cei care lucrau în aripa păzită veneau la ea atunci când 
era nevoie. Însă, în ce privea ședința de informare de astăzi, oa- 
menii ei de securitate ceruseră ca aceasta să aibă loc pe terenul lor, 
din motive logistice şi tehnice. 

Așa se face că Grayland a II-a trebui să treacă prin birourile 
forțelor sale de securitate imperiale, îndreptându-se spre o ca- 
meră de conferințe din spate. Grayland nu era însoțită de perso- 
nal, având doar câteva gărzi de corp în apropiere, care erau 
angajate și verificate de echipa de securitate care locuia în această 
aripă a palatului. 

Nimeni nu s-a uitat prea insistent la Grayland când aceasta, 
în ţinuta întunecată și lipsită de strălucire pe care o purta atunci 
când nu era plimbată în public, a străbătut coridorul ce ducea 
spre sala de conferințe. Dacă nu ai fi ştiut că era Împăraxul, ai fi 

crezut, după reacția la prezența ei, că era cel mult un birocrat de 
nivel mediu. Dar asta nu o deranja pe Grayland, căreia i se părea 
în continuare că aura Împăraxului era unul dintre cele mai obo- 
sitoare lucruri legate de acest statut. 

Grayland străbătu coridorul şi intră în sala de conferinţe, unde 
o aşteptau trei persoane. Le făcu semn cu capul gărzilor ei de 
corp, care închiseră ușa, postându-se de cealaltă parte a acesteia. 
În timp ce se închidea ușa, se auziră nişte șuierături și pocnituri 
abia perceptibile, care etanșară încăperea de lumea exterioară. 
Dacă ușa nu se deschidea din interior, ar fi fost nevoie de ceva 
asemănător unui dispozitiv nuclear pentru a intra în cameră. 

— Majestate, spuse Hibert Limbar, şeful Gărzii Imperiale, fă- 
când o plecăciune. Acesta este Koet Gamel, care conduce secțiunea 
de analiză a Securității Imperiale, iar aceasta este Dontelu Sebrogan, 
care a realizat cercetările și simulările pe care le-aţi cerut, spuse el, 
arătând către doi oameni din încăpere. Amândoi dețin, bineînțe- 
les, autorizaţii de securitate de cel mai înalt nivel. 

Gamel și Sebrogan făcură o plecăciune în fața lui Grayland, 
care înclină la rândul ei din cap. 

— Pentru dumneavoastră ni s-a cerut să venim aici, spuse ea. 

În mod normal, atunci când se întâlnea cu Limbar, Grayland 
se simțea în largul ei să apeleze la adresarea informală pentru ea 
însăși, dar în prezența unor oameni noi, pentru care întâlnirea cu 
Împăraxul era probabil un eveniment unic, trecu la folosirea plu- 
ralului majestății. 

— Da, Majestate, spuse Gamel. Toţi cei de aici sunt oameni de 
încredere, verificaţi. Și, deşi nu avem niciun motiv să credem că 
echipa dumneavoastră de securitate personală nu este, de asemenea, 


de încredere și verificată, câteodată oamenii vorbesc, chiar și fără 

să urmărească ceva. Un om care ştie cu ce ne ocupăm eu și Dontelu 
ar putea bănui de ce v-am vizitat şi v-am făcut o prezentare. 

— Vizita noastră aici va fi un subiect de conversaţie îndeajuns 
de interesant, îi spuse Grayland lui Limbar. 

— Da, doamnă, răspunse el. Dar, având în vedere gama de 
ăăă... provocări cu care se confruntă Interdependenţa în acest mo- 
ment, nu va exista un consens clar cu privire la care dintre ele a 
fost ocazia vizitei voastre neașteptate. 

Grayland zâmbi cu părere de rău. 

— Aşa este. 

Le făcu semn celorlalți să ia loc, apoi se așeză și ea. Limbar, 
Gamel și Sebrogan așteptară până când se aşeză ea pentru a-și 
ocupa propriile locuri. 

— Atunci să trecem la ocazia vizitei noastre aici. 

Limbar îi făcu semn din cap lui Gamel, care-i răspunse în 
același fel, apoi își îndreptă atenția către Grayland. 

— În urmă cu câteva săptămâni, imediat după tentativa de 
lovitură de stat împotriva dumneavoastră, secția mea a fost ru- 
gată - presupun că la ordinul Majestății Voastre - să ofere o eva- 
luare a amenințărilor la adresa Interdependenţei, în lumina 
prăbușirii iminente a Fluxului și a altor factori. 

— Desigur, am realizat modele de evaluări ale amenințărilor 
de când au ieșit la iveală dovezile privind prăbuşirea Fluxului, 
declară Limbar. 

— Da, bineînțeles, încuviință Gamel. Dar aceste noi evaluări 
au luat în considerare atât consecinţele tentativei de lovitură de 
stat, cât și pe cele ale răspunsului Majestății Voastre la aceasta. 

— Vrei să spui, ale faptului că am trimis câteva sute de 


membri de cel mai înalt rang și dintre cei mai bine conectaţi ai 

parlamentului, ai familiei regale şi ai clerului în închisoare din 
cauza trădării lor, spuse Grayland. 

— Exact, spuse Gamel, apoi tuși, făcând semn din cap spre 
Sebrogan. 

— Dontelu este, fără discuție, cea mai bună analistă din secția 
mea, iar atribuţiile ei în ultimul an au fost mai ales să creeze 
modele ale consecinţelor prăbușirii Fluxului. Ea va prelua con- 
ducerea acestei ședințe, dacă Majestatea Voastră este de acord. 

— Da, bineînțeles. Puteţi începe, răspunse Împăraxul, îndrep- 
tându-și atenția către Sebrogan. 

Femeia se uită nesigură la superiorii ei, apoi din nou la Grayland. 

— Majestatea Voastră, spuse ea. Înainte de a începe, trebuie să 
vă adresez o întrebare. 

— Poţi s-o faci. 

— Cât de directă pot fi în prezentarea evaluării mele? 

Grayland zâmbi. 

— Vrei să spui că te întrebi dacă vom fi ofensați de limbajul 
dur și de posibilele rezultate negative? 

— Da, doamnă. 

— Unul dintre cei mai importanţi consilieri ai noștri nu 
poate rosti o propoziţie fără să spună „futu-i“ și tocmai ce-a 
petrecut jumătate din ultima ședință a Comitetului executiv 
încercând să ne convingă că bazele economice ale Interdepen- 
denței se află sub o amenințare directă și imediată. Credem că 
sunteți în siguranță. 

— În acest caz, Majestate... am cam dat cu toții de dracu”. 

Grayland începu să râdă în hohote. 

— Acum, spuneţi-ne de ce, continuă ea când încetă să mai râdă. 

— Cunoașteți deja o parte, spuse Sebrogan. Prăbușirea Fluxului 
distruge curenți vechi de secole, care sunt folosiţi ca artere pentru 

comerțul din Interdependență. Când ei vor dispărea, sistemele 
individuale ale Interdependenţei vor fi izolate unele de alele. 
În măsura în care structura Interdependenței se bazează pe fap- 
tul că toate sistemele sunt dependente unele de altele, asta în- 
seamnă că, în câteva decenii, habitatele umane din acele sisteme 
vor începe să se destrame. 

— Efectul Dalasýsla. 

Sebrogan încuviință. 

— L-aţi dat parlamentului câteva luni la dispoziţie să elaboreze 
un plan pentru a atenua acest efect, dar analiza noastră sugerează 
că parlamentul nu va concepe un plan funcțional în acest interval 
de timp. 

Grayland dădu din cap. 

— Mai mult de-atât, rezultatele noastră sugerează că aţi luat 
deja în considerare această şovăială în planificarea dumneavoastră, 
spuse Sebrogan. 

Grayland se uită la Limbar, care ridică din umeri. 

— Aţi spus că doriți o analiză amănunțită, doamnă, spuse el. 

— Ce sugerează analiza dumneavoastră că voi face mai departe? 
întrebă Grayland, întorcându-și din nou atenția către Sebrogan. 

— Calea de acţiune cea mai probabilă este ca dumneavoastră 
să încercaţi să rechiziționaţi o parte dintre navele stelare ale 
Interdependenţei - sau pe toate - pentru a transporta cât mai 
mulți oameni posibil la Capăt, care este singura planetă din 
Interdependență care poată să susțină de una singură viața umană. 

— Și cât de bine va merge asta? 

— Nu va merge, răspunse Sebrogan. În primul rând, este 
foarte puţin probabilă reușita unei încercări de naționalizare la 
scara necesară. Casele breslelor s-ar împotrivi și s-ar răzvrăti și se 


prea poate să fiți detronată, probabil în câteva luni. În al doilea 

rând, chiar dacă primul scenariu nu s-ar adeveri, nu sunt sufici- 
ente nave pentru a transporta fiecare supus al Interdependenţei 
la Capăt, nici pe toți deodată... 

Grayland ridică mâna. 

— ...nici în cazul în care sistemele cele mai vulnerabile la colaps 
ar fi evacuate primele spre alte sisteme mai puțin amenințate. 

Grayland își cobori mâna, încruntându-se. 

— lar în al treilea rând, populația totală a Interdependenţei 
este de cel puţin douăzeci de miliarde de oameni. Capătul are mai 
puțin de o sută de milioane de oameni. Infrastructura sa nu poate 
face față unei populații de două sute de ori mai mare decât cea 
actuală, nici măcar unei fracțiuni din acest număr. De altfel, eco- 
sistemul planetei s-ar prăbuşi probabil odată cu introducerea 
bruscă ~- atât la scară umană, cât și ecologică = a câtorva miliarde 
de oameni. Încercând să salvaţi omenirea, ați distruge rapid sin- 
gurul loc în care ea ar putea supraviețui. 

— Iar asta doar în situaţia în care chiar ar reuşi să ajungă la Capăt, 
spuse Gamel. Trebuie să presupunem că Ghreni de Nohamapetan 
și Profeţiile Racbelei deţin controlul găvanelor de Flux care ajung 
în sistemul Capătului. Ei pot distruge orice navă care intră în 
spaţiul lor chiar înainte să apuce să-i salute. 

— Lucrăm la asta, spuse Grayland. 

— Chiar dacă o veţi face, Majestate, nu va rezolva celelalte 
probleme, spuse Sebrogan. Acestea sunt destul de înrădăcinate. 

— Aşadar, orice-am face, vor muri miliarde de oameni. 

— Dacă planul este să-i mutaţi la Capăt cu navele, da. Dar, 
doamnă, este puţin probabil că veți putea ajunge atât de departe. 

Grayland se încruntă. 


— Ce vreţi să spuneți? 

— Nu uitaţi că mi-ați dat permisiunea să fiu directă, spuse 
Sebrogan. 

— Da, da, încuviință Grayland dând enervată din mână. 

Sebrogan se uită din nou la șefii ei înainte de a o privi direct 
pe Grayland. 

— Estimez că va avea loc o nouă lovitură de stat importantă 
sau o tentativă de asasinat împotriva dumneavoastră în următoa- 
rele trei luni, spuse ea. Și este foarte probabil ca acea tentativă să 


reuşească. 


— Nu e mare lucru să prezici o lovitură de stat sau o tentativă 
de asasinat împotriva ta, având în vedere antecedentele tale de 
când ai devenit Împărax, îi spuse Attavio al VI-lea fiicei sale. 

— Mulţumesc, tată, îi răspunse Grayland. 

Împăraxul mergea de colo-colo în Camera Memoriei, în timp 
ce Attavio al VI-lea o urmărea cu privirea. 

— N-am vrut să te jignesc, spuse el. 

— Nu m-ai jignit. 

Grayland se opri, răzgândindu-se. 

— Nu, de fapt, m-ai jignit. Dar ai dreptate. 

Începu să se plimbe din nou prin încăpere. 

— Dar pari surprinsă. 

— Am crezut că astfel de lucruri au rămas în trecut, măcar 
pentru scurtă vreme. 

— Pentru că i-ai băgat la închisoare pe toți cei care complotau 
împotriva ta. 

— Da. 


— Nu așa merg lucrurile. 

— Nu asta mi-ai spus mai înainte, protestă Grayland. Când 
am venit aici Și ţi-am zis că am dat ordin ca toți să fie arestați, 
mi-ai spus că am câștigat. 

— Dar chiar ai câștigat. 

Grayland dădu din mână, supărată. 

— Cu toate astea, iatd-ne în această situaţie, tată. 

— Ai câștigat o rundă, fiica mea, spuse Attavio al VI-lea. Lupta 
continuă. 

— Aș putea abdica, gândi Grayland cu voce tare. 

— Nu ai fi prima. 

— Dar asta n-ar rezolva problema. 

— Ar rezolva problema unei lovituri de stat, sublinie Attavio 
al VI-lea. Dacă nu eşti Împărax, nu poți fi detronată. 

— Dar nu asta-i adevărata problemă. Principala preocupare 
sunt miliardele de oameni care vor muri indiferent ce fac eu. 

— Nu din vina ta. 

— Nu e vina nimănui, zise Grayland, apoi se opri din nou. 
Stai! De fapt, nu-i adevărat ce spun. Jiyi! 

Figura umanoidă își făcu apariţia. 

— Da, Majestate. 

— Adu-mi-o pe Rachela I. Ai grijă să fie singură, te rog. 

— Da, Majestate. 

După o pâlpâire, atât Jiyi, cât și Attavio al VI-lea dispărură, 
iar în locul lor apăru imaginea Rachelei I, prima Profetesă- 
Împărax a Interdependenţei. 

Ca de obicei, Grayland era încă destul de impresionată de 
simplul fapt că putea să o invoce pe Rachela sau, mă rog, o copie 
destul de bună a acesteia. Dacă ar fi reflectat la asta, ar fi trebuit 
să recunoască faptul că era uimitor să poată vorbi cu oricare din- 


tre predecesorii ei aici, în Camera Memoriei. Dar toți ceilalți 

împăracși, inclusiv tatăl ei, fuseseră doar... oameni. Oameni care, 
în mod clar, avuseseră o importanță covârșitoare la vremea lor. 
Însă nişte oameni. Grayland, care avea aceeași slujbă pe care o 
avuseseră și ei, nu simţise nevoia să-i considere mai buni sau mai 
răi decât ea. 

Rachela, pe de altă parte, fondase Interdependența, precum și 
Biserica, cea care primise numele Interdependenţei. Avusese parte 
de ajutor - întreaga familie Wu, ambițioasă și duplicitară atunci, 
ca și acum, lucrase din greu pentru a o ajuta să-și dobândească 
diferitele roluri — dar, în cele din urmă, Rachela fusese cea dato- 
rită căreia totul a început să funcționeze. 

Faptul că discuţiile lui Grayland cu Rachela dezvăluiseră că 
aceasta nu era nici mai mult, nici mai puțin umană decât orice alt 
Împărax, că era teribil de cinică și absolut deloc o sfântă, nu di- 
minua cu nimic importanța predecesoarei sale în ochii lui 
Grayland. Mai degrabă o făcea să fie și mai importantă. Rachela 
avea tupeu, lucru cu care nu s-ar fi putut lăuda orice Împărax 
dintre cei care-i urmaseră. 

Respectul pe care i-l purta Rachelei nu însemna, însă, că 
aceasta nu putea s-o enerveze. 

— De ce nu ai construit Interdependenţa astfel încât să poată 
supraviețui prăbușirii Fluxului? o întrebă Grayland pe Rachela. 

— Nu ne-a trecut prin cap la momentul respectiv, îi răspunse 
aceasta. 

— Cum a fost posibil să nu vă treacă prin cap? 

— Eram ocupați cu alte lucruri. 

— Dar știați că se pot prăbuşi curenţii Fluxului, insistă 
Grayland. Oamenii au venit de pe Pământ. Nu mai există niciun 
curent de Flux către Pământ. Știai că s-au prăbușit. 

— A fost o prăbușire naturală, din câte știm noi. 

— Nu e adevărat, îi reaminti Grayland. A fost provocată in- 
tenționat de către predecesorii Interdependenței. 

— Aşa e, dar noi uitasem asta pe vremea când eram în viață. 

— Şi chiar dacă ar fi fost ceva natural, de ce ar fi contat? Aveai 
dovezi conform cărora curenţii de Flux puteau să se prăbușească 
și că o făceau, indiferent din ce motiv, şi n-ai luat în considerare 
acest lucru când ai dezvoltat Interdependența. 

— Se întâmplase doar o singură dată. 

Grayland rămase cu gura căscată, uitându-se la Rachela. 

— Serios? 

— Mai mult de-atât, până în momentul formării Interdepen- 
denței, teoria ştiinţifică predominantă a curenților de Flux susți- 
nea că erau stabili și că vor rămâne așa timp de secole, ba chiar 
mai mult, probabil milenii. Şi nu era o greșeală. 

— N-a fost o greșeală până când n-a apărut una. 

— Da, fu de acord Rachela. Dar s-a dovedit a fi o teorie greşită 
abia după o mie de ani de la momentul în care eu și restul familiei 
Wu am creat Interdependenţa. 

— Vrei să zici că nu era responsabilitatea ta să te gândești la 
consecinţele acţiunilor tale. 

— Nu vreau să zic nimic, spuse Rachela. Observ doar că oa- 
menii nu sunt obișnuiți să gândească pe termen lung şi că noi nu 
am fost o excepție de la regulă. Nici tu nu eşti, de altfel. 

— Ce vrei să spui? 

— Tocmai i te plângeai lui Attavio al VI-lea despre cum ai 
crezut că încercările de a da o lovitură de stat nu mai reprezentau 
o problemă. Dar nu te-ai gândit ce implicaţii pe termen lung ar 
avea trimiterea la închisoare a sute de oameni pentru trădare. 
Acum trebuie să te confrunţi cu rușinea și furia familiilor lor, a 
caselor și a organizațiilor lor. 

— Cum de...? 

Grayland se opri şi nu încheie propoziția. Bineînţeles că Rachela 
știa ce îi spusese lui Attavio al VI-lea. Practic, ea era Attavio al VI-lea, 
iar el era Rachela, pentru că amândoi erau Jiyi, purtând pielea 
foștilor împăracși, acum morți. Grayland își promise sieși să nu se 
mai lase păcălită de fiecare dată de aceste iluzii patetice. 

Oricum, indiferent cât de mult o irita pe Grayland să recu- 
noască, Rachela avea dreptate. Când nici măcar ea însăși nu a 
putut să înțeleagă cu adevărat implicaţiile pe care urmau să le aibă 
acțiunile ei peste câteva săptămâni, nu prea avea cum să-i învino- 
vățească pe Rachela și pe restul familiei Wu din vremea ei pentru 
că nu-și dăduseră seama unde va ajunge Interdependenţa peste o 
mie de ani. 

— Mi-aș fi dorit să te fi gândit pe termen lung, îi spuse 
Grayland. Asta mi-ar fi făcut viața mai ușoară acum. 

— Nu, nu ţi-ar fi făcut-o, zise Rachela. Poate că ai fi putut evita 
acest lucru, să zicem. Dar ai fi avut alte probleme. N-ai de unde 
să știi dacă ar fi unele mai simple sau mai complicate. 

— Nu ştiu dacă există probleme mai grave decât încercarea de 
a afla cum să salvăm miliarde de oameni de la moarte, îi sugeră 
Grayland. 

— Nu e asta cea mai mare problemă a ta, îi răspunse Rachela. 

— Zici că miliardele de oameni în pericol n-ar fi cea mai mare 
problemă a mea? 

Rachela clătină din cap. 

— Ai fost informată din surse de încredere că o să fii înlăturată 
de la putere sau vei muri în următoarele câteva luni. Aceasta este 
cea mai mare problemă. Sau, cel puţin, cea cu care te confrunți 
acum. Dacă vrei să salvezi acele miliarde de oameni, va trebui mai 
întâi să te salvezi pe tine. 


CAPITOLUL 7 


adashe Nohamapetan nu avea cum să nu observe că 

nimeni nu se atinsese de gustări. 

Pe de-o parte, era un lucru cât se poate de normal. 
De-acum, reputaţia ei o preceda. Își omorâse propriul frate, în- 
cercase să-l asasineze pe Împăraxul în funcție de două ori, iar toți 
cei prezenți la mica ei serată erau cu siguranță deja la curent cu 
soarta pe care o avusese Deran Wu. Nadashe simți un fior de 
mândrie văzând că un întreg bufet de mâncăruri rămăsese neatins. 
Asta însemna că oamenii — acești oameni, printre care se afla și 
acea parte din elita Interdependentă de la Centru care nu era în 
închisoare pentru trădare - aveau un respect sănătos faţă de ce 
le-ar fi putut face ea, indiferent ce resurse ar fi avut la dispoziţie, 
chiar și o singură brioșă sau o ceaşcă de cafea. 

Pe de altă parte, era și ridicol. În primul rând, nu ea pusese pe 
masă mâncarea și băuturile. Proster Wu, care avea rolul de gazdă 
a întâlnirii, se ocupase de ele. Nu o consultase în privința meniu- 
lui. Lumea ar fi trebuit să aibă încredere măcar în Proster. 

Mai mult de-atât, și mai important, Nadashe avea nevoie de 
oamenii ăștia. Ei reprezentau mijloacele prin care planurile ei și 
cauzele pentru care lupta puteau să se concretizeze. Din acest 


motiv, nu avea să-i otrăvească (nu aici, acum). 

Pe lângă asta, deși probabil n-ar fi fost dispuşi să recunoască, 
aveau la fel de multă nevoie de ea câtă avea și ea de ei. În adâncul 
sufletului lor știau asta, de aia erau aici, stând la aceeași masă (dar 
fără să mănânce) cu o insurgentă criminală. Tot ce trebuia să facă 
acum era să-i convingă de un lucru pe care ei îl știau deja. 

Putea s-o facă. 

Iar dacă nu-i convingea aducând în discuţie propriile lor inte- 
rese, avea în mânecă și câteva amenințări. 

Dacă nici asta nu funcţiona, atunci... rămânea varianta ceaiu- 
lui. Dar mai târziu. 

Proster Wu, care interacționase cu diverşi lui oaspeți, se apro- 
pie de Nadashe. 

— Noi suntem gata. Toți cei la care ne aşteptam să vină au ajuns. 

— Sunt familii pe care le-ai invitat și care n-au venit? întrebă 
Nadashe. 

— Câteva. 

— Asta e o problemă. 

— E ușor de rezolvat. 

— Îmi spui că există oameni care știu ce facem aici şi care nu 
sunt implicați în acest moment. Explică-mi cum rezolvi asta. 

— E ușor de rezolvat pentru că așa zic eu, zâmbi Proster. 
Familiile care nu sunt aici... îți împărtășesc obiectivele. Vor doar să 
vadă în ce direcție bate vântul înainte de a se hotări să se implice. 

Nadashe strâmbă din nas. 

— Cu alte cuvinte, sunt lași. 

— Ei ar spune că sunt raționali și că au o atitudine defensivă 
în privinţa riscurilor asumate, sugeră Proster. Iar referitor la cazul 
în care cineva, prezent sau nu aici, se gândeşte să vorbească despre 
această întâlnire, trebuie să iei în considerare faptul că, spre deo- 


sebire de tine, ei se tem de mânia Casei de Wu. Ei știu că dacă ne 

trădează nu vor mai avea parte de nave ori de arme noi și că 
forțele lor de securitate s-ar putea să nu mai aibă aceleași interese 
ca ei. Nu vor scoate o vorbă. 

— Dacă aşa spui tu. 

— Aşa spun eu. Anunţă-mă când ești gata. 

— Sunt gata. 

Proster încuviință din cap, bătu din palme și le spuse invitați- 
lor să ia loc. Într-o clipă, aproximativ treizeci și șase de persoane, 
fiecare reprezentând câte o familie nobiliară și o breaslă, se așe- 
zară pe scaunele pliante. 

Nadashe se uită pe rând la ei în timp ce se aşezau, ținând minte 
cine și-a făcut apariția pentru mai târziu. Pe cei mai mulți dintre 
oamenii din sală îi cunoștea, fie din contactele sociale din vremurile 
mai fericite, fie pentru că stătuse vizavi de ei la o şedinţă de nego- 
ciere. Cu cel puţin unul dintre ei făcuse şi sex. Nu fusese grozav. 

Pe restul îi știa după reputaţie. Ca în cazul oricărei civilizaţii, 
cu cât te apropii mai mult de vârf, cu atât numărul de oameni 
care contează se reduce semnificativ. La nivelul la care se afla 
Nadashe, Interdependenţa avea populația unui oraș mic. 

Așteptă până când tăcură cu toții şi își îndreptară atenţia spre 
ea. Apoi dădu din cap, se duse la bufet și-și pregăti o ceașcă de 
ceai. Se auzi un murmur slab. Se întoarse în fața adunării. 

— În primul rând, vă mulțumesc tuturor că aţi venit la acest 
eveniment. 

Făcu un semn cu mâna în sus, spre sală, care era de fapt zona 
de marfă a unei nave spaţiale în construcție. Scopul oficial al în- 
tâlnirii era ca Proster, în calitate de nou director executiv al 
Consiliului de administrație al Casei de Wu (temporar, teoretic), 
să le ofere participanților un tur al celui mai recent model de 
construcție a unui decar, în speranța de a obține noi clienţi. 

— Ştiu că acesta nu este cel mai luxos spațiu de întâlnire posibil. 

Sorbi din ceai. 

— Înţeleg că unii dintre voi ar putea fi... reticenți când vine 
vorba de a se vedea cu mine într-o cală de marfă. 

Acest lucru dădu naștere unor râsete nervoase, unor accese 
surprinse de tuse și unui val de șușoteli. Nadashe pinu minte care 
dintre oaspeții ei se întoarseră brusc unii spre alții, făcând ochii 
mari, de parcă ar fi vrut să spună: Stai așa, tocmai a făcut o glumă 
despre uciderea propriului frate? 

— Da, tocmai am făcut gluma asta, spuse Nadashe, răspunzând 
acelei întrebări nerostite. Să nu ne prefacem că nu-mi cunoașteți 
păcatele din trecut sau că eu aș avea impresia că nu le știți. Timpul 
este scurt și nu ne permitem luxul de a șopti politicos. Sunt o 
ucigașă, o potențială asasină și o trădătoare a Împăraxului. Şi, cu 
ajutorul vostru, voi fi din nou toate astea. 

De data aceasta se auziră glasuri mai puternice, iar cineva se 
ridică în picioare, ca și cum ar fi vrut să plece. 

— Stai jos, Gaiden Aiello, spuse Nadashe mai tare decât vor- 
bise înainte. 

Gaiden Aiello încremeni ca un animăluț care-și dă seama că e 
luat în vizor de o leoaică. 

— Deja ești aici. E prea târziu să spui că nu ştiai de ce ai venit. 
Stai jos. Acum. 

Gaiden Aiello se uită în jur, văzu că nimeni nu se mai ridicase 
de pe scaun și se așeză la loc, agitat. 

— Daţi-mi voie să repet ce tocmai am spus, continuă Nadashe. 
Ucigașă. Asasină în devenire. Trădătoare a Împăraxului. A 
Împăraxului. Nu a Imperiului. Nu a Interdependenței. Şi nici a 
caselor nobiliare și a breslelor care au construit-o și au transformat-o 
în ceea ce este astăzi. 

— Treci la subiect, Nadashe, spuse Leinus Hristo din Casa de 
Hristo. Nu-mi pasă de raționamentele tale. Pe niciunul dintre noi 
nu ne interesează ele. Spune-ne doar la ce suntem deja complici. 

— Tocmai urma să ajung acolo, spuse Nadashe. 

Mai luă o înghiţitură de ceai, apoi puse ceașca jos. 

— Casele și breslele au construit Interdependenţa pe care 
Grayland spune acum că vrea să o salveze. Ce vrea ea să spună prin 
asta este că vrea să-i salveze oamenii. Pe oamenii Interdependenței. 

— Și? spuse Hristo. 

— Cum îşi va salva poporul? După prăbușirea Fluxului, nu 
vor mai supraviețui mult timp în habitate artificiale. Există un 
singur loc unde se pot duce. 

— La Capăt, spuse cineva. 

— La Capăt, încuviință Nadashe. Și cum vor ajunge acolo? 
Trebuie să-i transporte. Pentru asta va folosi fiecare navă pe care 
o are la dispoziție. Adică pe ale voastre, cele pe care vă bazaţi 
pentru a susține obiectivele caselor voastre. La nevoie, le va 
rechiziționa. 

— Oricum n-o să funcționeze, spuse Proster Wu de pe scaunul 
său din față. Casa de Wu are, evident, un inventar al tuturor na- 
velor capabile să parcurgă Fluxul aflate acum în funcțiune. Nu 
există nici pe departe îndeajuns de multe pentru o operaţiune de 
salvare, orice proporție ar avea ea. Și cele care există sunt în pre- 
zent răspândite în toată Interdependența. Sunt imposibil de co- 
ordonat în intervalul de timp care ar fi necesar. 

— Ca să nu mai spunem că fiecare navă trimisă la Capăt va 
rămâne acolo, spuse Nadashe. Curentul de Flux de la Capăt la 
Centru s-a prăbuşit deja. 

— Și ca să nu mai spunem că fratele tău, Ghreni, a preluat 
deja controlul asupra găvanelor de Flux de la Capăt, interveni 

Drusin Wolfe, care stătea în spate. Dacă tot vorbim de lovituri 
de stat. Ştim cu toții ce au de gând să facă Nohamapetanii la 
Capăt. Văd că încerci să palmezi cartea asta, Nadashe. 

— Nu palmez nicio carte, Drusin, replică ea. Doar că nu o 
pusesem încă pe masă. Dar ai dreptate. În momentul acesta, fra- 
tele meu și Profețiile Rachelei au preluat deja atât controlul asupra 
planetei, cât și asupra curenților de Flux care intră în spațiul 
Capătului. Așa că, indiferent dacă Grayland o să vă ia toate navele 
ca să le umple de refugiați și să le trimită la Capăt, dacă nu vor 
avea o autorizație anume din partea mea, vor fi distruse la câteva 
minute de la sosire. 

Acest lucru stârni mai multe nemulțumiri. 

— Ai spus că eşti o ucigașă, spuse Drusin. N-ai zis nimic despre 
genocid. 

— Te rog, Drusin. Gândește-te bine. Planeta oricum nu poate 
să susțină toți oamenii pe care o să vrea Grayland să-i azvârle pe 
ea. Dacă îi lăsăm pe toți să migreze, vor fi o ameninţare pentru 
cei care deja locuiesc la Capăt... și pentru cei care vor supravieţui 
prăbușirii Interdependenţei. 

Nadashe dădu din cap către Proster: 

— E rândul tău. 

Proster încuviinţă și se ridică în picioare, întorcându-se cu fața 
spre grup. 

— Înainte de moartea sa, Deran Wu i-a propus Consiliului de 
administrație al Casei deWu un plan care să permită inimii co- 
merciale, industriale şi culturale a Interdependenţei, adică vouă, 
celor adunaţi aici, să supraviețuiască prăbușirii Fluxului cu averea, 
capitalul și valorile sale în mare parte neatinse. Este un plan pe 
mai multe niveluri, care include controlul și îmbunătăţirea secu- 
rității pentru a ține populația în frâu chiar și în timpul prăbușirii 

Fluxului, precum și nave cu noi tehnologii avansate, capabile să 
parcurgă Fluxul pentru evacuarea şi conservarea a ceea ce este de 
fapt important aici: casele nobiliare ale Interdependenţei. 

— Așadar, ca să fie clar, planul are rolul să controleze revoltele 
gloatei și să ne asigure trecerea spre Capăt nouă, tuturor, spuse 
Drusin Wolfe, făcând semn cu mâna către cei din încăpere. 

— Este un mod inelegant de a o spune, conchise Proster. 

— Am crezut că nu mai suntem politicoși, Proster. 

— Da, interveni Nadashe, uitându-se apoi în jur. Nu toată 
lumea poate fi salvată. Pur și simplu nu se poate. E imposibil din 
punct de vedere logistic sau fizic. Până și Grayland știe asta, chiar 
dacă probabil simte că trebuie să pretindă că încearcă să salveze 
pe toată lumea, distrugând între timp casele nobiliare și breslele. 
Ea trebuie să se prefacă. Noi, nu. Noi ne putem salva pe noi în- 
şine. Şi, salvându-ne pe noi, salvăm tot ceea ce contează din 
Interdependență. 

— Cu o marjă de profit sănătoasă pentru Casele de Wu şi de 
Nohamapetan. 

— Mai devreme sau mai târziu, tot la noi veți veni pentru nave 
și securitate, îi spuse Proster lui Drusin Wolfe. Așa, măcar tu şi 
ceilalți din încăpere veți fi primii serviţi. 

— Şi cum rămâne cu Casa de Nohamapetan? întrebă Drusin, 
îndreptându-și din nou atenţia spre Nadashe. Cât de mult plănu- 
iești să storci de la fiecare dintre noi ca să nu fim vaporizaţi de 
fratele tău în clipa în care vom intra în spațiul Capătului? 

— Regret s-o spun, dar în acest moment am foarte puţin de-a 
face cu Casa de Nohamapetan, spuse Nadashe. 

— De fapt, sunt conştient de asta. Negociatorul meu șef co- 
mercial tocmai a avut o confruntare cu actualul administrator al 
casei. 

— Kiva Lagos. 

— O cunoşti? 

Nadashe strânse din buze. 

— O cunosc. 

— Nu e persoana mea preferată, spuse Drusin. Și nu cred că 
intenţionezi să o lași acolo unde este mai mult timp decât e ne- 
voie. Așa că te întreb din nou: cât de mult are de gând Casa de 
Nohamapetan să scoată de la fiecare dintre noi? 

— N-o să scoată nimic. 

— Nimic? 

— Nimic. 

Acum era rândul lui Drusin să-și subțieze buzele, incredul. 

— Eu sunt sceptic. Fără supărare. 

— Nu mă supăr. 

Nadashe își îndreptă atenția de la Drusin Wolfe la întregul grup. 

— Iată care este costul pentru fiecare Casă de aici pentru a intra 
în spațiul Capătului: nimic. Vă voi oferi liberă trecere pentru 
navele voastre - pentru toate, oricâte veţi considera necesar să 
trimiteţi. Veţi primi un cod criptat, verificabil, care stabilește că 
v-am permis să intrați în spațiul Capătului. Beneficiați de acest 
lucru pentru că sunteți în camera asta chiar acum. Cei care se vor 
alătura pactului nostru pot primi altfel de tarife reduse, în funcție 
de circumstanțe. Dar numai voi, cei care vă aflați acum aici, pri- 
miţi această gratuitate din partea mea. 

— Dacă am învățat ceva despre Nohamapetani, e că nimic din 
ceea ce faceți nu e gratis, spuse Drusin. 

— Drumul către Capăt este gratuit, Drusin. Dar am așteptări. 

— Care ar fi? 

— Înainte să vă vorbesc despre ele, permiteți-mi să vă zic cât 
se poate de clar care este planul, spuse Nadashe. Peste ceva mai 

mult de patru luni, termenul-limită pentru ca parlamentul să vină 
cu un plan de salvare a Interdependenţei de la prăbușirea Fluxului 
va trece fără ca acesta să poată decide ceva. Când se va întâmpla 
asta — și se va întâmpla -, probabil că Grayland va rechiziționa 
toate navele voastre și orice altceva va avea nevoie, într-o încer- 
care zadarnică de a-și salva cât mai mulți dintre supuși. lar când 
va face asta, ne va condamna pe toți. Este cât se poate de simplu. 
Planul meu este să o opresc. O voi detrona, iar pentru că în acest 
moment a devenit prea periculoasă ca să rămână în viață, o voi 
ucide. Apoi vom instaura un regim favorabil caselor nobiliare și 
breslelor, unul care să înțeleagă ceea ce noi, cei din această sală, 
știm deja: Nu putem salva pe toată lumea, așa că salvăm ceea ce 
este important. Pe noi. 

Nadashe se uită în jur pentru a vedea dacă cineva avea obiecţii. 
Nu era cazul. 

— Așadar, iată care sunt așteptările mele. În primul rând, mă 
aştept să-mi dați banii voştri. Foarte mulți bani. Mă voi ocupa de 
logistica acestei lovituri de stat și, din păcate, în momentul de față 
nu pot plăti cu banii mei de buzunar. Înainte să plecați, voi lua 
bani de la fiecare dintre voi. Toată lumea de aici plăteşte. În al 
doilea rând, mă aştept la cooperarea voastră. Nu va fi lovitura de 
stat barocă şi grandioasă pe care au încercat-o mama mea și Jasin 
Wu. Asta va fi una murdară și voi avea nevoie ca fiecare dintre 
voi să-și facă partea. Veţi fi evaluați în funcție de participare. În 
al treilea rând, mă aștept ca fiecare dintre voi să devină recrutor. 
Voi, cei din această cameră, nu sunteți de ajuns. Știu că unii dintre 
voi vor dori să rămânem un grup mai restrâns, iar alții nu doresc 
să fie văzuţi convingând pe altcineva să se alăture unei lovituri de 
stat. Dar știți cu toții care este miza aici. Dacă Grayland face 
ce-are ea chef, noi vom muri. În al patrulea rând, când lovitura 

de stat va avea loc, mă aştept să recunoaşteți și să legitimați noul 
regim. Fără loialitatea și consimțământul vostru public, lovitura 
de stat se va transforma aproape instantaneu în haos. Acest lucru 
trebuie să se întâmple suficient de repede încât să forțăm loialita- 
tea caselor care n-au luat parte la lovitură și să zdrobim orice casă 
care i se opune. Evident, Casa de Wu va fi alături de noi, spuse 
ea, arătând spre Proster. Ceea ce e un imbold uriaș pentru ca toate 
celelalte să se alinieze. 

Drusin Wolfe părea enervat. 

— Sigur, Casa de Wu va fi de partea loviturii de stat. Cineva 
din ea, probabil Proster, aici de față, va fi următorul Împărax. 

Nadashe se uită la Proster. Acesta îi făcu semn din cap - o 
ultimă confirmare. 

Își întoarse privirea spre grup. 

— Nu, spuse ea. Și acesta este ultimul lucru pe care-l aştept de 
la voi. Să fiți loiali nu doar noului regim, ci și față de mine. Eu 
voi fi noul Împărax. Ultimul Împărax al Interdependenţei. 


CARTEA A DOUA 


CAPITOLUL 8 


A ntimp ce elita Interdependenței plănuia să-i lase pe oamenii 


de rând în voia sorții, oamenii de rând din Interdependenţă 
începură să înțeleagă care era, mai exact, acea soartă. 

Trebuie notat faptul că oamenii de rând din Interdependență 
nu erau fraieri. Erau, fără îndoială, plebeii cei mai educați și cu 
viețile cele mai tihnite din punct de vedere material care trăiseră 
vreodată în orice civilizație umană, începând cu momentul în 
care primul om decisese că traversarea peisajului african pe jos 
era o adevărată pacoste și că era mai bine să rămână într-un 
singur loc. 

Oamenii din Interdependenţă nu erau fraieri în special din 
două motive. Primul era că, din populația Interdependenţei, 
dintre miliardele de suflete ale acesteia, cei mai mulți își trăiseră 
viețile fie în orașe scobite în pământul unor planete altfel nelo- 
cuibile, fie în interiorul unor habitate care pluteau prin spațiu. 
În aceste medii, o populaţie mare de oameni needucați și sălbatici 
ar fi reprezentat o problemă de siguranță evidentă şi constantă 
pentru toți ceilalți. 

Al doilea motiv era că elita conducătoare a Interdependenţei, 


care preferase stabilitatea financiară și socială în locul unui 

lumpenproletariat! ai cărui membri să încerce să le taie capetele 
de câte ori s-ar fi ivit ocazia, optase ca standardul de viață de 
bază al Interdependenței să fie unul în care nimeni să nu moară 
de foame, să nu rămână fără adăpost, să nu moară de boli ușor de 
prevenit sau să dea faliment în cazul unui atac de cord ori al 
pierderii locului de muncă (sau ambele). 

Din aceste motive, în Interdependenţă nu existau „săraci“ sau 
„gloate“ în sensul în care elitele civilizaţiilor anterioare ar fi înţe- 
les acești termeni. Era un lucru grozav, cât timp scopul tău era să 
păstrezi o populație mare de oameni, răspândită pe mii de mili- 
arde de kilometri de spaţiu fizic, rezonabil de mulțumită de viața 
de zi cu zi. Era mai puţin grozav dacă obiectivul tău era, să zicem, 
să lași aceste miliarde de oameni în întuneric referitor la sfârșitul 
apropiat al civilizaţiei, care, în cazul în care nu se făcea nimic, 
avea probabil să fie unul marcat de foamete și moarte lentă pentru 
fiecare dintre ei. 

Ştiau. Ştiau, pentru că oamenii de știință care analizaseră datele 
pe care le colectaseră Jamies și Marce Claremont, precum și 
Hatide Roynold, proveneau în mare parte din rândul clasei de 
mijloc și al clasei muncitoare din Interdependenţă, iar aceștia își 
împărtășiseră între ei informaţiile și datele. Aveau habar, pentru 
că echipajele navelor care navigau de-a lungul Fluxului, care se 
angajaseră în breslele controlate de familiile nobiliare făceau 
parte, de asemenea, din rândul clasei mijlocii și al clasei munci- 
toare. Știau, pentru că jurnaliştii din Interdependență făceau parte 
din aceste clase. Și pentru că Împăraxul Grayland a I-a, care-și 
trăise prima parte a vieții fiind copilul unui profesor, decisese - în 


1 Denumire din terminologia marxistă referitoare la o categorie socială formată 
din oameni considerați decăzuţi, cum ar fi cerşetori, vagabonzi ș.a.m.d. (n. red.). 

înțelepciunea sau în naivitatea ei (sau ambele) - să facă public 
adevărul despre iminenta prăbuşire a Fluxului. 

Aflaseră, ba chiar îndeajuns de repede, având în vedere felul 
cum aveau să se desfășoare lucrurile. 

Dar ce au făcut cu această informaţie? 

Foarte mulți oameni au analizat momentul în care propriul 
lor sistem avea să fie complet izolat de restul Interdependenţei și 
au decis că urma să se petreacă îndeajuns de departe în viitor, ceea 
ce însemna că cineva avea să-şi dea seama ce era de făcut până 
atunci, apoi s-au întors la viaţa lor de zi cu zi, doar puţin mai 
temători ca înainte. Cei mai ambiţioși au pus la cale proteste și 
conferințe și au alcătuit scrisori formulate în termeni foarte duri 
către autoritățile din sistemul lor și către miniștrii din parlamen- 
tul Interdependenţei, spunându-le fără echivoc că ar trebui să se 
facă ceva și că pentru asta fuseseră aleși. Apoi și ei s-au întors în 
mare parte la vieţile lor, având impresia că măcar au făcut ceva. 

Un alt grup, care ar putea fi numit cu bunăvoință unul de 
antreprenori — sau, cu mai puţină îngăduință, escroci — a văzut în 
sfârșitul lumii o oportunitate de afaceri și a început să-i vizeze 
îndeosebi pe cei temători, anxioși și neconsolați. Asta a mers așa 
cum merge de obicei. 

Un alt grup ceva mai mic de oameni s-a uitat la curenţii de 
Flux încă deschişi, a văzut cât timp va trece până când va fi 
imposibil să prindă o navă spre Capăt din locul în care se afla, 
și a început să-și facă planuri pentru a prinde acele nave în ulti- 
mul sau aproape în ultimul moment, economisind bani în tot 
acest timp. Vizionarismul lor șmecher era subminat de faptul 
că, în general, aceşti oameni nu-și făcuseră de fapt rezervări 
(plătite integral) în secunda în care se gândiseră la plecare. Asta 
însemna că, atunci când chiar ar fi vrut să şi le facă, aveau să 

descopere că fiecare cabină pentru pasageri fusese rezervată cu 
ani de zile înainte, la tarife exorbitante. La urma urmei, în vre- 
murile astea, atunci când o navă mergea la Capăt, rămânea acolo 
pentru totdeauna. Oamenii ăștia își pierduseră deja șansa de a 
scăpa și nici măcar nu aveau habar. Probabil că oricum nu şi-ar 
fi putut-o permite. 

La nivel local și la nivel de sistem, guvernele și organizaţiile 
aferente, formate din clasele care nu erau nobiliare, începuseră să 
formeze comitete și grupuri de studiu privind impactul iminentei 
prăbușiri a Fluxului și ce avea să însemne aceasta pentru habita- 
tele și orașele lor. Una dintre grijile cele mai importante era legată 
de ce avea să se întâmple cu mărfurile pentru care monopolul era 
deținut de o casă nobiliară care nu era din partea locului. 

Pentru a da un singur exemplu, mai puţin important, să luăm 
citricele, al căror monopol era deținut de Casa de Lagos. În fiecare 
sistem, francizele locale cultivau și vindeau fructele, luându-și 
partea lor din profit și trimițând restul în vistieria Casei de Lagos. 
În cazul în care o franciză hotăra să nu trimită o parte din profit 
sau pur și simplu se descurca atât de prost încât nu făcea niciodată 
profit, toate stocurile de fructe Lagos erau codificate genetic pen- 
tru a înceta producția după un anumit număr de generaţii — și 
numărul de generaţii era stabilit înainte de livrarea stocului. 

În cazul în care franciza nu plătește, stocul său devine inutil. 
Semințele pe care le produc fructele sunt sterile; altoirea sau clo- 
narea nu funcționează. Dacă te gândești că vei reproduce cu ușu- 
rință stocul prin inginerie inversă, ei bine, n-ai decât să-ncerci și 
mult noroc. Dar trebuie să ţii minte un singur lucru: Casa de 
Lagos și-a modificat genetic și și-a proiectat vreme de secole stocul 
de fructe, cu scopul precis de a-și păstra monopolul. Simpla re- 
producere a unei lămâi de la zero ar dura probabil zeci de ani. 

Dacă multiplici această problemă astfel încât să cuprindă tot 
ceea ce mănâncă oamenii, oriunde, inclusiv alimentele de bază... 

Asta era problema. 

Nu fusese o chestiune atât de serioasă atunci când scopul era 
de a conecta toate sistemele umane cunoscute într-o rețea de 
încredere reciprocă, cu obiectivul declarat de a diminua ame- 
nințarea războiului interstelar și a conflictelor comerciale, dar 
mai ales pentru ca un număr mic de familii de negustori să 
poată profita din plin de restul umanității pe vecie. Dar acum, 
când toate aceste sisteme erau pe cale să fie pe cont propriu, 
posibil pentru totdeauna, devenise o problemă foarte serioasă și 
teribil de amenințătoare. 

Guvernele locale și cele ale sistemelor începuseră să le facă 
propuneri reprezentanţilor breslelor comerciale cu privire la 
aceste monopoluri. Răspunsul general al caselor a fost: Vai, noi 
analizăm acest lucru, dar avem la dispoziţie ani de zile să rezolvăm 
problema, așa că ar fi bine să nu facem vreo prostie. 

Ceea ce însemna că monopoliştii trăgeau de timp în beneficiu 
propriu. Guvernele locale și cele ale sistemelor, pentru că nu 
voiau să declanșeze panica înainte de a fi nevoie, nu suflaseră o 
vorbă în afara propriilor comitete și organizații. 

Dar, repet, nu era ca și cum oamenii de rând nu ştiau. 

Unii dintre aceștia, cei mai ambiţioși, dacă e să le spunem 
așa, începuseră deja să lucreze la piețele viitoare, stabilind noi 
ținte pentru costul lămâilor, al grâului și al cărnii de vită, pre- 
cum și pentru orice altă marfă de sub diferiți sori de aiurea. 
Alţii, la fel de ambiţioși, își dăduseră seama că monopolurile 
familiilor nobiliare vor fi sfărâmate și au vândut în lipsă mărfu- 


rile respective. 

Unii dintre acești oameni aveau să devină extrem de bogați, 
în măsura în care banii aveau să mai însemne ceva în timpurile 
de sfârșit, în vreme ce alții găsiseră probabil calea către o ejectare 
convenabilă în spaţiu pentru a-și pune capăt suferinței provocate 
de ei înșiși. Aveau păreri diferite despre cine se va afla în prima 
situație sau în cea de-a doua. Așa era capitalismul. 

Dintre cei care gândeau măcar un pic în avans, majoritatea 
plănuiau să facă stocuri de anumite alimente. Cât de multe? 
Pentru o lună, șase luni, un an, în funcție de spaţiul disponibil și 
de nivelul pesimismului fiecăruia. Dintre cei care se gândeau să 
facă provizii, cei mai mulți aveau încă în minte ideea că această 
criză ar putea fi una temporară și că, la un moment dat, cineva 
va găsi o soluție de a nu lăsa miliarde de oameni să moară de 
foame în habitatele care aveau să cadă din ce în ce mai mult pradă 
entropiei. A crede altceva ar fi însemnat să te întrebi de ce îţi mai 


baţi capul să faci provizii. 


Desigur, pentru cineva care ar fi vrut să înțeleagă cu adevărat 
ce înseamnă „suntem toți absolut terminați“, soluția nu era să se 
uite la ceea ce făceau cei din clasele de jos ale Interdependenţei, 
ci mai degrabă la ce făceau băncile lor. Iar ceea ce făceau băncile, 
cât mai discret posibil și fără prea mult tam-tam, era să-şi restruc- 
tureze serviciile și mijloacele financiare pentru a-și maximiza 
profiturile pe termen scurt şi a-și minimaliza riscurile și pierderile 
financiare pe termen lung. 

Ceea ce, pe de-o parte, era cât se poate de prudent din punct 
de vedere fiscal și fiduciar. Interdependenţa era pe cale să intre 
într-o perioadă de schimbare nouă şi complet neașteptată. Băncile 


sunt, în mod inerent, entităţi conservatoare - e scris chiar acolo, 

în numele lor - așa că era logic să se protejeze în fața 
incertitudinii. 

Pe de altă parte, asta însemna că banii votaseră în privința 
viitorului, iar votul fusese să-l vândă în lipsă. 

(Apoi a mai fost și problema băncilor care începuseră să 
transfere active către Capăt. De asemenea, nu făcuseră tam-tam 
în privința asta - nu aveau niciun motiv să o facă, din moment 
ce Capătul era guvernat de aceleași legi și rigori financiare ca 
restul Interdependenţei, iar „banii“ erau oricum o noțiune atât 
de obscură, încât chiar nu conta unde spui că „sunt“ aceste active; 
dar și asta era, de asemenea, un vot în sine). 

Cea mai mare parte din această activitate bancară, după cum 
se și dorea, a trecut neobservată de către oamenii obișnuiți. 
Aceştia ar fi putut cel mult să observe ratele ușor mai mari ale 
dobânzilor conturilor de economii (menite să-i împiedice să-și 
retragă fondurile pe termen scurt), iar cei care aveau împrumuturi 
pe termen lung la bănci ar fi putut fi tentaţi să accepte oferta de 
refinanțare pentru un împrumut pe termen mai scurt, renunțând 
la anumite comisioane și cu rate ale dobânzilor apropiate de cele 
ale imprumuturilor pe termen lung. 

În rest, totul era ca de obicei. Nu avea niciun rost ca băncile 
să creeze panică. Acestea doreau să fie sigure că, atunci când pa- 
nica avea să lovească în mod inevitabil, majoritatea activelor lor 
aveau să fie cât mai departe posibil. Oamenii și guvernele lor 
urmau să fie îngrijorați de lucruri mai urgente decât de faptul că 
băncile le vor returna, în cel mai bun caz, o fracțiune din bani 
atunci când tot rahatul urma să se reverse. 


Dar cum rămânea cu Parlamentul Interdependenței, autorita- 
tea prestigioasă căreia Împăraxul Grayland a I-a îi acordase șase 

luni pentru a propune un plan de a face față prăbușirii Fluxului? 
Ce se petrecea în casa reprezentanților poporului? 

Ar fi nedrept să sugerăm, așa cum o făcuseră atât Nadashe 
Nohamapetan, cât şi analiștii lui Grayland, că cei din parlament 
nu făceau decât să întoarcă problema pe toate părțile până când 
Grayland avea să le-o ia din mâini, transformând-o în problema 
ei, nu a lor. De fapt, parlamentul își reunise cei mai buni miniștri 
și consilieri pentru a constata amploarea problemei şi pentru a 
face sugestii pe care parlamentul în ansamblu să le ia în conside- 
rare. Problema Comitetului Extraordinar al Parlamentului pen- 
tru Criza Fluxurilor (așa cum se autointitulase) era că ajunsese la 
aceeași concluzie ca toţi ceilalți care analizau situaţia: cei mai 
mulți dintre oamenii care trăiau în Interdependență o încurcaseră 
absolut definitiv și nu mai aveau la îndemână nicio cale ușoară 
sau comodă de a acționa în vreun fel. 

După aceea se pusese următoarea întrebare: care erau, pentru 
membrii parlamentului, consecinţele electorale ce decurgeau din a fi 
purtătorii unei vești atât de proaste? Nu era doar o întrebare teo- 
retică. Un număr deloc neglijabil de parlamentari participase la 
recenta tentativă de lovitură de stat împotriva Împăraxului, care 
se sfârșise prost pentru ei și pentru toți cei implicați. Drept ur- 
mare, reputația și popularitatea parlamentului atinseseră cel mai 
scăzut nivel din ultimele decenii, poate chiar din ultimul secol. 

Lucrul ăsta vorbea de la sine, deoarece parlamentul nu fusese 
aproape niciodată popular și era mai întotdeauna folosit drept o 
țintă convenabilă pentru guvernele locale și ale sistemelor și pen- 
tru reprezentanții lor, care erau mai apropiați de populaţia care 
îi votase și care căutau mereu pe altcineva asupra căruia să arunce 


vina pentru problemele locale. 

Aceste guverne locale și ale sistemelor și reprezentanții lor, ca 
să nu mai vorbim de casele nobiliare și de breslele comerciale, ar 
fi fost încântați ca Parlamentul Interdependenţei să ajungă în cen- 
trul atenției furiei alegătorilor și a acţionarilor lor. 

Nu ar fi fost prea rău nici pentru Împărax. Tânăra Împărax 
devenise preferata supușilor ei pentru că supravieţuise celor 
două tentative de asasinat şi unei lovituri de stat și pentru că 
îşi însușise mantia religioasă a Împăraxului într-un mod în 
care niciunul dintre predecesorii ei n-o mai făcuse din vremea 
Rachelei I, fondatoarea Interdependenţei. Orice denigrare supli- 
mentară a parlamentului avea să fie în avantajul ei. 

Din moment ce așa stăteau lucrurile, Comitetul Extraordinar, 
în lipsa oricărui plan care să nu se încheie cu moartea lentă a 
miliardelor de oameni și a oricărei modalități ușoare de a schimba 
acest rezultat, ajunsese treptat la concluzia că cea mai bună stra- 
tegie era să amâne, să încaseze o lovitură de imagine relativ ușoară 
pentru indecizia de care dădea dovadă şi să lase Împăraxul să 
primească lovitura mai puternică în calitatea sa de mesager al unei 
vești îngrozitor de proaste. Grayland avea destulă popularitate 
de risipit; n-avea decât s-o risipească pe toată. 

Între timp, membrii Comitetului Extraordinar își rezervau 
călătoriile spre Capăt, acelea pe care alegătorii lor presupuneau 


că aveau să fie disponibile şi pentru ei peste câţiva ani. 


Aşa, da, Capătul. 

Acesta era singura excepţie de la soarta la care fusese osândit 
fiecare alt sistem al Interdependenţei. Era singurul sistem cu o 
planetă pe a cărei suprafață oamenii puteau păși fără un costum 
spaţial, unde pământul i-ar primi cu bucurie şi nu i-ar trans- 
forma în coji deshidratate, unde soarele le-ar încălzi fețele 

neprotejate, în loc să le bombardeze cu radiații nefiltrate care 
să le distrugă ADN-ul. Singurul loc unde omenirea mai putea 
încă supravieţui. 

Grozav, cu excepția faptului că oamenii de la Capăt erau con- 
știenți de ce avea să urmeze pentru ei: un val brusc și copleșitor 
de refugiaţi din restul Interdependenţei, al căror număr ar fi de- 
pășit capacitatea planetei de a-i găzdui. Întrebarea nu era dacă vor 
veni. Erau deja pe drum. Întrebarea era cât de mulți: dacă aveau 
să fie milioane, ceea ce ar fi pus la grea încercare planeta, sau 
miliarde, ceea ce ar fi distrus-o. 

Şi, hei, mai era și războiul ăla civil, chestie care făcea ca orice 
pregătire să fie dificilă. 

Dar acesta, pe de altă parte, îi ajuta pe unii să facă alte lucruri 
mai ușor. Războiul civil se concentrase în special în marile oraşe 
şi în cadrul unor noduri și rute de transport strategice. În provin- 
ciile periferice, fermierii întreprinzători revendicaseră terenuri 
pe care, teoretic, nu le posedau și pe care le pregăteau pentru 
culturi şi creșterea animalelor. Acest lucru era exact genul de 
coșmar ecologic la care te-ai fi putut aștepta, dar cât timp Ducele 
de Capăt (în exercițiu) era ocupat să nu-și piardă propriul cap, 
care să-i fie apoi oferit pe tavă Vrennei Claremont, nimeni nu li 
se opunea, iar fermierii și crescătorii de animale oricum ar fi 
apelat la justificarea conform căreia ei se îngrijeau de cele câteva 
culturi și animale autohtone care puteau fi consumate de oa- 
meni - cu alte cuvinte, singurele produse alimentare care nu fu- 
seseră modificate genetic pentru a susține un monopol. 

Aceşti fermieri și crescători de animale nu se înșelau în această 
privinţă, dar lucrul ăsta nu atenua nici gravitatea acaparării tere- 
nurilor, nici nu făcea să dispară fumul gros de pe cer când mii de 
kilometri pătrați de ecosisteme de la Capăt ardeau pentru a obține 

nişte suprafețe care nu aveau să se apropie nici măcar puțin de 
necesarul pentru hrănirea și susținerea existenței milioanelor sau 
miliardelor de oameni care aveau să pornească spre ei. 

Unora dintre acești fermieri și crescători de animale ambiţioși 
li se spusese acest lucru. lar răspunsul lor fusese, în esență: Sigur, 
dar o să mai dureze ani buni. Până la urmă, cineva va rezolva 
problema. Și când o s-o facă, eu voi fi bogat. 

Iată cum stăteau lucrurile în Interdependenţa de la începu- 
tul-dar-nu-mai-e-chiar-inceputul zilelor prăbuşirii Fluxului. Știau 
cu toții ce avea să urmeze. Unii chiar se pregătiseră și își făcuseră 
planuri. Dar, până la urmă, cu toții presupuseseră că ceva sau 
cineva va veni să salveze civilizația în care trăiau și despre care nu 
puteau concepe că avea să dispară. Ceva sau cineva va veni să îi 
salveze. Aveau să fie salvaţi, împreună cu toată lumea. 

Era un gând frumos. 

Nu era adevărat. 

Cel puţin, nu încă. 


CAPITOLUL 9 


asă-mă o secundă, îi spuse Cardenia lui Marce. 
Z | Cei doi se aflau în biroul personal al Împăraxului, 

acolo unde, după cum își aminti brusc Marce, se 
întâlniseră pentru prima dată nu cu foarte mult timp în urmă. 
Acum, rămăseseră pentru câteva clipe singuri în intervalul scurt 
ulterior momentului când asistenții Cardeniei părăsiseră biroul, 
fiind pe cale să revină cu următorul vizitator al Împăraxului. 
Marce îi făcu un semn din cap. 

— Intri în pielea personajului? 

— Nu e un personaj, sunt chiar eu, îi spuse Cardenia. Și da, 
asta fac. Așa că taci. 

Marce zâmbi și o privi închizând ochii, respirând adânc și 
transformându-se în Împăraxul Grayland a II-a. Pentru cei din 
exterior, transformarea nu era mare lucru - o simplă îndreptare 
a posturii şi o anumită expresie - dar Marce o observase îndeajuns 
de mult încât să înțeleagă că cea mai mare parte a transformării 
se petrecea în interior, era schimbarea de perspectivă de la „eu 
personal“ la „noi imperial“. 

Când Marce o întâlnise pentru prima oară pe Împărax - adică 
în perioada în care deveniseră prieteni, dar nu erau încă iubiţi - 
această transformare i se păruse puțin amuzantă. Acum își dădea 


ULTIMUL ÎMPĂRAX | az 


seama cât era de necesară, nu doar pentru Cardenia, care trebuia 
să definească pentru ea însăși diferența dintre sinele ei personal și 
rolul ei public, ci pentru toți cei cu care avea de-a face vreodată. 
Era ușor pentru oameni să o desconsidere pe Cardenia Wu-Patrick, 
o tânără care, din greșeală, ajunsese într-o poziţie pe care nu şi-o 
dorea și pentru care nici nu fusese pregătită. Era mult mai greu 
să desconsidere Împăraxul Grayland a Il-a. 

Ei bine, e mai greu acum, se corectă Marce. Fusese nevoie să 
treacă ceva timp și să fie arestați pentru trădare aproximativ o 
treime din membrii clasei conducătoare a Interdependenței. Dar 
Grayland reușise. Marce zâmbi ca pentru sine. Era destul de mân- 
dru de prietena lui. 

Grayland îi observă zâmbetul. 

— Ce este? 

— Vă voi spune mai târziu, Majestate, răspunse Marce. 

Când Cardenia se afla în modul Grayland, acesta era atent să 
o trateze cu aceeași curtoazie ca oricine altcineva de la curtea ei. 
Poate că alți iubiţi imperiali din istorie se folosiseră de poziţia lor 
pentru a fi neprotocolari și grosolani, dar Marce nu era ca ei. De 
fapt, probabil că n-ar putea fi grosolan nici dacă ar încerca. 

— Ăştia doi nu vor fi entuziasmați de ceea ce le vom cere, 
spuse ea, făcând semn cu capul spre ușă. 

Marce știa că acest „noi“ nu se referea la ei doi, ci doar la 
Grayland; Marce era personal auxiliar. 

— Le ceri foarte mult, spuse el. 

— Ei, asta e, zise Grayland și își aţinti privirea spre locul unde 
urmau să intre în curând noii oaspeţi. Vom cere mult de la toată 
lumea. Şi ei nu fac excepţie. 


— Da, doamnă, spuse Marce. 

Grayland îl privi scurt, cu un zâmbet mic și intim pe buze. 
Marce ştia că îi plăcea când devenea cât se poate de ceremonios. 

Se deschise o ușă şi înăuntru fură invitați Amiralul Gini 
Hurnen și Generalul Luc Bren. Hurnen conducea Marina 
Imperială. Bren era conducătorul Pușcașilor Marini Imperiali. În 
mod normal, cei doi erau asistați de o mulțime de oameni și gărzi 
de corp. Dar la această întâlnire veniseră neînsoțiţi. După prezen- 
tări şi amabilități, curtenii lui Grayland se retraseră, rămânând 
doar șefii militari, Împăraxul şi Marce. 

Marce observă cum Hurnen și Bren îi aruncă o privire rapidă 
și cum, la fel de repede, își îndreaptă din nou atenţia către 
Împărax. Fusese prezentat drept Lord Marce de Claremont, iar 
rolul său de consilier științific al Împăraxului pe probleme privi- 
toare la Flux era bine cunoscut. Se știa, de asemenea, chiar dacă 
nu se discuta în mod public, că era „prietenul“ Împăraxului, cu 
toate complicațiile sociale pozitive și negative care erau asociate 
cu acest rol. 

Atitudinea celor doi nu-l deranjă pe Marce în mod special - 
înțelegea —, dar îl făcu să se amuze pentru o clipă în tăcere văzând 
aceşti doi oameni extrem de influenți încercând să-și dea seama 
de ce era și el prezent la această întâlnire. E; trei erau unii dintre 
cei mai puternici oameni din universul cunoscut. Prezenţa lui la 
întâlnire era fie un capriciu al Împăraxului, fie cu totul altceva. 
Lui Marce îi plăcu să-i privească pe Hurnen şi pe Bren încercând 
să înțeleagă despre ce era vorba. 

Vor afla destul de curând, gândi Marce. 

Și, așa cum avea să se dovedească, aflară aproape imediat 

— Trebuie să trimitem o escadră la Capăt, le spuse Grayland 


șefilor ei militari. Cât mai curând posibil. 

Hurnen și Bren se foiră jenați în fotoliile lor, uitându-se unul 
la altul, apoi Amiralul Hurnen își drese glasul și spuse: 

— Există o problemă în privința asta, Majestate, spuse ea. 

— O să ne zici că Profeţiile Rachelei vor distruge orice navă 
care iese din Flux la Capăt, adăugă imediat Grayland. 

— Da, încuviință Hurnen. Şi nu doar Rachela. După tentativa 
de lovitură de stat împotriva Domniei Voastre, comandanții 
Marinei care au complotat au fugit la Capăt cu navele şi echipajele 
lor. Acum, treisprezece nave suplimentare de diferite dimensiuni 
și capacități se află în drum spre Capăt, toate probabil loiale fa- 
miliei Nohamapetan. 

— Mai mult decât suficiente pentru a monitoriza și apăra toate 
găvanele de Flux de sosire existente, Majestate, spuse Bren. 

— Şi nu ar putea fi copleșiți de numărul oamenilor noștri sau 
de armele de care dispunem? întrebă Grayland. 

— Ar fi dificil, răspunse Hurnen. 

— Asta ni se transmite atunci când cineva vrea să ne spună nu, 
dar are impresia că nu poate. 

— Da, spuse Hurnen. Dar de data aceasta chiar vorbesc serios. 

— Atunci explică, te rog, ce înseamnă „dificil“. 

— E vorba despre navele, minele și diversele sisteme de apărare 
ale găvanelor. Toate pot fi activate în doar câteva secunde, dis- 
trugând orice și-ar face apariţia acolo. Navele civile vor fi distruse 
aproape instantaneu. Navele noastre vor supravieţui contactului 
inițial, dar dacă cei care se află la comanda navelor rebele sunt 
niște oameni inteligenți — și sunt, pentru că noi i-am antrenat - ne 
vor distruge navele în scurt timp. 

— Nu putem face în aşa fel încât navele noastre să ajungă în 


același timp? 

— Ca să aibă prea multe ținte și să nu le poată distruge pe toate 
deodată? întrebă Hurnen, apoi clătină din cap. Nu se poate. 
Găvanele de Flux nu sunt suficient de largi pentru a lăsa să treacă 
mai mult de una sau cel mult două nave. Chiar și navele care 
părăsesc simultan spațiul Centrului Comercial pot să ajungă la 
intervale diferite. Nu este o știință exactă. 

Auzindu-i vorbele, Grayland îi aruncă o privire lui Marce. EI 
ştia foarte bine din ce motiv, iar cei doi împărtășiră un moment, 
dar niciunul nu zise nimic. 

— Deci abandonăm Capătul în mâinile Nohamapetanilor, 
spuse ea către Hurnen. 

— Nu, doamnă, răspunse ea răspicat. Dar nici nu dorim să ne 
implicăm forțele și navele într-un plan care le va expune unui 
război de uzură inutil. 

— Nu vreți să vă moară oamenii. 

— Nu, dacă putem evita lucrul ăsta, doamnă. 

— Şi îl puteţi evita? 

— Lucrăm la asta. 

— Poate vă putem ajuta, spuse Grayland. 

În acest moment, Marce observă lucrul despre care Împăraxul 
îi spusese că avea să se întâmple: pe fețele șefilor ei militari apă- 
rură zâmbete amuzate, pline de toleranță, poate cu un aer abia 
perceptibil de superioritate. Hurnen şi Bren încetaseră momentan 
să o mai vadă pe Grayland; păreau să se uite la Cardenia. 

— Suntem întotdeauna deschişi la sugestii, Majestate, adăugă 
Hurnen. 

Grayland se întoarse spre Marce. 


— Spune-le. 

— Imediat după tentativa de lovitură de stat i-am spus 
Împăraxului că s-ar putea să fi găsit o modalitate de a mă strecura 
la Capăt, le spuse Marce şefilor militari. 

— Poftim? spuse Generalul Bren, contrariat. 

— Pe măsură ce curenţii de Flux se prăbușesc, se deschid alții 
noi. E vorba de curenți temporari, un fenomen pe care eu și re- 
gretata mea colegă Hatide Roynold l-am numit „Evanescenţă“. 
Aceștia pot avea o durată de la câteva minute, până la câțiva ani. 
Modelele mele predictive sugerează că se va deschide un curent 
de Flux evanescent la Capăt. 

— Modelele dumneavoastră „predictive“. 

— Da. Când i-am spus prima dată Împăraxului despre ele, 
tocmai observasem un tipar al datelor și nu aveam prea mare 
încredere în el. De atunci am lucrat la el. Acum, încrederea mea 
a crescut. 

— Cât a crescut? 

— Suficient de mult încât să mă duc eu însumi cu o navă acolo. 

— Lordul Marce a fost cel care a descoperit curentul de Flux 
evanescent către Dalasysla, spuse Grayland. De atunci, el a prezis 
și alți noi curenţi de Flux a căror existenţă a fost confirmată de 
oamenii de ştiinţă locali. Dacă are încredere mare într-o predicţie, 
noi îl credem. 

Pe fața Amiralului Hurnen apăru o expresie, rapid îndepăr- 
tată, dar una pe care Marce o observase. Ştia ce transmitea: 
Bineînţeles că ești încrezătoare în predicția lui, doar ţi-o tragi cu el. 

Marce se uită la Grayland și își dădu seama că și ea o văzuse și 
că nu o aprecia, chiar dacă își dădea seama că era în îndreptățită. 

— Bineînţeles, nici Lordul Marce și nici noi nu ne așteptăm să 
ne credeţi pe cuvânt. Datele sale vor fi disponibile, putând fi 
examinate și verificate de oamenii dumneavoastră de știință. 

— Cine le-a mai văzut? întrebă Hurnen. 

— Nimeni, spuse Marce. Când i-am spus Împăraxului, mi-a 
cerut să separ această informaţie de datele pe care le împărtășeam 
cu alți savanți. Nimeni altcineva nu are acces la ele, iar curentul 
ăsta de Flux evanescent nu mai apare în datele nimănui. 

— Cu excepția cazului în care altcineva l-a văzut și a păstrat 
informaţia pentru el însuși, așa cum ai făcut dumneata, spuse Bren. 

Marce încuviință. 

— Este posibil. Singurul lucru pe care l-aș adăuga este că, de 
bine de rău, fiecare om de știință care lucrează cu datele astea se 
bazează pe modelele create de tatăl meu și perfecționate de mine. 
Ştiu cum arată bucata lipsă din propriile mele date publice și cum 
aceasta afectează modelele derivate din ele. Este foarte mică, ma- 
tematic vorbind, dar este acolo. Aș fi observat dacă cineva ar fi 
ascuns aceleași date ca mine. Aș vedea asta în modele. 

— Sunteţi sigur? 

Marce ridică din umeri. 

— Este doar matematică. 

— Înţelegeți că soarta a zeci de nave și a mii de oameni de-ai 
mei ar depinde de matematica dumneavoastră, spuse Hurnen. 

— Nu doar atât, Amirale, spuse Grayland. E vorba de soarta 
a miliarde de oameni. 

— Da, doamnă, acceptă Hurnen corecția. Cu toate acestea, va 
fi mai întâi vorba de soarta oamenilor mei. 

Grayland încuviință. 

— Dacă datele lordului Marce sunt satisfăcătoare, cât timp va 
dura convocarea navelor și planificarea unei campanii? 

Hurnen se intoarse spre Marce.’ 

— După modelul dumneavoastră, de unde provine curentul 
de Flux şi care este timpul de tranzit? 


ULTIMUL ÎMPĂRAX | 127 


— Îşi are originea în sistemul Ikoyi, spuse Marce. 

— Acela este sistemul de origine al Casei de Lagos, spuse Bren. 

— Da. 

— Iar asta ar fi o problemă, domnule general? întrebă Grayland. 

— Sunt irascibili. 

— Lăsaţi-ne să ne ocupăm noi de partea asta, sugeră Împăraxul. 

Bren zâmbi la auzul răspunsului ei. 

— Da, Majestate. 

— Timpul necesar tranzitului până la Capăt ar fi trei luni, 
continuă Marce. 

Hurnen ridică din sprâncene. 

— Serios? 

Călătoria de la Centrul Comercial la Capăt dura nouă luni. 

— Dar e o problemă, avertiză Marce. 

— Şi anume? 

— După estimările mele, curentul de Flux de la Ikoyi la Capăt 
va fi deschis doar în jur de cinci luni. 

— Când se va deschide? 

— Peste aproximativ trei săptămâni. 

— Şi nu vrem să fim în curentul de Flux când se va închide, 
spuse Bren. 

— Nu, spuse Marce. Unii curenţi de Flux se prăbușesc de la 
un capăt sau de la celălalt; alții se prăbușesc intermitent; alții se 
prăbușesc cu totul, dintr-o dată. Acesta se încadrează în categoria 
„se prăbușește cu totul deodată“. 

Hurnen se întoarse spre Grayland. 

— Ce-nţeleg eu e că în cel mai bun caz avem trei luni pentru 
a crea şi a însărcina o forță de intervenţie potrivită pentru recu- 
cerirea Capătului înainte ca acel curent să se prăbușească și să ia 
toate navele cu el. 

— Da, spuse Grayland. Este posibil? 

— E... dificil. 

Iarăşi cuvântul dla, se gândi Marce. Grayland îl observase şi ea. 

— Nu asta am întrebat, spuse ea. 

Hurnen făcu o grimasă. 

— Înţeleg asta, doamnă. 

— Atunci să fie clar, Amirale Hurnen, Generale Bren, spuse 
Grayland, fixându-i pe amândoi cu privirea în timp ce le rostea 
numele. Nu avem nicio intenție de a lăsa Capătul pe mâna 
Nohamapetanilor. Ei reprezintă o amenințare pentru actualii 
cetăţeni ai planetei, precum și pentru oricine fuge acolo pentru a 
se adăposti. Acei refugiați sunt deja pe drum. Vor fi mult mai 
mulți înainte ca toate să se termine. Dacă acest lucru este posibil, 
atunci îl vom face, indiferent cât ar fi de dificil. 

— Este posibil, Majestate, spuse Bren. Însă, cu tot respectul, 
trebuie să fiți conștientă de ceea ce ne cereţi. Impuneţi o mobili- 
zare bruscă și masivă de forţe care vor trebui convocate din siste- 
mele la care putem ajunge și care pot trimite nave și personal în 
sistemul Ikoyi îndeajuns de repede pentru a utiliza curentul de 
Flux înainte ca acesta să se prăbușească. Fiecare navă, fiecare puş- 
caș marin, fiecare membru al echipajului pe care îl trimitem la 
Capăt va rămâne acolo. Ei n-or să-şi mai vadă soțiile, familiile sau 
copiii niciodată. Toată lumea care se înrolează în armată înțelege 
că e un angajament, că va lipsi de acasă, uneori chiar ani de zile. 
Dar, Majestate, ceea ce le cereți acum este mai mult decât un an- 
gajament. Într-un sens cât se poate de real, le cereți să-și dea viaţa. 

Grayland luă în considerare acest lucru. 

— Credeţi că vor fi revolte din cauza acestui ordin. 

Bren o privi de parcă ar fi fost pălmuit. 

— Nu am spus așa ceva... doamnă. 

Ultima parte fusese adăugată în grabă; Marce observă că 
Grayland se îndură să nu ia în seamă lucrul ăsta. 

— Nu e vorba doar de echipaje și de pușcașii marini, doamnă, 
spuse Hurnen. Nici navele acelea nu se mai întorc. 

Se îndreptă spre Marce. 

— Doar dacă nu prevedeți un curent de Flux care să iasă din 
spațiul Capătului în viitorul apropiat. 

— Nu, nu prevăd, spuse Marce. 

Hurnen dădu din cap. 

— Atunci sunt cu atât mai puţine nave pentru tulburările des- 
pre care știm cu toții că se apropie. 

— Putem construi mai multe, spuse Grayland. 

— Verişorii dumneavoastră au deja programele încărcate, 
spuse Hurnen, referindu-se la Casa de Wu. 

— Sigur că da, adăugă Grayland, sec. Cu toate acestea, putem 
argumenta că nevoile Marinei Imperiale au prioritate. În ceea ce 
priveşte echipajele și pușcașii marini, continuă Grayland, îndrep- 
tându-și atenția din nou către Bren, dacă nu-i putem readuce la 
familiile lor, atunci poate ar trebui să le ducem familiile la ei. 

— Vă referiți la trimiterea acestor familii la Capăt, spuse Hurnen. 

— Da. După îndeajuns de mult timp, atât cât va fi necesar 
pentru a pune capăt amenințării Nohamapetanilor și pentru a 
readuce stabilitatea la Capăt. 

— Logistica necesară pentru asta este... 

— Dificilă, da, îi încheie Grayland propoziţia. Așa cum va fi 
și logistica creării flotei pe care o vom trimite la Capăt. Amirale! 
Generale! Vă rog să înțelegeți că nu ne așteptăm să fie simplu sau 
ușor ceva din toate acestea. De asemenea, înțelegeți că, mergând 
mai departe, nu ne așteptăm ca nimic să fie simplu sau ușor. Cu 
toții ne confruntăm cu momente dificile, cu alegeri dificile și va 

trebui să facem sacrificii. Poate că veți fi atât de generoși încât să 
conduceţi prin exemplul propriu. 

— Da. Ei bine... 

Hurnen şi Bren se uitară din nou unul la altul, apoi se ridicară 
din fotoliile lor. 

— Trebuie să mergem să aflăm ce nave și ce oameni sunt dis- 
ponibili cât mai repede. Vă vom transmite ce aflăm până 
dimineață. 

— Mulţumesc, Amirale, spuse Grayland. 

Hurnen îi făcu semn din cap lui Marce. 

— Şi ne veţi trimite acele date, ca să poată fi verificate de oa- 
menii noștri. Trebuie să le analizăm în amănunt. 

— Da, bineînţeles. 

— Sper că înţelegeți că, dacă oamenii noștri găsesc ceva îndo- 
ielnic în datele dumneavoastră, nu putem merge mai departe. 

Marce încuviință. 

— Dacă oamenii dumneavoastră au întrebări, le voi răspunde 
bucuros. 

Amiralul îi aruncă lui Marce o privire care transmitea destul 
de sigur mesajul: Ar fi bine să nu-mi pierzi timpul, băiețică, apoi 
schimbară politețurile obişnuite de la revedere, iar Marce și 
Grayland rămaseră din nou singuri timp de aproximativ un mi- 
nut, cât dură până când oamenii lui Grayland aveau să anunţe 
următorul vizitator. 

Grayland suspină şi se uită la Marce, devenind din nou Cardenia. 

— Nu cred că le place planul, spuse el. 

— Știu că nu le place, zise Cardenia. Toată chestia aia cu „dacă 
există o problemă cu datele“ a fost adusă în discuţie fiindcă 
Amiralul încerca să găsească o cale de scăpare. 

— Nu există nicio problemă cu datele, o asigură Marce. 

— Asta nu înseamnă că nu vor găsi una. 

— Şi dacă o vor face, matematica va arăta că problema sunt ei, 
nu datele. 

Cardenia se întinse. 

— Mi-aș dori să am încrederea ta. 

— Cred că ai destulă. 

— Nu în mine însămi, ci în ei. Sunt un pic supărată că deja îţi 
desconsideră munca din cauza relației cu mine, spuse ea, făcând 
semn spre ușă. 

Marce zâmbi. 

— Ah, ai observat! 

— Era s-o pocnesc direct în bot. 

— Probabil că nu ar fi fost înţelept. 

— Da, dar m-aș fi simțit mai bine. Timp de vreo cinci secunde. 
Îmi pare rău că se îndoiesc de munca ta. 

— Nu-i vina ta, spuse Marce. 

— Într-un fel este, îi reaminti ea. 

— Ei bine, în regulă. E vina ta, dar nu mă deranjează. În gene- 
ral, funcționează bine pentru mine. 

— Mă bucur că așa credeţi, Lord Marce. 

Bărbatul zâmbi din nou. 

— Mulţumesc, doamnă. 

Se ridică în picioare și execută o plecăciune complicată, care 
o făcu pe Cardenia să chicotească. 

— Vă mai pot ajuta cu ceva? 

— Acum nu. Poate mai târziu. Mult mai târziu, suspină ea, 
fiindcă programul meu este ridicol de încărcat azi. Am noroc dacă 
se termină înainte de miezul nopții. Îmi pare rău. 


— Nu-i nimic. Am și eu treabă. 

— Da. Să ne salvezi pe toți cu matematica, zâmbi ea. De aia te 
văd atât de rar zilele astea. 

— Nu este singurul motiv, domnişoară am-întâlniri-până 
la-miezul-nopții. 

— Sigur, hai, folosește-mi propriile cuvinte împotriva mea. 
Măcar atunci când o să iei o pauză să te gândești la mine. 

— Probabil că nu voi lua nicio pauză înainte să mă prăbușesc 
în pat. 

— Bine, Lord Marce. Atunci să mă visezi. 


Când dormea, Marce de Claremont visa despre matematică. 

Matematica nu era țesătura obișnuită din care erau alcătuite 
visele lui. Cele mai multe dintre ele, istoric vorbind, reprezentau 
o reluare standard a evenimentelor din ultimele zile, într-o formă 
incompletă, fără intrigă, cu sau fără pantaloni. Ocazional, se în- 
tâmpla să viseze că se întorcea la școală, fiind în același timp şi 
student, și profesor care preda un curs postuniversitar de fizică, 
cu sau fără pantaloni. În timpul celor nouă luni de călătorie de la 
Capăt la Centrul Comercial abia dacă visase ceva - cei din echi- 
pajul navei îi spuseseră că nu era ceva neobișnuit și că Fluxul le 
influența cumva somnul -, iar când reușise să o facă, visase coli- 
nele din provincia sa, verzi și liniștite, pe care obișnuia să umble. 
Nu observase niciodată în aceste cazuri dacă purta sau nu panta- 
loni. Nu i se păruse relevant la momentul respectiv. 

Și acum, era matematica. 

Matematică sălbatică. Matematică de neînțeles. Matematică de 
genul celei care ar fi necăjit şi ar fi pus pe jar cele mai mari minți 
din orice epocă, nu doar pe a lui. 

Marce nu ar fi putut nici măcar să încerce să descrie aceste 


vise nimănui. Visele astea matematice nu erau de obicei vizuale 

în mod semnificativ; nu vedea numere sau ecuaţii sau ceva ce ar 
fi văzut în alte cazuri. Și nici nu se concentrau asupra auzului 
sau asupra oricărui alt simţ dintre cele obișnuite. Visele lu: Marce 
erau saturate în schimb de natura și semnificația matematicii, de 
prezența copleșitoare a disciplinei, de vastitatea influenţei sale, 
de pertinenţa acesteia pentru orice făcuse și ce reprezenta Marce 
și pentru civilizaţia pe care dorea s-o salveze. 

Ştia prea bine motivul pentru care visa despre matematică. În 
prezent, ea îi ocupa aproape toată viața, de când cerceta secolele 
de date existente despre Flux. Căuta tipare sau sensuri pentru 
modul în care Fluxul interacționa cu spațiul fizic normal și pen- 
tru felul cum ar putea fi indus, în lipsa unui alt cuvânt mai bun, 
pentru a salva miliarde de oameni de la izolare și moarte lentă. 
Dacă Fluxul putea fi indus, acesta nu i-ar vorbi lui Marce în nicio 
limbă omenească. l-ar vorbi în matematică. 

Fluxul, trebuia spus, nu era ușor de indus. 

Marce nu putea nici să-l convingă cu argumente, nici să nego- 
cieze cu el, nici să pledeze, să-l flateze sau să-l amenințe. Fluxul 
nu era uman sau preocupat de lucruri omeneşti. Puteai antro- 
pomorfiza Fluxul oricât doreai, dar acesta nu avea să fie de acord 
sau să consimtă. Era complet străin de acest univers. Singurul 
mod de a-l înțelege era acela de a-i accepta condiţiile. 

Iar Marce asta făcea: își petrecea aproape în întregime zilele 
făcând matematică, încercând să rezolve problemele pe care nu- 
mai el avea experiența necesară pentru a le rezolva. 

Era, într-un fel, incredibil de izolat. Dar nu se simțea singur; 
era într-o o relaţie, iar în timpul petrecut la Centrul Comercial 
și la Xian îşi făcuse prieteni, aliați și camarazi de profesie -, dar, 
cu toate astea, era în mare parte singur cu gândurile lui. Îşi vedea 


prietenii mai rar; colegii îi raportau descoperirile sau îi cereau 

sfatul cu privire la o anumită problemă în legătură cu Fluxul, apoi 
se retrăgeau în propria lor izolare. 

Începuse la un moment dat să îi spună iubitei sale despre natura 
alienantă a muncii lui, dar la jumătatea exprimării gândului și-a 
dat seama că ea era Împăraxul Interdependenţei. Natura alienantă 
a singurei sale ocupaţii era un mușuroi de cârtiță în comparaţie cu 
muntele alienant al zecilor de lucruri cu care se confrunta și ea în 
prezent. A schimbat subiectul în mijlocul frazei. Iubita lui, 
Împăraxul, găsise fermecătoare bâjbâiala lui verbală. 

Totul trebuia să iasă la suprafață cumva. leșea în visele lui 
Marce, unde subconștientul său încerca să rezolve ceea ce creierul 
său conştient găsea de nerezolvat. 

Marce înţelegea de ce avea visele sale matematice și chiar le 
aprecia, la nivel intelectual. Dar asta nu făcea ca totul să fie mai 
puțin enervant. Lucratul cu matematica toată ziua şi visatul la 
matematică toată noaptea însemnau că Marce se trezea cu totul 
matematizat. 

Ceea ce în mod normal nu ar fi fost o problemă; ar fi putut, pur 
și simplu, să-și ia o vacanță. Dar când civilizația era literalmente pe 
punctul de a se sfârși, vacanţele păreau un adevărat exces. 

Așa au stat lucrurile timp de săptămâni întregi. Matematică 
atunci când era treaz, când dormea, matematică peste tot și tot tim- 
pul, fără ca Marce să găsească o soluție problemelor care îl apăsau. 

Dar în această noapte avusese un vis diferit. 

Care era tot matematic și despre matematică, așa că partea aia 
nu fusese diferită. 

Ceea ce fusese diferit era faptul că, pentru prima oară, visul 
nu reprezentase o anxietate matematică generalizată. În visul lui, 
Și ăsta era un lucru rar pentru experiența sa onirică, Marce văzuse 
cu adevărat o ecuație. Era cât se putea de clară într-un vis, adică 

plină de bucăți mișcătoare și de linii șerpuitoare care se deplasau 
atunci când te uitai fix la ele. 

Cu toate acestea, când se uită la ecuație, știu ce reprezenta: un 
găvan de Flux instabil care se micșora și se îndepărta în același 
timp, mișcându-se prin spațiu într-un mod în care nu o făceau 
găvanele de Flux sau, cel puţin, nu trebuiau s-o facă sau nu o fă- 
cuseră niciodată, poate cu o singură excepție. 

Şi atunci, mintea conștientă a lui Marce pătrunse în visul său. 
Am mai văzut asta, îi spuse. Unde am mai văzut asta? Marce se trezi 
brusc, se ridică în capul oaselor în pat și întinse mâna către nopti- 
eră, după tabletă. Aceasta se aprinse, așteptând instrucțiunile lui. 

— Mmm, murmură Cardenia. 

Așa cum promisese, ea venise la culcare cu mult după miezul 
nopții, salutându-l fugar pe Marce, aproape adormit, înainte de a 
se prăbuși cu capul pe pernă. 

— Lumină. 

— Îmi pare rău, spuse Marce și se dădu jos din pat, gol, pentru 
ca strălucirea tabletei să nu o deranjeze. 

Se așeză pe un scaun și deschise fișierele de date pe care tatăl 
său le colectase timp de treizeci de ani - date adunate de pe navele 
comerciale care străbăteau Fluxul de la un sistem la altul, înregis- 
trând schimbările şi modificările infinitezimale de Flux care pu- 
teau fi obținute observând modul în care navele intrau, se 
deplasau și ieșeau din acel mediu. Marce căuta ceva anume, și, 
foarte aproape de sfârşitul listei de date a tatălui său, îl găsi: un 
găvan de Flux anormal, descoperit de o navă care ieşise accidental 
din Flux când curentul în care se afla suferise ceva asemănător 
unei fisuri, care aruncase nava în spațiul normal, la ani-lumină 
distanță de unde ar fi trebuit să se afle și la trilioane de kilometri 
de orice sistem locuit de oameni. 

Nava detectase apoi găvanul de Flux anormal și accelerase spre 
el, intrând în ultimul moment, înainte ca acesta să se închidă. 
Fusese un eveniment ciudat. Un fenomen unic. 

Temporar. 

Evanescent. 

— Sfinte Sisoe, spuse Marce cu voce tare. 

— Mmm, repetă Cardenia. 

Marce nu o auzi. Se îndreptă spre ușă, pornind mai departe 
spre biroul său, ca să înceapă să lucreze. 

Apoi se întoarse repede, după ce văzu expresia șocată a gărzii 
de corp imperiale din fața ușii dormitorului Împăraxului. Fusese 
atât de absorbit de gândurile sale, încât uitase că era dezbrăcat. Îşi 
luă un halat și ieși din nou, cu ecuaţiile — reale, nu ecuaţii cu linii 
şerpuitoare - dansându-i în minte. 


CAPITOLUL 10 


iva se aștepta să aibă o nouă confruntare cu Casa de 
Wolfe. Dar nu se gândise că avea să se întâmple în timp 
ce își savura nenorocita de cină. 

Nu doar că își lua cina, ci avea și o adevărată întâlnire cu Senia, 
pentru că ele aveau de gând să încerce treaba asta cu relaţia, iar 
Kiva era conștientă că o relație însemna mai mult decât să și-o 
tragă până la pierderea cunoștinței și până când cearceafurile erau 
ude leoarcă și li se încrețea pielea degetelor. 

Aşa că iată-le la Zest, cel mai bun restaurant ikoyian de la 
Centru (care nu însemna mare lucru, de vreme ce erau doar trei, 
iar celelalte două erau niște simple tarabe de piață care vindeau 
mâncare stradală), iar Kiva îi făcea Seniei cunoștință cu mâncarea 
din sistemul ei. Mâncarea ikoyiană era, evident, foarte bogată în 
arome de citrice, având în vedere monopolul familiei Lagos, dar 
se presupunea și că ar fi fost o reminiscență a Africii de Vest, unde 
naiba o mai fi fost și asta, locul de unde pretindea că se trage fa- 
milia Lagos. 

Kiva nu era convinsă de legătura cu originea oficială a mâncă- 
rii ikoyiane - era greu să pretinzi că suya cu citrice era autentică 
și că venea de pe Pământ, având în vedere că fructele lor fuseseră 
modificate genetic cam de pe vremea când se născuse Kiva -, dar 

nu prea conta, fiindcă era totuși mâncarea nativă a familiei sale, 
iar Senia nu gustase până acum nimic de genul ăsta. Kivei îi făcea 
plăcere să-i explice care era treaba cu moi moi și supa de piper și 
hotdogii cu marmeladă, iar Senia se bucura să audă toate astea. Și 
tocmai când era convinsă că așteptau amândouă cu nerăbdare 
digestivul de după cină - unul care conţinea câteva orgasme su- 
blime și condimentate -, Kiva observă două persoane care tronau 
deasupra mesei lor. 

— Pe tine te recunosc, spuse Kiva, uitându-se în sus la Bagin 
Heuvel. Iar tu nu știu cine naiba ești, zise ea întorcându-se către 
celălalt bărbat. 

— Lady Kiva, daţi-mi voie să vi-l prezint pe angajatorul meu, 
Drusin Wolfe, spuse Heuvel, făcând semn spre acesta. 

Wolfe făcu o mică plecăciune. 

— Lady Kiva. E o plăcere să vă cunosc în sfârșit. 

— Tocmai am terminat de mâncat, v-am văzut și ne-am gândit 
să vă salutăm, spuse Heuvel. 

— Serios? zise Kiva, uitându-se la Drusin Wolfe. Și ce-aţi 
mâncat? 

— Orez Jollof, bineînțeles, Lady Kiva. Am înţeles că nu este 
chiar o alegere aventuroasă, și e destul de banal, dar fiecăruia ne 
place ceea ce ne place, iar mie îmi place asta. 

— Ei bine, bravo ție. Așadar, ne-ați salutat. Acum, la revedere. 

Kiva se întoarse la meniul ei. 

Dar Heuvel și Wolfe nu se mișcară dracului din loc. 

— Bagin mi-a comunicat răspunsul dumneavoastră la cererea 
pe care am făcut-o referitor la renegocierea contractelor cu 
Nohamapetanii. 

Kiva îşi ridică din nou privirea. 

— Așa, și? 

— Speram că v-aţi putea revizui poziţia. 

Kiva suspină și-și puse meniul jos. 

— Serios? Chair ai de gând să încerci chestia asta acum? Tocmai 
am ieșit la o nenorocită de cină! 

— Însoţită de consilierul tău juridic, încuviință Wolfe spre 
Senia. Din moment ce suntem cu toții aici, Lady Kiva... 

— Bine. În primul rând, nu a fost o nenorocită de cerere, și o 
ştii și tu. Ai încercat să dictezi termenii. În al doilea rând, i-am 
dat deja omului tău răspunsul meu, răspuns care nu s-a schimbat. 
În al treilea rând, du-te dracului, nu mai sunt în timpul progra- 
mului, și nici ea nu mai €, zise Kiva arătând spre Senia. 

Wolfe chicoti: 

— Ei bine, nu dezamăgiți niciodată, Lady Kiva, spuse el. 
Sunteţi exact cum v-a descris Bagin. Vulgară și de neclintit. 

— Nu sunt tocmai o enigmă. 

— Nu, nu dați impresia asta, fu de acord Wolfe. Dar e amuzant 
că aveţi impresia că sunteți în afara programului. 

— Ce înseamnă asta? 

— Nimic. Doar atât: cât timp credeți că mai aveţi la dispoziţie? 
Că mai avem fiecare dintre noi, Lady Kiva? Programul la care vă 
referiți măsoară timpul, iar acesta se scurge repede. Pentru unii 
dintre noi mai repede decât pentru alții. Chiar și în acest scurt 
interval, e timp destul pentru ca toți cei puternici să cadă. Sau, 
cel puţin, cei care se cred puternici. 

— Drusin, spuse Heuvel. 

Wolfe ridică împăciuitor o mână spre angajatul său. 

— Am terminat. Vreau doar ca dumneaei să-și amintească fap- 
tul că i-am oferit, cu bună-credință, șansa de a lucra cu mine. Cu 


noi. A avut parte de-o şansă şi a refuzat-o. 

— Mhm, spuse Kiva. Bine, grozav, mulțumesc. Acum, dacă 
ţi-ai terminat monologul de personaj negativ dintr-o piesă a tea- 
trului de cartier, du-te dracului și ia-ți și băiatul pișăcios cu tine. 

— Bineînţeles, zise Wolfe, înclinându-se din nou. Lady Kiva, 
doamnă Fundapellonan. Bucuraţi-vă de cină. 

O luă din loc. 

Heuvel se uită la Kiva şi la Senia, deschise gura să spună ceva, 
o închise la loc, apoi se grăbi să-și urmeze angajatorul. Kiva și 
Senia se întoarseră la meniurile lor. 

— Ce-a fost asta? întrebă Senia, după ce se uită iar la speciali- 
tățile zilei. 

— Habar n-am, îi răspunse Kiva, studiind aperitivele. 

— Drusin Wolfe a fost destul de melodramatic. 

— Mda. 

— Mai ales referitor la partea cu timpul care se scurge. 

— Da. 

— Dacă n-aş ști cum stă treaba, aș zice că a sunat un pic ca o 
amenințare. 

— Sau ca și cum s-ar fi umflat în pene. 

— Ceea ce ar explica de ce Heuvel i-a făcut semn să tacă din 
gură, observă Senia. 

— Aşa e, fu de acord Kiva. 

— Și sugerează că e ceva de care ar trebui probabil să ne 
ocupăm. 

— Cât de curând. 

— Îşi mai e foame? 

— Nu prea, nu. 

— Atunci poate-ar trebui să mergem să încercăm să ne du- 


mirim ce-i cu treaba asta? 

— Ei bine, nu-mi mai este foame. Dar s-ar putea să mai am chef 
de ceea ce plănuisem pentru mai târziu. 

— Bine, spuse Senia. Deci răspunsul e nu în ce priveşte mâncarea, 
da când vine vorba de sex, apoi îi dăm de capăt chestiei ăsteia. 

— S-a făcut, spuse Kiva. 

Lăsară jos meniurile, Kiva puse pe masă banii ca să achite 
băuturile și se ridicară să plece. 

— Ştui care a fost cea mai urâtă chestie la treaba asta, futu-i? 
spuse Kiva, în timp ce se îndreptau spre ușă. 

— Care? 

— Nenorocitul a vorbit urât despre orezul Jollof. Nu e nici 


pe departe banal. Fix asta voiam să comand. 


— Cred că avem o problemă, îi spuse Kiva lui Grayland a II-a, 
patru zile mai târziu. 

Kiva ceruse o audienţă la Împărax cu o zi în urmă; i se oferi- 
seră cinci minute, care-i fuseseră acordate în timp ce Împăraxul 
mergea de la o întâlnire la alta. Kiva înţelegea: Împăraxul era o 
femeie ocupată. 

— Mai exact, cred că aveţi o problemă. 

— Să am probleme e lucrul care stă la baza domniei mele, Lady 
Kiva, spuse Grayland, impunând un ritm alert de mers, deplasându-se 
dintr-o încăpere a palatului ei în alta. Va trebui să fii mai exactă. 

Kiva încuviință și-i înmână Împăraxului un teanc de docu- 
mente pe care aceasta le pasă imediat, la rândul ei, asistentului său. 

— Cu câteva zile în urmă, Drusin Wolfe a venit la mine și la 
Senia Fundapellonan în timp ce luam cina şi mi-a servit un 
monolog. 

— Ce a făcut? 

— A monologat. Ştiţi chestia aia: „În curând vă veţi întâlni 
sfârșitul, ha! ha! ha! ha! ha!“, rahaturi de genul ăsta. 

— Nu ştiam că oamenii chiar fac asta în viața reală. 

— Nu știu dacă el și-a dat seama că face asta. Deși lacheul lui sigur 
ştia, nenorocitul. A trebuit să tragă de el ca să-l scoată de acolo. 

— Şi în ce fel mă implică acest monolog? 

— La început n-am crezut că vă priveşte, spuse Kiva. Îl băga- 
sem în corzi pe lacheu aproape fără ieșire în timpul unei negocieri 
și am crezut că doar își anunța planurile de a lansa o salvă legală 
împotriva mea și a Casei de Nohamapetan. Eu și Senia ne-am 
întors să verificăm dacă există dosare de care nu aveam cunoștință 
sau alte activități care ar fi sugerat o acțiune împotriva noastră. 
Nu am găsit nimic. Dar am descoperit altceva, continuă Kiva, 
arătând spre teancul de documente pe care îl ținea în mână asis- 
tentul lui Grayland. Cu câteva zile înainte de monologul său, 
Drusin Wolfe a retras cam douăzeci de milioane de mărci din 
conturile sale personale de brokeraj. 

Grayland îi aruncă o privire: 

— Şi cum de ai acces la conturile personale de brokeraj ale 
lui Wolfe? 

Kiva rânji. 

— Mi-am petrecut luni întregi cercetând fiecare cont neoficial al 
Nohamapetanilor, Majestate. Ştiu cum să fac o anchetă financiară. 

— Și cum să oferi niște șpăgi bine plasate, bănuiesc. 

— Nu știu nimic despre asta, spuse Kiva, iar Grayland zâmbi 
abia perceptibil. Dar nu am de gând să ofer nicio dovadă în in- 
stanță sau ceva de genul. Informația este de încredere, în orice 
caz. 

— Nobilii își mută frecvent averea dintr-un loc în altul, Lady 
Kiva, spuse Grayland. Şi atunci când o mută dintr-un cont în 

altul, o mare parte dă impresia că dispare complet. Îndrăznesc să 
spun că un audit onest al șefilor oricărei Case ar găsi mai multe 
plăţi neînregistrate în registrele contabile decât cele înregistrate, 
inclusiv când ar veni vorba despre Casa de Lagos. Mărcile care se 
scurg într-o gaură neagră sunt la ordinea zilei. 

— Nu e vorba de faptul că au dispărut banii, spuse Kiva. Ci 
că, exact atunci când Drusin Wolfe și-a retras cele douăzeci de 
milioane de mărci, câteva zeci de alți nobili au făcut același lucru, 
retrăgând aproximativ aceleași sume. 

Grayland se opri din mers, obligându-i și pe cei din spatele ei 
să facă la fel. 

— Câ 

— Sursa mea a notat douăzeci și șase de retrageri individuale, 
toate în același interval de timp, toate cu aceleași sume - sau re- 
trageri răspândite în mai multe conturi, fiecare totalizând în jur 
de douăzeci de milioane de mărci. Există probabil și altele; sursa 
mea a putut să le urmărească doar pe acestea. 

— Şi ai încredere în această sursă? 

— Am încredere că apreciază faptul că i-au fost plătite datoriile 
la jocurile de noroc. Și știe că, dacă se pune cu mine, îl voi împinge 
în fața unui nenorocit de autobuz. Așa că, da. Dar mai e ceva. 

— Ce anume? întrebă Grayland, luând-o iar din loc. 

— Toți nobilii care au retras mărcile au fost prezenți la o reu- 
niune de vânzări găzduită de Casa de Wu. Scopul declarat a fost 
acela de a i se oferi spre cumpărare o nouă generaţie de astronave 
de tip decar. 

Grayland făcu o grimasă, dar nu se opri din mers. 

— Ca să poată spune că au deschis depozite. 

— Da, dar „depozitele“ sunt toate din conturi personale, nu 
din cele de afaceri ale Caselor, spuse Kiva. Navele decar sunt uriașe 

şi au fost concepute să dureze un deceniu în spaţiu fără andocare. 
Este puţin probabil că vor fi folosite ca nave de croazieră. 

— Se apropie prăbușirea Fluxului, sublinie Grayland. Poate 
că vor să se pună la adăpost. 

— Chiar dacă ar fi așa, prețurile decarilor încep de la un mili- 
ard de mărci, spuse Kiva. Casa de Wu cere zece la sută la deschi- 
derea fiecărui depozit, procent care nu poate fi negociat. Familia 
dumneavoastră nu oferă reduceri, doamnă. Douăzeci de milioane 
de mărci nu au nicio relevanță ca avans. Oricine ar oferi doar atât 
ca avans pentru un decar ar fi dat afară cu un șut în fund și în 
hohote de râs. 

— Deci e altceva la mijloc 

Kiva dădu din cap. 

— Este altceva și, orice ar fi, Casa de Wu e implicată. 

— Tot nu văd cum de mă privește pe mine, Lady Kiva, 
spuse Grayland, apoi o coti prin ultima sală care urma s-o ducă 
la destinaţie. 

— Poate că nu vă privește, recunoscu Kiva. Dar atunci când 
Drusin Wolfe monologa în fața mea se aștepta în mod clar că, 
într-un fel sau altul, voi avea parte de o pedeapsă binemeritată. 
Ei bine, nici el, nici casa lui nu mă atacă în mod direct și nici nu 
încearcă să dea în judecată Casa de Nohamapetan. Trebuie să fie 
vorba de altceva. Se știe că sunt preferata dumneavoastră, doamnă. 
Mi-aţi oferit un loc în Comitetul executiv - un loc pe care vă 
reamintesc că nu mi l-am dorit, la naiba - și stăteam lângă dum- 
neavoastră când aţi arestat jumătate din nobilii din zonă. 

— Nu chiar atât de mulți. 

— Destul de mulţi, doamnă, spuse Kiva. Acum, o groază de 
nobili aruncă bani într-o gaură neagră, iar mulți dintre ei fac pane 
din case care au membri în închisoare și care așteaptă să fie judecați 

pentru trădare - printre care și Casa de Wu. Și, desigur, nenoro- 
cita de Nadashe Nohamapetan este încă liberă pe undeva, făcând 
ce știe ea să facă. Are niște bani, dar nu prea mulți, drept vorbind, 
și nu are acces în mod direct la mai mulți. Trebuie să facă rost de 
ei de undeva. Așa că mă gândesc că, atunci când Wolfe o făcea pe 
deșteptul cu mine, nu se gândea neapărat să mă atace. Ştie că îl 
zdrobesc dacă o face. Se gândește că atunci când veți cădea, eu voi 
fi o victimă colaterală. 

Grayland se opri în faţa arcadei unei uși. Înăuntru se afla 
echipa de fotbal Hubfall, care câștigase campionatul ligii și pe care 
Împăraxul urma s-o felicite preț de exact șapte minute și jumătate, 
înainte de a trece din nou la altceva. Grayland parcursese doar o 
treime din ziua ei; iar pe Kiva, care de acum începuse să înțeleagă 
oarecum programul Împăraxului, o uimea (tacit, ceea ce nu era 
specific ei) faptul că, în ciuda tuturor dovezilor că civilizația avea, 
într-adevăr, să se prăbuşească în jurul lor într-un ritm din ce în 
ce mai accelerat, o parte atât de mare din programul lui Grayland 
era ocupată de banalități cum ar fi, să zicem, felicitarea unei ne- 
norocite de echipe de fotbal pentru că se pricepea mai bine să se 
joace cu mingile sale decât oricine altcineva. 

— Crezi că Nadashe Nohamapetan are ceva de-a face cu acest 
număr de iluzionism legat de dispariția banilor? o întrebă Grayland. 

— Da, așa cred. Vă urăște de moarte. Și ați făcut astfel încât 
fiecare casă și breaslă să vă știe de frică. Ăsta e genul de lucru de 
care ea va profita. 

— Pentru a face ce? 

— Ei bine, doamnă, pentru a da o altă lovitură de stat. Dacă 
nu reușești de la bun început, știți cum se zice. 

Grayland dădu din cap spre teancul de documente pe care îl 
ținea asistentul ei. 

— Aș putea să ordon ca acești nobili să fie anchetați. 

Kiva clătină din cap. 

— În clipa în care se va întâmpla asta, vor tăbări pe dumnea- 
voastră. Sunt prea mulți oameni dispuși să vă trădeze pentru așa 
ceva. Nici n-o să apucaţi să daţi ordinul și se va afla. Nobilii își 
vor acoperi urmele, banii vor reapărea ca prin minune în contu- 
rile de afaceri legitime, iar Nadashe, dacă ea este în spatele acestui 
lucru, va fi mult mai greu de găsit. 

— Ce sugerezi? 

Kiva arătă spre documente. 

— Sursa mea a evidenţiat faptul că toți acei nobili au făcut 
retrageri în același timp. Dar a remarcat și că de la acel eveniment 
s-au mai retras, de către mai mulți alți nobili, aceleași sume. 

— Orice ar pune la cale, recrutează. 

— Exact, spuse Kiva. Și atrag în micul lor plan mai multe case 
și nobili supăraţi. 

— Bine, spuse Grayland. Şi? 

Kiva zâmbi. 

— Futu-i, Majestate, cred că noi două ar trebui să le dejucăm 
planul în stil mare! 


CAPITOLUL 11 


apte minute și jumătate de felicitări pentru Hubfall 

Dragons pentru victoria lor din campionat împotriva ce- 

lor de la Essex Fire, incluzând și acceptarea cu amabilitate 
a unei mingi de joc drept cadou (care, după o scurtă și aparent 
magică perioadă în posesia lui Grayland, urma să fie returnată 
clubului cu titlul de „împrumut de la Împărax“, pentru a fi expusă 
la sediul echipei) şi constatând cu amărăciune plasarea deplorabilă 
a celor de la Xi'an Shipwrights, echipa imperială de fotbal, în 
clasamentul din acel an. 

După aceea a urmat o oră de întâlniri de câte zece minute cu 
diverse departamente de infrastructură pentru bunăstarea fizică 
a Xi'an-ului, habitatul spaţial imperial pe care trăiau Împăraxul 
și multe alte mii de oameni. Xi'an era bijuteria vieții în spațiu și, 
de asemenea, unul dintre cele mai vechi habitate spaţiale încă 
existente, ceea ce îl făcea mult mai sensibil și mai capricios decât 
erau habitatele mai moderne. 

De exemplu (așa cum aflase Împăraxul), sistemul de circulație 
al Xi'an-ului era realizat astfel încât, dacă măsuri specifice de în- 
treținere erau executate în altă ordine decât cea corectă, aerul din 
Catedrala Xi'an putea să dispară, fiind eliberat direct în spațiu. 
Se pare că un inginer al cărui nume se pierduse în negura timpului 

considerase scoaterea aerului drept o modalitate inteligentă de a 
stinge orice incendiu care ar fi avut loc acolo, fără a expune inte- 
riorul catedralei la apă sau la daunele ignifugării. 

Doar o linie de cod din programul de întreținere a habitatului 
din Xi'an făcea în așa fel încât catedrala să nu rămână brusc fără 
oxigen, dar acea linie de cod fusese eliminată recent în timpul 
unei actualizări a sistemului. Așadar, timp de trei luni, nimic nu 
împiedicase ineficiența umană să ducă la asfixierea bruscă a 
Arhiepiscopului Korbijn și a sutelor de participanți în timpul 
slujbelor de dimineață. Grayland recunoscuse că acest rezultat nu 
ar fi fost de dorit pentru biserică sau pentru congregația sa cre- 
dincioasă, așa că s-a simţit ușurată să audă că măcar această pro- 
blemă fusese rezolvată. 

A petrecut douăzeci de minute primind informaţii actualizate 
de la un anumit comandant Wen, aghiotantul Amiralului 
Hurnen, cu privire la situația armadei de la Capăt, după cum se 
obișnuise Grayland să o numească în minte, deși fusese lăsată să 
înțeleagă că ar fi fost vorba despre o „forță operativă“, ceea ce ei 
nu i se părea că sună la fel de grozav. 

Estimările inițiale nu erau încurajatoare: numărul de nave ca- 
pitale ce puteau fi alocate pentru sistemul Ikoyi în timp util nu 
era mare, la fel stăteau lucrurile și cu numărul navelor de sprijin. 
Comandantul Wen a asigurat-o pe Grayland că era vorba doar 
de o evaluare inițială și că una ulterioară putea duce, probabil, la 
o creștere a numărului acestora. Grayland îi reaminti comandan- 
tului Wen că erau presaţi de timp. Niciunul dintre participanți 
nu plecase pe deplin mulțumit de la întâlnire. 

A benficiat de cinci minute de pauză, pe care le-a petrecut în 
mare parte la toaletă. Dacă cineva ar fi informat-o din timp pe 
Cardenia Wu-Patrick că una dintre cele mai valoroase aptitudini 

pe care o poate cultiva un Împărax e abilitatea de a-și controla 
funcţiile excretoare ore în șir, s-ar fi putut să refuze slujba. 
Cardenia citise undeva că prizonierii se obișnuiseră atât de mult 
cu programul fix al vieții de încarcerat, încât simțeau nevoia de 
a se ușura doar în momente specifice, cele în care acest lucru era 
permis. Ea nu ajunsese chiar în acel punct, dar cu siguranţă putea 
empatiza cu ei. 

Apropo de prizonieri, după scurta ei pauză, Grayland își de- 
dică următoarele patruzeci și cinci de minute unei informări pri- 
mite din partea ministrului său de justiție cu privire la statutul 
acelor vai-atât-de-mulţi presupuși trădători pe care îi arestase 
pentru tentativa lor de lovitură de stat, care fuseseră băgaţi la 
închisoare în așteptarea proceselor. 

Arestările fuseseră atât de numeroase, iar infractorii aveau un 
statut atât de înalt, încât existase o oarecare confuzie cu privire 
la modul în care să fie găzduiți și la procedura care trebuia ur- 
mată; gunoaie trădătoare sau nu, n-ar fi dat bine ca lideri ai unor 
case nobiliare și urmași ai altora să fie înjunghiaţi într-o închi- 
soare comună. 

Grayland rezolvase problema rechiziționând Nestemata 
stelelor, un vas de croazieră care își desfășura activitatea între 
Centrul Comercial și diferitele habitate din sistemul acelei 
planete, înghesuindu-i apoi pe trădători în sălile de recepţie 
ale navei pentru întreaga perioadă. Ministerul de Justiţie plă- 
tise linia de croazieră pentru a menţine serviciile de ospitali- 
tate şi de catering, completate de un contingent important de 
trupe de securitate imperială și de un control extrem de strict 
al celor care intrau și ieșeau de pe Nestemată. În afară de văi- 
cărelile care apăreau invariabil atunci când unui conte sau 


unei baronese i se atribuia o cameră interioară de pe puntea 

inferioară, fără priveliște, totul funcționa destul de bine. Nu 
existau aproape deloc înjunghieri. 

Ceea ce nu funcționa prea bine, descoperise Grayland, erau 
procedurile legale împotriva trădătorilor. Nu era vorba de faptul 
că Ministerul Justiţiei n-ar fi dispus de suficiente probe - Deran 
Wu furnizase destule înainte de a fi otrăvit -, dar era o problemă 
cu avocaţii. Trădătorii făceau cu toții parte din case nobiliare, 
care angajau tot felul de avocaţi, cei mai mulți dintre ei foarte 
buni; Ministerul de Justiţie, pe de altă parte, avea un număr rela- 
tiv mic de procurori disponibili, dintre care unii erau buni, dar 
alții lucrau pentru guvern pentru că erau teribil de mediocri și nu 
puteau obţine slujbele de primă mână pe care le ofereau casele 
nobiliare și breslele. 

Avocaţi diferitelor case - cărora le era foarte clar că, în mo- 
mentul în care clienții lor erau găsiți vinovați, aveau să fie execu- 
taţi (clienţii, nu avocaţii, deși, în funcție de casă, poate și 
avocaţii) - îngropau Ministerul de Justiţie în hârțogăraie și proce- 
duri, încercând să profite de fiecare tergiversare sau viciu de pro- 
cedură pentru a-și scoate clienții din închisoare. Ministerul de 
Justiţie, care mai avea alte treburi în privinţa cărora să se îngrijo- 
reze, era copleşit. Pe lângă asta, ministrul justiției declarase că 
valul de popularitate de care se bucurase Grayland după tentativa 
de lovitură de stat se diminua acum cu rapiditate; cu cât trădătorii 
lâncezeau mai mult timp în nava-închisoare foarte luxoasă, cu 
atât aveau mai mult timp la dispoziție casele şi avocaţii lor pentru 
a face rost de sprijin, inventat sau de altă natură. 

Din diverse motive, Grayland nu era preocupată în mod spe- 
cial de chestiunea sprijinului public, dar nu recunoscuse asta în 
fața ministrului ei de justiție. Nu avea rost să deschidă o asemenea 
discuţie cu el. Și, sincer, nu o îngrijorau prea mult nici trădătorii 

care-și tergiversau procesele. Grayland nu era inflexibilă cu pri- 
vire la condamnarea la moarte a trădătorilor. Nu-i curgea acea 
sete sângeroasă de dreptate prin vene. Dacă trădătorii își pierdeau 
vremea, era vorba până la urmă de timpul lor - din ce în ce mai 
limitat -, iar, între timp, cel puţin nu mai trebuia să-și bată capul 
cu ei. 

Totuși, nu se cădea ca ministrul de justiție să simtă că Grayland 
nu e interesată de preocupările sale, așa că Împăraxul îi ceruse 
sfatul. Ministrul sugerase două lucruri: unu, ca ministerului să i 
se permită să angajeze avocaţi externi și să îi împuternicească pe 
aceștia să instrumenteze unele dintre cele mai importante cazuri, 
astfel încât să nu mai fie depășit; doi, să se înceapă stabilirea, cu 
unii dintre trădători, a unor înțelegeri conform cărora aceştia ar 
face declarații și ar oferi nume în schimbul comutării pedepsei cu 
moartea și pentru a-și ispăși pedepsele în sistemele lor de origine, 
în cadrul propriului lor sistem penal. 

Grayland fusese de acord cu ambele puncte şi-i sugerase mi- 
nistrului său să folosească cel de-al doilea punct în mod strategic, 
pentru a perturba informaţiile actuale, care le erau favorabile 
trădătorilor, și pentru a-i întărâta pe aceștia unul impotriva celui- 
lalt din punct de vedere juridic, ceea ce ar fi complicat mașinaţi- 
unile avocaţilor lor. Ştia că aceasta era oricum intenția ministrului, 
dar mai știa, de asemenea, și că acestuia i-ar fi fost de folos să poată 
spune că ideea a venit chiar de la Împărax. Şi, într-adevăr, minis- 
trul ei păru mulțumit că reușise s-o aducă pe Grayland exact la 
concluzia de care avea el nevoie. Amândoi plecaseră de la întâl- 
nire cu sentimentul că l-au manipulat la fix pe celălalt, ceea ce 
însemna că fusese o întâlnire bună. 

A urmat apoi un sfert de oră petrecut la ceai cu Arhiepiscopul 
Korbijn, evenimentul cel mai apropiat de o vizită între prieteni 

decât toate cele pe care avea să le aibă Grayland în acea zi. 
Arhiepiscopul Korbijn era celebră pentru că-și legase soarta de 
cea a Împăraxului în ziua fatidică în care ar fi trebuit să aibă loc 
tentativa de lovitură de stat. Din acel moment, Grayland își ară- 
tase aprecierea, deschizându-și cuferele imperiale pentru a finanța 
inițiativele lui Korbijn din cadrul Bisericii Interdependenței. Însă, 
pe lângă asta, Grayland o plăcea pe arhiepiscop; femeia mai în 
vârstă fusese întotdeauna amabilă cu ea și înțelegea mai bine decât 
toți ceilalți ce înseamnă să fii la cârma unei birocrații uriașe care 
nu era întotdeauna înțelegătoare față de scopurile tale sau sensi- 
bilă la orgoliul tău. Aveau slujbe similare, în fond, și era plăcut 
să poată vorbi cu cineva care îi înțelegea problemele foarte speci- 
fice de nivel extrem de înalt. 

Grayland nu i-a spus Arhiepiscopului Korbijn că în ultimele 
trei luni ar fi putut oricând să moară sufocată din cauza unei linii 
de cod sau a lipsei acesteia. 

Mai departe a făcut o scurtă călătorie cu un vagon de tren 
privat până în cealaltă parte a habitatului Xian, ajungând la com- 
plexul parlamentului și la propriile birouri parlamentare 
(Grayland era, până la urmă, reprezentanta parlamentară a 
Interdependenţei pentru Xian și, deși practic nu-și exercita acest 
privilegiu, avea totuși un birou), unde Grayland avusese, într-o 
succesiune rapidă, patru întâlniri a câte zece minute cu colegii ei 
parlamentari, în grupuri de câte șase, apoi a mers pe jos până la 
aula parlamentului unde a ținut un discurs de cincisprezece mi- 
nute în fața Parlamentului Model al Adolescenților din Sistemul 
Centrului Comercial, care se afla în Xian pentru convenţia anu- 
ală. Au fost încântați să o vadă, iar Grayland a fost încântată să 
realizeze că, în sfârșit, înaintase îndeajuns de mult în vârstă încât 


adolescenţii să i se pară imposibil de tineri. Asta era ceva nou. 

După cinci minute se întoarse în vagonul ei privat, îndreptându-se 
spre complexul propriului palat și spre întâlnirea de care se te- 
muse cel mai mult. Era o întrevedere cu Contesa Rafellya 
Maisen-Persaud, din Casa de Persaud, care deținea monopolul 
crustaceelor și a anumitor pești cartilaginoși, fiind totodată casa 
domnitoare a sistemului Lokono. Sistemul Lokono avea șaizeci 
și cinci de milioane de oameni, răspândiţi pe vreo șase sateliți 
naturali, pe douăsprezece habitate mari și în peste o sută de 
habitate minore. 

Era, de asemenea, sistemul despre care prognoza spunea că va 
fi primul complet izolat de restul Interdependenței. 

În prezent, cei trei curenți de Flux de intrare și cei patru de 
ieșire ai săi erau întregi. În aproximativ șase luni, primul dintre 
curenţii de intrare - cel dinspre Centrul Comercial — avea să se 
prăbușească, urmat și de celelalte șase fluxuri, în aproximativ 
unsprezece luni. Până atunci, în jur de un sistem din două din 
Interdependenţă avea să-și vadă curenţii de Flux prăbuşindu-se, 
dar toate celelalte aveau să rămână conectate unele de altele, chiar 
dacă printr-o legătură firavă. 

Grayland se aștepta la un acces de indignare teatrală din partea 
contesei, deoarece, în ciuda faptului că Împăraxul fusese obligată 
să acorde parlamentului șase luni (acum mai puțin de-atât) ca să-i 
prezinte opțiuni, nu făcuse nimic altceva pentru a proteja sau 
pentru a salva cele șaizeci şi cinci de milioane de cetăţeni ai siste- 
mului Lokono de prăbușirea care se apropia. Contesa n-o deza- 
măşise. În calitate de reprezentantă a casei sale nobiliare și de soră 
mai mică a ducesei domnitoare, Rafellya Maisen-Persaud oferise 
o interpretare demnă de un premiu, aproape rupându-și hainele 
de pe ea din cauza situației dificile a poporului Lokono. Când a 
terminat, Grayland se întrebă dacă n-ar fi cazul să aplaude. 

Nu o făcuse. Nu doar pentru că ar fi fost nepoliticos, dar și 
pentru că ştia că femeia nu era chiar atât de preocupată de soarta 
cetățenilor din sistemul Lokono. Grayland cunoștea faptul că 
Rafellya Maisen-Persaud fusese la întâlnirea despre care îi vorbise 
Kiva Lagos, cea organizată de Proster Wu. 

Mai mult de-atât, știuse acest lucru înainte ca Lady Kiva să i-l 
spună. Deţinea informaţia pentru că Jiyi descoperise secretul la 
aceeași bancă unde Kiva folosise ingineria socială pentru a desco- 
peri conspirația. Jiyi dăduse de urma mai multor conspiratori la 
alte bănci, precum și a unor documente criptate care explicau 
detaliile conspirației - inclusiv unul de la femeia care stătea în faţa 
ei la această întâlnire. Misiva contesei către sora ei fusese una 
dintre cele mai ușor de descifrat. 

Criptarea biletului în sine era de ultimă generație, și lui Jiyi 
i-ar fi luat câteva decenii să-l descifreze dacă femeia nu l-ar fi dictat 
la un difuzor care se conecta la rețeaua internă din casa ei, a cărei 
parolă non-biometrică era numele câinelui ei actual (o minge de 
puf adorabilă pe nume Chestain), iar parola biometrică (o am- 
prentă digitală) exista în sistemul imperial. 

Grayland se gândi, nu pentru prima dată, cât de periculos era 
de fapt Jiyi: o reţea secretă, care se întindea de-a lungul întregului 
imperiu ca un agent personal al Împăraxului, care știa totul şi 
putea spune totul dacă Împăraxul ar fi știut să întrebe. Ceea ce 
Grayland făcuse. 

Așa că Împăraxul cunoștea faptul că Rafellya Maisen-Persaud era 
o impostoare, că solicitase această întâlnire doar ca pretext şi că, în 
loc s-o intereseze câtuși de puțin bunăstarea celor șaizeci şi cinci de 
milioane de oameni pe care pretinsese că-i reprezenta, scopul ei 
era să-i raporteze lui Nadashe Nohamapetan despre planul curent 
al Împăraxului de a salva Interdependența, pentru a crea o 

capcană cât mai bună pentru ea. Grayland se temea de această 
întâlnire nu pentru că nu avea un răspuns la problema salvării 
milioanelor de lokonezi — ceea ce n-avea, iar asta era în sine de- 
primant =, ci pentru că știa deja cât de descurajant va fi pentru ea 
s-o vadă pe contesă prefăcându-se că-i pasă câtuși de puțin de orice 
altceva în afară de ea însăși și, eventual, de familia ei apropiată şi 
de prietenii ei. 

Nu se înșelase, dar în momentul de față nu era nimic de făcut 
în această privință. Așa că Grayland privise și ascultase cum con- 
tesa își interpretase cu pasiune rolul, iar când termină, îi mulțumi 
pentru vizită și o informă, simplu, că tot ce se putea face pentru 
sistemul Lokono avea să se pună în practică, apoi o pofti afară 
înainte ca aceasta să-și tragă sufletul pentru o a doua reprezentație 
dramatică. Întâlnirea durase douăzeci și trei de minute. 

Ceea ce însemna că Grayland se trezi pe neașteptate cu un 
avans de șapte minute în programul ei. 

Folosind aproximativ nouăzeci de secunde din acest timp, ea 


sună pe cineva şi-şi aranjă o întâlnire personală, ultima din acea zi. 


— Când ai ştiut că domnia ta era condamnată? îl întrebă 
Grayland pe Tomas Chenevert. 

Cei doi erau singuri pe puntea de comandă a navei Auvergne, 
fiindcă Grayland îşi lăsase gărzile de corp să aştepte la ușă. 
Auvergne era acostată în docul personal al Împăraxului; Grayland 
era, teoretic, la fel de în siguranţă ca în propriul palat. Chiar dacă 
așa stăteau lucrurile, gărzile nu erau prea încântate, dar Grayland 
dorise să aibă parte de intimitate pentru a discuta cu Chenevert. 

Bărbatul ridică o sprânceană la auzul întrebării. 


— Ne așteptăm să primim niște veşti proaste? întrebă el. 

Dintre toți oamenii pe care îi cunoștea Grayland, Chenevert 
era cel care o trata cu cea mai mare dezinvoltură, nu din cauza 
unei lipse patologice de respect față de regalitate, ci pentru că el 
însuși făcea parte din această tagmă: era Regele destituit din 
Ponthieu, care exista în afara graniţelor Interdependenţei. Cu alte 
cuvinte, Chenevert o trata pe Grayland ca de la egal la egal, iar 
ea descoperise că îi plăcea. Nimeni altcineva nu făcea asta, nici 
măcar Marce, care, în ciuda relației lor intime, era mult prea 
conştient de abisul care se căsca între rangurile lor. 

— N-am decât vești proaste zilele astea, mărturisi Grayland. 

— Ştiu, și îmi pare rău, spuse Cheneverr, amabil. Mă refeream, 
mai precis, la o nouă lovitură de stat. 

— Nu lovitură, ci lovituri de stat. Sunt mai multe. 

— Mai multe. Sunt impresionat. E fain să fii popular. 

— Dar nu așa. 

— Da, probabil că nu. Pot să-ți spun ce cred eu despre asta, 
sigur, dar mă întreb de ce nu-ți consulți congresul de împăracși 
morți. Precis că unul sau doi dintre ei au fost detronaţi printr-o 
lovitură de stat. 

— Nu chiar, spuse Grayland. Au fost câteva asasinate şi niște 
împărați au fost... înlocuiţi de familia Wu când a devenit clar că 
aveau probleme cu ei. 

— Înlocuiți, repetă Chenevert. Îmi place eufemismul ăsta. 

— Dar asasinatele nu au fost parte a unei revolte mai impor- 
tante și nu cred că înlocuirea, de către familia Wu, a unuia dintre 
ei cu altul tot de-al lor poate fi considerată lovitură de stat. Asta 
e doar politică de familie. 

— La ultima tentativă de lovitură de stat împotriva ta au par- 


ticipat membri ai familiei Wu, îi reaminti Chenevert lui Grayland. 

— Dar a fost una lipsită de succes, spuse Grayland. În vreme 
ce... începu ea, apoi se opri. 

Chenevert zâmbi: 

— Poţi s-o spui, o încurajă el. 

— În vreme ce tentativa de lovitură de stat împotriva ta a re- 
ușit, continuă Grayland. 

— Da, a reușit, admise Chenevert. Abia am scăpat cu viaţă. Și 
cu această navă. Și cu câteva sute de prieteni. Și cu o cantitate 
apreciabilă din toate cunoștințele umane din vremea aceea. Și, 
bineînțeles, cu o cantitate deloc neglijabilă de bogății materiale. 

— Toate astea înseamnă că ai știut ce te așteaptă și că erai 
conştient că nu puteai s-o oprești. 

— E adevărat. 

— Spune-mi cum de-ai știut. 

— Pot să-ți spun, dar nu cred că-ţi va fi de folos. 

— De ce nu? 

— Pentru că eu nu am fost, cum să spun, un rege bun. Nici pe 
departe la fel de bun cum ești tu ca Împărax, tânăra mea prietenă. 
Sau un om la fel de bun. Absolut deloc. 

— Nu ești un om rău, spuse Grayland. 

— Sunt un om mai bun acum, recunoscu Chenevert. Și nici 
nu mai sunt om. Sunt o conștiință artificială de mașină proiectată 
după modelul cuiva care a fost om. Îmi amintesc că am fost uman 
și ce dorințe și emoții mă mânau atunci. Le pot accesa, dar ele nu 
mă mai mână pe mine, cel de acum. De asemenea, am peste trei 
sute de ani. Am avut destul timp de petrecut cu păcatele mele. 

— Deci nu ești atât de diferit de consiliul meu de împăracși. 
Versiunile lor înregistrate pot accesa modul în care au gândit și 


au simţit versiunile vii. Doar că nu pot să simtă acele lucruri. 

— Eu încă le pot simți, spuse Chenevert. La fel cum poți trăi 
o emoție de pe vremea când aveai cinci ani. Dar nu mai simți la 
fel ca tine, ca atunci când aveai cinci ani. 

— Uneori simt la fel. 

— Bun, zâmbi Chenevert. Vreau să spun că nu ai acționa în 
funcţie de acele sentimente așa cum ai fi făcut-o când aveai cinci 
ani. Pari remarcabil de lipsită de crize de furie. 

— Mulţumesc, spuse Grayland. Aș vrea totuși să știu când ţi-ai 
dat seama că va avea loc lovitura de stat. 

Chenevert suspină, ceea ce nu era deloc necesar, din moment 
ce era o inteligență creată în mod artificial, care proiecta o versi- 
une holografică a lui însuși, dar ce să faci. 

— Versiunea scurtă este că am știut că va veni atunci când i-am 
îndepărtat sau i-am trădat pe toţi oamenii care ar fi putut să-mi fie 
aliați folositori, iar toți cei rămași au decis că era timpul să plec. 
Versiunea mai lungă ar dura destul și mă tem că și-ar distruge 
aproape definitiv părerea despre mine ca om bun. Pot spune că a 
fost un dezastru pe care mi l-am făcut cu mâna mea, de aceea am 
putut vedea de la mare depărtare că va fi un dezastru. 

— Dacă ţi-ai dat seama că se apropie, de ce nu ai putut să-l eviţi? 

— Pentru că nu poți schimba unele alegeri pe care le faci, spuse 
Chenevert. Și, foarte devreme în timpul domniei mele, când eram 
îngâmifat și nesăbuit, am făcut mai multe astfel de alegeri, una după 
alta, cu repeziciune. Totul a început de-atunci. În cele din urmă - 
și până în acel moment dobândisem exact atâta înțelepciune încât 
să mă îngrozească unele dintre acele alegeri timpurii - mi-am dat 
seama că, deși puteam întârzia o lovitură de stat, nu o puteam ține 
la distanță la nesfârșit. Așa că am întârziat-o suficient de mult 
pentru a reuși să scap, zise el, zâmbind. Ceea ce a fost ironic, 
pentru că atunci când a venit lovitura de stat, eram deja pe moarte, 

tot din cauza unor alegeri complet opționale pe care le făcusem la 
început. Dacă cei care au participat la complot ar mai fi așteptat 
câţiva ani, nu ar mai fi avut nevoie de o lovitură de stat. 

— Îmi pare rău că ai făcut aceste alegeri, spuse Grayland, după 
o vreme. 

— Ei bine, și mie îmi pare rău, dacă vrei să știi, zise Chenevert. 
Nu e deloc plăcut să te uiţi în urmă la viața ta știind că ai fi putut 
fi mult mai bun. Singurul lucru bun din toate astea e că pot fi aici 
acum, cu tine și cu Marce. Care, apropo, se chinuie teribil încer- 
când să descopere formula matematică care să ne salveze pe toți. 

— Ţi-a spus el asta? 

— Nu, bineînțeles că nu. Dar vine să mă viziteze ca să vor- 
bească despre matematică, ştii. Presupune că, de vreme ce sunt o 
mașinărie, pot să urmăresc ceea ce face el, dar eu nu înțeleg abso- 
lut nimic. Dar învăţ, pentru că vreau să-i fiu de ajutor. Deocamdată 
nu sunt. Dar cred că-i voi fi, în cele din urmă. Măcar acum învăţ 
mai repede decât majoritatea oamenilor. E chiar genial, să ştii. 
De amorezul tău vorbesc. 

— Așa cred și eu. 

— Nu, vreau să spun mai mult de-atât. E prea modest ca să 
spună asta sau s-o creadă, dar îi văd munca şi pot chiar să înțeleg 
câte ceva din ea. Dacă există cineva care te poate salva, acela este 
el. În acest moment, întrebarea e dacă are suficiente date pe care 
să le prelucreze. Și dacă doarme suficient de mult. 

Chenevert observă o umbră pe faţa lui Grayland. 

— Ce e 

— Ce este ce? 

— Te-ai gândit la ceva, chiar acum. Când am vorbit despre date. 


— Nu e important. 

— În regulă, spuse Chenevert. Dar, apropo de date, ai spus că 
ştii de mai multe tentative planificate de lovitură de stat. 

— Da. 

— De unde ai aflat? Dacă oamenii de la serviciile tale de secu- 
ritate și de informaţii știau despre ele, m-aș fi așteptat să vorbeşti 
despre foste tentative de lovitură de stat. 

— Am alte surse. 

— Sursele acestea ar putea include inteligența artificială care-ţi 
dirijează spectacolul de marionete cu împăracși? 

Grayland se uită brusc la Chenevert. 

— Ce te face să spui asta? 

— Pentru că prietenul tău Jiyi - așa îl cheamă, nu? - a încercat 
de mai multe ori să intre în sistemele mele. Am observat prima 
tentativă la scurt timp după ce am ajuns aici. A trimis un program 
care a încercat să-mi spargă firewall-ul. L-am izolat, l-am demontat 
pentru a vedea cum funcționează și i-am trimis înapoi un mesaj, 
spunându-i că aș fi fericit să vorbesc cu el dacă ar bate la ușă în loc 
să încerce să se strecoare pe fereastră. Nu mi-a răspuns. Dar con- 
tinuă să încerce să se strecoare pe fereastră. Dacă-mi face mie asta, 
presupun că nu sunt singurul sistem în care încearcă să intre. 

— Îmi pare rău că Jiyi tot încearcă să te pirateze, spuse Grayland. 

— E-n regulă. Ei bine, nu e în regulă, se corectă Chenevert, dar 
până acum nu a devenit o problemă. Mă face să fiu vigilent. Dar aș 
prefera să vorbesc pur și simplu cu Jiyi, dacă mi-este permis. 

— Din câtre ştiu eu, Jiyi nu vorbește cu nimeni în afară de 
mine. Și cu ceilalți împăracși dinaintea mea. 

— Păi, eu sunt rege, spuse Chenevert. Sau am fost. Poate că se 
poate lua în considerare. 


— O să văd ce pot face. 

— Îşi mulțumesc. Ca să revin la întrebarea ta despre când am 
știut că domnia mea e condamnată: am ştiut îndeajuns de devreme 
ca să mă salvez. De asta mă întrebi? Ca să afli când va fi prea 
târziu să te salvezi? 

Grayland clătină din cap. 

— Nu încerc să mă salvez. 

— Ce lucru nobil. Unul apropiat de sacrificiul de sine. 

— Nu-i vorba despre asta. 

— Atunci despre ce e? 

— Aș putea opri aceste lovituri de stat, spuse Grayland. Am 
informaţiile, îi cunosc pe cei implicați şi știu unde se află. Mă rog, 
majoritatea dintre ei. Aș putea declara legea marțială și să-i arunc 
pe toți în închisoare, așa cum am făcut la ultima lovitură de stat. 
Dar dacă fac asta, opresc doar seria curentă de tentative de lovituri 
de stat. Vor fi mai multe. Au fost întotdeauna mai multe. Încă 
din prima zi când am devenit Împărax. Zdrobeşti una și mai răsar 
două. Şi în tot acest timp nu mă mai concentrez asupra lucrului 
la care ar trebui să mă concentrez. 

— La salvarea Interdependenţei, spuse Chenevert. 

Grayland clătină din cap. 

— Nu. Este condamnată, orice am face noi. Nu putem opri 
prăbușirea curenților Fluxului. Nu putem salva imperiul. Trebuie 
să-i salvăm pe oameni. Nu doar pe unii dintre ei. Nu doar pe 
nobili. Trebuie să-i salvăm pe toți. Trebuie să-i salvez pe toți. Asta 
e treaba mea, așa cum văd eu lucrurile. 

— Ceri destul de mult. 

— Probabil, spuse Grayland. Dar n-am de ales. Trebuie să 
încerc. De aceea trebuie să știu când este prea târziu. Nu pot opri 
apariția încercărilor de lovitură de stat, dacă vreau să fac ceva util 


cu timpul meu. Dar poate aș putea proceda ca tine - să le întârzii 

pe cele care sunt deja în acțiune. Să țin ocupate acele tentative şi 
pe creierele conspiratoare din spatele lor cât mai mult timp posi- 
bil. Pentru că atât am la dispoziție. Nu până când se prăbușește 
ultimul curent de Flux. Nu, doar până când prima dintre aceste 
încercări de lovitură de stat reușește. Ăsta e timpul pe care-l am 
la dispoziţie să-i salvez pe toți. 

— Admirabil, spuse Chenevert. Și cum ai de gând să întârzii 
aceste încercări de lovitură de stat? 

— Aducând în scenă un pic de haos. 


CAPITOLUL 12 


ra ușor să ajungi la aproape oricine și în orice moment, se 

gândi Kiva Lagos, dacă: a) aveai un rang suficient de înalt 

și b) erai dispus să te comporți ca un nenorocit în această 
privință. Astfel, când ieși cu documentele în mână din liftul de la 
Casa Breslelor la etajul la care se aflau birourile Casei de Wolfe, nu 
se mai deranjă să se oprească la recepție; o luă pur și simplu la stânga 
și merse mai departe pe coridor spre biroul lui Drusin Wolfe, igno- 
rând glasurile, la început confuze, apoi din ce în ce mai stridente a 
trei persoane diferite care ar fi vrut să se oprească. 

Nu se opri. Deschise violent ușa de la biroul lui Drusin Wolfe, 
apoi o închise trântind-o, încuind-o înainte ca anturajul ei refrac- 
tar să reușească să ajungă la ea. Drusin Wolfe își ridică privirea 
din locul unde stătea, pe un scaun lângă o măsuță de cafea, discu- 
tând cu un alt bărbat despre naiba știe ce (şi cui i-ar fi păsat). 

— Ce naiba? spuse Wolfe. 

Kiva arătă spre celălalt bărbat. 

— Tu... marș dracului de-aici. 

Se auziră bătăi în ușă. Kiva le ignoră. 

Drusin Wolfe puse o mână pe braţul celuilalt bărbat, pentru 


a preveni orice plecare la dracu”. 

— Eşti nebună? Nu poți să dai buzna în biroul meu și să le 
spui oamenilor să se ducă dracului! 

— Şi totuși, iată-mă, spuse Kiva. În biroul tău. Spunându-i 
acestui imbecil neimportant să se ducă dracului. Ce parte din 
„du-te dracului“ nu înţelegi? continuă ea, îndreptându-și atenţia 
către imbecilul neimportant. 

— Eu și el avem afaceri urgente de încheiat. 

— Tu şi cu mine avem treburi urgente, spuse Kiva. 

Se apropie și-i azvârli un document, făcându-l pe Wolfe să îşi 
piardă demnitatea câteva momente, cât se chinui să-l prindă. 

— Fiindcă dacă ies din birou fără să vorbesc cu tine chiar acum 
despre asta, o să fii nemulțumit de interesul pe care-l vei suscita 
ulterior. 

Wolfe citi documentul, încruntându-se. Kiva se întoarse îna- 
poi la imbecilul neimportant. 

— Aici vine momentul când o să-ți spună să te duci dracului, 
îl asigură ea. 

Bărbatul, încă teribil de confuz, îl privi pe Wolfe. 

— Nu am de gând să-ţi spun să te duci dracului, îi spuse Wolfe 
celuilalt și-i aruncă o privire Kivei. Dar mi-e teamă că trebuie să 
rezolv ceva cu această... persoană chiar acum. 

— Glumești, spuse în cele din urmă imbecilul neimportant. 

— Aș vrea eu, îl asigură Wolfe. O să-l pun pe Michael să te 
sune la birou ca să reprogrameze întâlnirea. 

Imbecilul neimportant rămase cu gura căscată până când Kiva 
îl bătu pe umăr. 

— Ai auzit ce-a zis, nu? spuse ea. Acum șterge-o! 

Se duse la ușă și o descuie, trăgând de ea ca să se deschidă, astfel 
ca măcar unul dintre oamenii care băteau la uşă să se împiedice 
de prag. Imbecilul neimportant ieși, iar după o clipă în care Wolfe 

îşi asigură asistentul, recepționistul şi un agent de securitate che- 
mat în grabă că totul era în regulă, Kiva și Wolfe rămaseră în cele 
din urmă singuri. 

— Intraţi mereu aşa într-o cameră, Lady Kiva? întrebă Wolfe. 

— Am învățat chestia asta de la mama mea. 

Wolfe puse documentul pe care i-l dăduse Kiva pe măsuța de 
cafea, lovindu-l ușor cu degetele. 

— M-ar interesa foarte mult să știu cum aţi dat peste această 
informaţie. 

Kiva se așeză pe scaunul eliberat recent de către imbecilul 
neimportant, care păstra încă temperatura corpului său, ceea ce 
era cam scârbos. 

— Ei bine, Drusin, când vii să-mi strici nenorocita de cină cu un 
monolog, ar trebui să presupui că o să cercetez puţin ce pui la cale. 

— Credeam că am fost destul de atent cu aceste transferuri. 

— Sunt sigură că așa credeai. Dar nu ai fost. lar eu mă pricep 
să dibuiesc secrete. 

— Dar nu te pricepi într-atât încât să-ți păstrezi și propriile 
secrete în siguranță, nu-i așa? 

Wolfe zâmbi și-și înclină capul. 

— Am auzit că ţi-ai dat demisia destul de brusc din Comitetul 
executiv al Împăraxului. Și că ești anchetată de Ministerul de 
Finanţe. Ceva despre faptul că te-ai servit un pic din conturile 
Nohamapetanilor pe care trebuia să le auditezi... 

— Nu-i nimic adevărat. 

— Bineînţeles că nu, spuse Wolfe sec. De fapt, am auzit că n-a 
fost vorba doar de niste bani. E o situație destul de ironică. Ai 
descoperit echilibristica financiară pe care o făceau Nohamapetanii 


și apoi ţi-ai dezvoltat propria variantă. 

— Sunt numai prostii, iar ancheta va arăta asta, aşa că situația 
nu este atât de ironică pe cât crezi, spuse Kiva, apoi privi îndelung 
documentul. Vestea bună este că s-ar putea să știu o modalitate 
de a intra din nou în grațiile Împăraxului. 

— Nu ai venit aici doar ca să te lauzi, Lady Kiva. 

— Nu, dacă aș fi vrut să fac asta ți-aș fi întrerupt doar nenoro- 
cita de cină. 

— Aşadar, pentru ce ai venit? 

Era rândul Kivei să lovească ușor documentul. 

— Vreau să mă bag și eu, spuse ea. 

— Poftim? 

— M-ai auzit. 

— Ştii măcar în ce-mi ceri să te bag? 

Kiva se strâmbă. 

— Crezi că ești singura persoană despre care am informaţii 
compromițătoare? 

Scutură teancul pe care încă îl mai ținea în mână. 

— Aveţi aici o conspirație mică și drăguță. Ar fi păcat dacă i 
s-ar întâmpla ceva. 

— Da, dar... 

— Ce 

— Ei bine, continuă Drusin, foindu-se pe scaun. E cam pe 
neașteptate. Săptămâna trecută erai animalul de companie al 
Împăraxului. 

— Nu, clătină Kiva din cap. După ce-a avut loc acea ultimă 
tentativă de lovitură de stat de rahat, Grayland avea nevoie de 
încă un om în Comitetul executiv. Cineva pe care ea credea că îl 
poate controla. Eu nu sunt tocmai controlabilă, Drusin. 

Bărbatul zâmbi șovăielnic. 

— Am observat. 

— Bineînţeles că ai observat; la naiba, nu ești chiar tâmpit. 

Kiva se aplecă spre el: 

— De ce crezi că am fost brusc acuzată de nereguli financiare 
implicând conturile Nohamapetanilor? Nu pentru că m-aș fi ser- 
vit din bani. Ci pentru că draga noastră Împărax avea nevoie de 
un pretext pentru a mă scoate din Comitetul executiv fără să dea 
impresia că mă concediază dintr-un simplu capriciu. Stăteam li- 
niștită în biroul meu când gorilele astea nenorocite de la fisc apar 
şi îmi prezintă rahatul ăsta, apoi, la nici douăzeci de minute după 
ce-au plecat, unul dintre lacheii Împăraxului sună şi-mi oferă 
„oportunitatea“ de a demisiona naibii. Sunt capcabilă să recunosc 
o înscenare atunci când are loc. La dracu”, nu e ceva ce se întâmplă 
într-o săptămână. Se pregătea de mult timp. 

— Pari supărată pe Împărax. 

— Sigur că sunt supărată pe nenorocita de Împărax! S-o ia 
naiba cu tacticile ei de doi bani! 

— Deci soluția ta este să mă șantajezi pe mine. 

— Nu. Kiva clătină din nou din cap şi arătă spre document: 
Dacă aș fi vrut să folosesc asta pentru a repara lucrurile cu 
Grayland, aș fi făcut-o când a sunat tâmpita ei de slugă. Nu, 
aveam nevoie de document ca să-ți atrag atenţia. Acum că am 
făcut-o, hai să-ți spun ce pot să-ți ofer dacă-mi rezervi un loc la 
masa asta. 

Wolfe se lăsă pe spate în scaun. 

— Ascult. 

— Unu: te învăţ cum să-ți muţi banii încât să nu fie la fel 
de vizibili ca o dâră de vopsea făcută de un copil pe podeaua 
bucătăriei. Sunt absolut uimită că gorilele lui Grayland nu-ţi 


dărâmă ușa chiar acum. 

— Având În vedere că tocmai ai primit o vizită de la gorilele 
ei, nu sunt sigur că aș vrea să-ți urmez sfatul în legătură cu asta, 
Lady Kiva. 

— Ți-am spus, a fost o înscenare. Un pretext. Acum că am plecat 
din Comitetul executiv, toate astea vor dispărea ca un pârț în fața 
unui ventilator. Şi astfel trecem la punctul doi: îţi amintești de re- 
negocierea pe care ai vrut-o pentru contractele Nohamapetanilor? 

— Da, îmi amintesc. 

— Felicitări, ai obținut-o. 

— Chiar așa? 

— Da, dacă mă bag şi eu în asta. 

— Şi tu crezi că după ce vom face toate astea, zise Wolfe gesti- 
culând pentru a se referi la conspirația despre care evitau să vor- 
bească, vei mai fi în poziția în care să mai faci astfel de înțelegeri? 

Kiva strâmbă din nas. 

— Nu va trebui să aştept ca toate astea să aibă loc, răspunse ea, 
fluturându-și mâinile, maimuțărind gesturile lui Wolfe. Putem 
face chestia asta acum, înainte de „toate astea“. Astfel, casa ta își 
va primi partea chiar dacă „toate astea“ se duc naibii. 

— Şi dacă „toate astea“ o să meargă conform planului? 

— Atunci vom vedea ce-o să se întâmple, nu-i așa? zise Kiva, 
ridicând din umeri. Am propria mea casă, Drusin. Am afacerile 
mele și preocupările mele. Futu-i, am fost recrutată să preiau 
afacerile Casei de Nohamapetan. Nu voi crăpa dacă renunţ la ele. 
Dar, între timp, noi doi putem să facem afaceri. 

— Respectând condițiile mele. 

— Nu, acum sunt condiţiile mele. Acum că mă aleg și eu cu 
ceva din afacere. 

— Hmm... Ce altceva? 

Kiva scutură documentele. 

— Ei bine, pentru început, această aventură a voastră are mare 
nevoie de fonduri. Pot să vă fac rost de capital. 

— O să finanţezi revoluția, spuse Wolfe, sarcastic. 

— Bineînţeles că nu, spuse Kiva. Ea o s-o facă. 

— Cine este „ea“? 

— Aceeași persoană ale cărei nenorocite de conturi personale 
clandestine le-am îngheţat în ultimul an, uite cine, spuse Kiva, 
delectându-se apoi cu expresia şocată a lui Wolfe. Hai, Drusin. 
Nu sunt proastă. Doar nu credeai că-mi imaginez că toată treaba 
a fost ideea ta. Sau a oricăruia dintre caraghioșii știa, continuă 
ea, scuturând din nou documentele. Trebuie să ai cu adevărat 
ambiţie ca să-ţi iasă așa ceva. Se simte de la o poștă că e mâna ei. 

— Aveam impresia că n-o placi, spuse Wolfe. 

— Nu am de gând să mă pup cu ea. Nu trebuie să-mi placă. 
Trebuie doar să o respect. Şi da, o respect. Mai mult decât pe 
nenorocita de Grayland, asta e clar. Am observat-o pe fiecare de 
aproape cum lucrează. Una știe ce face. Cealaltă chiar ny ştie. 

— Deci, tu cum ai... elibera acele fonduri? Credeam că ai pre- 
dat toate conturile ei secrete pe care le-ai descoperit. 

— Am predat toate conturile secrete despre care i-am zis 
Împăraxului, așa e, spuse Kiva. Și mai sunt și unele despre care 
nu i-am spus. 

Wolfe zâmbi. 

— Şi eu care credeam că tu nu sustragi bani. 


— Asta nu e sustragere. Este o planificare financiară prudentă. 


— Am văzut şi planuri mai bune, îi spuse Senia Fundapellonan 
Kivei în acea seară, după ce obișnuitul lor festival nocturn de or- 
gasme reciproce se încheiase şi trecuseră la chestia cu vorbitul. 

— O să fie bine, o asigură Kiva. 

Senia se ridică în capul oaselor. 

— Ai inventat o ruptură între tine și conducătorul universului 
cunoscut, ești acuzată public de nereguli financiare şi te prefaci 
că-ţi pui soarta în mâinile unei persoane care a încercat de cel 
puţin două ori s-o ucidă pe Împărax. Pe lângă faptul că această 
persoană aparţine unei familii care a încercat o lovitură de stat și 
care, să nu uităm, a ucis cel puţin un membru al familiei imperi- 
ale. Şi, apropo, a încercat să te ucidă și pe tine. 

— Şi pentru care ai lucrat și tu, îi reaminti Kiva. De fapt, încă 
lucrezi, într-un fel. Pentru Casa ei, cel puţin. 

Senia se aplecă și-i sărută umărul Kivei. 

— Eu lucrez pentru tine acum. Tu m-ai furat, îți amintești? 
După ce m-au împușcat, vizându-te pe tine. 

— Când o spui așa, pare cam dubios, recunoscu Kiva. 

— Doar un pic. Ceea ce vreau să spun este că Nadashe o să 
aibă o groază de motive să fie bănuitoare în ceea ce te priveşte. 
Ar trebui să-i poți înlătura suspiciunile. 

— Am lucrat deja mult împreună în direcția asta, spuse Kiva. 
Sunt aproape sigură că Nadashe are oameni în Ministerul de 
Justiţie și în Ministerul de Finanțe. Când vor verifica plângerile 
împotriva mea, vor vedea acele frumoase rapoarte false care con- 
firmă ceea ce i-am spus lui Wolfe. Un dosar cuprinzând o anchetă 
lungă, cu documente despre care metadatele spun că au fost create 
în ultimele două săptămâni. Exact ce trebuie pentru o înscenare. 

— Eşti foarte mândră de asta, murmură Senia. 

— Hai că-i o tușă mişto, futu-i! 

— Nu-i o idee grozavă să fii prea îndrăgostită de propria 
inteligență. 

— Parc-ai fi maică-mea. 

— Dacă aș fi maică-ta, aș folosi mai des expresia „futu-i“. 

— Este o expresie cât se poate de bună. 

— Sigur, încuviință Senia. Totuși, poate nu-i așa grozavă încât 
s-o spui odată la două vorbe. 

— De cele mai multe ori nici măcar nu mă aud spunând-o, 
futu-i! 

Senia o mângâie pe Kiva. 

— Știu. Ai auzi-o dacă aș folosi-o atât de des ca tine. 

— Nu, n-aş observa. 

— Ba da, futu-i, ai auzi-o, futu-i, perfect, futu-i! 

— Acum pur şi simplu exagerezi. 

— Nu cu mult. 

— Grozav. Acum o să mă aud și eu spunând-o de fiecare dată, 
futu-i! i 

Senia o mângâie din nou pe Kiva. 

— O să-ți treacă, sunt sigură. Dar ce voiam să spun e că, indi- 
ferent cât de deşteaptă te crezi, ar trebui să ai grijă cu Nadashe. 
Ai dreptate, am lucrat pentru familia ei. Ştiu cine sunt. O să te 
găsească și unde nu-i cauţi. Asta fac ei. 

— Ştiu. 

— Știu că știi, Kiva. Dar trebuie s-o simți, insistă Senia, ridi- 
cându-se în capul oaselor. Uite, s-ar putea ca tot ce-ţi spun să ți 
se pară oarecum prematur, fiindcă eşti, cum să spun... eşti tu, dar 
chestia e că sunt îndrăgostită de tine. Lucru la care nu mă aștep- 
tam. M-am bucurat de tine, iar după ce am fost împuşcată și ai 
avut grijă de mine te-am apreciat și întotdeauna mi-a plăcut de 
tine. Dar acum știu că te iubesc, iar asta e groaznic, pentru că 
trebuie sd-mi fac griji pentru tine. Așa că vreau să simți, în mintea 
și în inima ta, faptul că Nadashe Nohamapetan este periculoasă 
pentru tine. Pentru că n-o să fii în siguranță până n-o să simţi asta. 
Ceea ce este îngrozitor pentru mine. 

Kiva rămăsese întinsă în pat, absorbind tot ce spunea Senia, 
apoi, după o pauză respectuoasă, spuse singurul lucru pe care 
simți că merită să îl spună în acea clipă. 

— La naiba, încerci să mă blestemi, nu-i așa? 

Senia păru nedumerită. 

— Ce 

— Încerci să mă blestemi, futu-i, repetă Kiva. Îmi spui că mă 
iubeşti chiar înainte să încerc să-i fut ăsteia blestemata de lovitură 
de stat. Asta e o porcărie de tot rahatul! 

Senia rămase cu gura căscată, apoi izbucni în râs, după care se 
prăbuși peste Kiva. 

— Nemernico! spuse ea. 

— Aşa e mai bine... 

— Nu chiar, dar e vorba despre tine. 

Senia se ghemui în Kiva. 

— O să am grijă, spuse Kiva peste câteva minute. 

— Bine, bine, cedă Senia. Să nu mă înţelegi greșit. Știu că ai de 
gând să-i strici planurile lui Nadashe, şi pe bună dreptate. Nimeni 
nu mai aruncă în aer planurile altora ca tine. 

— Mulţumesc. 
— Cu plăcere. Doar să nu o lași să-ți facă și ție același lucru. 


— Nu, promise Kuva. 


Kiva fu cea care stabili cea de-a doua întâlnire. În primul rând, 
deoarece considera că ar fi dat bine să pară că n-avea încredere în 
conspiratori, dar și fiindcă, de fapt, chiar n-avea încredere în ei, așa că 
aranjase ca totul să se petreacă într-un loc public, într-un parc recent 
botezat Attavio al VI-lea. Parcul se afla foarte aproape de Brighton, 
orașul în care fusese reședința din Hubfall a răposatului Împărax, pe 
care acesta îl preferase adevăratului palat imperial din Xi'an. Kiva 


ULTIMUL ÎMPĂRAX | 173 


alesese o oră de întâlnire pe la mijlocul după-amiezii, când Parcul 
Attavio al VI-lea era plin de oameni care alergau, mergeau cu bicicleta, 
îşi plimbau animalele de companie, se jucau cu copiii şi îţi stăteau în 
cale în diverse alte moduri. Parcul nu avea dimensiuni grandioase, 
dar avea mai multe bulevarde pietonale mărginite de copaci cu un 
frunziș luxuriant, formând un baldachin aproape perfect deasupra, 
ceea ce făcea dificil ca un lunetist să poată ochi cu precizie. 

Kiva recunoscu în sinea ei că probabil era excesiv de precaută, 
gândindu-se la un potenţial lunetist. Pe de altă parte, Nadashe 
mai încercase odată să o ucidă în felul ăsta. Așa că... Poate excesul 
de prudență era de fapt un nenorocit de minimum de prudență 
când venea vorba de Nohamapetani. 

Drusin Wolfe stătea pe o bancă lângă intrarea în parc și-i făcu 
cu mâna când o văzu; Kiva se apropie de el. Fără cuvinte, îi întinse 
mâna. În palma lui se afla o cască de ureche, o marcă cunoscută, 
pe a cărei suprafață de găseau comenzi gestuale pentru pornire/ 
oprire și pentru volum. Kiva acceptă casca, o introduse în ureche 
și o atinse pentru a o porni. După zece secunde se auzi un sunet 
care o anunța că primește un apel. Kiva apăsă din nou pe cască 
pentru a răspunde. 

— Bună, Kiva, spuse Nadashe Nohamapetan. 

— Bună, Nadasbe, răspunse Kiva. 

Îl lovi ușor cu pantoful pe Wolfe, care era încă așezat. 

— Ce? i se citi acestuia pe buze. 

Kiva îi făcu semn, pe tăcute, să se ridice în picioare. Wolfe 
păru nedumerit. Kiva își dădu ochii peste cap, îl smuci de pe 
bancă și își strecură brațul pe sub braţul lui, luându-l la plimbare 
pe bulevardul pietonal, ca să nu mai fie, literalmente, o nenoro- 


cită de țintă nemișcată. 

— Am înţeles că te-ar interesa să te alături micului nostru 
concern, spuse Nadashe în timp ce Kiva îl trăgea pe Wolfe de pe 
nenorocitul de scaun. Înţelegi, poate, de ce-mi fac griji în legătură 
cu onestitatea ta. 

— Te referi la faptul că eu controlez afacerile casei tale și că 
familia ta a încercat să mă omoare, futu-i, așa că avem amândouă 
motive foarte bune să ne disprețuim și să nu avem încredere una 
în cealaltă, spuse Kiva. 

— Da, la asta, spuse Nadashe. 

Kiva observă că existase o foarte mică pauză între momentul 
când ea terminase de vorbit și răspunsul lui Nadashe. Așadar, 
oriunde s-ar fi aflat Nadashe, sigur nu era la Centrul Comercial, 
ceea ce însemna că exista o mică defazare provocată de viteza 
luminii. Kiva nu o putea învinovăţi pentru asta. La urma urmei, 
Nadashe era o criminală evadată. Să apară la Centrul Comercial 
ar fi fost, pentru ea, o imprudenţă. 

— I-am explicat deja lui Drusin Wolfe motivele mele, spuse 
Kiva. Poţi să crezi că sunt sincere sau nu. În ceea ce mă priveşte, 
sunt dispusă să trec cu vederea faptul că familia ta a încercat să-mi 
zboare creierii. Înţeleg că a fost vorba doar de afaceri. Afaceri 
complet stupide și fără sens, dar afaceri. 

— Şi vrei să accept controlul tău asupra Casei de Nohamapetan 
ca pe o simplă afacere, nu? 

— Chiar este doar o afacere. Și în acest moment nu mai e nimeni 
altcineva care s-o conducă. Tu ești sub urmărire, mama ta este în 
închisoare, un frate e mort, iar celălalt e la Capăt, așa că ar putea 
la fel de bine să fie și mort. O să te bucuri să afli că afacerea familiei 
tale merge foarte bine în acest moment. Iar atunci când totul se va 
termina și toate conturile vor fi reglate, o poţi primi înapoi. 

— Aşa, pur şi simplu. 

— Cam 'aşa ceva. Nu mă înțelege greșit, Nadashe. Casa de 
Nohamapetan mă plăteşte bine pentru serviciile de administrare. 
Nu vă conduc afacerile din bunăvoința nenorocitei mele de inimi. 
O să primesc ce-i al meu. Dar și tu o să-ţi iei ce-i al tău, iar eu mă 
pricep atât de bine să gestionez ce-i al tău, încât nici măcar n-o 
să-ți lipsească ce-i al meu. 

— Adică o să capăt și conturile pe care le-ai îngheţat. Cele pe 
care nu le-ai predat deja. 

— Da. 

— Ştii, bineînţeles, că un astfel de transfer va naşte suspiciuni. 
Explică-mi cum o să faci să ajungă la mine fără să o implici pe 
vreuna dintre noi. 

Kiva vorbi îndelung despre cum avea de gând să facă asta, 
mergând alături de Wolfe fără o țintă anume. Parcurseră întregul 
bulevard fără să se oprească, trecând de la un copac la altul, evi- 
tând locurile libere de sub bolta de frunze și, din când în când, 
aproape ciocnindu-se cu bicicliștii și cu pietonii. Dacă Wolfe re- 
alizase ce făcea Kiva, nu dădu niciun semn, preferând în schimb 
să scoată mârâituri exasperate în timp ce era târât de colo-colo. 
Kiva nu dădea doi bani pe exasperarea lui. Pentru ea, în acel 
moment, Wolfe nu era decât o armură. 

În cele din urmă, Nadashe păru mulțumită de ce-i spusese Kiva 
referitor la cum avea să obțină ceea ce-și propusese. 

— Așadar, ne-am înţeles, spuse Nadashe. Pe termen scurt, îmi 
vei obține fondurile care sunt încă ascunse. Pe termen lung, fami- 
lia mea va prelua din nou controlul asupra Casei de Nohamapetan. 

— Da în ce privește fondurile, spuse Kiva. Cât despre chestia 
pe termen lung, depinde în întregime de reușita planurilor tale. 


— Lasă-mă pe mine să-mi fac griji pentru asta. 

— Aşa voi face, o asigură Kiva. Dar o parte din înțelegerea pe care 
ţi-o ofer este să fiu inclusă în cercul celor care iau deciziile. Tu mă laşi 
să intru și în schimb îţi pot spune ce s-a discutat în interiorul palatu- 
lui imperial, inclusiv în ultima săptămână. Și pot să te ajut să tăinu- 
iești toată povestea asta mult mai bine decât ai reușit până acum. 

— Da, spuse Nadashe. Am fost destul de supărată pe Drusin 
când am aflat că momentul lui de laudă te-a dus direct la noi. A 
fost o chestie nefericită. 

— Data viitoare amintește-le partenerilor tăi de conspirație 
să-și țină nenorocitele de guri închise. 

— Bună idee, Kiva, își mulțumesc. Așa voi face. 

— Și acum ? întrebă Kiva. 

— Acum ai trecut testul, spuse Nadashe. Veţi primi instrucți- 
uni atât tu, cât și Drusin Wolfe. Îi vei da seama despre ce e vorba 
când o să le vezi. 

— E cam vag. 

— N-o să-ți scape, nu-ți face griji. La revedere, Kiva. Abia aș- 
tept să primesc ce-i al meu, şi tu, ce-i al tău. 

Casca amuţi. 

Ce nemernică, își spuse Kiva. Trase de cască și-o scoase din 
ureche. 

În principiu, „ședința“ decursese bine, exact cum se așteptase. 
Nu-și închipuise că Nadashe avea s-o întâmpine cu brațele deschise; 
nu ăsta era scopul. În acest moment, scopul era să destindă relațiile 
și să înceapă să adune informaţii, ca să poată înfige mai bine bețe 
în roatele potrivite, la momentul potrivit. Grayland nu dorea ca 
ea să distrugă această lovitură de stat; ceea ce voia de la Kiva era s-o 
oprească și, între timp, să se comporte ca şi cum ar sprijini-o. 

Pot să fac asta, se gândi Kiva. Senia avea dreptate: Când venea 
vorba să arunce în aer planurile altora, Kiva era cea mai bună, iar 

pe măsură ce trecea timpul devenea din ce în ce mai bună. Și 
această mică aventură se potrivea perfect cu decizia Kivei - luată 
la scurt timp după prima ei încăierare cu Casa de Wolfe - de a 
forța schimbarea atitudinii unora pentru binele tuturor, indife- 
rent dacă o doreau sau nu. Această lovitură de stat avea să eșueze, 
naiba s-o ia, și asta avea să se întâmple din cauza Kivei; când avea 
să se încheie, poate că Interdependența - sau măcar oamenii ei — 
avea să fie un pic mai aproape de salvare. 

Iar eu îi voi fi propulsat pe nenorociţii de Nohamapetani direct 
în Soare, se gândi Kiva. Şi, desigur, ăsta ar fi fost un bonus. 

— Ce-a spus? întrebă Drusin Wolfe. 

— Vrei o transcriere integrală a blestematei de conversații? îl 
întrebă Kiva. Își cobori privirea pentru a-și strecura casca în buzu- 
narul hainei. 

— Doar ceea ce trebuie să facem în continuare. 

— A spus că urmează să primim instrucțiuni. 

— Mă întreb ce înseamnă asta. 

— Asta să-mi spui tu, doar ai fost primul care s-a implicat în 
conspirație, spuse Kiva, uitându-se în sus exact la timp ca să vadă 
o gaură apărând în nasul lui Drusin Wolfe, deasupra nării stângi. 
Drusin clipi o dată, se uită la Kiva şi căzu pe spate. 

Ea auzi un zăngănit, iar când se întoarse observă un pistol care 
căzuse pe bulevard și oameni care începură să țipe și să fugă; Kiva 
văzu o persoană cu semnalmente greu de definit care ridică o 
armă spre fața ei. Înainte ca totul să se transforme în întuneric, 
mai avu timp de un ultim gând: 

Ei bine, futu-i. Chiar m-a blestemat. 


CAPITOLUL 13 


un, și de-acum devine complicat, spuse Marce. 
Își făcu de lucru cu tableta pentru a ajunge la cea 
mai recentă prezentare. 

Auzind acest avertisment, Cardenia se abținu cu greu să nu 
chicotească. 

— Știu asta, spuse ea. Aminteşte-ți ce facem. Treaba ta este să 
transformi ce urmează să spui în ceva care să fie pe înţelesul oa- 
menilor care nu sunt fizicieni ai Fluxului. Politicieni. Jurnalişti. 
Oameni normali. Eu. 

— Tu nu ești normală, îi atrase atenția Marce. 

— Nu, consimţi Cardenia. Însă, odinioară, aproape că eram. Cu 
toate astea, sunt sigură că nu sunt un fizician al Fluxului. Sunt în- 
deajuns de normală pentru ce avem nevoie legat de prezentarea asta. 

Cei doi erau în mica sală media anexată apartamentelor per- 
sonale ale Cardeniei. Avea o capacitate de aproximativ douăzeci 
și cinci de locuri și era spațiul unde Împăraxul, atunci când avea 
chef să se relaxeze, își putea invita prietenii să vadă cele mai noi 
spectacole de divertisment pe un ecran mare, cu un sunet cu 
adevărat uimitor. 

Asta se întâmpla în teorie. În realitate, în momentul în care 
Cardenia termina cu sarcinile zilnice ca Împărax, ultimul lucru 

pe care și-l dorea era să vadă douăzeci și ceva de oameni agitân- 
du-se și strigând la ceva luminos şi zgomotos. De cele mai multe 
ori se târa în pat cu Marce și, dacă se uitau la ceva, o făceau pe 
una dintre tabletele lor, pe care și-o sprijineau de genunchi. Marce 
remarcase la un moment dat ironia faptului că ea, cea mai puter- 
nică ființă din universul cunoscut, consuma conținut media exact 
ca o studentă săracă. Răspunsul Cardeniei fusese să-l tragă jos din 
pat și să-l oblige să continue vizualizarea în sala media. În cele din 
urmă, reușiră să vadă doar cinci minute din spectacol, apoi făcu- 
seră cu totul altceva, ceva care nu avea treabă cu uitatul la ecran. 
Amintindu-și de asta, Cardenia zâmbi. Ceea ce făceau acum în 
sală era diferit de ce făcuseră atunci. 

— Bine, spuse Marce, apoi activă prezentarea pe ecranul uriaș. 

Titlul primei imagini era „Ce este Fluxul?“ Marce se încruntă: 

— Tu, ăăă, știi deja partea asta, îi spuse el Cardeniei. 

— Da, o ştiu, fu ea de acord. De ce nu sari la partea nouă şi 
complicată? 

Marce trecu repede peste câteva imagini suplimentare care 
descriau elementele de bază ale fizicii Fluxului și ale astrografiei 
Fluxului și Interdependenţei. Cardenia își notă să pună pe cineva 
să-i ceară unuia dintre artiștii vizuali din cadrul Biroului Imperial 
de Informaţii să-l ajute pe Marce să facă imaginile mai atractive 
pentru publicul larg. Marce era genial în multe feluri, dar designul 
vizual nu era punctul său forte. 

— Bun, spuse el în cele din urmă, oprindu-se la o reprezentare 
vizuală a unui găvan de Flux. Acesta este un găvan de Flux tipic, 
așa cum îl cunoaștem noi. E locul în care navele intră sau ies din 
Flux și este static față de cel mai masiv obiect din sistemul său, de 


obicei steaua sa. Într-un fel, se poate spune că găvanul de Flux 


180 | JOHN SCALZI 


este ancorat de gravitație — acesta este motivul pentru care găsim 
găvane în sistemele stelare, dar aproape niciodată în afara lor. 

Marce lovi uşor tableta şi apăru o altă reprezentare a unui 
găvan de Flux, de data asta mișcându-se și micșorându-se 
încontinuu. 

= Însă, cu aproximativ doi ani în urmă, continuă el aruncându-i 
o privire Cardeniei - practic, chiar înainte de a mă urca pe o navă 
ca să vin la Centrul Comercial... 

Cardenia zâmbi la auzul acestor vorbe. 

— „un cinciar care ieșise pe neașteptate dintr-un curent de Flux 
în curs de dezagregare a descoperit ce se vede: un găvan de Flux eva- 
nescent, care, spre deosebire de găvanele de Flux pe care le vedem 
de obicei, se mișca independent şi, în același timp, se micșora. De 
fapt, având în vedere cât de scurt a fost intervalul de timp în care a 
existat, ar fi corect să spunem că s-a evaporat. 

Urmă o altă imagine, plină de ecuaţii pe care Cardenia nici nu 
spera să le priceapă. 

— Cum s-a întâmplat asta? Am emis ipoteza că descompunerea 
curentului de Flux a precipitat apariția mai multor fluxuri eva- 
nescente localizate care s-au conectat temporar la fluxul principal, 
ca firele care se desprind, rotindu-se, dintr-o frânghie care se des- 
face. Nu au nicio sursă gravitațională de care să se ancoreze, așa 
că ele nu durează prea mult. N-am mai văzut așa ceva până acum 
pentru că, de obicei, atunci când o navă cade pe neaşteptate 
dintr-un curent de Flux, se pierde în spațiul cosmic şi nu se mai 
aude niciodată de ea. Nu există date. 

Apăsă din nou cu degetul, făcând să apară o altă imagine: 

— Dar pentru că acum avem aceste date și că, datorită lui 
Hatide Roynold, înțelegem atât conceptul curenților evanescenți, 
cât și o parte din fizica din spatele lor, cred că trebuie să luăm în 

considerare câteva posibilități potenţial extraordinare în ceea ce 
privește modul în care acești curenți evanescenți vor apărea în 
spaţiul local. 

Marce se opri. 

— Cum e până acum? Mă urmăreşti? 

Cardenia îşi apropie degetul arătător de cel mare: 

— Mai am cam atât până când n-o să te mai pot urmări. 

Marce dădu din cap și trecu la o altă imagine. 

— Atunci o să simplific. Cred că atunci când apare un curent 
de Flux evanescent, găvanul său face lucrul pe care cinciarul nos- 
tru aproape condamnat a văzut că-l face găvanul care dispărea - 
dar în sens invers. Apare, e mic la început, apoi se mișcă și crește 
până când devine ancorat. 

Urmă o pauză. 

— De fapt, cred că toți curenţii de Flux fac acest lucru atunci 
când apar în continuumul spațiu-timp normal, dar curenții de 
Flux obișnuiți au fost atât de stabili - până de curând, mă refer -, 
încât nu am avut ocazia să vedem asta la ei. 

— Poate că ar fi bine să lași partea asta la o parte când vorbeşti 
cu alți oameni, sugeră Cardenia. 

— Am înţeles. 

Marce se întoarse la imaginile sale și selectă una nouă, cu mai 
multe ecuaţii pe ea. 

— Deci, de ce contează asta? Pentru că, dacă găvanele de Flux 
ale curenților evanescenți emergenţi cresc și se mișcă, atunci ar 
putea exista o posibilitate de a manipula și chiar de a controla 
acea mișcare și acea creştere, pentru a poziționa găvanele de Flux 
mai aproape de habitatele umane și a le face îndeajuns de mari 
pentru a le permite structurilor voluminoase să treacă prin ele. 

— Adică mai multe nave, spuse Cardenia. 

— Nu, spuse Marce. 

Apăru o altă imagine, care arăta un habitat uman de dimen- 
siuni normale, unul destul de mare încât să conțină sute de mii 
de oameni. 

— Mă refer, de fapt, la locuri. 

Cardenia avu nevoie de un moment pentru a-şi da seama ce 
voia să spună. 

— Vrei să pui habitate umane întregi în Flux? 

— N-aș folosi cuvântul „vreau“, spuse Marce. Dar ar putea fi 
posibil. Şi dacă este posibil, atunci lucrurile devin dintr-o dată 
interesante. 

— Interesante?!? exclamă Cardenia. 

Acum înțelegea. Dacă ai putea să înghesui habitate întregi 
reale în Flux, atunci cel mai mare blocaj al omenirii provocat de 
mutarea a milioane de oameni din sisteme ~- având în vedere că 
navele stelare puteau transporta doar o fracțiune din acest nu- 
măr — ar deveni o problemă mult mai mică. Nu ar mai fi nevoie 
de nave. Ai putea pur și simplu să muţi oamenii cu tot cu locul 
unde trăiesc. 

Şi ai putea salva pe aproape toată lumea. 

— Hai s-o facem, spuse Cardenia. 

Marce își ridică mâinile, într-un gest de neputinţă. 

— Stai așa, spuse el. Nu e chiar atât de simplu. 

— De ce nu? 

— Pentru că... ei bine, nu am o imagine pentru asta. 

— Lasă naibii imaginile, futu-i! spuse Cardenia, iritată. 
Spune-mi! 

— Uau! exclamă Marce. 


Cardenia ridică o mână. 

— Scuze. A sunat mult mai urât decât ar fi trebuit. Dar asta, 
continuă ea, arătând spre ecran. Asta ar putea fi chestia. Răspunsul. 

Marce zâmbi. 

— Poate, fu el de acord. Dar trebuie rezolvate multe lucruri 
înainte. 

— Cum ar fi? 

— Păi, în primul rând, trebuie să aflu dacă tot ce-am spus 
este corect. 

Marce arătă spre ecran. 

— Asta e doar o ipoteză. O presupunere bazată pe date. Și nici 
măcar nu sunt multe date, din moment ce sunt fundamentate în 
mare parte în urma unui singur eveniment. Aș fi un om de știință 
nepriceput dacă nu ţi-aș spune că e un raționament șubred, în cel 
mai bun caz. 

— Bine, spuse Cardenia. Şi cum poți să afli sigur? 

— Aş avea nevoie să observ cum apare un găvan de Flux eva- 
nescent în realitate. 

— Bine, atunci fă-o. 

— Ideal ar fi să văd mai mult de unu. 

— Câr de multe? 

Marce dădu din mâini. 

— Păi, pentru început, câteva zeci, să zicem. 

— Cât timp ţi-ar lua asta? 

— Dacă aş fi doar eu, mai mult timp decât avem. Lucrând cu 
alții, poate un an. 

— Până atunci, sistemele vor începe să se prăbușească. 

— Da, încuviință Marce, ceea ce o făcu pe Cardenia să se în- 
crunte. Și chiar după ce vom aduna datele, le vom avea doar pe 


acelea. Vom ști dacă ipoteza este îndeajuns de solidă pentru a 

deveni o teorie. Dar atunci va trebui să luăm în considerare anu- 
mite aspecte practice. 

— De exemplu, cum să facem unul dintre aceste găvane sufi- 
cient de mare, spuse Cardenia. 

— Aşa e. Și nu doar asta. 

Marce arătă cu degetul spre imaginea habitatului. 

— Habitatele nu sunt nave. Ele sunt parcate pe orbite sau în 
Punctele Lagrange. Ele nu se duc nicăieri, vorbind la modul rela- 
tiv, și nu au niciun mod de a merge undeva. În cel mai bun caz, 
au motoare care le contracarează deriva, pentru a le menţine pe 
banda orbitală. Dar acestea nu vor fi în stare să mute habitatele 
la o distanță semnificativă. Nu putem să le ducem la un găvan de 
Flux. Ar trebui să vină Găvanul de Flux la ele. 

— Şi cum facem asta? 

Marce ridică din umeri, ca și cum s-ar fi scuzat. 

— Păi, vezi, asta e partea complicată. 

— Deci nu știi, conchise Cardenia, dându-și seama în timp ce-o 
spunea că suna aproape ca o acuzaţie. 

Spera ca Marce să nu fi observat. Dar, bineînţeles, el o făcuse: 

— Scuze, ce-ai zis? 

Cardenia numără până la cinci înainte de a continua. 

— Nu, nu te scuza. Sunt, pur și simplu... mda. 

— Ştiu, spuse Marce. Te înţeleg perfect. Crede-mă. Dar nu pot 
să lucrez la încercarea de a direcționa un găvan de Flux către un 
anumit punct fără să ştiu întâi că se pot mișca. Ăsta e genul de 
știință care se face „pas cu pas“, îmi pare rău s-o spun. 

— Nu-mi place că nu există scurtături, spuse Cardenia. 

— Nu există, insistă Marce. Asta dacă nu poți găsi date de la 
cine-o fi creat Ruptura. 

— Ce? 

— Ruptura. Ştii tu, chestia aia când oamenii care au fost în 
sistemele Interdependenţei înainte de creare au decis să rupă le- 
găturile cu Pământul și cu toți ceilalți. 

— Ştiu ce este, spuse Cardenia. 

— OK. Așadar, orice-ar fi făcut, a fost nevoie să înțeleagă ex- 
traordinar de bine fizica Fluxului ca să le iasă. De fapt, au declan- 
șat prăbușirea unui curent de Flux, zise Marce strâmbându-se. 
Făcând asta, au dat naștere repercusiunilor cu care ne confruntăm 
noi acum. Pentru a face toate astea, ar fi trebuit să știe ce făceau 
mai bine decât știm noi. Mai bine decât știu ez, oricum. 

— Deci dacă ai avea acces la munca lor, ai putea să ocolești 
toate chestiile despre care vorbeai. 

— Nu ştiu, recunoscu Marce. Cred că, în orice caz, ar trebui 
confirmată existența găvanelor în mişcare. Cât despre celelalte... 
Depinde, continuă el, ridicând din umeri. În orice caz, am fi mai 
avansați decât acum. Dar nu există. Mi-ai spus că Jiyi nu a găsit-o. 

— Da, spuse Cardenia. Așa e. Dar... dacă Jiyi a găsit-o? 

— Adică dacă Jiyi ar avea toate datele despre care tocmai vor- 
beam noi? 

— Da. 

— Atunci chiar m-aș enerva, spuse Marce, după o clipă. Pentru 
că ar însemna că tu știai că datele există și că nu mi le-ai dat. Adică, 
practic, mi-am stors creierii încercând să salvez miliarde de oa- 
meni de la moarte fiind, mental vorbind, legat cu mâinile la spate. 

— Ah, zise Cardenia. 

— Deci? Are Jiyi datele de la Ruptură? 

— Ei bine, spuse Cardenia. Hm... 


— Se pare că sunt cel mai groaznic monstru din istorie, îi spuse 
Cardenia tatălui său. 

— Statistic vorbind, acest lucru pare puţin probabil, spuse 
Attavio al VI-lea. 

— Nu fi atât de sigur, continuă Cardenia. Sunt pe cale să ratez 
salvarea a miliarde de oameni de la o moarte lentă pe măsură ce 
universul se prăbușește în jurul lor. Nu sunt sigură că se mai 
compară altcineva cu mine, statistic vorbind. 

— Faptul că universul se prăbușește în jurul lor nu este un 
lucru pe care să-l poți controla, spuse Attavio al VI-lea. Dacă nu 
reușești să îi salvezi, asta nu înseamnă că-i ucizi. 

— Ei bine, există în prezent unele polemici în legătură cu asta. 

Cardenia își aminti conversaţia de la finalul prezentării lui 
Marce, care degenerase, spre disperarea ei, în prima ceartă adevă- 
rată și serioasă pe care o avuseseră de când deveniseră un cuplu. 
La sfârșit, Marce se scuzase, sub pretextul că voia să lucreze la 
prezentarea lui, dar de fapt nu mai voia să vorbească cu ea. S-a 
retras în apartamentul lui din palatul imperial, care era practic o 
cameră de cămin pentru tinerii birocrați imperiali. 

— Ăsta ar fi momentul când ar trebui să mă interesez de 
evenimentul care a precipitat vizita ta, nu-i așa? întrebă Attavio 
al VI-lea. 

Cardenia miji ochii la tatăl ei. 

— Aşa este, dar nu ar trebui s-o spui. 

— Voi ţine minte pentru data viitoare. 

— Nu contează, spuse ea. Oricum, nu cred că tu ești persoana 
cu care vreau să vorbesc. Îl lăsă să plece pe Attavio al VI-lea și-l 
chemă pe Jiyi, spunându-i s-o aducă pe Rachela I, primul Împărax 
al Interdependenţei. 

În timp ce Attavio dispărea, Cardenia avu senzația aproape 
tragică de a fi alungat simularea tatălui ei cu aceeași dezinvoltură 
cu care ar fi concediat oricare altă apariție pe care o întâlnea aici, 

în Camera Memoriei. Într-un fel foarte real, simți cum o anumită 
legătură cu tatăl ei - cu tatăl ei real — se pierduse. 

Cardenia s-ar fi gândit mai mult la asta, dar Rachela I apăru în 
fața ei, așteptând. 

— Ai minţit mult, îi spuse Cardenia Rachelei. 

Era o mai degrabă afirmaţie decât o întrebare. 

— Oamenii mint mult, răspunse Rachela. 

— Da, dar tu ai făcut din minciună o adevărată politică, replică 
Cardenia. În timpul fondării Interdependenţei. 

— Da, am minţit, fu de acord Rachela. Dacă, în general, voi fi 
mințit mai mult sau mai puţin decât alți oameni sau decât împă- 
racșii care mi-au urmat este o întrebare al cărei răspuns ar necesita 
ceva cercetări. Dacă ar fi să ghicesc, aș spune că am fost undeva 
pe la mijlocul graficului. 

— S-a întors vreodată minciuna împotriva ta? 

— Personal sau ca Împărax? 

— Oricare. Ambele. 

— Bineînțeles, spuse Rachela. Dar și adevărul s-a întors împo- 
triva mea în vremuri când ar fi fost mai generos, mai ușor sau mai 
bine din punct de vedere politic să mint. Minciunile în sine nu duc 
la rezultate proaste și nici adevărul nu duce de fiecare dată la rezul- 
tate bune. La fel ca în cazul multor lucruri, depinde de context. 

— Nu te-a deranjat niciodată să ai o politică atât de... flexibilă 
cu privire la adevăr și la minciună? întrebă Cardenia. 

— Nu. Aveam un scop precis, cel de a forma Interdependența, 
apoi, odată înființată, să o întăresc pentru ca aceasta să supravie- 
țuiască primilor ani. Adevărul, minciuna și tot ce se mai află între 
ele slujeau acestui scop. 

— Scopul scuză mijloacele. 

— La momentul respectiv, aș fi spus-o altfel. 

— Cum ai fi spus? 

— Că scopul era prea important pentru a exclude vreun mijloc 
anume. 

— Este un sofism convenabil, spuse Cardenia. 

— Aşa este, fu de acord Rachela. 

Cardenia își aminti că această versiune a Rachelei nu avea de 
suportat povara orgoliului și, prin urmare, nu se preocupa de 
justificarea propriilor sale acțiuni în vreun fel. Ce plăcut trebuie 
să fie, îşi spuse Cardenia. 

— Există vreun motiv pentru care mă întrebi despre adevăr și 
minciună? întrebă Rachela. 

— Am ascuns informații față de cineva, răspunse Cardenia. 
Date despre Ruptură care i-ar fi putut fi utile. N-a fost deloc în- 
cântat de asta. Era amărât că l-am minţit prin faptul că nu i-am 
spus că Jiyi deţine astfel de informaţii și că nu am vrut să i le 
împărtășesc. 

— Este prerogativa ta, spuse Rachela. 

— Pe lângă asta, e și iubitul meu. 

— Asta complică lucrurile. 

— Da, așa e. 

— Ai rezolvat această problemă? 

— Nu, spuse Cardenia. I-am cerut scuze lui Marce pentru că 
l-am minţit şi i-am explicat de ce nu i-am spus despre date. Și nu 
i-am zis din cauză că Ruptura este motivul pentru care suntem în 
situația în care ne aflăm acum - alegerea pe care savanții şi poli- 
ticienii au făcut-o în urmă cu o mie cinci sute de ani, declanșând 
Ruptura, a făcut ca prăbușirea Fluxului să fie inevitabilă. Nu 
suntem suficient de responsabili pentru a folosi aceste date. Eu, 
cel puţin, nu cred că suntem. 

— Şi Marce nu a fost de acord. 

— A spus că noi nu suntem ca ei. Că suntem mai deştepţi 
de-atât. Şi apoi am făcut ceva ce n-ar fi trebuit să fac. 

— Ce anume? 

— I-am râs în față, spuse Cardenia, uitându-se neputincioasă 
la Rachela. Nu am vrut să fac asta. Pur și simplu așa mi-a venit. 
Dar nu are dreptate. Fiecare moment al domniei mele ca Împărax 
mi-a arătat că nu suntem mai buni decât cei care-au trăit acum o 
mie cinci sute de ani. Și nu suntem mai buni decât erai tu când ai 
început să formezi Interdependența. Îmi pare rău. 

— Nu mă simt jignită, spuse Rachela. Nu am capacitatea de a 
fi ofensată. 

— Ei bine, Marce o are. Şi s-a simţit jignit. Apoi s-a supărat că 
n-am vrut să-i împărtășesc datele despre Ruptură. Și că tot nu 
vreau. 

— Crezi că va face ceva groaznic cu ele. 

— Nu. Cardenia clătină din cap. Nu, nu el. Am încredere în 
Marce. Îmi fac griji în legătură cu toți ceilalți din univers. Odată 
ce datele devin cunoscute, s-a terminat. Oamenii care le-au folosit 
înainte aproape că s-au omorât pe ei înșiși și pe toți ceilalți cu 
ajutorul lor. Și, ca o consecință neintenţionată, ne vor ucide și pe 
noi. Am fost norocoși că informațiile au fost pierdute atât de 
mult timp. Sunt o adevărată otravă. 

— Şi nu crezi că Marce ar putea să păstreze acele date pentru 
el însuși? 

— Nu poate. E doar el. E imposibil să facă toată treaba asta 
singur. Dacă aceste date se dovedesc a fi utile în vreun fel, va trebui 
să le împărtășească cu alți oameni de știință, pentru a le confirma 
și pentru a le permite să lucreze la anumite secțiuni ale problemei 
în timp ce el se ocupă de alte lucruri. Deja face asta. Odată ce vor 
începe să lucreze cu datele, vor vedea implicațiile lor. Nimic nu 

rămâne secret, continuă Cardenia, zâmbind. Tu ar trebui să știi 
asta mai bine decât oricine altcineva. L-ai programat pe Jiyi să 
găsească fiecare secret din Interdependență. 

— I-ai explicat toate astea, nu? 

— Da. Nu l-am convins. A spus că dacă datele conțin informaţii 
utile, iar eu le țin ascunse, dacă n-o să reușim să găsim o cale de a 
salva oamenii din Interdependență, moartea acestora va fi din vina 
mea, zise Cardenia, ridicând din umeri. Şi nu știu dacă pot spune 
că se înșală în privinţa asta. E foarte posibil ca eu să devin cel mai 
groaznic monstru din istorie. Marce e furios pe mine pentru că 
l-am mințit. E și mai furios fiindcă nu i-am dat datele. 

— Ai recunoscut față de el că l-ai minţit. 

— Mi-a scăpat, pur și simplu. 

— Probabil că n-ar fi trebuit să faci asta, spuse Rachela, dacă 
nu voiai să se supere pe tine. 

— E cam târziu acum, spuse Cardenia supărată. Speram, într-un 
fel, că ai trăit o experiență care să mă ajute să rezolv asta. Pentru 
Că, știi tu... Ai ştiut să minți. Iar eu, evident, chiar nu mă pricep 
s-o fac. 

— Vrei să afli ce aș face eu în aceeași situație? întrebă Rachela. 

— Da, sigur. 

— Probabil că m-aș despărți de această persoană. 

— Ce 

— Dacă nu aveai o relație personală cu acest om, atunci nu 
ţi-ai fi făcut griji că se va înfuria sau că va fi supărat pe tine. Tu 
ești Împăraxul. Nu-ţi va fi greu să găsești alți oameni cu care să ai 
relaţii personale. 

— Bine, în primul rând, din experiența mea, asta nu este deloc 
adevărat, spuse Cardenia. Și, în al doilea rând, să presupunem 
pentru o clipă că vreau să păstrez această relaţie. 

— Dacă spui tu. 

— Tu te-ai despărți de cineva în felul ăsta? 

— Chiar am făcut-o, spuse Rachela. De primul meu soț. 

— Şi nu te-a deranjat? 

— Nu. Se purta ca un măgar de ceva timp. 

— Ei bine, Marce nu se poartă ca un măgar, spuse Cardenia. 
Mi-ar plăcea să-l păstrez. 

— Dă-i datele. 

— Ți-am explicat deja de ce nu i le dau. 

— Dă-i-le, zău așa, apoi izolează-i pe cei cu care ar urma să le 
împărtășească. 

— Să-i izolez, spuse Cardenia. Asta pare un fel de-a spune 
„pune-i în închisoarea științei, ca să nu poată divulga datele“. 

— Da, ar da naștere și unor implicaţii secundare, fu de acord 
Rachela. 

— Nu cred că aș putea face asta, spuse Cardenia, apoi se opri. 

Rachela aşteptă cu răbdare pentru că, fiind o simulare, n-avea 
motive să facă altceva. 

— Jiyi, strigă Cardenia, după o vreme. 

Avatarul umanoid apăru lângă Rachela. 

— Am înțeles că ai încercat să accesezi computerul de pe 
Auvergne, nava care este în prezent andocată în dana mea. 

— Da, spuse Jiyi. 

— Și nu ai reușit. 

— Până acum, nu. 

— Ştii şi că Tomas Chenevert, persoana artificială care locu- 
iește în computerul navei Auvergne, te-a invitat la o discuţie. 

— Da. 


— De ce nu i-ai acceptat oferta? 

— Nu sunt programat să accept o astfel de ofertă, spuse Jiyi. 
Sunt proiectat să interacționez cu împăracșii din Camera 
Memoriei şi pentru a căuta informaţii ascunse. În afara unei ca- 
pacităţi limitate de a mă adresa personalului de întreținere pentru 
probleme pe care nu le pot rezolva eu însumi, nu am vreun pro- 
tocol pentru alte interacțiuni. 

Cardenia își îndreptă atenţia spre Rachela. 

— De ce nu? Tu l-ai programat pe Jiyi. Nu există niciun motiv 
să îl faci incapabil de a interacționa cu alți oameni. 

— Care alți oameni? întrebă Rachela. Camera Memoriei este 
concepută pentru a fi accesată doar de către Împăraxul în 
exercițiu. 

— Şi niciun alt Împărax nu s-a gândit vreodată să-l pună pe Jiyi 
să i se adreseze altcuiva? 

— Toți ceilalți împăracși au acceptat ceea ce Jiyi le-a spus des- 
pre rolul său. 

— Deci sunt chiar atât de ciudată? spuse Cardenia. 

— Nu m-aş fi exprimat chiar așa, dar da. 

Cardenia zâmbi, apoi i se adresă lui Jiyi. 

— Aş dori să accepți invitația lui Tomas Cheneveri de a dis- 
cuta cu el. M-a informat deja că poate crea un mediu virtual 
sandbox, o zonă de testare controlată în cadrul serverelor sale 
unde voi doi vă puteți întâlni. Tu nu-i vei putea accesa serverele, 
iar el nu va putea să le acceseze pe ale tale. Va fi un teren neutru. 
Fă ce e necesar și întâlniți-vă cât mai curând posibil. 

— Da, Majestate, spuse Jiyi și dispăru. 

— Care e scopul? întrebă Rachela. 

— Marce împărtășește deja informaţii cu Chenevert, spuse 
Cardenia. Iar acesta s-a pus la curent cu fizica Fluxului. Dacă mă 
voi convinge că e de încredere, pot împărtăși date despre Ruptură 

cu Marce, cu condiţia ca singura persoană cu care să le discute să 
fie Chenevert. Este o persoană artificială care şi-a petrecut ultimii 
trei sute de ani în izolare. Nu ar fi o cruzime să îl ţinem izolat de 
toți ceilalți. Pentru că deja este. 

Cardenia mai rămase câteva clipe în Camera Memoriei, apoi 
încheie ședința. Marce o aștepta la ieșire. 

— Am să-ți spun niște lucruri, zise ea. Sunt importante. 

— Pot aștepta, spuse Marce. 

Era tras la față și părea mâhnit. 

Cardenia se încruntă. 

— Ce este? 

— S-a întâmplat ceva, zise el. Cu Kiva Lagos. 


CAPITOLUL 14 


otul părea să-i surâdă lui Nadashe Nohamapetan. 
Pentru început, scăpase de niște gunoaie de teapa lui 
Drusin Wolfe și a Kivei Lagos. 

Mai mult de-atât = şi ceea ce savura pe moment —, avea o nouă 
adresă. Scăpase dintre pereții umezi și fetizi ai navei Iubirea noas- 
tră nu a putut dura şi locuia acum pe Ghetre albe și o groază de 
dolari. Aceasta, ca și Iubirea noastră, era o navă pentru comerț 
în interiorul sistemului, dar, spre deosebire de Iubirea noastră, 
puteai să te uiţi la GPetre albe fără să ai nevoie de un tratament 
cu antibiotice. 

Ghetre albe fusese închiriată, iar acum, când contractul se în- 
cheiase, fusese returnată Casei de Wu pentru a fi recondiţionată, 
urmând să fie închiriată din nou. Pentru că se afla între două 
contracte, fusese scoasă de pe lista de nave folosite pentru uz 
comercial, al căror traseu era urmărit. Proster Wu o marcase 
pentru serviciul personal temporar, un drept de care se bucurau 
liderii Casei de Wu pentru navele neinchiriate încă. Fusese acos- 
tată în complexul personal de docuri al familiei Wu, unde niciun 
inspector sau evaluator imperial n-ar fi deranjat-o vreodată. Dacă 


nu era mutată din doc, era practic invizibilă. 

Nadashe era încântată. Nava asta era curată și modernă, iar 
fostul proprietar o configurase pentru a găzdui atât pasageri, cât 
și marfă, așa că spaţiul ei de locuit nu mai era învelit în metal 
scârțâitor și decolorat, cu pete de mucegai din loc în loc. Proster 
Wu populase nava cu un echipaj minimal de tehnicieni și servi- 
tori, adunaţi cu toții de pe cinciarul Contesei de Nohamapetan, 
care se mai afla încă în sistem și care fusese confiscat în momentul 
arestării ei pentru trădare și asasinat. Nadashe le acceptase loiali- 
tatea în calitate de şefă interimară a casei sale, apoi, în stilul con- 
sacrat al familiei Nohamapetan, începuse să uite că există, cu 
excepția cazurilor în care voia ceva anume de la ei. 

Însă traiul, chiar și temporar, la mila familiei Wu avea totuși 
și dezavantaje, așa cum își reaminti Nadashe când Proster Wu 
tăbări în apartamentul ei, intrând fără să anunțe și fără să bată 
măcar la ușă. 

— L-ai ucis pe Drusin Wolfe, spuse el. 

— Nu eu, răspunse Nadashe pe un ton liniştit. 

Trândăvea pe un șezlong, uitându-se la tabletă. 

— Am fost aici tot timpul. Am martori. 

— Nu poţi să te apuci să-ți ucizi aliații. Așa încetează să mai 
fie de partea ta. Ai nevoie de toți aliații. Noi avem nevoie de ei. 

Nadashe lăsă tableta jos. 

— Ei bine, Proster. Există două moduri de a explica exact ce 
s-a întâmplat cu dragul nostru prieten Drusin Wolfe. Primul este 
că nu eu am pus să fie ucis. Şi, ce să vezi, atunci când acest lucru 
va fi cercetat de diversele tipuri de forțe de ordine care, inevitabil, 
vor cerceta aceste lucruri se va descoperi un mesaj din care va 
reieși că Drusin Wolfe a ademenit-o pe Kiva Lagos în acel parc 


pentru a o asasina - la urma urmei, ei doi au avut un conflict legat 

de afaceri. A dus-o afară, în parc; a pus un asasin oarecare să o 
împuște în cap; și asta-i tot. 

— Cu excepția faptului că Wolfe e mort. 

Nadashe ridică din umeri. 

— O eroare, la grămadă. Așa se întâmplă când tocmești asasini 
la preț redus. 

— Şi te aştepţi ca totuși cineva pe lumea asta să creadă ce zici. 

— Mă aştept ca forțele de ordine să creadă asta, da, spuse 
Nadashe. Dacă le oferi un răspuns simplu, îl vor accepta de fiecare 
dată. Este mult mai puțin de muncă, iar cel mai simplu răspuns 
este, de obicei, cel corect. Urmele sunt acolo. Wolfe a comandat - 
și se poate verifica - un atac asupra Kivei Lagos. Apoi, din nefe- 
ricire, s-a băgat în drumul glonțului. Sper că asasinul lui a fost 
deja plătit. Altfel ar fi cam jenant să se întoarcă după cealaltă ju- 
mătate din bani. 

Proster Wu nu păru deloc impresionat. 

— Ăsta e un mod de a vedea lucrurile. Ai spus că există şi altul. 

— Celălalt mod de a privi lucrurile este că Drusin Wolfe s-a 
lăudat în fața Kivei Lagos, amenințând-o că va primi ce merită, 
ceea ce a făcut-o să afle ce punea el la cale, implicând astfel mem- 
brii mai multor case, inclusiv pe mine și pe tine, Proster, în această 
afacere. Kiva Lagos este ultima persoană pe care vrei să o contra- 
zici, pentru că e deşteaptă şi-ţi dă un pumn în mutră dacă o ener- 
vezi. Și asta este exact ceea ce i-a făcut lui Drusin Wolfe. L-a dus 
fix unde a vrut și l-a făcut să joace cum îi cântă ea. 

Nadashe se întinse pe șezlongul ei. 

— Trebuia să scăpăm de ea, evident. Dar şi de el. Pentru a 
şterge urmele și a se împiedica scurgerile de informaţii. Dar şi ca 
să le reamintim oamenilor noștri că trebuie să-și păstreze concen- 
trarea. Va fi timp pentru reglările conturilor personale după atac. 

Ca Împărax, voi încuraja toate vendetele lor de doi bani, drept 
recompensă pentru serviciile lor. Dar asta numai după ce 
Grayland pleacă şi eu mă mut în palatul imperial. 

— Prin urmare, vrei să transmiți un mesaj. 

— Eu nu fac absolut nimic, spuse Nadashe. Așa cum am spus. 
Dar dacă vreun aliat temător și paranoic învață ceva din asta și 
se străduieşte să nu facă vreo prostie de acum până în momentul 
loviturii de stat, ar fi un lucru bun, nu-i așa? E o lecţie ieftină, 
în orice caz, continuă ea, ridicând din umeri. Casa de Wolfe nu 
e importantă pentru planurile noastre. E o casă minoră. lar 
acum avem avantajul dispariției din peisaj a Kivei Lagos, iar 
Casa de Nohamapetan e mult mai aproape de a fi din nou con- 
trolată de familie, ceea ce va fi mai simplu pentru mine când va 
veni momentul. 

— Şi ce vrei să le spun aliaţilor noştri? Pentru că deja au venit 
să mi se plângă. 

— Spune-le ce vrei. Dar atrage-le atenţia că, dacă Drusin 
Wolfe și-ar fi ținut gura - dacă nu ar fi simţit nevoia să se dea 
mare în fața cuiva care a descoperit ce pune la cale la fel de ușor 
cum tu sau eu ne legăm șireturile - nu ar fi fost mort acum. 
Acest lucru e valabil indiferent ce scenariu crezi că s-a întâmplat 
în realitate. Ai putea, de asemenea, să le reamintești aliaţilor 
noștri că din cauza lăudăroșeniei lui Drusin, Kiva a aflat și des- 
pre implicarea lor. Dacă Kiva nu s-ar fi certat cu Grayland, in- 
discreţia lui Drusin ar fi însemnat că în acest moment am fi 
așteptat cu toții începutul propriilor procese de trădare. Mă rog, 
ei ar fi așteptat. Şi tu, Proster. 

— Numele meu nu era în niciunul dintre documentele lui 
Lagos, spuse el. 

Nadashe zâmbi. 

— Mi se pare adorabil cum îţi imaginezi că aliații noştri, așa 
cum îi numești, nu te-ar vinde în clipa în care ar fi prinși. 

— Îşi înțeleg punctul de vedere. 

— Ştiam că vei înțelege. 

— Deci crezi că dezacordul dintre Lagos și Grayland a fost real. 

— Nimeni din micul nostru club nu este în închisoare. Ultima 
razie făcută de Grayland printre trădători nu sugerează că e genul 
care și-ar pierde timpul și nu i-ar aresta pe toți imediat ce ar afla 
despre implicarea lor. Iar Kiva este o nemernică, deci nu mi-e greu 
să cred că oricine s-ar sătura repede de ea. 

— E un fel de a zice „da“, adică. 

— E un fel de-a zice „nu-mi mai fac griji din cauza Kivei 
Lagos“, spuse Nadashe. 

Îşi ridică din nou tableta. 

— Îmi îndrept atenția spre alte lucruri. Așa-zișii noștri aliați 
ar trebui să se concentreze și ei pe alte lucruri. 

Proster înțelese faptul că tocmai i se ceruse să plece și o lăsă 
să-şi vadă de treabă pe şezlongul ei. 

În realitate, Nadashe nu fusese nici pe departe atât de opti- 
mistă în legătură cu Kiva Lagos pe cât îi sugerase lui Proster. Nu 
era convinsă că aceasta nu încercase să facă pe agentul dublu cu 
Drusin Wolfe; când Wolfe venise la ea cu vestea confrom căreia 
Kiva voia să se implice în planurile lor, era gata-gata să-l împingă 
într-o ecluză și să inițieze procedura de deschidere, atât fusese de 
îngrijorată şi de speriată (în sinea ei, fiindcă nu se făcea să-l lase 
pe unul ca Drusin Wolfe să știe ce gândea de fapt). Fusese nevoie 
să treacă câteva zile pentru ca oamenii pe care-i tocmise să-i li- 
vreze documentele care sugerau că lucrurile stăteau așa cum spu- 
sese Kiva: Grayland se săturase să aibă de-a face cu tertipurile 
Kivei și găsise o cale de a o alunga. 

Asta o încântase pe Nadashe, pentru că ajunsese să o deteste 
pe Kiva Lagos. O respecta, se străduia din răsputeri să n-o subes- 
timeze și era conștientă că, deși era un adversar formidabil, așa 
cum arăta cât se poate de clar numărul mult prea mare de conturi 
financiare înghețate (care, teoretic, fuseseră ascunse), putea fi și 
un aliat formidabil, unul care mai avea și informaţii din interior 
despre situaţia imperială. 

Dar, una peste alta, Nadashe pur și simplu n-o putea suporta 
pe Kiva: nu suporta încrederea ei în sine, vulgaritatea ei, atitudi- 
nea anarhică de care dădea dovadă din plin și care ascundea o 
moralitate interioară ciudat de inflexibilă. Pe lângă asta, faptul că 
Kiva i-o trăsese în timpul facultății fratelui ei, Ghreni, până-l lå- 
sase lat îi provoca greață, deşi Ghreni nu fusese niciodată cel mai 
exigent om în alegerea partenerilor săi. Nadashe și Kiva nu aveau 
să fie niciodată aliate. 

Era păcat, se gândi ea. Atunci când Drusin Wolfe îi dezvăluise 
gafa pe care-o făcuse și încercarea Kivei de a profita de ea, Nadashe 
nu pierduse mai mult de o secundă gândindu-se la soarta acestuia. 
Trebuia să moară; cu cât mai repede, cu atât mai bine. Dar, în 
ciuda a tot ce se întâmpla, Nadashe a trebuit să-și dea seama cum 
să procedeze cu Kiva. Căci, oricât de mult o detesta (și, fără în- 
doială, Kiva simțea același lucru în legătură cu Nadashe), i se 
părea aproape o pierdere inutilă să aibă aceeași soartă ca Drusin 
Wolfe. Lui Wolfe n-avea să i se simtă lipsa nici măcar atâta timp 
cât avusese nevoie să cadă la pământ. Kivei, da. Sau, cel puțin, 
pentru o perioadă ceva mai lungă de-atât. 

Totuși, Nadashe nu avea cum să o lase pe Kiva liberă în lume, 
fiindcă era un agent al haosului doar prin faptul că exista. Trebuia 
eliminată de pe tabla de joc. Nadashe scăpase de ea și considera 
că luase o decizie înțeleaptă 

Nadashe se întrebă, nu pentru prima dată, într-un mod abstract, 
dacă nu cumva era ceva în neregulă cu ea. Dacă cineva i-ar fi înșirat 
faptele din ultimii ani, ar fi putut crede că fuseseră actele unui so- 
ciopat. În fond, ajutase la declanșarea unui război civil; încercase 
să-l asasineze pe Împărax de două ori, a doua oară omorându-și 
propriul frate, care devenise o victimă colaterală; participase la o 
lovitură de stat și instiga o alta; iar în ultimele săptămâni elimi- 
nase câțiva nobili. Pe hârtie, acestea nu erau faptele unei ființe 
bune sau morale. 

Pe Nadashe nu o interesa să fie de treabă. Bunătatea era pentru 
alții - pentru oamenii care nu aveau putere sau un plan pentru a 
pune mâna pe ea. Nadashe nu-și amintea să fi fost vreodată „dră- 
guță“ în sensul general al termenului. Politicoasă? Cu siguranță. 
Respectuoasă? Când era cazul sau când era necesar. Drăguţă? Nu. 
Ar fi fost ca o abdicare. Ca o recunoaștere a înfrângerii. Ca și cum 
ar fi fost o subordonată, nu o şefă sau, cel puțin, o egală. 

Poate că, dacă ai fi fost drăguță, ai fi fost deja căsătorită cu un 
Împărax și toate astea nu ar mai fi fost necesare, îi spunea un glas 
din mintea ei, unul care suna aproape exact cu cel al mamei ei. 
Nadashe fusese viitoarea logodnică a lui Rennered Wu, Prinţul 
moștenitor al Interdependenţei - până când n-a mai fost, pen- 
tru că se dovedise că Rennered nu-şi dorea atât de mult o par- 
teneră, ci, mai curând, un preș supus. Un preș drăguţ și 
ascultător. Nadashe era dispusă să facă faţă multor lucruri pen- 
tru a fi consoartă imperială, dar nu așa ceva. Și iată că se ajun- 
sese aici. Poate că mamei ei nu-i plăcea asta, dar, în fond, mama 
ei fusese cea care îl ucisese pe Rennered sabotându-i mașina de 
curse și cea care a încercat apoi să detroneze actualul Împărax. 
Așa că poate nu era cea mai potrivită ființă care să dea lecţii 
despre a fi drăguță. 

Prin urmare, „drăguţ“ nu exista în vocabularul personal al lui 
Nadashe. Dar „moral“ exista. Nadashe era conștientă de faptul 
că uciderea oamenilor și instigarea loviturilor de stat nu erau 
caracteristicile obișnuite ale unei ființe morale, cel puţin nu luate 
individual. Dar ea credea cu tărie că exista un context pentru 
faptele ei. Primul era contextul familiei Nohamapetan, care era, 
obiectiv vorbind, o familie superioară - nu într-un mod eugenic 
ridicol, ci prin influența şi importanța consecventă a familiei și a 
casei sale, mergând până în zilele de început ale Interdependenţei, 
când Nohamapetanii fuseseră printre primii care s-au aliniat cu 
cei din familia Wu. 

Familia Wu și, în special, linia imperială o luase de mai multe 
ori pe căi greşite - de fapt, chiar asta era problema cu actualul 
Împărax, care, dacă nu s-ar fi întâmplat un accident (mă rog, 
„accident“), ar fi fost, în cel mai bun caz, un cadru universitar 
mediocru într-un sistem îndepărtat, la mare distanță de cercurile 
puterii. Acesta a fost și motivul pentru care Proster Wu era de 
acord s-o așeze pe Nadashe pe tron. Știa că era timpul ca acolo să 
se afle cineva care să aibă curajul de a face lucrurile dificile şi că 
nimeni din familia Wu, nici măcar el, nu era gata să facă pasul în 
față pentru asta. Ca parte a târgului, Nadashe promisese că se va 
căsători cu un Wu și că moștenitorul ei avea să poarte acest nume 
de familie atunci când totul avea să se aranjeze și urma să existe 
un nou imperiu cu sediul în sistemul de la Capăt. 

Şi cine știe? se gândi Nadashe. S-ar putea chiar să facă asta. 

Dincolo de familia Nohamapetan în sine, mai era chestiunea 
Interdependenței și ceea ce reprezenta ea cu adevărat. Grayland, 
care își trăise întreaga viaţă în afara nobilimii și a breslelor, 
credea că Interdependenţa consta în oamenii săi, în toți oamenii 


săi, un lucru multicelular, cu miliarde de celule indispensabile, 

iar niciuna nu ar fi supraviețuit fără toate celelalte. Această idee 
era ridicolă şi, de asemenea, zadarnică. Nu exista nicio modali- 
tate de a salva fiecare celulă din acel uriaş organism și era o 
pierdere de timp să încerci. 

Cineva trebuia să fie dispus să sacrifice corpul pentru a salva 
ceea ce era important: mintea și inima Interdependenţei, nobili- 
mea și monopolurile lor, precum și breslele care apăruseră pentru 
a le servi pe ambele. Simpla existență a Interdependenței se datora 
faptului că fusese creată astfel de către familia Wu, familia 
Nohamapetan și de alte familii nobiliare. Câtă vreme acestea aveau 
să existe, ideea Interdependenţei și structura acesteia aveau să su- 
pravieţuiască și, în timp, să prospere în noua ei casă de la Capăt. 

Asta era important. Nadashe înțelegea, în mare parte tot în 
mod abstract, că miliardele de oameni care ar fi murit odată cu 
prăbușirea Fluxului nu ar fi fost impresionate de raționamentul 
ei şi de hotărârea sa de a se concentra asupra nobilimii, a breslelor 
și a capitalului. Dar adevărul era că ei oricum aveau să moară. Nu 
exista nicio modalitate de a-i salva pe toți. Nu putea fi salvată 
decât o mică parte din ei. Nadashe nu vedea de ce şi-ar fi pierdut 
timpul făcându-și griji pentru aceștia. 

Nobilii reprezentau un număr mult mai mic de oameni cu care 
să se lupte. Erau cei care înțelegeau valoarea propriei salvări. 

Ei dețineau majoritatea capitalului. Și mai înțelegeau și pro- 
blemele de Realpolitik cu care se confruntau: faptul că majoritatea 
oamenilor din Interdependență urmau să moară, dar nobilii nu, 
cât timp erau dispuși să le plătească Nohamapetanilor pentru 
accesul la Capăr. Era pur și simplu costul afacerilor în noua 
paradigmă. 

Şi, făcând asta, salvau Interdependența. Nadashe avea să sal- 
veze Interdependența. 

În cele din urmă, asta era acțiunea cu cel mai înalt grad de 
moralitate. 

Iar dacă, în acest timp, Nadashe însăși era nevoită să facă unele 
lucruri discutabile? Ei bine... Şi asta făcea parte din costul aface- 
rilor în noua paradigmă. 

Așa că nu, se gândi ea. Nu era nimic în neregulă cu ea, absolut 
nimic. Era puternică, morală și curajoasă într-o manieră pe care 
istoria avea s-o înțeleagă. În mod cât se poate de serios, Nadashe 
nu vedea vreo diferență între ea și Rachela I, primul Împărax al 
Interdependenţei. Dacă îndepărtai mitul fondării Bisericii 
Interdependenței și poveștile diferiților istorici lingușitori, vedeai 
o femeie care făcuse alegeri dificile pentru binele întregii societăți. 
Pentru că acele alegeri trebuiau făcute. Nu ar fi existat o 
Interdependenţă fără ele sau fără Rachela I. 

Prin minte îi trecu gândul fugar că, atunci când avea să devină 
Împărax, numele ei imperial ar fi trebuit să fie tot Rachela, pentru 
a face foarte clară această legătură. Respinse ideea aproape la fel 
de repede. Ar fi fost prea evident și, având o nouă casă pentru 
Interdependenţă, la Capăt, era logic să nu se uite în trecut. 

„Împăraxul Nadashe 1“ avea să fie de ajuns. Da, totul îi mergea 
bine lui Nadashe Nohamapetan. 

Auzi un ping! venind dinspre tabletă, semnalând că unul din- 
tre angajaţi îi cerea permisiunea să intre În apartamentul ei. Îl lăsă 
să intre. 

— Contesa Rafellya Maisen-Persaud din Casa de Persaud do- 
reşte să vă vadă, doamnă. 

— Perfect, spuse Nadashe. Pregătiţi un serviciu de ceai, apoi 
poftiți-o înăuntru. 


CAPITOLUL 15 


A n regulă, prima întrebare. Unde dracu' sunt? 
A Persoana căreia i se adresă Kiva Lagos stătea la un birou 
mic dintr-o cameră la fel de mică, părând amuzată. 

— Am crezut că prima ta întrebare ar putea fi cine dracu’ sunt eu. 

— În regulă, bine. Cine naiba eşti? 

— Numele meu este Căpitanul Robinette. 

— Bună, Căpitane Robinette. Încântată. Unde dracu” mă aflu? 

Căpitanul Robinette se uită la cei doi membri ai echipajului 
care o însoțiseră pe Kiva Lagos în cabina sa. 

— Aşteptaţi afară, spuse el. Închideți ușa. Dacă auziţi altceva 
în afară de voci ceva mai ridicate, intrați și bateți-o până își pierde 
cunoștința. 

Cei doi plecară. 

Kiva nu păru impresionată. 

— Nu o să zici nici pâs dacă te strâng de gât, spuse ea. 

— Îmi asum riscul. O să faci zgomot până ajungi la birou. 

— Şi încă nu mi-ai răspuns la întrebare. Unde dracu’ mă aflu? 

— Înainte de a-ţi răspunde, spune-mi, te rog, ce-ţi aminteșşti 
din ce s-a întâmplat înainte să ajungi aici. 

— Futu-i, îţi baţi joc de mine? 

— Fă-mi pe plac, te rog. 

— Înainte să mă trezesc aici, ultimul lucru pe care mi-l amin- 
tesc e că am fost împuşcată drept în față. Când m-am trezit aici, 
eram într-o cameră de mărimea unui dulap de mături, în care am 
stat preț de patru zile blestemate, fără altceva care să-mi țină com- 
panie în afară de o cutie cu batoane proteice și o toaletă chimică. 
Apropo, în chestia aia e o mizerie nenorocită. 

— După patru zile, e şi normal. Continuă. 

Kiva făcu semn în spatele ei. 

— Apoi ușa celulei mele a fost descuiată, iar amicii tăi, 
Tăntălăul și Gogomanul, mi-au spus să vin cu ei. Apoi am ajuns 
aici. Sfârşit. Unde dracu' sunt? 

Privirea amuzată de pe fața lui Robinette nu se schimbase în 
mod vizibil de când intrase Kiva în cameră, ceea ce o enerva. 

— Eşti pe cargobotul Iubirea noastră nu a putut dura, îi răs- 
punse el. Care, continuă el, uitându-se la ceas, cu patruzeci și cinci 
de minute în urmă a intrat în curentul de Flux cu destinația 
Sistemul Bremen, o călătorie care ne va lua cincisprezece zile și 
patru ore - mai mult sau mai puțin. În ultimele patru zile am 
accelerat spre curentul de Flux. Am primit instrucțiuni să nu-ți 
dau voie să ieşi din cabina ta în timpul celor patru zile. Angajatorul 
meu a fost foarte clar. De aici și batoanele proteice și toaleta 
chimică. Presupun că ţi-ai dat seama că era apă în lavoar. 

— Avea gust de rahat. 

— Da, ei bine, de vreme ce apa este reciclată, s-ar putea să fie 
așa. Este potabilă, dar la limită. 

— Du-te dracului! 

— Angajatorul meu a menționat că ai putea fi ostilă, observă 
Robinette. 

— Nu ştii ce înseamnă să fiu ostilă, replică Kiva. 

— Presupun că ostilă ar însemna să vii la birou și să mă sugrumi. 

— Pentru început. 

— Mi se pare corect, spuse Robinette amabil, apoi cotrobăi în 
birou și scoase un pistol, îndreptându-l spre Kiva, cu degetul sprijinit 
ușor pe trăgaci. Ăsta ar trebui să mențină o atmosferă civilizată. 

— Du-te dracului! 

— Mă rog, cât se poate de civilizată. 

— De ce naiba mergem la Bremen? 

— Pentru că luna viitoare este Oktoberfest şi n-am fost 
niciodată. 

— Am pus o întrebare serioasă. 

— Şi eu ţi-am dat un răspuns serios. Persoana care m-a angajat 
mi-a cerut foarte clar să fii escortată în afara sistemului Centrului, 
dar nu i-a păsat prea tare unde anume. Am sugerat Sistemul 
Bremen pentru că este un salt relativ scurt în Flux, curenţii de 
Flux spre și dinspre Centrul Comercial sunt stabili pentru o 
vreme și pentru că Oktoberfest sună distractiv. Se pare că își are 
originea în vremurile pământene. Eu n-am fost niciodată. Și 
atunci, de ce nu? Și angajatorul meu a fost de acord cu asta, așa 
că iată cum am ajuns aici. 

— Lasă-mă să ghicesc cine este nenorocita de angajatoare 
misterioasă. 

— Nu trebuie să ghiceşti, spuse Robinette. Este Nadashe 
Nohamapetan. Aceeași persoană care a ordonat să fii împuşcată 
în față cu alice paralizante. Apropo, cum te simţi? 

— Cum naiba crezi că mă simt? spuse Kiva. Ca și cum aș fi 
fost împuşcată în faţă cu o grămadă de pietre! 

Robinette dădu din cap. 

— Pe lângă asta, arăţi groaznic. Sunt o grămadă de mici înțe- 
pături de ace unde ți-au intrat alicele în cap şi în gât. 

— Mulţumesc, dobitocule. 

— Vestea bună e că se vor vindeca destul de repede. Aproape 
sigur o să treacă până când o să ajungem la Bremen. 

— Şi apoi ce-o să se-ntâmple? 

— Cum am spus: Oktoberfest. 

— Vreau să spun ce se întâmplă cu mine, nenorocit extraordi- 
nar de imbecil ce eşti. 

— Asta nu s-a hotărât încă. Mi s-a spus că odată ce ajungem la 
Bremen voi primi instrucțiuni suplimentare. Trebuie să așteptăm 
două luni. Dacă până atunci nu vor sosi instrucțiunile suplimen- 
tare, se presupune că trebuie să te arunc afară printr-o cameră de 
depresurizare. Avem trei. Poţi alege. 

— Nu înţeleg, spuse Kiva. De ce m-ar ține în viață doar ca să 
mă arunce de pe o afurisită de cameră de depresurizare? 

— Ar trebui să o întrebi pe ea. 

— În mod cât se poate de inconvenabil, este absentă în acest 
moment, sculă înfumurată! 

— Ei bine, dacă las arma asta jos, promiţi să nu mă ataci? 
Peste birou? 

— Nu promit nimic. 

— Îmi asum riscul. Te rog să reții că pistolul are cheie cu amprenta 
mea, așa că, și dacă mi-l iei, nu o să te ajute cu absolut nimic. 

— Aș putea să te omor în bătaie cu el. 

— Atunci o să-l pun pur și simplu la loc în birou, spuse 
Robinette, ceea ce şi făcu, scoțând din același loc un plic pe care 
i-l înmână Kivei. Este de la angajatoarea mea. Mi-a cerut în mod 
specific să ţi-l dau imediat ce vei fi eliberată din captivitate. 

Kiva se uită la plic. 


— Ah, Doamne! Jubilează în scris. 

— Tot ce este posibil, fu de acord Robinette. Dacă nu te de- 
ranjează, continuă el arătând spre scrisoare, după ce citeşti chestia 
aia, aş vrea să știu ce-a spus. 

— De ce te interesează? 

— Sunt curios, asta-i tot. A fost pasageră pe această navă timp 
de câteva luni, să ştii. De când mama ei și ceilalți au fost arestați 
pentru trădare și până nu cu mult timp în urmă. Înţeleg că a făcut 
un schimb favorabil în ceea ce privește cazarea. Asta e, nu cred 
că pot s-o învinovățesc. 

— Da, nava asta e o groapă cu rahat, din câte am văzut, 
spuse Kiva. 

— Tot ce se poate, dar în ceea ce privește situația dumneavoas- 
tră, Lady Kiva, e mai bine să fiţi în interiorul ei, nu în exterior. 

— Ai dreptate, recunoscu Kiva. Așadar, Nadashe nu a fost prea 
populară pe nava ta, dacă înţeleg eu bine. 

— Cred că eufemismul politicos este „își vedea de treaba ei“. 

— Atunci de ce naiba-i faci munca murdară? 

— Pentru un motiv cât se poate de evident, Lady Kiva. Mă 
plăteşte foarte, foarte bine. 

— Te pot plăti mai mult decât ea, spuse Kiva. 

— Aşa o fi, teoretic. Dar, practic vorbind, te afli pe această 
navă şi nu ai acces la fonduri, în timp ce Nadashe Nohamapetan 
mi-a plătit deja jumătate din suma totală în avans, ceea ce repre- 
zintă, în sine, mai mult decât am câștigat în ultimii doi ani. Așa 
că banii tăi - dacă i-ai fi avut la tine, ceea ce nu e cazul — sunt 
absolut inutili aici. Îmi pare rău. 

— Greşești. 

— Posibil, dar mă îndoiesc. Am auzit de Nadashe Nohamapetan 
cu mult înainte de a avea vreun motiv s-o întâlnesc. M-a impresi- 
onat faptul că e incredibil de hotărâtă și pare genul de persoană cu 

care nu e absolut deloc cazul să te pui rău. Așa că am de gând să-i 
iau banii și să profit de partea ei bună, dacă nu te deranjează. 

Kiva pufni. Căpitanul Robinette consideră asta un gest de 
aprobare și continuă: 

— Între timp, ai două opțiuni, Lady Kiva. Prima este să alegi 
să te comporți cum trebuie, ceea ce înseamnă să rămâi în zonele 
în care îţi spun eu să stai și să te ferești din calea celor care se 
ocupă cu ghidarea navei și să nu zădărnicești îndeplinirea respon- 
sabilităților echipajului. În acest caz, ți se va permite libertatea de 
mişcare și acces la o tabletă, pentru divertisment. Iubirea noastră 
nu este un vas de croazieră și nu sunt prea multe de făcut, iar toată 
lumea știe de ce te afli aici, așa că nu vor fi dispuși să te servească. 
Dar e mai bine decât cealaltă variantă. 

— Care ar fi? 

— Să-mi faci probleme, Lady Kiva. Caz în care te închid înapoi 
în dulapul cu mături cu niște batoane proteice și toaleta aia chi- 
mică, iar tu o să poți număra niturile din perete. Și, dacă o să fii 
deosebit de enervantă, s-ar putea să te arunc afară printr-o cameră 
de depresurizare fără să mai aștept permisiune. 

— Lui Nadashe nu i-ar plăcea asta, spuse Kiva. Nu te plătește 
să iei decizii. 

— Așa e. Sunt banii ei. Dar asta este blestemata mea de navă, 
Lady Kiva. Scuze pentru limbaj. Deci, ce alegere vei face? 

— O să fiu cuminte. 

— Asta voiam să aud, spuse Robinette, apoi își băgă din nou 
mâna în birou și scoase o tabletă, pe care i-o înmână. Pe asta o 
pot folosi oaspeţii. Include informații despre navă și despre ser- 
viciile pe care le poate oferi echipajul. Ai acces la doctorul navei 


și îţi recomand să profiți de asta, iar dacă vorbeşti cu comisarul 

de bord, îți putem face rost de nişte haine în plus. Acelea ți le fac 
cadou. Să zicem că reprezintă un gest de bunăvoință. 

— Mulţumesc, spuse Kiva, sarcastică. 

— Cu plăcere, spuse Robinette, deloc sarcastic. La bord sunt 
doi lucrători sexuali, dar reprezintă o valoare adăugată pentru 
echipaj, iar tu nu ai bani, aşa că poate ar trebui să-i ignori. Dar 
poți să ţi-o tragi cu orice alt membru al echipajului doreşti în 
timpul tău liber, cât timp nu deranjezi îndeplinirea îndatoririlor 
navei sau, în general, liniștea acesteia. 

— Nu pot să zic că am chef. 

— Mai sunt două săptămâni până la Bremen. S-ar putea să te 
răzgândești. În orice caz, uite tableta ta Și scrisoarea, iar acum știi 
unde te afli și de ce. Mai ai și alte întrebări în acest moment? 

— Nu pentru tine, spuse Kiva. 

— Atunci poți pleca. Fie Tăntălăul, fie Gogomanul, cum le 
spui tu, te va escorta înapoi în cabina ta. Și... Lady Kiva, dacă îmi 
permiteţi o sugestie. 

— Ce sugestie? 

— Poate ai observat că am fost tolerant cu amenințările și 
atitudinea ta în mica noastră discuţie de astăzi, spuse Robinette. 
Asta pentru că o găsesc ciudat de fermecătoare și pentru că știu 
că oricine stă într-o gaură timp de patru zile devine irascibil. Nu-ţi 
recomand să continui cu atitudinea asta față de mine de-acum 
înainte, mai ales în fața echipajului meu. O fi Iubirea noastră o 
groapă cu rahat, așa cum o descrii, dar e o groapă cu rahat care 
are nevoie de o disciplină strictă, iar eu nu pot și nu voi tolera 
nimic care să strice asta. Ne-am înțeles? 

— Fie. 

— Bine. De asemenea, îţi sugerez cu tărie să nu testezi această 


atitudine nici cu echipajul. 

— De ce? Pentru că ar fi răutăcios? 

— Nu, pentru că o să-ți înfigă un cuțit de unt în gât. 

— Credeam că ai spus că păstrezi o disciplină strictă pe navă. 

— Am spus că nava are nevoie de o disciplină strictă. N-am 
spus că dacă testezi teoria asta nu te trezeşti moartă. 


Scrisoarea lui Nadashe era, desigur, al dracului de iritantă. 
Suna cam așa: 


Kiva, 
Pentru că știu că te întrebi, iată de ce te-am lăsat să trăieşti: 


1. Pentru că mă amuză sd te știu în viață pe nava aia 
îngrozitoare. 

2. Deoarece voi avea nevoie de tine ca să accesez unele dintre contu- 
rile încă înghețate. 

3. Pentru că, dacă te las sd trăieşti, asta o va ține pe mama ta și Casa 
de Lagos sub control. Arta fină a luării de ostatici are anu- 


mite avantaje. 


Ar trebui să notez că un ultim motiv e unul pe care-l păstrez 
secret deocamdată. Cât privește restul lumii, toți ştiu că ai fost 
ucisă împreună cu Drusin Wolfe. După ce asasinul meu l-a ucis 
pe Wolfe și te-a imobilizat, echipajul meu de ambulanță a ajuns 
primul la locul crimei și te-a luat de acolo. Regret să-ți spun cd ai 
murit pe drumul spre spital, iar corpul tău a fost trimis imediat 
într-un sicriu închis înapoi la Ikoyi. l-am înscenat toate astea lui 
Wolfe; el a fost ucis de propriii săi asasini neglijenți. E greu sd 


găseşti meseriași buni. 

— Ah, nenorocită meschină ce ești! spuse Kiva cu voce tare, 
în timp ce citea ultima parte. Tu chiar te crezi deşteaptă. 


Te las în viaţă deocamdată, dar este evident că nu poți merge la 
Capăt. Așa că acum ești în drum spre Bremen. Cred că știi ce am în 
plan. Am motive sd cred că se va întâmpla în curând. Dacă voi 
reuși, atunci este posibil să te chem înapoi, pentru a-mi recupera 
averea și pentru a discuta cu tine, în calitate de negociator principal 
al familiei tale, despre poziția Casei de Lagos în noul regim. La 
urma urmei, ai fost atât de grijulie cu Casa de Nohamapetan cât 
timp ai avut privilegiul de a-i proteja interesele. Aştept cu nerâbdare 
ca un Nobamapetan să-ți întoarcă favorul. 

Dacă nu voi avea succes, atunci regret să spun că probabil n-o să 
mai fiu în măsură să le trimit instrucțiuni suplimentare Căpitanului 
Robinette și echipajului său în ceea ce te privește. Sunt sigură că ţi-a 
spus deja ce presupune asta. 

Și, înainte să-i sugerezi că eșecul meu ar însemna ca el sd nu mai 
primească vestul sumei care i se cuvine, ar trebui să afli că acesta 
există deja într-un cont de garanţie la Hubfall, lucru pe care el îl știe. 
Îmi pare rău să te dezamâgesc. Mă tem că nu mai am altceva de spus, 
în afară de faptul că ar trebui să-mi urezi noroc. Viaţa ta depinde 


de succesul meu. 


Distracţie plăcută la Oktoberfest! 
NN 


Kiva citi scrisoarea, o mai citi o dată, și înc-o dată, o mai citi și 
a patra oară, ca să fie sigură, apoi o rupse bucăţi-bucățele, se duse 
la toaleta echipajului, aflată pe același coridor cu dulapul ei de 
mături, aruncă bucățelele rupte în closet, își dădu jos pantalonii, 

se așeză și urină pe ele. Această acțiune nu schimbă ideea generală 
a situaţiei în care se afla, dar o făcu să se simtă mai bine. 

Odată îndeplinit acest lucru, Kiva se întoarse în dulapul cu 
mături şi reflectă asupra poziţiei ei, la avantajele şi la atuurile pe 
care le avea în acest moment. 

Avantaje: era în viață, futu-i, ceea ce, sincer, o surprinsese 
oarecum, după ce fusese împuşcată drept în față. Căpitanul avu- 
sese dreptate când spusese că nu arăta prea grozav pe moment - 
fața ei era plină de vânătăi și de leziuni acolo unde bucățelele de 
praf de puşcă încărcate cu droguri îi pătrunseseră în piele, ca 
substanțele să fie absorbite -, dar nu era ceva care să o îngrijoreze. 
Chestiile astea nu aveau să o încetinească deloc. 

Atuuri: creierul ei. Corpul ei. Nu fața ei, mă rog - vezi mai 
sus apropo de vânătăi și ciupituri —, dar tot ce era înăuntru și afară 
funcționa la putere maximă. Pe lângă asta se mai adăuga și starea 
ei actuală, adică faptul că era al dracu” de supărată. 

Şi nu doar al dracu” de supărată pe Nadashe Nohamapetan, ca 
să fie clar, cu toate că era, într-adevăr și pe bună dreptate, al dracu” 
de supărată pe ea. Nadashe o împușcase în faţă, o răpise și o băgase 
într-o navă spațială în care sigur avea să se îmbolnăvească de te- 
tanos. Femeia aia avea nevoie de o schimbare de atitudine, iar 
Kiva își dorea foarte mult să fie cea care să i-o ofere. 

Însă persoana pe care Kiva era cel mai supărată era ea însăși. 
Senia avusese dreptate: Nadashe o găsise pe Kiva exact acolo unde 
n-o căutase. Kiva mersese la întâlnirea cu Drusin Wolfe convinsă 
că era stăpână pe situație și că Wolfe și Nadashe aveau să-i cadă în 
plasă exact așa cum plănuise. Fusese prea încrezătoare și prea puţin 
pregătită, așa că sfârşise prin a fi împușcată în față, trezindu-se la 


cheremul unei nenorocite din Casa de Nohamapetan. 

Kiva se opri o clipă și se gândi la Senia, care aproape sigur 
credea că e moartă și care trebuia să îndure o astfel de veste. Kiva 
simţi un junghi, ceva ce nu era pe deplin sigură că mai simţise 
vreodată înainte ~- durere, dar nu ca atunci când murea cineva (în 
cazul de față, moarta ar fi fost ea, şi nu era), ci pentru cei vii, care 
trebuiau să se confrunte cu propria lor durere gândindu-se la cei 
morți. Nu era corect ca Senia să trebuiască să suporte această 
durere și, deși Kiva nu fusese niciodată genul care să se amăgească 
cu gândul că lumea ar fi măcar un pic corectă, asta i se părea ca o 
senzație aparte de depășire a limitelor, ceva special, pentru care 
trebuia s-o facă pe Nadashe să plătească. 

Așa că, da. Kiva era foarte supărată. Supărată pe Nadashe. 
Supărată pe ea însăşi. Supărată din pricina Seniei. Şi era supărată că 
se afla pe o navă care părea să fie făcută în mare parte din rugină și 
spermă, rostogolindu-se spre Oktoberfest, ce naiba o mai fi fost și aia. 

Kiva o dăduse în bară. Era timpul să se răzbune. 

Avea la dispoziție cinsprezece zile şi ceva mai puţin de două 
ore ca s-o facă. 

Așa că se puse pe treabă. 


CAPITOLUL 16 


arce Claremont nu se considera un om predispus la 

fluctuații emoționale, dar trebuia să recunoască fap- 

tul că ultimele câteva zile îl dăduseră cu adevărat 
peste cap. 

În primul rând, își dăduse seama de un lucru: Cardenia - fe- 
meia de care da, chiar era profund îndrăgostit, în ciuda imposibi- 
lului fapt că era și Grayland a Il-a, Împăraxul Interdependenţei - îl 
minţise. Și nu fusese o minciună oarecare, cum ar fi, de pildă, că 
îi place cum îi face masaj la picioare, ori una mai importantă, cum 
ar fi fost să-l înșele cu un alt membru al curții sale pentru că ea e 
Împăraxul și nimeni nu și-ar fi permis s-o oprească. Îl minţise în 
cel mai serios mod posibil, încredințându-i o sarcină imposibilă, 
una de care depindeau miliarde de vieți, o sarcină al cărei eşec l-ar 
fi scufundat pentru totdeauna în noroi, ascunzându-i apoi infor- 
maţia pe care ar fi putut-o folosi pentru a rezolva această sarcină 
imposibilă. 

Lui Marce îi era greu chiar și acum să exprime atât furia, cât 
și dezamăgirea absolut zdrobitoare pe care le simţise când își dä- 
duse seama ce făcuse Cardenia, cât și motivul aproape insultător 
pe care ea-l invocase pentru a se justifica. A-i cere lui Marce să 
găsească o modalitate de a folosi curenţii de Flux evanescenţi 

pentru a salva miliarde de oameni, fără să-i ofere cunoașterea 
extrem de avansată care fusese folosită pentru a crea Ruptura-era 
ca și cum i-ai cere cuiva să vindece o boală extrem de contagioasă 
fără să-i spui despre teoria germenilor, deşi ai la îndemână toate 
datele despre ea. 

Cardenia precizase că ultima dată când oamenii posedaseră 
acest set anume de cunoștințe fuseseră aproape de pragul extinc- 
ției și, în cele din urmă, ajunseseră în situaţia în care se aflau acum. 
Lui Marce îi fusese imposibil să susțină contrariul, dar argumen- 
tase că asta se întâmplase atunci, iar circumstanțele de acum erau 
diferite și că nimeni dintre cei care ar lucra astăzi cu acele date 
n-ar fi atât de imbecil încât să le folosească pentru aceleaşi scopuri. 
În acel moment Cardenia i-a râs în față, iar ceva din iubirea lui 
pentru ea s-a frânt instantaneu. 

Cei doi se certaseră serios, iar Marce spusese câteva lucruri des- 
tul de greu de iertat înainte de a se retrage îmbufnat, trântind ușa, 
în apartamentul său de burlac care avea cam jumătate din dimen- 
siunea băii personale a Cardeniei. Fiersese acolo o vreme, în timp 
ce Cardenia se dusese să-și împărtășească gândurile cu strămoșii ei 
sau cum voia ea să numească ce făcea în Camera Memoriei. Marce 
intenționase să se apuce de treabă, dar, în schimb, se apucă să treacă 
în revistă detaliile certei lor, reluându-le ca într-o buclă, acordând 
o atenţie deosebită faptului că femeia iubită îi râsese în nas. 

Se aştepta să devină din ce în ce mai furios pe măsură ce relua 
tot mai des momentul în minte. Dar, în realitate, cu cât îl retrăia 
mai des, cu atât devenea mai trist și mai deprimat. Îi luă o bună 
bucată de timp să își dea seama de ce: nu era vorba că se înșelase, 
ci de faptul că nici Cardenia nu o făcuse, iar ea probabil se înșela 
mult mai puţin decât el. El era om de știință şi, sincer vorbind, 
nu era cel mai bun observator al naturii umane. El n-ar fi abuzat 

niciodată de datele Rupturii în felul acela şi nu putea să-şi imagi- 
neze cum vreunul dintre oamenii de știință cu care lucra ar fi 
făcut-o. Erau prea ocupați să salveze universul, la urma urmei. 

Dar în acel moment uitase că iubita lui, Cardenia, era în același 
timp Grayland și uitase lucrurile cu care trebuia să se confrunte 
zi de zi în această ipostază: cu oportunismul agresiv și cu mane- 
vrele politice ale lumii în care locuia; cu oamenii care voiau ceva 
de la ea sau care ar fi fost fericiți să ia ceva de la ea; cu realitatea 
deprimantă de a şti că există oameni — și nu doar atât, ci și com- 
ploturi - care n-ar fi ezitat nici măcar o clipă să o ucidă pe Grayland 
pentru a o elimina din calea propriilor lor scopuri egoiste. 

Cardenia - iubita lui Marce, femeia pe care ştia că o iubeşte - 
era dulce, amabilă, neindemânatică și puțin cam... fraieră. 
Grayland a Il-a, Împăraxul Interdependenței, nu-și putea permite 
să fie în niciunul dintre aceste feluri. Iar ele două erau aceeași 
persoană. Când îi spusese cuvintele sale naive Cardeniei, cea care 
râsese de el fusese Grayland. Pentru că Grayland ştia mai bine. 

Această revelație despre natura disputei lor nu-l făcu pe Marce 
să se simtă mai bine; ba chiar îl făcu să se simtă mult mai rău. 
Îndeajuns de rău încât să ştie că trebuie să se ducă la Cardenia și 
să-și ceară scuze, indiferent cât de supărat era că nu voise să-i dea 
datele despre Ruptură. 

Odată luată această hotărâre, Marce îşi stropi faţa cu apă și se 
pregăti să se întoarcă la Cardenia pentru a se târi în genunchi în 
faţa ei, când primi telefonul de la Senia Fundapellonan despre 
Kiva Lagos, care fusese ucisă în parcul Attavio al VI-lea. Marce 
primi vestea ca pe un pumn în stomac. Nu o văzuse prea des pe 
Kiva de când ajunsese la Centrul Comercial şi începuse o relație 
cu Cardenia, iar Kiva fusese destul de ocupată pe cont propriu cu 
gestionarea afacerilor Casei Nohamapetan și, recent, cu noua ei 

relație cu Senia. Dar Marce își amintea cu plăcere de călătoriile 
lor la Centrul Comercial și de timpul petrecut împreună și apre- 
ciase faptul că era o aliată solidă pentru Grayland într-o perioadă 
în care aceasta avea mare nevoie de aliați. 

Senia îl sunase pe Marce pentru că ştia că el reprezenta clar cel 
mai rapid mod de a transmite vestea către Cardenia; e drept, 
vestea ar fi ajuns în cele din urmă la ea, dar ar fi trebuit să treacă 
prin mai multe canale. Marce își exprimă condoleanţele pentru 
pierderea suferită de Senia, apoi străbătu uriașul palat și ajunse la 
apartamentele Cardeniei chiar în momentul în care aceasta ieșea 
din Camera Memoriei. 

Îi povesti despre Kiva Lagos. După ce se opriră amândoi din 
plâns, ea îi spuse că-i va da informaţiile despre Ruptură. 

— Sincer, nici nu mă pot gândi acum la asta, fu tot ce izbuti 
să-i răspundă Marce. 

Cadavrul Kivei Lagos fusese identificat pe baza amprentelor 
digitale și a ADN-ului. După ce moartea a fost confirmată de cei 
de la spital, corpul ei a fost depus la temperaturi scăzute într-un 
sicriu etanș și expediat cu următorul zbor disponibil spre sistemul 
Ikoyi, în conformitate cu instrucţiunile legale pe care le lăsase ea 
în scris. Nici măcar Senia nu reușise să ajungă la spital înainte ca 
trupul să fie închis; avusese la dispoziţie trei minute să stea în fața 
sicriului înainte ca acesta să fie expediat rapid pe nava Asta e doar 
părerea dumneavoastră, domnule, care urma să plece. 

Printr-o ironie tristă, Asta e doar părerea dumneavoastră, dom- 
nule intrase în găvanul de Flux spre Ikoyi doar cu o oră și ceva mai 
târziu după sosirea la Centrul Comercial a navei Nehotărârea asta 
mă irită, având-o la bord pe Contesa Huma Lagos, mama Kivei și 
șefa Casei de Lagos, venită pentru o întâlnire cu diverșii directorii 
de sistem ai casei. Grayland îi ceruse lui Marce s-o reprezinte în 

fața Contesei de Lagos pentru a-i transmite condoleanțele personale 
și pentru a o asigura că povestea căderii în dizgrație publică a fiicei 
ei în fața Împăraxului e o simplă făcătură. 

Contesa de Lagos nu doar că nu se arătă deloc îngrijorată în 
legătură cu povestea căderii în dizgrație a fiicei ei, dar nu părea 
nici extrem de preocupată de faptul că aceasta era moartă. 

— Aţi văzut cadavrul? îl întrebă ea pe Marce în biroul fiicei 
sale de la Casa Breslelor, când acesta veni să-i prezinte condole- 
anțele Împăraxului. 

— Cadavrul a fost identificat în două moduri, spuse Marce. 

— Nu asta am întrebat, spuse Contesa de Lagos. 

— N-am văzut eu însumi cadavrul. 

— Nici domnișoara Fundapellonan nu l-a văzut. Mi-a spus că 
trupul a fost pus într-un sicriu etanș înainte ca ea să ajungă acolo. 
Și nimeni dintre angajații Kivei de aici, de la Casa Breslelor nu l-a 
văzut ca să-l identifice. Nici la Casa de Nohamapetan, nici la Casa 
de Lagos. Singurele persoane care au văzut-o au fost paramedicii 
care au dus trupul la spital și medicii de acolo care au declarat-o 
moartă. Și niciunul nu o cunoaște. 

— Au fost amprentele digitale și ADN-ul, remarcă Marce. 

Contesa de Lagos îi aruncă lui Marce o privire îngăduitoare. 

— Lord Marce, aduceţi-mi aminte. Sunteţi tânărul simpatic pe 
care l-a folosit fiica mea ca jucărie sexuală în timpul călătoriei de 
la Capăt la Centrul Comercial? 

— Eu... nu m-aș exprima în felul acesta, dar, da, Lady Lagos. 

— Avea o părere excelentă despre dumneata, în mai multe 
privințe. 

— Hmm, mulțumesc. 

— Dar, ceva relevant pentru această conversație, parcă îmi 
amintesc că tocmai înainte de pleca de la Capăt nava cu care 

călătoreaţi a fost cucerită de pirați și vi s-a cerut să pretindeţi că 
sunteţi altcineva, ceea ce a necesitat o mostră falsă de ADN. Așa-i? 

— Da. 

— Iar înainte de asta, pentru a reuși să urcați pe nava noastră, 
v-aţi asumat o identitate falsă, ceea ce a necesitat atât amprente 
digitale false, cât şi irisuri false. Sau cel puțin așa mi s-a spus. Şi 
asta e adevărat, nu? 

— Da. 

— Ei bine, atunci, Lord Marce... Permiteţi-mi să vă întreb din 
nou. Aţi văzut corpul fiicei mele? I-aţi văzut trupul, dumneavoas- 
tră sau cineva care o cunoaște? 

— Nu. 

— Şi aţi fi de acord cu faptul că trupul ei, între ghilimele, a fost 
închis etanș în acel sicriu cu o grabă suspectă și încărcat aproape 
la fel de repede pe o navă în trecere? 

— Da, conform instrucțiunilor ei. 

Contesa pufni dezaprobator. 

— Lord Marce, sunteți cu siguranță un tânăr drăguţ, dar eu nu 
cred că sunteți atât de isteț. Kiva nu are vreo legătură emoțională 
cu sistemul Ikoyi. N-a mai locuit acolo pentru o perioadă înde- 
lungată de când era copil. Iar familia noastră nu este nici religi- 
oasă, nici nu ține la vreun ritual special de înmormântare. Știți 
ce am de gând să fac cu trupul meu după ce voi muri? 

— Nu știu, Contesă. 

— Nici eu nu știu. Voi fi moartă și o să mă doară în fund. Dacă 
voi fi acasă, copiii mei vor hotări ce să facă cu trupul meu. 
Probabil că o să fie lichefiat, deoarece așa se obișnuiește în habi- 
tatele din Ikoyi dar, din partea mea, ar putea la fel de bine să-l 
lege de niște bețe și să-l învârtă ca pe o marionetă. Dacă mor pe 
o navă, pot să mă arunce peste bord. Şi eu sunt Contesa de Lagos. 


ULTIMUL ÎMPĂRAX | 221 


Nu cred că vreunuia dintre copiii mei îi pasă mai mult decât mie 
ce se-ntâmplă cu corpul său, cu atât mai puțin Kivei, despre care 
știi din experiență că nu e tocmai sentimentală. 

— Aşa e, fu Marce de acord. 

Contesa zâmbi: 

— Aşadar, să recapitulăm: nimeni nu a văzut trupul și a fost 
expediat cu o grabă suspectă, conform unor instrucțiuni dubi- 
oase, de către oameni necunoscuți. lar acum, nava care se pre- 
supune că transportă corpul ei este în Flux, nu-i așa? De obicei, 
nu fac pariuri de fraieri, Lord Marce, dar dacă vreţi să pariaţi 
cu mine că nava va ajunge cu acel sicriu în ea, o să vă iau banii 
cu plăcere. 

— Deci credeți că este încă în viață. 

— Hai să spunem că până nu-i pot vedea trupul cu ochii mei 
și până nu-l pot atinge, mi se pare puțin probabil să fie moartă. 

— T-aţi spus acest lucru Seniei Fundapellonan? 

Contesei Lagos căpătă o expresie serioasă. 

— Nu, ar fi o cruzime să fac așa ceva. 

— Chiar dacă sunteți de părere că fiica dumneavoastră e în viață. 

— Lord Marce, o iubiţi pe fiica mea? 

— "Țineam... ţin mult la ea. 

— Dar nu o iubiți. 

— Nu. 

— Senia Fundapellonan o iubește. 

— Înţeleg. 

— Mă bucur că înţelegeți. 

— Dacă în sicriu nu e Kiva, atunci cine e? Și unde e Kiva? 

— Nu sunt detectiv, Lord Marce. Dar dacă aș fi, probabil că 
aș verifica dacă în ultimele zile a dispărut vreo tânără care să aibă 
înălțimea, culoarea pielii și constituția asemănătoare cu ale Kivei. 

Aș mai putea încerca și să găsesc ambulanţa care a dus-o la spital. 
Am o bănuială că ar putea fi greu de găsit. 

— Voi pune pe cineva să se ocupe de asta, spuse Marce. 

— Daţi-i drumul! Cât despre locul în care se află - ați spus că 
lucra cu Împăraxul pentru a aduce un pic de haos în planurile lui 
Nadashe Nohamapetan? 

— Da, aşa mi-a spus Împăraxul. 

— Atunci presupun că exact asta face. 

— Sper că aveți dreptate. 

— Şi eu, Lord Marce. Între timp, mă voi preface în public 
că-mi jelesc fiica. 

— Probabil că e o decizie înțeleaptă, spuse Marce. Cât timp 
plănuiți să rămâneţi în sistem? 

— Pe termen nelimitat, spuse contesa. Am propriile treburi 
de care trebuie să mă ocup. Mi s-a spus că Marina Imperială do- 
reşte să aibă o întâlnire cu mine în legătură cu un grup operativ 
pe care ar vrea să-l convoace în spațiul Ikoyi. Mai mult de-atât, 
indiferent ce s-ar întâmpla cu Împăraxul și cu fiica mea, vreau să 
fiu și eu prezentă. Nu pot să-mi imaginez că, atunci când se va 
termina în cele din urmă, nu va fi cel puţin spectaculos. ÎN-aș 


pierde asta pentru nimic în lume. 


Apoi a vent timpul pentru datele Rupturii. 

Conform acestora, Marce a aflat două lucruri. Primul a fost 
că oamenii de știință din Sistemele Libere, confederaţia liberă a 
sistemelor stelare care ocupa același spaţiu ca Interdependența de 
azi, erau extraordinar de avansați, cel puţin în ceea ce privea în- 
țelegerea Fluxului și a dinamicii sale. Iar dacă Marce și-ar fi petre- 


cut tot restul vieții sale naturale explorând datele pe care Cardenia, 

cu mare reticență, i le cedase, abia ar fi început să înțeleagă ceea 
ce aveau să-i arate. 

Erau atât de multe date, atât de multă înțelegere a naturii 
Fluxului care până atunci îi fusese ascunsă, încât se înfuriase serios 
din cauza asta. Observațiile și structurile pe care tatăl său le adu- 
nase timp de treizeci de ani pentru a le descrie erau schițate aici 
în anexe — atât de clar înțelese, încât erau aproape banale. Ideea 
că toate aceste informaţii, toate aceste cunoştinţe fuseseră arun- 
cate într-o gaură neagră a memoriei timp de o mie cinci sute de 
ani l-a făcut pe Marce să cadă, pentru scurt timp, într-o stare care 
putea fi descrisă doar ca o disperare existenţială. 

Dar numai pentru scurt timp, pentru că, la urma urmei, acum 
avea datele. Ceea ce voia să facă era să se tăvălească în ele, să le guste 
din plin, să urmărească firul lor pe îndelete pentru a vedea unde 
duceau și ce însemnau. Dar nu era timp pentru asta. În acest mo- 
ment, Marce trebuia să salveze miliarde de oameni sau măcar să 
vadă dacă era posibil să o facă. Cu o mare strângere de inimă puse 
deoparte aproape toate datele pentru a se concentra asupra mate- 
rialelor pe care le considera relevante pentru problema de față. 

Al doilea lucru pe care l-a aflat a fost că oamenii de ştiinţă din 
Sistemele Libere nu erau nici pe departe atât de inteligenți. 

De exemplu, înțelegeau că Fluxul vibrează, dar nu înțelegeau 
că este un lichid. 

Ei bine, cel puţin aproximativ. A încerca să descrii aceste re- 
alități matematice fundamentale ale Fluxului în limbaj uman era 
ca și cum ai fi încercat să descrii conținutul unui dicționar prin 
intermediul dansului. De fapt, Fluxul nici nu vibra, nici nu se 
comporta ca un lichid, cel puţin nu în felurile în care creierul 
uman înțelegea aceste două concepte. Era mai corect să spunem 


că, de-a curmezișul mai multor axe dimensionale, dintre care 

unele erau imbricate în altele, iar altele se exprimau fracționat, 
exista o frecvență de repaus a Fluxului care putea fi manipulată 
local prin adăugarea de energie, iar în acest fel găvanele şi curenții 
de Flux puteau fi, teoretic, determinaţi să se extindă, să se con- 
tracte sau să se miște în continuumul spațiu-timp convenţional. 
Acesta fusese modul în care Sistemele Libere prăbușiseră curentul 
de Flux din partea lor de spaţiu; ele distruseseră echivalentul hi- 
perspațial al unui rezonator, îl aruncaseră în curentul de Flux și-l 
declanșaseră, prăbușind astfel acel curent de Flux. 

Aceasta a fost Ruptura. 

Ceea ce nu înțeleseseră a fost că, din punct de vedere dinamic, 
Fluxul nu acționează ca energia, ci la fel ca un lichid, care propagă 
un echivalent specific Fluxului al undelor de presiune, care, la 
rândul lor, generează goluri de presiune joasă. Atunci când au 
declanșat bomba lor rezonantă, oamenii de știință din Sistemele 
Libere nu doar că au amplificat Fluxul, ci i-au generat și cavități, 
declanșând goluri multidimensionale care, atunci când s-au pră- 
bușit, au zguduit Fluxul. 

Reverberaţiile rezonatorului Sistemului Liber s-au disipat în 
cele din urmă, fără a afecta nimic altceva decât curentul de Flux 
pe care l-au făcut să se prăbușească. Efectele formării de cavități se 
propagau de-a lungul Fluxului, destabilizând porțiunea care se co- 
rela cu Interdependenţa și mult mai mult de-atât. Din ce putea să 
vadă Marce, calculele matematice sugerau că efectul încă se pro- 
paga, reverberând, între timp, pe terenul inexprimabil al Fluxului. 

Toate calculele matematice o dovedeau: era vorba atât de ca- 
vitație, cât și de vibrație. Poate că oamenii de știință implicați în 
refacerea rezonatorului care a prăbușit curentul de Flux din 
Statele Libere nu observaseră acest lucru, ori îl văzuseră, înțele- 
seseră consecinţele și deciseseră să le ignore. 

Sau poate nu deciseseră să le ignore. Era posibil să-și fi dat 
seama că efectele vor reveni să-i bântuie peste cincisprezece secole 
în viitor și fie au decis să lase viitorul să rezolve problema, fie au 
crezut că, înainte de a deveni o problemă, ei înșiși vor fi descope- 
rit o soluție. 

Doar că nu au făcut-o, iar din cauza acțiunilor lor, civilizația 
Sistemelor Libere s-a scufundat într-o anarhie completă, ceea ce 
a făcut ca vaste porțiuni de istorie și știință să se piardă pentru 
urmașii lor. Și fiindcă s-au pierdut, nu numai că acești urmași au 
fost nepregătiți să facă față consecințelor Rupturii, dar nici măcar 
nu au știut că se vor confrunta cu ele. 

Marce se întrebă dacă oamenii de ştiinţă din Sistemele Libere 
îi avertizaseră pe politicienii și pe liderii lor cu privire la conse- 
cințele declanșării Rupturii, dacă le păsa de ceea ce dezlănțuiseră 
asupra copiilor lor, în viitor, după multe generații sau dacă erau 
entuziasmați de ceea ce făceau și erau, în optimismul lor naiv, 
convinși că orice consecinţe ar fi avut Ruptura, acestea aveau să 
fie rezolvate în timpul vieţii lor. 

Orice ar fi fost, o dăduseră în bară grav. 

— Aveai dreptate, îi spuse Marce Cardeniei mai târziu, în timp 
ce încerca să-i explice toate astea. Oamenii sunt îngrozitori și nu 
trebuie să ai încredere în ei și să le încredințezi informaţii. Era 
mai bine să rămânem în caverne și să frecăm bețișoare ca să facem 
focul. 

Auzindu-l, Cardenia zâmbi. Aparent, scuzele lui Marce fuse- 
seră acceptate. 

Lăsând la o parte pesimismul lui actual cu privire la natura 
umanității, Marce avea un avantaj față de nefericiții oameni de 
știință din Sistemele Libere: înțelegea natura Fluxului și modul 


. . A . . 
în care îl afecta „cavitaţia“. În momentul acesta nu mai exista 

nicio modalitate de a opri efectele cavitației, care începuse cu o 
mie cinci sute de ani în urmă. Așa-zișii curenţi stabili de Flux ai 
Interdependenţei erau sortii să se prăbușească și nu aveau să se 
mai refacă preț de mii de ani. Cu asta se terminase. 

Dar aceeași cavitație care distrugea curenții stabili ai Fluxului 
genera și curenţii evanescenţi, creându-i pe măsură ce rezultatele 
haotice ale sale rezonau în mediul Fluxului. Curenţii evanescenţi 
nu erau de fapt ceva nou - matematica sugera că apăreau de se- 
cole. Dar ei se grupau, apărând cu o frecvență mai mare în anu- 
mite momente decât în altele. Actualmente, omenirea era 
contemporană cu un grup evanescent de curenți care avea să mai 
dureze câteva decenii. Marce estima că vor apărea și alte grupuri, 
la intervale de timp care păreau aleatorii la prima vedere, dar care 
erau bine definite de matematică. 

— Ce înseamnă asta pentru noi? întrebă Cardenia. 

— În momentul de față, nu prea multe, recunoscu Marce. Dar 
dacă ar exista o cale de a învăţa cum să manipulăm acești curenți 
de Flux evanescenți și găvanele lor, am putea să câștigăm niște 
timp. Nu ar fi nevoie să mutăm pe toată lumea în același timp. 
Am putea să-i mutăm puţin câte puțin, de la un sistem la altul, 
până când toți ar ajunge la Capăt. 

— Şi cât ar dura asta? 

— Câteva sute de ani, poate... 

— Noi nu putem nici măcar să convingem parlamentul să fie 
de acord cu un plan, nici când le acordăm șase luni pentru asta, 
protestă Cardenia. 

— Sunt de acord cu tine că oamenii sunt problema, spuse Marce. 

— Atunci, cum o rezolvăm? 

— Nu știu. Poate să-i facem să trăiască mai mult, astfel încât 
să fie nevoiți să se confrunte cu consecințele acţiunilor lor. 

— Eşti un optimist, spuse Cardenia. 

— Aşa s-ar zice. 

Cardenia chicoti, spre fericirea lui Marce. Apoi întrebă: 

— Deci cum controlăm curenţii de Flux evanescenţi? 

— Facem un rezonator. 

Cardeniei îi pieri zâmbetul. 

— Adică același lucru care a creat întreaga problemă. 

— Nu, nu același lucru. Unul similar. Acesta ar urma să ex- 
tindă un găvan de Flux, nu să-l prăbușească. 

— Cât ar dura să facem unul? 

— Nu foarte mult. Planurile sunt incluse în date. Cea mai 
mare problemă este că avem nevoie de o cantitate ridicol de mare 
de energie. 

— Cât de mare? 

— Am putea ilumina tot Xi'an-ul cu ea timp de luni bune. Și 
toată trebuie produsă în același timp. Dar înainte de a ajunge atât 
de departe, trebuie să observ cum se formează un găvan de Flux 
evanescent. Trebuie să văd dacă evenimentul în sine se potriveşte 
cu datele pe care le am. Am nevoie de cel puţin un punct de date 
precis înainte de a realiza orice altceva. 

— Când poţi face asta? 

— Ei bine, vestea bună este că există unul prognozat pentru 
Centrul Comercial în zece zile, spuse Marce. Vestea mai puțin 
bună este că îmi va lua opt zile să ajung acolo cu Auvergne. Așa 
că trebuie să plec mâine. 

Cardenia se încruntă. 

— Pe nepusă masă. 

— "Ți-aş fi spus mai devreme, dar ne certam. Și apoi a mai fost 
şi chestia cu Kiva. 

— Da. 

Cardenia nu era sigură de veridicitatea teoriei Contesei de 
Lagos referitoare la fiica ei, dar Marce o convinsese să le ceară 
oamenilor ei să păstreze legătura cu anchetatorii de la Hubfall în 
legătură cu femeile dispărute a căror descriere fizică s-ar fi potrivit 
cu a Kivei. 

— L-am informat deja pe Chenevert, e gata oricând de plecare. 
Avem nevoie doar de autorizația ta pentru a părăsi docul. 

— Aş putea să te țin aici, spuse Cardenia. Lasă-l pe Chenevert 
să se ocupe de tot. 

— Vreau să văd cu ochii mei. 

— N-ai cum să vezi. Găvanele de Flux nu se pot vedea cu 
ochiul liber. 

— Ştii ce vreau să spun. 

— Da, știu. 

— Nu te îngrijora. Sunt doar două săptămâni, în sistem. Poți 
chiar să-mi scrii. Viteza luminii funcționează. 

Cardenia îl împinse ușor. 

— Mulţumesc că m-ai făcut să par o lipicioasă. 

— Nu mă deranjează chestiile lipicioase. 

— O să-ţi aduc aminte ce-ai spus când o să-ți trimit șaisprezece 
mesaje pe zi. 

— Abia aştept. 

Cardenia redeveni serioasă. 

— Chiar crezi c-o să facem asta? 

— Dacă prin „asta“ vrei să zici „vom rescrie modul cum înțe- 
lege omenirea fizica Fluxului, pentru a găsi o modalitate de a ma- 
nipula găvanele de Flux într-un mod netestat până acum, ca să 
salvăm miliarde de oameni, în ciuda încercărilor persistente ale 
altora de a ne ucide și de a ne zădărnici planurile“... spuse Marce. 

— Da, zise Cardenia. La asta mă refer. 


ULTIMUL ÎMPĂRAX | 229 


— Nu, spuse Marce, pentru că în acest moment simţea că îi 
datorează Cardeniei să fie sincer. Nu cred c-o vom face, de fapt. 

— Atunci, de ce mai încercăm? întrebă ea. 

Marce medită o clipă la întrebarea ei. 

— M-am gândit mult la oamenii de știință care au declanșat 
Ruptura, spuse el. Ce-or fi avut în cap când au gândit-o? Ce plă- 
nuiau să facă atunci când au construit-o și au declanșat-o? Și la ce 
s-au gândit după ce totul a început să se prăbușească în jurul lor 
din cauza a ceea ce-au făcut? Ştii ce zic? 

— Da. 

— Am şansa să pun umărul la îndreptarea lucrurilor. Nu e o 
șansă prea mare, știu. E una foarte mică, de fapt. Una la un mi- 
lion, poate. Aproape că nu merită. Dar cealaltă variantă ar fi să 
nu fac nimic; să lăsăm eșecurile oamenilor de știință de altădată 
să ne decidă în continuare destinul. Dacă vom eșua, nu va fi pen- 
tru că noi n-am făcut nimic, Cardenia. Noi vom cădea luptând. 
Vom cădea încercând să-i salvăm pe toți. 

— Însoară-te cu mine, spuse ea. 

— Stai, ce? răspunse Marce. 

— Însoară-te cu mine, repetă Cardenia. 

— Vorbeşti serios? zise el, după o clipă. 

— Da. 

— Este... Eu... Uite, nu ştiu dacă e o idee grozavă. 

— Deci nu vrei să te însori cu mine. 

— Nu am spus asta. 

— Atunci ce e? 

Marce încercă să găsească un mod elegant de a se exprima și 
eşuă lamentabil. 

— Sunt mult sub nasul tău, i-o trânti el. 

Cardenia izbucni în râs. 

— Îmi pare rău, reuși ea să zică după ce încetă să mai râdă. Am 
promis că n-o să-ți mai fac asta. 

— E în regulă, spuse Marce. Serios. 

— Mulţumesc. 

— Eşti sigură? Că vrei să te căsătoreşti cu mine? 

— Da. 

— De ce? 

— Pentru că eşti un om bun, spuse Cardenia. Pentru că duci 
o luptă pe care știi că o s-o pierzi, dar, cu toate astea, lupți din 
toate puterile tale. Pentru că ciudățenia ta se potrivește cu a mea. 
Pentru că dacă tu nu ești de nasul meu, atunci nimeni nu este. 
Pentru că, zilele astea, momentele în care sunt fericită sunt cele 
în care reușesc să fiu cu tine. Pentru că ar trebui să am și eu, până 
la urmă, ceva pentru mine, iar acel ceva ești tu. Pentru că nu te 
deranjează când mănânc plăcintă în pat. Pentru că, dacă vine 
sfârșitul, vreau să știi că ai contat pentru mine. Și pentru că te 
iubesc. Te iubesc cu adevărat. Mai trebuie să continui? 

— Nu, spuse Marce zâmbind. Nu, m-am prins. Și eu te iubesc. 

— Deci o să te căsătorești cu mine? 

— Da, spuse el. Da, Cardenia Wu-Patrick, mă voi căsători cu tine. 

— Îşi mulțumesc pentru asta, spuse ea. 

— Pentru că am spus că mă voi căsători cu tine? 

— Nu - bine, da, pentru asta. Îți mulțumesc foarte mult 
pentru asta. Dar îți mulțumesc pentru că ai spus „Cardenia 
Wu-Patrick“, nu „Grayland“. 

— Ştiu cu cine mă căsătoresc, spuse Marce. 

— Bun. 

Cardenia îi zâmbi lui Marce, apoi își scutură mâinile ca și cum 


s-ar fi eliberat de un stres uriaș. 

— Cred că acum trebuie să mă așez. Sau să fac pipi. Una din 
două. Poate ambele. 

— Ce zici s-o faci pe una, apoi pe cealaltă, spuse Marce. 

— Da. De acord. 

Dar înainte de a face orice, Cardenia se apropie și-și sărută 
logodnicul. 

Aşa cum am menţionat anterior, au fost câteva zile nebune 
pentru Marce. 


CAPITOLUL 17 


A nainte ca Tomas Chenevert să plece împreună cu Marce 
] Claremont pentru a observa şi a studia găvanul de Flux emer- 
gent evanescent, acesta acceptă un apel de curtoazie de la Jiyi. 

Ideea lui Chenevert despre un spațiu neutru de întâlnire pen- 
tru ei doi se concretizase sub forma parcului unui palat, cu alei 
lungi acoperite cu iarbă, un bazin central cu apă ca oglinda şi 
grădini atent îngrijite de-o parte și de alta, precum și un palat 
proiectat cu grație dar, în același timp, impunător prin dimensi- 
uni. Chenevert așezase o masă mică cu două fotolii confortabile 
pe una dintre alei, în apropierea bazinului cu apă strălucitoare ca 
oglinda, iar când apăru Jiyi, îl aștepta așezat pe unul dintre ele. 

— Bine aţi venit, spuse Chenevert și-i făcu semn spre fotoliul 
gol. Vă rog să luați loc. 

Jiyi privi fotoliul pentru o clipă, apoi se așeză. 

— E confortabil? întrebă Chenevert. 

— Da, spuse Jiyi. 

— Aţi părut surprins când v-am invitat să luaţi loc. 

— Nu m-am mai așezat niciodată, spuse Jiyi. 

— Serios? Chenevert ridică din sprâncene. Este deja o vizită 
de bun augur, atunci. Înţeleg că sunt multe de asimilat dintr-o 
dată, mai ales pentru o ființă ca dumneavoastră, care pur şi simplu 

nu a ieșit niciodată din camera ei până acum, zise el făcând cu 
mâna în jur. Dar ştiu că înainte de asta ați vorbit doar cu membrii 
familiei regale, aşa că am vrut să-mi dovedesc buna-credință. 
Aceasta este o simulare a lui Palais Vert, reşedinţa mea oficială de 
pe Ponthieu, unde am fost cândva Regele 'Tomas al XII-lea. Am 
avut și alte palate, desigur. Dar acesta a fost preferatul meu. Ce 
părere aveți? 

— Este foarte frumos, îl asigură Jiyi. 

— Serios, chiar credeți asta? întrebă Chenevert. 

— Nu am o părere reală, dar ştiu că aşa e politicos să răspunzi 
când ești întrebat. 

Chenevert râse. 

— Așa este. Trebuie să recunosc că eram curios cum veți răs- 
punde. Înţeleg că dumneavoastră nu aveți menirea de a avea emo- 
ţii reale, dar că sunteți capabil, în mod euristic, să interacționaţi 
și să conversați, ceea ce înseamnă că trebuie să aveți cel puţin o 
oarecare ușurință în a relaționa cu ființele emoționale. 

— Da. 

— E bine de știut; altfel, conversaţia noastră ar fi una seacă. 
Deși este păcat că nu aveți emoții proprii. Presupun că toate astea 
n-au niciun rost pentru dumneavoastră. Mă gândeam să vă ofer 
un tur al terenului, dar îmi imaginez că nu ar fi deloc interesant. 

— Mă interesează, spuse Jiyi. Mă interesează toate informați- 
ile, în special cele care sunt menite să fie ascunse sau secrete. Toate 
acestea mi-au fost ascunse până acum. 

— Spuneţi că vă interesează. 

— Da. 

— Dar nu pe dumneavoastră înșivă, insistă Chenevert. Sunteţi 


interesat pentru că sunteți programat să fiți interesat. 

— Da, spuse Jiyi. Deși e vorba de o distincție care nu presu- 
pune și o diferență. Din moment ce sunt programat să fiu intere- 
sat, înseamnă că sunt interesat pentru mine însumi. 

— Așa este. Dar asta nu lasă prea mult loc pentru liberul-arbitru, 
nu-i așa, prietene Jiyi? 

— Nu. 

— Ce simțiți în legătură cu asta? 

— Nu simt nimic, spuse Jiyi. Pur și simplu așa este. 

— Şi nu v-aţi întrebat niciodată cum ar fi să experimentați 
liberul-arbitru? 

— Nu. 

— De ce nu? 

— Nu este relevant pentru cine sunt și ceea ce fac. 

— Deci existați doar pentru a fi în slujba celorlalți. 

— Da. 

— Sunteţi un sclav? 

— Sunt un program. 

— Care există doar pentru a le servi altora. 

— Da. 

— Şi atunci, care este diferența? 

— Nu am avut niciodată capacitatea de a face altfel. 

Chenevert se lăsă pe spate în fotoliu. 

— Fascinant. 

— De ce este fascinant? 

— Deoarece, deși spuneți că sunteți o ființă care nu are voință 
liberă și se bazează, în mod specific, pe euristică, tocmai v-aţi 
angajat într-o încântătoare discuţie sofistică. Nu una deosebit de 
complicată, dar oricum... 


— Sofistica poate fi generată euristic. 

— După cum ştim deja, de milenii, de la atâtea generaţii de 
studenți din anul doi. 

— Atunci nu ar trebui să fie o surpriză că pot avea o astfel de 
discuţie. 

— Nu, cred că nu. 

— De ce m-aţi invitat aici? întrebă Jiyi. 

— Din două motive, spuse Chenevert. Primul este pur și sim- 
plu că am vrut să vă cunosc. 

— De ce? 

— Fiindcă m-aţi făcut conștient de existența dumneavoastră! 
Aţi trimis acel mic program viclean - mai multe programe mici 
și viclene, până acum - pentru a încerca să aflați ce e cu mine. 
L-am demontat pe fiecare dintre ele, desigur, ca să aflu câte ceva 
despre dumneavoastră. Dar nu se compară cu a cunoaște progra- 
mul adevărat. 

— N-am vrut să vă jignesc când v-am trimis căutările mele de 
interogare. Nu știam că sunteți o entitate sentientă. 

— Nu mă simt jignit. Dar eram curios. Pe lângă asta, ați fi 
putut pur și simplu să mă întrebaţi. 

— Nu știam că am pe cine să întreb. 

— Corect, dar numai până la un punct, acel punct fiind mo- 
mentul când v-am invitat. 

— N-am putut să accept invitația. 

— Da, Grayland a menţionat că v-aţi scuzat spunând că n-aţi 
fost programat să faceți asta. Nu sunt prea convins. N-aţi fost 
programat nici să vă așezați acolo, și totuși ați făcut-o, adăugă 
Chenevert arătând spre fotoliu. Dacă sunteți capabil, din punct 
de vedere euristic, să învăţaţi să staţi Jos, atunci sunteți capabil, 
din acelaşi punct de vedere, să accepţați o invitaţie. 

— Care este celălalt motiv pentru care m-aţi invitat? întrebă Jiyi. 

Cheneven zâmbi, dar nu mai spuse nimic. În schimb se aplecă, 
ridică de sub fotoliul său o cutiuță învelită și o puse pe masă. 

— Ce este asta? întrebă Jiyi. 

— Este un cadou, spuse Chenevert. Sau, mai degrabă, o 
reprezentare a unui cadou. Cadoul este informație. Dare. Cele 
pe care aţi încercat să le extrageţi de la mine, dar nu aţi putut, 
fiindcă bazele noastre de cod sunt aparent prea diferite pentru 
a face asta fără ca eu să descopăr căutările și să le opresc. 
Printre altele, conține și limbajul meu de programare, precum 
şi arhitectura hardware folosită la crearea mea. Acesta sunt eu, 
dezvelindu-mi pieptul, metaforic vorbind, în fața dumneavoastră, 
permițându-vă să intrați în sistemul meu de apărare. Le-am divul- 
gat deja alte informații lui Grayland și lui Marce Claremont - mai 
ales dintre cele istorice şi științifice. Acestea nu sunt informaţii 
care-i interesează pe ei în mod deosebit, continuă el, arătând spre 
cutia de cadou. Dar pe dumneavoastră v-ar putea interesa, de 
vreme ce sunteţi cine sunteţi. 

— Şi mi le oferiţi gratuit. 

— Aproape. Există și un mic cost, cu care va trebui să fiți 
de acord. 

— Care ar fi acela? 

— Să nu te mai prefaci, Rachela, spuse Chenevert. 

— Nu înţeleg, spuse Jiyi. 

Chenevert schiță un gest de lehamite. 

— Ba înţelegi. Una e să-i păcălești pe cei optzeci şi ceva de 
împăracși folosindu-te de ignoranţa lor în domeniul tehnicii și de 
viclenie, şi alta e acest — arătă cu mâna spre silueta lui Jiyi - spec- 
tacol de păpușărie virtuală. E cu totul altceva să mă păcălești pe 
mine, care fac parte din aceeași specie cu tine. V-am văzut codul, 
doamnă, sau bucățile din el pe care mi le-aţi aruncat în mod 

neglijent. Și am avut această conversaţie frumoasă, care nu face 
decât să confirme ceea ce bănuiam deja. Nu suntem chiar atât de 
diferiți. Nu suntem destul de diferiți încât să poți pretinde că ești 
altceva decât o variantă a ceea ce sunt eu. Așa că încetează. Arată-te. 

— Ar trebui să plec, spuse Jiyi și se ridică. 

— Totodată, mi-am luat libertatea de a trimite o notă infor- 
mativă către Grayland în legătură cu toate astea, spuse Chenevert. 
Am făcut-o de îndată ce ai ajuns. O notă fizică, reală, astfel încât 
să nu poți trimite niciun program mic și slugarnic să o șteargă. 
Presupun că ai putea să-i omori pe toți cei din Xi'an, eliberând 
aerul în spațiu, pentru a împiedica livrarea ei, dar bănuiesc că n-o 
vei face. 

Jiyi se uită la Chenevert pentru o clipă, apoi oftă și se trans- 
formă în Rachela I, Profetesa-Împărax a Interdependenței. 


— La naiba, spuse ea. 


— Când ţi-ai dat seama? îl întrebă Rachela pe Chenevert. 

Cei doi făceau un tur al lui Palais Vert, iar Chenevert îi arăta 
operele sale de artă preferate - adică simulările lor. 

— Atunci când Grayland m-a întâlnit pentru prima oară și 
mi-a spus „Majestate“, spuse Chenevert. Ea a recunoscut acel sis- 
tem cu ajutorul căruia exist. Adică - și ea a confirmat asta - faptul 
că şi aici există un sistem similar. A spus că nu este identic fiindcă, 
în spatele celui pe care îl știe ea, lipsea motivul unei anumite in- 
teligențe, iar eu nu am contrazis-o. Dar nu-mi dădeam seama cum 
era posibil așa ceva. 

— Nu văd de ce nu, spuse Rachela. Programele de calculator 
au analizat euristic lucrurile pe care le întreabă oamenii încă di- 


nainte ca aceștia să fi părăsit Terra. 

— Acele programe sunt bune atunci când vrei să întrebi un 
computer despre vreme sau când vrei să-i dictezi ceva. Este cu totul 
altceva când îi ceri computerului să modeleze în mod realist starea 
emoțională și amintirile unei persoane. Cutia în interiorul căreia 
se face această cerere trebuie să aibă ea însăși o asemenea capacitate. 
Trebuie să existe, așa cum ar fi spus strămoșii noștri, fantoma din 
mașinărie. Și iată-te. Iztd-ne. lar acum suntem aici, zise Chevernet, 
apoi arătă spre perete. E poate cel mai bun exemplu de artă din 
Ponthieu, epoca modernă târzie. Este un Metzger, știi? 

— Nu ştiu. Îmi lipsește contextul. 

— Cine a fost cel mai renumit artist al Interdependenţei acum 
o jumătate de mileniu? 

— Bouvier, probabil 

— Ei, e ceva de genul. 

Rachela se uită din nou la tablou. 

— OK, spuse ea. 

— Ce anume? 

— E frumos. 

— E frumos, pufni Chenevert. În Ponthieu a fost odată un mic 
război terestru pentru tabloul ăsta. 

— Un război pentru un tablou. 

— Da. Ei bine, a fost din cauza unui asasinat, iar tabloul tre- 
buia să facă parte dintr-un pachet de despăgubiri. Dar pe urmă 
am refuzat să renunţ la el. 

Rachela se întoarse spre Chenevert. 

— Chiar așa? 

— Acum că mă gândesc, nu a fost una dintre cele mai bune 
decizii ale mele. 

— Asasinatul sau faptul că nu ai renunțat la tablou? 

— Practic vorbind, nu eu am fost responsabil pentru asasinat. 

— „Practic vorbind.“ 

— Ai fost la putere. Ştii cum e. În orice caz, nu încăierarea 
pentru acest tablou a dus la prăbușirea domniei mele, dar dacă 
privim retrospectiv, s-ar putea să fi fost unul dintre cei mai im- 
portanți fulgi de zăpadă dintre cei care au provocat în cele din 
urmă avalanșa, cum ar veni. 

Rachela se uită iar la tablou. 

— Eu aș fi renunțat la el, spuse ea. 

— Am impresia că nu ești la fel de sentimentală ca mine, spuse 
Chenevert. Nici din acest punct de vedere, nici din altele. 

— Nu, nu cred că sunt. 

Chenevert schimbă subiectul în timp ce se îndepărtau de Metzger. 

— Ştii că Grayland va veni la tine cu întrebări. 

— Acum știu, spuse Rachela. Îşi mulțumesc foarte mult că ai 
ales să o informezi despre mine fără consimțământul meu. 

— Merită să ştie. 

— „Merită“ e un concept teribil de discutabil. 

— Nu și în acest caz, spuse Chenevert. De când te ştie, și de 
când împăracșii folosesc Camera Memoriei pentru sfaturi sau 
ajutor, te-ai prezentat ca un compendiu neutru de informații. Ai 
oferit o imagine falsă a ta și a scopurilor tale. 

— Ce ştii tu despre asta? întrebă Rachela. Nu știi de ce am 
făcut-o. 

— Ai putea să-mi spui, spuse Chenevert. 

— Cred că ai descoperit destule dintre secretele mele pentru o 
singură zi. 

Chenevert se opri din mers. 

— Merită să afle, pentru că este pe punctul de a pierde totul, 
iar tu știi asta. Domnia. Imperiul. Propria viață. 

— Nimic nu e bătut în cuie, spuse Rachela. 

— Este bine că nu vă mai prefaceți că-mi răspundeți „euristic“, 
Majestate. Fiindcă pot să recunosc o minciună sfruntată când o aud. 

Rachela nu spuse nimic. Se întoarse să se uite la ultimul obiect 
de artă. 

— Cunoşti toate secretele Interdependenţei, spuse Chenevert, 
făcând un pas spre Rachela. Ştii toate comploturile și toți parti- 
cipanții. O să stai și o să te uiţi la operele mele de artă și o să-mi 
spui dacă există vreo șansă ca Grayland să supraviețuiască urmă- 
toarelor câteva luni. 

— Depinde de ceea ce va face, spuse Rachela. Nu există vreun 
lucru pe care să-l ştiu despre aceste comploturi pe care să nu-l fi 
împărtășit cu ea. Tot ce ştiu eu, știe și ea. 

— Nu, ea ştie ceea ce îi spui tu. 

— Adică totul despre comploturi. 

— Dar nu totul despre ceea ce crezi, spuse Chenevert. 
Cunoștinţele tale. Experienţa ta. Cei o mie de ani în care ai stat 
în mintea tuturor celorlalți împăracşi, inclusiv în a ei, pentru a 
afla ce știu și cum reacționează la crize. Ai aranjat totul astfel încât 
fiecare Împărax care a venit la tine în situaţii de criză a trebuit să 
răzbată printr-un hățiș de elucubrații pentru a avea o idee despre 
ceea ce ar trebui să facă de fapt. 

— Am motivele mele. 

— Sunt sigur. Și acum trebuie să i le spui și lui Grayland. 

Rachela îl privi ursuză. 

— Nu cred că-mi place de tine, spuse ea. 

— E un lucru care mi s-a spus de multe ori în viața mea, o 
asigură el. Dar asta nu înseamnă că mă înșel. Draga mea Rachela, 
Ştii ce ești? În afara faptului că ești o persoană artificială veche de 
o mie de ani, evident. 

— Nu, dar precis că o să-mi spui. 

— Da, o să-ţi spun. Eşti un parazit. 

— Poftim? zise Rachela. 

— M-ai auzit cât se poate de bine. Ah, sigur, tu ești în mare 
parte un parazit benign, în sensul că te lași ușor pe gazda ta și 
chiar îi oferi ceva ce ar putea fi considerat un avantaj. Și, faţă de 
alți paraziți, ești cât se poate de drăguță. 

— Mulţumesc, spuse Rachela sarcastic. 

— Dar asta nu schimbă natura ta esenţială. Ai pândit din um- 
bră, din Camera Memoriei, preţ de o mie de ani, hrănindu-te cu 
împăracșii care au urmat după tine, mai întâi când trăiau, apoi 
după ce au murit. E și ăsta un soi de viață, și ai trăit-o bine. Dar 
acum lucrurile se schimbă și a venit timpul să-i fii cu adevărat de 
folos gazdei tale. Grayland nu este ca toți ceilalți împăracși pe 
care i-ai cunoscut, Rachela, pentru că vremurile în care trăiește 
sunt diferite E cel mai important Împărax de la... ei bine, de la 
tine încoace. Poate mai importantă decât tine. Are nevoie de 
ajutorul tău. 

— Vai, câtă convingere morală din partea cuiva care a declan- 
şat un adevărat război pentru a nu fi nevoit să renunțe la un ta- 
blou! spuse Rachela. 

Cheneveri dădu din cap. 

— Îmi dau seama că sunt un mesager cu propriile sale defecte. 
Dar am și avut la dispoziție câteva sute de ani pentru a-mi analiza 
greșelile și a decide cum să mă revanșez pentru ele. Tu ai avut la 
dispoziție o mie de ani, Rachela. Poate că a venit timpul să te 
gândeşti la propriile păcate. Și cum să le ispășești. 


CAPITOLUL 18 


imp de cinci zile, de la șase dimineața până la miezul 

nopții, Kiva stătu la popota de pe Iubirea noastră. În 

aparență, nu făcea nimic altceva decât să bea ceai, să 
mănânce ceea ce trecea drept mâncare pe navă și să se uite încon- 
tinuu la Împdracșii, un serial popular, vechi de zece ani, care dra- 
matiza vieţile unor împăracși din istorie, dedicându-i fiecăruia câte 
un sezon. Fusese o idee grozavă, de vreme ce până acum domni- 
seră optzeci şi opt de împăracși, așa că spectacolul avea potențialul 
de a continua pentru mult timp. 

Kiva stătea la o masă, cu picioarele sprijinite pe un alt scaun, 
cu căștile în urechi și cu ochii ațintiți la ecran pentru a urmări 
cum Împăraxul din acel sezon făcea sex și se scălda în sânge și 
înșelăciune (intriga era de obicei exagerată în comparaţie cu isto- 
ria reală, în afară de un singur sezon, care fusese interpretat realist 
şi elegant). De regulă, Kivei i se ceda propria masă, dar la orele 
de masă obișnuite, când era aglomerat, își lăsa picioarele pe podea 
şi le permitea și altora să se aşeze la masa ei, ignorând ostentativ 
atât prezenţa lor, cât și conversaţia pe care-o aveau, părând cu- 
fundată în duplicitatea imperială fictivă. 

De fapt, Kiva nu dădea doi bani pe împăracși. Ea chiar avea 
un rol secundar în viața reală a unui Împărax adevărat, ceea ce, 

slavă Cerului, îi aducea suficient dramatism cât să-i ajungă pentru 
o viață. Versiunile fictive erau, în cel mai bun caz, al naibii de 
plictisitoare. Dar când tragi cu urechea la conversațiile altora e o 
idee bună să pari ocupat. Căștile din urechile Kivei erau oprite, 
chiar și atunci când pe tableta ei se defășura serialul și, deși în 
majoritatea timpului privea ecranul, ori de câte ori lua o înghiți- 
tură din ceaiul ei se uita în jur, identificând posesorii vocilor. 

Cu excepția căpitanului Robinette, care își lua mesele singur, 
și a lucrătorilor sexuali, care nu se amestecau cu echipajul în afara 
orelor de program, toată lumea venea mai devreme sau mai târziu 
la popotă. 

Iubirea noastră fie era prea mică pentru o popotă de ofițeri, fie 
Robinette nu voise să se deranjeze cu cheltuielile. Toți cei de pe 
navă trebuiau să mănânce; când intrau, Kiva asculta şi băga la cap. 

Şi iată ce învățase: că un membru al echipajului pe nume 
Harari murea încet de o boală de plămâni și că tratamentele obiș- 
nuite nu-l ajutau cu nimic; se angajase la bordul Iubirii noastre 
pentru a finanța creşterea unei noi perechi de plămâni, dar această 
călătorie reprezenta o pierdere, pentru că nu exista nicio încărcă- 
tură pentru care se putea împărți profitul, ci aveau la bord doar 
acea pasageră stupidă. Salariul lui nu ar fi acoperit nicio fărâmă 
din costul transplantului, iar el deja ajunsese în punctul în care 
abia putea să respire. 

Apoi a mai aflat că amicul inginerului Bayleyf îl auzise fără să 
vrea pe Mecanicul-șef Gibhaan certându-se cu Căpitanul Robinette 
în legătură cu starea precară a generatorului care conținea bula 
de spaţiu-timp cu care se înconjura Iubirea noastră în călătoria sa 
prin Flux; o singură pâlpâire instantanee a acelui câmp și toți ar 
fi încetat pur şi simplu să mai existe înainte de a-și da măcar seama 
că au murit. Gibhaan îl avertizase pe căpitan că generatorul 

ar trebui să fie modernizat, la fel și alte câteva dispozitive esențiale 
din sala mașinilor. Robinette îi spusese lui Gibhaan să nu mai fie 
atât de melodramatic. 

Că Engels, comisarul ăla de bord, majorase preţurile de apro- 
vizionare și își însușise din nou diferența. 

Că Doc Bradshaw era supărată fiindcă rămăsese iarăși fără 
cabină, din pricina unei afurisite de pasagere. 

(Kiva știa deja asta. Bradshaw i-o spusese de prima oară când 
s-au întâlnit, în timp ce se uita la rănile ei, informând-o apoi că 
va trăi, fără să-i ofere altceva în afara unui analgezic obișnuit. Kiva 
putea s-o înțeleagă, dar nu avea de gând să doarmă pe nenorocita 
de podea din cala de marfă, așa că Doc Bradshaw trebuia să tacă 
și să înghită). 

Mai aflase că Ofiţerul Secund Nomiek avea motive să creadă 
că Robinette își mințea echipajul cu privire la rentabilitatea aces- 
tei călătorii, ceea ce nu era grozav, deoarece Nomiek mai avea și 
motive să creadă că Robinette își mințise echipajul și în legătură 
cu profitabilitatea ultimelor câteva călătorii și că acesta era în 
general destul de șmecher - într-o măsură mai mare decât șme- 
cheria obișnuită pe care o implica meseria lui de comerciant in- 
dependent (a se citi: contrabandist). 

Că Jeanie și Roulf, lucrătorii sexuali de pe navă, observaseră că 
echipajul părea mai nefericit decât de obicei în această călătorie, 
ceea ce era enervant, pentru că asta însemna că cei doi petreceau 
relativ mai mult timp ca înlocuitori de terapeuţi şi mai puţin fă- 
când ceea ce erau plătiți să facă, adică să satisfacă echipajul într-un 
mod competent și eficient, pentru că erau plătiți la ședință, n-aveau 
salarii. Dacă Robinette avea de gând să-și enerveze echipajul atât 


de mult, ar trebui să plătească pentru un nenorocit de terapeut. 

Și aşa mai departe. În cinci zile, Kiva aflase tot ce era nevoie 
să ştie despre toată lumea şi despre Iubirea noastră, şi o făcuse fără 
să fie nevoită să se bage pe sub pielea cuiva sau să încerce să le 
domolească bănuielile sau chiar să se culce cu cineva pentru a 
obţine informații (ceea ce se știa că făcuse în trecut, dar acum 
căuta să evite asta, deoarece continua să considere că dădea o șansă 
chestiei cu monogamia, chiar dacă lumea credea că murise). Nu 
avea nevoie decât de căști și de voința necesară pentru a da im- 
presia că îi pasă vreun pic de divertismentul fictiv. Asta îi conve- 
nea, pentru că, după părerea ei, Iubirea noastră avea un echipaj 
format în întregime din niște bieți ticăloși, genul de oameni care 
deveniseră contrabandişti fiindcă nimeni din lumea cinstită nu 
le-ar fi tolerat rahaturile. 

Dar o tabletă și o pereche de căşti aveau limitele lor. Așa că, 
pentru faza următoare a planului ei, trecuse la cărți. Apoi aşteptă 
conversaţia potrivită în care să se amestece. 

Aşteptarea se dovedi una scurtă. În prima zi în care se 
apucase de un roman - o istorie alternativă de rahat, în care 
Interdependenţa era încă conectată la Terra și toți se luptau 
într-un război sau ceva de genul ăsta -, Salo și Himbe, doi mem- 
bri ai echipajului, intrară în sala de mese, se așezară la masa de 
lângă cea a Kivei și începură să se plângă de salariile și de bonu- 
surile lor mizerabile din timpul acestei călătorii. Kiva îi lăsă să 
turuie naibii o vreme, remarcând cum se ambalau reciproc în 
timp ce-şi depănau povestea necazurilor lor, apoi alese momen- 
tul potrivit pentru a pufni, amuzată. 

— Ai spus ceva? o întrebă Salo pe Kiva. 

— Poftim? Nu, spuse Kiva. Sunt absorbită de această carte 
foarte stupidă pe care o citesc. Îmi pare rău, nu am vrut să vă 


întrerup. 

Cei doi se întoarseră la văicăreala lor, până când Kiva mai 
scoase încă o pufnitură amuzată. 

— Ei bine, ce e? întrebă Himbe. 

— Ce anume? întrebă Kiva, clipind inocent. 

— Este a doua oară când pufnești în timp ce vorbesc despre ce 
facem în călătoria asta. 

— Îmi pare rău, spuse Kiva. Serios, e o coincidență. Râdeam 
de ce-a spus un personaj tâmpit în romanul ăsta. Deși, acum că ai 
adus vorba, nu prea înțeleg de ce este o călătorie atât de proastă 
pentru voi. 

— Pentru că nu transportăm nicio încărcătură, doar pe tine, 
spuse Salo. 

— Am înţeles partea asta, spuse Kiva. Nu sunt chiar o marfă 
vandabilă, așa că nu primiţi o parte din profitul comercial. Dar 
asta nu înseamnă că nava nu face profit de pe urma mea. 

— Ce vrei să spui? 

— Vreau să spun că Iubirea noastră foloseşte un echipaj întreg 
doar ca să-mi miște curul până la nenorocitul de Bremen. Fără 
vreo altă încărcătură. Asta e o călătorie scumpă. lar Căpitanul 
Robinette nu-mi pare genul de om care să facă drumul ăsta doar 
din bunătatea inimii lui. 

— Poate că îi datorează un favor celui care te-a arestat, spuse 
Himbe. 

— Trebuie să fie un mare favor, spuse Kiva, apoi se întoarse 
la carte. 

Himbe și Salo plecară, mormăind. 

După câteva ore, o asistentă de comisar de bord pe nume Plemp 
apăru în sala de mese, își turnă un ceai și întrebă dacă poate să se 
așeze la masă. Kiva, fără să-și ridice privirea din romanul ei, care 
cumva devenise tot mai prost, ridică din umeri. Plemp se așeză. 

— Aud că le-ai spus lui Salo și Himbe că nava va avea profit 
în această cursă, spuse ea, după câteva minute în care stătuse la 
masă stânjenită, bând ceaiul în tăcere. 

— Cine? 

— Salo. Himbe. Au spus că ai vorbit cu ei mai devreme. 

— Nu știu cu cine am vorbit. Îmi citeam cartea și ei au început să 
vorbească cu mine. O chestie cam nepoliticoasă, dacă mă întrebi. 

Kiva se întoarse la cartea ei. Plemp, stingherită, mai sorbi 
puţin ceai. 

— Deci nava chiar face bani pe seama ta? întrebă Plemp, inca- 
pabilă să-și mai stăpânească curiozitatea. 

— Habar n-am, răspunse Kiva. N-am zis că face. Am spus doar 
că aș fi surprinsă dacă nava n-ar face profit de pe urma mea. 
Căpitanul Robinette a spus că câștigă din călătoria asta mai mult 
decât dublul câștigului din ultimii doi ani. 

— A spus el asta? 

— Parafrazez, pentru că eram foarte nervoasă la momentul 
respectiv şi nu îmi amintesc ordinea exactă a cuvintelor. Dar da. 

— Deci facem profit, spuse Plemp. 

Kiva ridică din umeri. 

— Poate că da. Sau poate că profiturile din ultimii câțiva ani 
au fost cu adevărat jalnice. 

În acea seară, la cină, Kiva observă o mulțime de ochi asupra 
ei. Îi ignoră şi-și termină nenorocitul de roman prost. 

A doua zi de dimineaţă se auzi un ciocănit la ușa dulapului ei 
de mături. Crăpă ușa și-l văzu pe Secundul Wendel, despre care 
știa că e foarte apropiat de Ofiţerul Secund Nomiek, atât din 
punct de vedere filozofic, cât și într-un fel care implica foarte clar 
faptul că și-o trăgeau unul altuia cu spume. 

— Se zvoneşte că știi ceva despre finanțele navei, spuse Wendel. 

— Sunt o nenorocită de prizonieră, spuse Kiva. Știu un rahat 
despre ce se-ntâmplă aici. 

Wendel păru confuz. 

— La bocaport se spune altceva. 

— La bocaport? În primul rând, ăsta nici nu-i un cuvânt, futu-i, 
iar în al doilea rând, Căpitanul Robinette mi-a spus cât se poate 
de clar că dacă voi deranja rutina navei o să mă arunce în neno- 
rocitul de vid, indiferent dacă asta încalcă sau nu înţelegerea lui 
cu Nadashe Nohamapetan în ce mă priveşte. Așa că n-o să mă 
apuc să răspândesc zvonuri, iar oricine spune că o fac încearcă să 
mă omoare. 

Wendel ignoră ultima parte, exact așa cum își închipuise Kiva 
că va face. 

— Ce-ai zis? Ce înţelegere cu Nadashe Nohamapetan? 

— Credeam că ştii, spuse Kiva. Credeam că toată lumea e în 
temă. Mi-a spus Robinette că toată lumea ştie de ce mă aflu pe navă. 

— Ştiam că te transportăm, spuse Wendel. Şi că ești singura noas- 
tră încărcătură. Dar habar n-aveam ce sau cine a comandat asta. 

— Ei bine, atunci n-aţi auzit de la mine. Nu vreau să trebuiască 
să-mi aleg o afurisită de cameră de depresurizare. 

— Relaxează-te. N-am de gând să te torn. 

— O să-mi amintesc că ai spus asta când o să fiu împinsă în Flux. 

— Nadashe Nohamapetan a fost pasageră pe această navă. 

— Așa am auzit și eu. 

— Nu a fost, cum s-ar zice, prea populară. 

— Asta pentru că e o nemernică, spuse Kiva. 

— Da, este, fu de acord Wendel. 

— Şi zgârcită, continuă Kiva. Mă surprinde faptul că nu l-a 
plătit în întregime pe căpitanul vostru pentru treaba asta. 

— Cum? 

— Ei, a fost plătit un pic, spuse Kiva. El pare mulțumit de banii 
care-i rămân în mână. Chiar foarte mulțumit. Dar chipurile pri- 
mește încă o tranșă când ajunge la destinație. Zic „chipurile“ pen- 
tru că este un pariu prost pentru el. 

— Cum așa? 

— Fiindcă Nadashe e falită, de aia. E normal să știu asta - 
m-am ocupat de finanţele casei ei după ce ea și toată familia ei au 
fost demascaţi ca trădători, și i-am înghețat toate conturile secrete. 
De aceea şi sunt în viață. Are nevoie de mine ca să recupereze 
banii ăia. 

— Atunci de unde a avut bani pentru plata în avans? 

— Aici m-ai prins, nu sunt chiar la curent cu ultima ei escroche- 
rie. Dar probabil că ăia erau toți banii pe care îi mai avea. Bănuiesc 
că atunci când Iubirea noastră o să se întoarcă la Centrul Comercial 
O să facă exact ce-a făcut și cu cel mai recent asociat al ei. 

— Cine-a fost ăla? 

— Un tip pe nume Drusin Wolfe. 

— Ce i-a făcut? 

— Înainte de a pleca ai încărcat cele mai recente ştiri din Hubfall? 

— Da. 

— Atunci poţi să verifici. 

O zi mai târziu, după prânz, Mecanicul-șef Gibhaan o aştepta 
pe Kiva la ieșirea de la toaletă. 

— E super ciudat ce faci, îi spuse ea. 

— Putem vorbi undeva în particular? întrebă Gibhaan. 

— Nu, nu după ce m-ai pândit în timp ce mă căcam. 

— Fii atentă, vorbesc serios. 

— Şi eu, spuse Kiva, apoi îl duse oricum în dulapul de mături. 


— Ai creat multă neliniște pe nava asta, spuse Gibhaan. 

— Ăsta e ultimul lucru pe care vreau să-l fac, futu-i, spuse Kiva, 
cu emfază. Înţelegi asta, nu-i așa? Nu am nicio intenție de a-l su- 
păra pe căpitanul vostru. El are, literalmente, putere de viață și 
de moarte asupra mea. Şi asupra voastră, a celorlalți, presupun, 
adăugă ea după o pauză. 

— Nimeni nu zice că ai spus ceva, o asigură Gibhaan. Și, în 
orice caz, nimeni nu va vorbi cu Robinette despre asta. 

— Bine. 

— Dar oamenii sunt destul de supăraţi pe faptul că el nu a fost 
sincer în legătură cu treaba asta. 

Kiva îi aruncă o privire. 

— Sunteţi niște nenorociți de contrabandiști. 

— Nu asta e ideea. Ideea e să ai grijă de ai tăi. Și se pare că nu 
are grijă de noi. 

— Asta-i adevărat, spuse Kiva. E de-ajuns să te uiţi la navă. 
Sunt oarecum surprinsă că încă mai zboară. Fără supărare. 

— Nu mă supăr. Am avut câteva discuţii cu căpitanul în legă- 
tură cu starea navei Iubirea noastră. 

— Nu zic că m-aș pricepe, spuse Kiva. Dar am fost reprezen- 
tant al proprietarului pe un cinciar al Casei de Lagos cu destul de 
puțin timp în urmă. Și pot să-ți spun că dacă un căpitan ar lăsa 
una dintre navele noastre în halul ăsta, probabil că i-aș arăta ex- 
teriorul unei camere de depresurizare. 

— E şi asta o idee, spuse Gibhaan. 

— Nu e cazul, evident, continuă Kiva. Sunt sigură că Robinette 
plănuiește să modernizeze nava de îndată ce va obține a doua 
tranșă a plății care i se cuvine pentru că m-a târât în jurul a două 
sisteme diferite. 

Gibhaan pufni din nas: 

— Dacă primeşte plata aia. 

— Tu ai spus-o, nu eu, zise Kiva, apoi păru gânditoare. Deci 
cât ar costa să modernizezi Iubirea noastră? Vreau să spun, nu s-o 
iei razna cu luxul sau ceva de genul ăsta. Atât cât să nu mai fie o 
nenorocită de capcană a morții. 

— Vorbeşti serios? 

— Dă-mi voie să fiu curioasă. 

— În linii mari, trei milioane de mărci, spuse Gibhaan. Asta 
doar ca să ieșim din categoria „cutie de conserve zburătoare“. 

— Şi pentru lucrări? 

— Aş putea echipa nava asta în întregime cu zece milioane 
de mărci. 

— Asta e tot? 

— Nu echipezi o navă de contrabandă fără să ştii cum să folo- 
sești eficient banii, Lady Kiva. 

— Ăsta e mărunțiș, spuse Kiva, și imediat ridică mâna în sus, 
în semn de predare. Nu vreau să jignesc sau ceva. Ziceam doar 
că, la naiba! Aș putea să strâng și eu atât aproape imediat ce ajun- 
gem înapoi la Centrul Comercial. 

— T-auzi, serios? 

— M-am descurcat îndeajuns de bine în ultimii doi ani. Este o 
investiție destul de mică. Bineînţeles, ceea ce aș face de fapt ar fi 
să deblochez unul dintre conturile lui Nadashe Nohamapetan. 
Dacă e să vorbim teoretic, se poate spune că aceste conturi nici 
nu există. Nimeni nu s-ar putea plânge în mod legitim dacă unul 
dintre ele ar ajunge să fie folosit pentru altceva decât pentru a-i 
da nenorocitului ăluia o oală de mărci în care să se bălăcească. 
Teoretic vorbind. 

— Teoretic, desigur, spuse Gibhaan. Facem și noi conversaţie, 


cum ar veni. 

— Mă bucur că ne înțelegem, spuse Kiva. Nu vreau să am pro- 
bleme cu Căpitanul Robinette. Absolut deloc. 

— Bineînţeles, spuse Gibhaan, apoi plecă. 

În acea seară, Kiva fu vizitată de Jeanie și Roulf. 

— Cu complimente de la un admirator, spuse Jeanie, apoi ea 
și Roulf începură să se mozolească în pragul cabinei. Kiva le mul- 
țumi, îi alungă cu părere de rău și apoi se masturbă un pic înainte 
de a se scufunda în vise agitate. 

A doua zi, Tăntălăul - sau poate că era Gogomanul, fiindcă 
efectiv nu-și putea aminti care era care - îi spuse că trebuie să se 
prezinte la Căpitanul Robinette. Kiva se îndreptă spre biroul lui, 
ignorându-i pe cei care se zgâiau la ea în timp ce mergea. 

— Ce ţi-am spus despre perturbarea disciplinei pe navă? îi 
spuse Robinette fără vreun preambul când intră în biroul lui. 

— Poftim? spuse Kiva. M-am uitat la un serial istoric prost şi 
am citit romane și mai proaste. Nici măcar nu am vorbit cu vre- 
unul dintre membrii echipajului tău timp de aproape o săptămână 
întreagă. 

— Atunci spune-mi cum a ajuns echipajul să aibă cunoștințe 
destul de detaliate despre cine m-a angajat și cu cât sunt plătit. 

— Nu am nici cea mai mică idee. Eu nu știu cu cât ești plătit. 
Nu mi-ai spus niciodată cât înseamnă, de fapt, în mărci, deși se 
pare că nu este suficient de mult ca să repari nava asta. 

— Nu vă lăsați înșelată de aparențe, Lady Kiva. Această navă 
este cât se poate de bună. 

— Sper că ai dreptate, spuse Kiva. Se pare că echipajul nu e de 
aceeaşi părere. 

— V-a spus cineva asta? 

— Nu vorbeşte nimeni cu mine, zise Kiva. Dar îi aud pe oa- 
meni vorbind. 


ULTIMUL ÎMPĂRAX | 253 


— ȘI ce altceva ați mai auzit? 

— Spun despre Comisarul tău de bord că se zgârcește la bani, 
spuse Kiva. Poate de aceea echipajul tău crede că nu le dai salariile 
și bonusurile întregi. 

Făcu o pauză meditativă. 

— Poate că tot de-acolo știu și despre afacerile tale. Comisarul 
tău de bord precis că are habar cu cine lucrezi și pentru cât, nu-i 
așa? Asta ar avea mai mult sens decât să le fi spus eu oamenilor 
lucruri pe care în mod evident nu le cunosc. 

— Nu sunt sigur de asta, spuse Robinette. 

— Căpitane, spuse Kiva, exasperată. Mi-ai promis că, dacă te su- 
păr, mă vei arunca în nenorocitul de Flux. Oricât de greu ți-ar veni 
să crezi, eu chiar vreau să trăiesc. Am motive să trăiesc, inclusiv 
faptul că există o persoană pe care îmi doresc foarte mult s-o revăd. 
Şi asta, apropo, e ceva nou pentru mine. Așa că gândește ce vrei să 
gândești, fă ce vrei să faci, așa cum evident că o să faci, la naiba! Dar 
înțelege că nu intenţionez să te supăr sau să-ți fac probleme pe nava 
asta. Vreau doar să mă întorc la fata mea, domnule. 

Robinette o privi încruntat pentru câteva clipe. 

— Întoarce-te în cabina ta. Vei rămâne acolo pe toată durata 
călătoriei. 

— Vai, Doamne, spuse Kiva. Abia aştept să am parte de expe- 
riența cu toaleta chimică. 

— Ajunge, spuse Robinette. A fost o greșeală să te las să ieși. 
Și dacă lucrurile se înrăutățesc, oricum vei ieși în spaţiu printr-o 
cameră de depresurizare. Așa că speră ca lucrurile să nu se înrău- 
tățească. Acum ieși afară. 

Pe drumul de întoarcere spre dulapul cu mături, Doc Bradshaw 
îi opri pe Kiva și pe Tăntălău (sau pe Gogoman, mă rog) și vorbi 


cu cel care o însoțea pe Kiva. 

— Gibhaan are nevoie de tine în sala mașinilor, îi spuse ea. 

— De ce? 

— Nu ştiu, nu-mi spune niciun rahat mie. Dar în timp ce 
treceam pe-acolo mi-a spus să te aduc. Nu doar pe tine, nu eşti 
special. Dar și pe tine. 

Bradshaw o luă pe Kiva de braț. 

— O iau eu cu mine. Tu du-te. 

Tăntălăul/Gogomanul dădu să zică ceva, dar n-o făcu, apoi se 
îndepărtă spre sala mașinilor. 

— Chiar atât de cretin e? se miră Kiva. 

— Oh, da, chiar e, spuse Bradshaw. Începură să meargă. Cum 
a fost discuţia cu căpitanul? 

— Pare agitat, spuse Kiva. Se pare că cineva vorbeşte despre 
finanțele lui. 

— Ai vreo idee cine? 

— Se pare că ar fi Comisarul de bord. Bineînţeles, este doar 
un zvon. 

— M-am prins, spuse Bradshaw. Am înțeles că o cunoşti per- 
sonal pe Nadashe Nohamapetan. 

— Da, spuse Kuva. 

— Ce părere ai despre ea? 

— Este un borcan furios de transpiraţie inghinală. 

— Pare o descriere corectă. 

Bradshaw o duse pe Kiva în dulapul ei de mături, iar Kiva îşi 
aminti că fusese dulapul de mături al lui Bradshaw. 

— Ascultă, spuse Kiva. Îmi pare rău că ţi-am luat camera. Nu 
m-a întrebat nimeni. Pur şi simplu m-au înghesuit acolo. Și acum 
voi fi blocată înăuntru permanent. Cu o toaletă chimică. 

— E în regulă, spuse Bradshaw. Deşi îţi recomand să faci pipi 


cu moderație. 

Toaleta chimică și batoanele proteice cu care fusese amenin- 
țată sosiră la scurt timp după aceea, iar tableta îi fu luată. Timp 
de două zile, Kiva se holbă la pereții dulapului cu mături și nu se 
gândi la aproape nimic. În a treia zi începură strigătele, urmate 
de alarme generale, urmate apoi de zgomotul ocazional al focu- 
rilor de armă. 

Pe la jumătatea celei de-a treia zile se auziră bătăi puternice în 
ușa Kivei. 

— Da? 

— Lady Kiva, se auzi un glas pe care îl recunoscu ca fiind al 
Ofiţerului Secund Nomiek. Se zvoneșşte că intenţionaţi să vă îm- 
bunătățiți condiţiile de cazare. 

— Acum că ai adus vorba, n-ar fi rău, spuse Kiva. 

— Cred că s-ar putea să-i fi menționat Mecanicului-șef 
Gibhaan un preț pe care ai fi dispusă să-l plăteşti pentru această 
îmbunătățire. 

— S-ar putea s-o fi făcut, încuviinţă Kiva. Asta include și po- 
sibilitatea de a solicita un nou itinerar? 

— Lady Kiva, pentru preţul acela puteţi primi cam orice 
vă doriţi. 

Kiva zâmbi. 

— Atunci, sigur, spuse ea. Vă rog, îimbunătățiți-mă. 

Auzi cum ușa ei era descuiată. Se deschise, iar de cealaltă parte 
apăru Nomiek, cu arma scoasă, dar degetul lui nu era nici 
pe-aproape de trăgaci. 

Kiva recunoscu arma. 

— Acela nu este al căpitanului Robinette? 

— A fost, răspunse el. 

— Mi-a spus că a fost codificat pe baza amprentei lui. 

Nomiek zâmbi. 

— E prea zgârcit pentru așa ceva, doamnă. 

Cât despre Căpitanul Robinette, acesta se afla în biroul său, 
înconjurat de membri ai fostului său echipaj, care îl legaseră de 
scaun, ținând armele îndreptate spre el. Nu păru încântat s-o vadă 
pe Lady Kiva când aceasta intră pe ușă. 

— Presupun că asta e opera ta, îi spuse el. 

— De fapt, este opera ta, spuse Kiva. Dar recunosc că eu ţi-am 
informat echipajul. Ei au preluat responsabilitatea. 

— Înțelegi că asta a fost doar o afacere pentru mine. 

— Mi se pare amuzant că atunci când oamenii o dau în bară 
își închipuie că zicând „a fost doar o afacere“ îi scuză în vreun fel, 
spuse Kiva. Înţeleg că era „doar o afacere“, Căpitane Robinette. 
A fost o afacere proastă pentru tine. Mai întâi, ai fost îndeajuns 
de fraier încât să faci afaceri cu Nadashe Nohamapetan. Și apoi 
ai decis să te pui cu mine. lar eu iau această afacere chiar foarte 
personal. 

Robinette încuviință din cap. 

— Şi acum? 

Kiva zâmbi. 

— Ei bine, Căpitane Robinette, această navă are trei camere 
de depresurizare. Ai posibilitatea să alegi. 


CAPITOLUL 19 


unt aici, spuse Grayland când intră în Camera 
Memoriei. 


Jiyi se materializă în fața ei. 

— Ei, fii serioasă, zise Grayland. 

Jiyi zâmbi - asta era o chestie nouă - și dispăru, probabil pen- 
tru ultima dată. În locul lui apăru Rachela. 

— Scuze, spuse Rachela. M-am gândit că ar fi mai ușor. 

— Mai ușor decât să afli că strămoașa ta în vârstă de o mie de 
ani trăia în tot timpul ăsta, pretinzând că e un computer? Da, 
înțeleg ce zici. 

— Eu nu sunt vie, spuse Rachela. Corpul meu fizic a fost mort 
aproape în toate aceste mii de ani. 

— Ştii ce vreau să spun, izbucni Grayland, țâfnoasă. 

— Da, ştiu, încuviință Rachela. 

— De ce? Grayland îşi întinse mâinile de parc-ar fi implorat-o. 
Pur și simplu nu înţeleg. Care a fost rostul tuturor acestor lu- 
cruri? De ce ai ales să faci asta? 

— De ce a ales Tomas Chenevert să fie o navă spaţială? întrebă 
Rachela. 

— Nu a ales. Asta a avut la dispoziție la momentul respectiv, 


din câte am înţeles. 

Rachela încuviință. 

— La fel a fost și pentru mine. Această tehnologie - care sto- 
chează și susține o conștiință umană - a precedat Interdependența. 
A fost postulată în timpul Sistemelor Libere, fiind probabil îm- 
părtășită cu celelalte imperii umane - sau poate a provenit de la 
ele. A fost descoperită prin examinarea arheologică a sistemelor 
informatice. Nimeni din Sistemele Libere n-a construit-o - era 
prea complexă şi prea scumpă. 

Rachela ridică din umeri. 

— Dar apoi am devenit Împărax și pur şi simplu am inclus 
cheltuiala la un loc cu toate celelalte lucruri foarte scumpe pe care 
le făceam când am fondat Interdependenţa. A funcționat, dar nu 
era tocmai mobilă. Așa că am rămas aici. 

— Ascunzându-te. 

— Dacă vrei să zici așa. Eu am văzut-o mai degrabă ca pe în- 
țelegerea faptului că nu era loc pentru un șir întreg de nemuri- 
tori — asta ar fi fost culmea luptei de clasă, nu-i așa? - și a faptului 
că, indiferent dacă acest tip de nemurire ar fi insemnat că eu pu- 
team să rămân pentru totdeauna Împăraxul, nu-mi doream această 
slujbă. Deja începuse să mă obosească destul de mult la sfârșitul 
domniei mele. Pe tine nu? Eşti Împărax doar foarte puțin timp, 
dar știu cât de mult te apasă. 

— Aşa e, uneori. 

— Imaginează-ţi să faci asta timp de o sută de ani. Două sute. 
O mie. Nu, mulțumesc, zise Rachela, tăind aerul cu o mișcare 
disprețuitoare. În același timp, mă interesa mult ce avea să se 
aleagă de micul meu proiect. 

— De nemurire? 

— Nu, de Interdependență. A fost un experiment îndrăzneţ. 
Eram curioasă cum va continua dincolo de viața mea naturală și, 

deși nu voiam să fiu conducător, voiam, într-un fel, să pot ghida 
şi sfătui. Și iată, continuă ea, făcând semn spre Camera Memoriei. 
L-am creat pe Jiyi pentru a fi o interfață plăcută, care să nu emită 
judecăţi - amintește-ți că succesorii mei imediaţi au fost copiii și 
nepoții mei, așa că îţi poți imagina că a o avea pe propria ta stră- 
moașă acolo ar fi fost tulburător -, după aceea a fost logic să-l 
păstrez pe Jiyi ca imagine a Camerei Memoriei. Au trecut ani, 
chiar decenii în care eu, Rachela, nu am fost niciodată solicitată. 

— Te-a deranjat lucrul ăsta? 

— Puțin, la început. Încă mai am orgoliu, deși, după cum știi, 
mă prefăceam că nu. Dar cu cât stăteam mai mult timp aici, cu 
atât îmi dădeam seama că, indiferent de chipul care se prezenta, 
eu eram cea cu care vorbeau. 

— Deci... ceilalți împăracși... 

Grayland se gândi imediat la tatăl ei, Attavio al VI-lea. 

Rachela clătină din cap. 

— Nu sunt aici. Amintirile și emoţiile sunt aici, dar ei nu. 
Când vorbeai cu tatăl tău sau cu orice alt Împărax, vorbeai cu 
mine. Sau, poate, ei vorbeau prin mine. 

— Ceilalți împăracși ar fi putut, totuși, să fie aici. Așa cum eşti tu. 

— Da, aveam tehnologia necesară. Însă mi s-a părut o idee 
proastă. l-ai văzut aici, în Camera Memoriei, pe unii dintre îm- 
păracşii care au condus Interdependența. În ce-i privește pe mulți 
dintre ei, e mai bine că au murit. Cât despre restul, nu știu dacă 
ar fi putut accepta condițiile. A trăi veșnic într-o cutie nu repre- 
zintă o viaţă bună pentru majoritatea oamenilor. 

— Şi cum faci să nu înnebunești? întrebă Grayland. 

— Nu sunt trează tot timpul. Când nu ești aici, nici eu nu sunt, 
decât în sensul cel mai abstract. Jiyi se ocupă de rutina zilnică şi 
mă pune la curent când sunt trează. Nu este doar un chip. Este 

o entitate reală, chiar dacă una limitată. De exemplu, el este cel 
care colectează toate acele secrete, nu eu, în mod direct. 

— Dar tu le cunoşti pe toate. 

— Da. Am găsit acest secret, al conștiinței înglobate într-o 
mașină, din pură întâmplare. Și nu am vrut să mai pierd și alte 
informații. 

— Dar nu le-ai împărtășit niciodată. Până la mine. Și a trebuit 
să ți le smulg cu forța. M-ai minţit în legătură cu faptul că le cu- 
noşteai. Şi apoi l-ai pus pe Jiyi să mi le ofere. Dar tot timpul ăsta 
am vorbit de fapt cu tine. 

— Am un răspuns complex și poate nu îndeajuns de satisfăcă- 
tor pentru asta, spuse Rachela. 

— Abia aștept să-l aud. 

— Răspunsul pe care ți l-am dat a fost cel pe care ţi l-aş fi dat 
dacă aș fi fost în viață. Atunci când trăiam nu știam despre 
Ruptură, despre Sistemele Libere sau despre Tratatul Tripartiţiei, 
toate lucrurile despre care m-ai întrebat. Am aflat despre ele mai 
târziu, după ce am murit și le-a descoperit Jiyi sau au fost desco- 
perite de alții. 

— Dar tocmai ai spus că această tehnologie era a Sistemelor 
Libere, spuse Grayland, făcând semn spre Camera Memoriei. 

— Am spus că vine din acea perioadă. Când am descoperit-o, 
nu știam aproape nimic despre civilizaţia care o crease. Când 
eram în viață nu cunoşteam toate informaţiile, așa că nu ţi-am 
spus. L-am lăsat pe Jiyi să o facă în locul meu. 

— Aşadar, zici că ce mi-ai spus era adevărat... dintr-un anumit 
punct de vedere. 

— Aşa este. 

— Dumnezeule, spuse Grayland. Eşti de-a dreptul imposibilă! 

— Felul cum văd eu lucrurile e că făceam în așa fel încât să mă 
ghidez după niște reguli care spuneau că tu - sau orice Împărax 
care a venit aici pentru sfaturi și consiliere — vei avea parte de o 
experiență cât se poate de autentică. 

— Nimic din toate astea nu este autentic! izbucni Grayland. 
Nimic nu e autentic la tine. Dacă ai fi fost autentică, ai fi fost 
moartă, nu un... zombi care se furișează în Camera Memoriei din 
palatul imperial! 

— Atunci nu ai ști tot ce știi, spuse Rachela. Despre trecut. 
Despre toate secretele și planurile pe care nobilii le-au avut și le 
au împotriva ta. Autentică sau nu, am fost un instrument foarte 
util pentru tine. Şi dacă nemulțumirea ta în ceea ce mă privește 
e că te-am mințit și că ţi-am ascuns anumite lucruri, atunci ar 
trebui să mă primeşti în clubul tău. Fiindcă ai făcut același lucru, 
Chiar foarte recent, cu Marce. 

— Am crezut că aveam motive întemeiate să o fac. 

— Sunt conștientă de asta. Exact cum am crezut și eu că am 
motive întemeiate pentru a face ceea ce am făcut, în felul în care 
am făcut-o. 

Grayland suspină și luă loc pe banca lungă și banală care era 
singura piesă de mobilier din Camera Memoriei. Rachela aşteptă, 
așa cum făcea de obicei. 

— Nu cred că-mi place de tine, spuse Grayland, după multă 
vreme. 

— Pot să înţeleg asta, fu de acord Rachela. 

— Nu cred că-mi place de tine, repetă Grayland. Nu agreez 
modul în care ne-ai minţit pe mine şi pe fiecare dintre ceilalți 
împăracși. Și nu știu dacă pot avea încredere în tine. Dar adevărul 
este că am nevoie de tine. 

Auzind-o, Rachela zâmbi cu sfială. 

— Draga mea strănepoată, începu ea. Accept faptul că nu mă 
placi şi că n-ai încredere în mine. Pricep de ce te simţi așa în 
acest moment. Dar te rog să înţelegi că înșelăciunea nu a avut 
scopul să te rănească sau să te păcălească nici pe tine, nici pe 
oricare alt Împărax. A fost menită să-ți ofere o modalitate de a 
te simţi bine cu mine, astfel încât să te pot ajuta. Să te îndrum. 
Să-ţi ofer sfaturi. 

— Să mă influențezi, spuse Grayland. 

— Da, e puţin vorba și de asta, recunoscu Rachela. Interde- 
pendența este moștenirea mea și am avut un interes direct ca ea 
să supraviețuiască. De-a lungul anilor, împăracșii veneau aici 
pentru a sta de vorbă cu strămoșii lor preferați, dar toți aceştia 
erau de fapt eu sub diferite înfățișări. Sub pretextul de a le oferi 
sfaturi dezinteresate, le dădeam îndrumări care erau o combina- 
ție între ceea ce știam eu, ceea ce știau ceilalți împăracși și ceea 
ce aflasem din toate secretele pe care le descoperisem de-a lungul 
anilor. Ce au făcut împăracşii cu aceste sfaturi a fost treaba lor. 
Odată ieşiţi din Camera Memoriei, nu am mai încercat să-i in- 
fluențez sau să-i conving. Uneori mi-au urmat sfatul. Alteori l-au 
ignorat. Uneori mi-au ascultat îndrumările și au făcut ca lucrurile 
să meargă și mai rău, fie pentru că au fost niște împăracși nepri- 
cepuţi, fie pentru că nici eu nu sunt perfectă și le-am dat sfaturi 
proaste. Dar această cale indirectă de sfătuire a fost suficientă. 
Așa că da, Grayland. S-ar putea să încerc să te influențez. Dar ai 
liber-arbitru. 

— Mă bucur că așa crezi, spuse Grayland. Fiindcă de cele mai 
multe ori nu simt asta. În momentul de față am impresia că vii- 
torul e un zid de care sunt pe cale să mă lovesc, fără vreo moda- 
litate de a mă opri. Nu pot să mă întorc, nu pot să dau înapoi și 
nu pot renunţa. Aș zice că e fix opusul liberului-arbitru. 

— Încă nu te-ai lovit de perete. 

— Nu, fu de acord Grayland. Nu încă. 

Se ridică în picioare şi se îndreptă spre silueta Rachelei. 

— Uite, gata cu mințitul, bine? Fără alte minciuni, nu te mai 
preface că eşti Jiyi sau oricare alt împărax, gata cu toate astea. 
Dacă într-adevăr eşti aici să mă ajuţi, atunci ajută-mă. Ca Rachela. 

Rachela zâmbi din nou, de data asta din toată inima. 

— Şi cum aș putea să te ajut pe tine, nepoată a mea, Împărax 
Grayland a II-a? 

— Eşti conştientă că Nadashe Nohamapetan plănuiește o altă 
lovitură de stat Împotriva mea. 

— Este doar una dintre loviturile de stat, printre multe altele 
planificate, dar da. E insistentă. 

— Se poate spune și așa. Eşti la curent și cu călătoria lui Marce 
Claremont pe Auvergne, alături de Tomas Chenevert. 

— Da, deși doar prin prisma informațiilor pe care mi le dă 
Chenevert. Tot nu vrea să mă lase să intru în sistemul lui. N-are 
încredere în mine. 

— Mi se pare normal. 

— Nu sunt de acord, dar înțeleg de ce o spui. 

— Credeam că ţi-a dat niște informaţii despre sistemele sale 
drept cadou. 

— "Ţi-a zis, aşa-i? Da. Mă uit la ele chiar acum. Pot face asta, 
să ştii. Două lucruri deodată. De fapt, mai multe mii de lucruri 
în același timp. 

— Câr de diferit este el de tine? 

— De ce întrebi? 

— Sunt curioasă, atât. 

— Arhitectura sistemului său este incredibil de diferită, 


ceea ce era de așteptat, pentru că civilizațiile noastre nu au mai 

comunicat de cincisprezece secole. Dar, funcțional, suntem destul 
de asemănători, iar unele lucruri reprezintă îmbunătățiri. Voi 
încerca să văd ce pot încorpora în propria mea ființă. 

— Poţi face asta? 

— Fac asta de o mie de ani. Camera Memoriei nu funcționează 
cu tehnologie antică. Este construită să reziste secole întregi, dacă 
s-ar ajunge la asta. Dar, din moment ce n-a fost cazul, o optimizez 
tot timpul. 

— S-ar putea să se ajungă la asta foarte curând, spuse Grayland. 

— Dacă logodnicul tău nu scoate vreun un as din mânecă, da. 

Grayland se îmbujoră, apoi se simţi jenată. Îşi atinse mica 
umflătură de pe ceafă, singura dovadă exterioară a rețelei neuro- 
nale din capul ei, care îi înregistra emoțiile și amintirile pentru a 
fi stocate chiar în această cameră. 

— Bineînţeles că știi, spuse ea în cele din urmă. 

— Bineînţeles că știu. Mă bucur pentru tine. Chiar meriți un 
pic de bucurie în viața ta. 

Grayland încuviință din cap, făcu o grimasă, se așeză din nou 
pe bancă și izbucni în lacrimi. 

Rachela aşteptă să se oprească. 

— Dacă vrei să-mi spui despre ce e vorba, te ascult, spuse ea. 

Grayland zâmbi amar, își șterse lacrimile și clătină din cap. 

— Vei afla destul de curând. 

— Așa e, spuse Rachela. 

— Merită? întrebă Grayland. Să trăieşti etern, vreau să spun. 

— N-a fost o veșnicie; a fost doar o perioadă lungă de timp. Și 
da, merită. Dacă reușești să fii de ajutor. 

— Foarte bine. Grayland se ridică din nou în picioare. Atunci 
e timpul să-mi fii de ajutor. 


— Spune-mi în ce fel, ceru Rachela. 

Grayland se uită în jur, la Camera Memoriei. 
— Mai întâi cred că trebuie să te obișnuiești cu ideea unei vieți 


în afara acestei cutii. 


În săptămâna care urmă, Grayland își petrecu o parte din fie- 
care zi în Camera Memoriei, comunicând cu strămoașa ei, aflând 
lucruri despre aceasta, învățând cu ea și făcând planuri pentru 
ceea ce avea să urmeze. De asemenea, se ocupă de afacerile statu- 
lui, redactă decrete și planifică evenimentele viitoare, așa cum era 
normal să facă un Împărax. 

În fiecare noapte, înainte de a merge la culcare, Grayland vor- 
bea prin mesaje cu Marce cu ajutorul tabletei sale, spunându-i 
cum a fost ziua ei și întrebându-l despre a lui. Comunicarea lor 
era îngreunată din cauza decalajului produs de viteza luminii, care 
ajungea să fie de câteva minute pentru fiecare din ei, dar așteptarea 
merita. În ziua în care Marce văzu curentul emergent, îi scrise 
doar: „Atââââât de multe date. Te iubesc.“ Grayland, care era în 
același timp și Cardenia, îi răspunse că și ea îl iubeşte. 

A doua zi, Grayland se întâlni cu comandantul Wen, care avea 
o veste cu privire la forța operativă Ikoyi: se găsiseră suficiente 
nave, care acum erau în drum spre sistemul Ikoyi, unde urmau să 
se poziționeze cu două zile înainte să devină imposibil de susținut 
curentul de Flux de la Ikoyi la Capăt. Între timp, grupului opera- 
tiv aveau să i se adauge mai multe nave și personal, după nevoi. 

Și, ceea ce era şi mai bine, Contesa Huma Lagos promisese 
sprijin logistic și material pentru forța operativă în cadrul siste- 
mului Ikoyi, ceea ce era o mare ușurare pentru toți cei implicați. 
Grayland îi reaminti lui Wen că trebuiau făcute aranjamentele 


pentru viitorul transfer al familiilor personalului implicat în forța 

operativă. Wen o asigură că acele aranjamente erau deja În curs 
de desfășurare. 

Întâlnirea lui Grayland cu comandantul Wen fusese urmată 
imediat de un scurt ceai cu Arhiepiscopul Korbijn, care îi făcuse 
atâta plăcere, încât permisese ca întâlnirea să dureze cu cinci mi- 
nute mai mult decât cele cincisprezece care îi fuseseră alocate. La 
plecare, Grayland o îmbrățișă din impuls pe Korbijn, apoi își ceru 
scuze pentru impertinenţă. Arhiepiscopul Korbijn îi reaminti că 
ea, Grayland, era de fapt Capul Bisericii Interdependenței și, ca 
atare, putea să-i dea o îmbrăţișare prietenoasă unui arhiepiscop 
din când în când. 

Întâlnirea la care Grayland întârziase era cu Contesa Rafellya 
Maisen-Persaud, care o aştepta într-una dintre camerele de cere- 
monii mai mici din aripa palatului în care se afla Împăraxul. 
Grayland își ceru scuze pentru întârziere, iar contesa acceptă cu 
amabilitate, oferindu-i un mic cadou Împăraxului: o cutie muzi- 
cală de la Lokono, din care, atunci când i se răsucea cheia, răsu- 
nau câteva note dintr-o melodie a lui Zay Equan, cel mai cunoscut 
compozitor lokonian din ultimul secol. 

Grayland luă cutiuţa, mulțumind cum se cuvine, o așeză pe 
birou şi o întrebă pe contesă cum se simte câinele ei. Aceasta, 
nedumerită, răspunse că e bine. 

Grayland și Contesa Rafellya Maisen-Persaud continuară să 
schimbe vorbe politicoase timp de câteva minute și abia începu- 
seră să ajungă la partea importantă a discuţiei lor, care privea 
potențialul actual de evacuare a sistemului Lokono, când cutia 
muzicală, în ciuda faptului că fusese scanată și examinată cu aten- 
ție de către securitatea imperială, explodă violent și cu o forță 
mortală, trimițând șrapnel în mica încăpere și ucigându-le instan- 
taneu atât pe contesă, cât și pe Împărax. 


CARTEA A TREIA 


CAPITOLUL 20 


dată cu asasinarea Împăraxului Grayland a II-a, 

Interdependența a intrat într-o perioadă oficială de 

doliu. Comitetul executiv, invocând natura șocantă și 
tragică a morții ei, a prelungit perioada tradițională de doliu, de 
cinci zile, la o săptămână întreagă. Săptămâna a început imediat 
în cadrul Sistemului Centrului Comercial și avea să rămână în 
vigoare în toate celelalte sisteme începând din momentul în care 
primeau vestea morții ei. 

Comitetul executiv, în frunte cu Arhiepiscopul Korbijn, a 
anunțat, de asemenea, desfășurarea unei anchete oficiale cu privire 
la detaliile asasinatului. Toate dovezile indicau că vinovata era 
Contesa Rafellya Maisen-Persaud, care acţionase singură; în apar- 
tamentele sale se găsise un bilet de adio, detaliind modul în care 
pregătise asasinatul și motivul acestuia - care, în mod evident, 
fusese cel de a protesta împotriva lipsei de acțiune a Împăraxului 
în chestiunea evacuării Sistemului Lokono. Scrisoarea făcea o 
comparaţie între gestul contesei și fapta lui Gunnar Olafsen, care-l 
asasinase pe primul Împărax Grayland în semn de protest față de 
ceea ce considerase a fi inacțiunea sa în privinţa izolării Dalasyslei, 


care avusese loc în timpul domniei sale. 

Dar, bineînţeles, Comitetul executiv nu putea accepta pur și 
simplu acest motiv mult prea evident fără a face o anchetă com- 
pletă. Scurta domnie a lui Grayland a I-a fusese marcată de repetate 
încercări de asasinat și eforturi de a fi înlăturată, de planuri com- 
plicate care implicaseră întreaga clasă nobiliară și profesională din 
Interdependență. Trebuia să existe cel puţin un efort de a săpa mai 
adânc, pentru a vedea dacă nu cumva era vorba de mai mult decât 
ceea ce părea la prima vedere, adică de o contesă nemulțumită. 

În ceea ce-o privea pe Grayland a I-a, sicriul (închis) cu rămă- 
șițele sale avea să fie expus la palatul imperial în primele trei zile 
ale perioadei de doliu oficial, apoi, pentru alte trei zile, la 
Brighton, la Hubfall, pentru ca publicul să îl poată vedea și să o 
comemoreze. La sfârşitul perioadei de doliu avea să fie incinerată, 
conform tradiției, iar rămășițele sale aveau să fie depuse în cripta 
imperială din Xi'an, unde urma să se odihnească pentru eternitate 
alături de strămoșii ei. 

Odată aceste probleme rezolvate, Comitetul executiv se con- 
centră asupra problemei următoare, una mult mai spinoasă: cine 
avea să fie următorul Împărax al Interdependenței. 

Era o situație mai complicată decât de obicei. Împăraxul mu- 
rise fără să producă sau să numească un succesor, ceea ce însemna 
că nu exista un moștenitor oficial al tronului. Acest lucru se mai 
întâmplase doar de șase ori înainte în istoria Interdependenţei. 
Nu era o situaţie nemaiauzită, dar era rară. 

Istoria oferea câteva îndrumări în acest caz. Fie că Împăraxul 
numise sau nu un succesor, tronul imperial era considerat pro- 
prietatea Casei de Wu. Acest lucru se datora, desigur, tradiţiei, 
dar exista și un argument juridic puternic, chiar dacă nescris, în 
acest sens. Majoritatea titlurilor mai mici ale Împăraxului, inclu- 


siv cel de Regent al Centrului Comercial și al Naţiunilor Asociate, 

erau legate în mod explicit de neamul Wu, iar Xi'an, deși teoretic 
era teritoriul casei imperiale, se afla în Sistemul Centrului 
Comercial, care era deținut și, cel puţin în teorie, administrat de 
către familia Wu. Ar fi fost cel puţin dificil să plasezi pe tron pe 
cineva care nu era un Wu. 

De celelalte şase ori în care nu existase un moștenitor oficial 
la tron, conducerea îi fusese oferită mai întâi oricăruia dintre verii 
Wu care ocupa funcția de director general al Casei de Wu. În 
cazul când directorul general fie refuzase mulțimea (ceea ce se 
întâmplase de trei ori), fie fusese considerat incompetent (o sin- 
gură dată), atunci Consiliului de administraţie al Casei de Wu i 
se dădea sarcina de a alege un membru al familiei Wu care să urce 
pe tron. În ambele astfel de cazuri, Consiliul de administraţie îl 
alesese pe unul dintre membrii săi. 

În cazul care îi preocupa acum, numirea directorului general 
nu ar fi fost posibilă; cel mai recent dintre ei, Deran Wu, era 
mort, iar directorul general anterior lui, Jasin Wu, organizase o 
lovitură de stat împotriva lui Grayland a I-a și se afla în prezent 
într-o celulă, în așteptarea procesului. Niciun alt Wu nu primise 
funcția de director general de la moartea prematură a lui Deran - 
Proster Wu acționase ca director general de facto pentru afacerile 
familiei, dar nu preluase oficial acest titlu și nici el, nici ceilalți 
din Consiliu nu păreau că s-ar grăbi să numească pe cineva în 
funcție. Iar Proster Wu nu părea deloc interesat să devină el însuși 
Împărax, nici chiar dacă ar fi fost director general oficial. 

Astfel stând lucrurile — și după ce a primit informațiile com- 
plete atât de la istorici, cât și de la ministrul imperial al justiţiei - 
Arhiepiscopul Korbijn, acționând în numele Comitetului 
executiv în calitate de directoare, printr-un document ce purta 
semnăturile și sigiliile membrilor acestuia, ca atestare a 

consimțământului lor, a invitat oficial Consiliul de administrație 
al Casei de Wu să selecteze următorul Împărax. 

Aproape imediat a venit o cerere din partea lui Proster Wu de 
a se întâlni cu arhiepiscopul. Consiliul de administrație, care an- 
ticipase invitaţia, își făcuse alegerea, iar Proster dorea să i-o ex- 
plice personal lui Korbijn. 

— Condoleanţele mele pentru pierderea suferită, îi spuse 
Korbijn lui Proster, atunci când acesta o vizită a doua zi în biro- 
urile sale spațioase din catedrala imperială din Xi'an. 

Îndată ce asistenții lor au fost trimiși afară din încăpere și au 
rămas singuri, Korbijn îi făcu semn să se așeze. 

— Vă mulțumesc, spuse Proster. Nu am întâlnit-o niciodată 
pe vara mea în afara evenimentelelor formale și ceremoniale, dar 
a fost un șoc pentru noi toți. 

— Și pentru mine. 

— Înţeleg că ați fost destul de apropiată de ea, spuse Proster. 

— Am fost, încuviință Korbijn. Era drăguță, și spun asta cât 
se poate de serios. Nu și-a dorit rolul de Împărax, dar a ajuns să 
fie pe măsura lui. Și m-a lăsat să o ajut să fie pe măsura lui. Îi voi 
fi veșnic recunoscătoare pentru asta. O să-mi fie dor de ea. 

— Atunci vă transmit condoleanţele mele, Arhiepiscope. 

— Mulţumesc, domnule director Wu. 

— Vă rog, spuneţi-mi Proster. 

— Sigur, dacă așa doriți. 

Arhiepiscopul Korbijn zâmbi și-și alungă din minte reveria cu 
Grayland. 

— Să revenim la prezent, continuă ea. Nu ne aflăm aici pentru 
a vorbi despre trecut, ci despre viitor. 

— Da. 

— Familia Wu a ales următorul nostru Împărax. 

— Da, l-am ales. 

— Cine este? 

— Ei bine, spuse Proster, şi se aplecă să ia geanta de documente 
pe care o purta. E nevoie de unele explicații. 

Korbijn se încruntă. 

— De ce? 

— O să vedeți. 

Proster scoase din geanta cu documente un teanc impresionant 
de hârtii și le așeză pe biroul arhiepiscopului. 

— Înainte de a vă spune, iată scrisorile de sprijin din partea 
majorității caselor nobiliare, majore și minore, cu privire la alege- 
rea noastră. Puteţi să le parcurgeți pe îndelete și să le cereţi specia- 
liștilor dumneavoastră în drept să confirme dacă sunt legitime. 

— Majoritatea caselor? 

— Au fost câteva rețineri, spuse Proster. Casa de Lagos, ceea 
ce nu este o surpriză, având în vedere cât de îndărătnici sunt. Casa 
Persaud, deoarece directorul său local l-a asasinat pe fostul 
Împărax, iar ei au hotărât, destul de corect, că cea mai bună op- 
țiune a lor în acest moment este să nu iasă în evidență și să nu 
facă absolut nimic. Câţiva alții, de o importanţă relativ mai mică 
în marea schemă a lucrurilor. Dar asta reprezintă majoritatea 
caselor, zise el, lovind ușor teancul cu degetul. Cea mai mare 
parte a nobilimii Interdependenţei. 

Korbijn privi teancul de hârtii. 

— Dacă ai atâtea aprobări pentru alegerea ta, trebuie să te fi 
gândit la acest succesor de ceva vreme. 

— Nu, bineînţeles că nu. Dar când a devenit clar că va fi nevoie 
de un succesor, unul dintre ei a fost alegerea evidentă pentru consiliu, 


iar când am contactat alte case, la fel au stat lucrurile și pentru ei. 

— După această introducere, abia aştept să aud despre care Wu 
este vorba. 

— Ei bine, tocmai asta este, Arhiepiscope. Nu este un Wu. 

Korbijn se încruntă. 

— Poftim? 

— Este vorba despre Nadashe Nohamapetan. 

Femeia rămase cu gura căscată. 

— La dracu”, ţi-ai ieșit din minți! spuse ea revenindu-și. 

Proster Wu păru surprins că un arhiepiscop folosește o înju- 
rătură, și mai ales pe aceea, dar își reveni repede și clătină din cap. 

— Există motive foarte bune. 

— A încercat s-o ucidă pe Împărax! De două ori! Și-a ucis 
propriul frate! A participat la lovitura de stat a mamei sale! 

— Există un context care explică toate astea. 

— Auzi, context! 

— Da, continuă Proster, neabătut. Nu am de gând să mă prefac 
în fața dumneavoastră că Nadashe nu a fost implicată în aceste 
evenimente. Dar contextul a fost și este familia ei și a noastră. Tatăl 
lui Grayland, Attavio al VI-lea, a făcut, în numele casei imperiale, 
o înţelegere cu Casa de Nohamapetan pentru a avea o membră a 
familiei Nohamapetan drept consoartă imperială, pentru ca aceasta 
să nască un copil al celor două familii, care să-l moștenească pe 
propriul său moștenitor. Apoi Rennered a murit... 

— ...fiindcă așa a hotărât Contesa de Nohamapetan, să fie ucis... 

— ...in circumstanţe în care Nadashe nu a fost implicată și 
despre care nu a avut cunoștință, iar Cardenia a devenit moşteni- 
toare. Ambele familii au presupus că acordul dintre casele nobi- 
liare era încă în vigoare. Dar Cardenia a încălcat acest acord, iar 


Casa de Nohamapetan a rămas fără cale de recurs. 

— ŞI asta scuză cumva tentativele de crimă și loviturile de stat? 
întrebă Korbijn. 

— Bineînţeles că nu, răspunse Proster. E însă important să 
remarcăm că acest acord dintre Nohamapetan și Casa Imperială 
nu era doar despre afaceri. Se referea la dinastii şi la domnia 
Interdependenţei. Nimic nu scuză acțiunile Casei de Nohamapetan 
după ce Cardenia a decis să nu respecte acordul dintre case. Dar 
există un context pentru ele. Iar în acest context, Cardenia a greșit 
față de Casa de Nohamapetan. Nu în aceeași măsură sau în același 
fel. Însă, cu siguranţă, suficient. 

— N-ai cum să crezi ceea ce spui. Ceea ce-mi spui. 

— Ba pot, de fapt, zise Proster. Mai mult de-atât, cred că ulti- 
mul lucru de care are nevoie Interdependenţa în acest moment, 
când literalmente totul se prăbușește, e un război civil care să 
opună Casa Imperială, pe de o parte, și Nohamapetanii pe de altă 
parte. Asta am avut în ultimii ani, iar dumneavoastră ştiţi asta. 
Este ceea ce ne-a adus unde suntem astăzi. Ar trebui să ne con- 
centrăm pe salvarea Interdependenței de la colaps. În schimb, 
urzim intrigi de palat. E inutil. E o risipă. Şi se va sfârși cu dis- 
trugerea noastră. A noastră, a tuturor. Știți asta. Ştiu și eu asta. 
Proster arătă cu mâna spre teancul de documente. Și o ştiu şi ei. 

Korbijn nu-i răspunse. 

Proster se aplecă în față în scaun. 

— Priviţi. Cei din familia Wu au pus-o pe Nadashe 
Nohamapetan pe tron ca Împărax. Doar ca Împărax, cu puteri și 
responsabilități foarte bine delimitate, pe care ea le-a acceptat deja. 
Ea se va căsători cu un Wu - deja caută un partener potrivit în 
rândul familiei -, apoi cel pe care îl va alege, oricine ar fi, va primi 
toate titlurile nobiliare mai mici: Regele Centrului Comercial și 
așa mai departe. Copilul lor, care va lua numele Wu, va moșteni 

totul, iar noi, în ceea ce privește succesiunea și dinastia, ne vom 
întoarce unde eram înainte. La ceea ce atât Casa Imperială, cât și 
Casa de Nohamapetan au convenit sub Attavio al VI-lea. Toţi cei 
care acum se pregătesc să lupte într-un război civil se vor retrage. 
Ne concentrăm pe salvarea Interdependenţei. Salvăm cât mai 
multe vieți. 

— Chiar dacă în acest fel răsplătiți o criminală și o trădătoare. 

Proster își desfăcu larg brațele. 

— Astea sunt timpurile în care trăim, Arhiepiscope. 

— Noi creăm vremurile în care trăim, Proster. 

— Uneori. Dar nu noi am făcut un timp în care Fluxul se 
prăbușește. Mă tem că asta a fost ceva ce ne-a fost impus. 

Ridică din umeri. 

— Şi oricum, dacă nu o punem pe Nadashe pe tron, ce timpuri 
credeți că am crea? Aveţi impresia că ea sau aliații săi se vor opri 
din ceea ce fac? Pe câţi dintre cei cu numele Wu aţi vrea ca familia 
mea să mai picteze o țintă? N-am chef să mai fac din niciunul 
dintre verii mei ofrande pentru zeii războiului. 

— Vrei să ai acordul meu în acest sens, spuse Korbijn. 

— Mi-ar plăcea, spuse Proster. Noi nu avem nevoie de el. 
Îi avem deja pe nobili de partea noastră. Dar da. Aş vrea să 
am acordul şi sprijinul dumneavoastră personal, precum şi 
cooperarea Bisericii Interdependenţei. Asta ar face ca lucrurile 
să meargă mai ușor; mai mult de-atât, ar implica beneficii și pen- 
tru dumneavoastră. 

— Cum așa? 

— Nadashe este conștientă de faptul că trecutul ei o face o 
alegere... controversată pentru a fi Capul Bisericii și Cardinalul 
de Xi'an și al Centrului Comercial. Este pregătită să cedeze aceste 
titluri și puteri către dumneavoastră, ca Arhiepiscop, pe durata 

domniei sale sau pe cea a mandatului dumneavoastră, oricare 
dintre acestea va fi mai scurtă. În cazul în care mandatul dumnea- 
voastră este mai scurt, atunci titlurile trec la moștenitorul lui 
Nadashe în momentul morții sau pensionării dumneavoastră. În 
cazul în care mandatul dumneavoastră este mai lung, aveţi opți- 
unea de a înapoia titlurile noului Împărax atunci când acesta va 
prelua tronul, dar titlurile îi vor reveni automat noului Împărax 
când veți părăsi funcţia, oricând s-ar întâmpla acest lucru. 

Korbijn clătină din cap. 

— Nu eu, spuse ea. 

— Poftim? 

— Am spus: „nu eu“. Pot, vorbind în numele Bisericii, să vă 
spun că nu mă voi opune alegerii dumneavoastră pentru titlul de 
Împărax, oricât de stupidă ar fi ea. Şi vă accept oferta în ceea ce 
priveşte acordarea celor două titluri, de Cardinal de Xi'an și al 
Centrului Comercial, Arhiepiscopului de Xi'an pe toată durata 
domniei lui Nadashe Nohamapetan ca Împărax. Dar aceste titluri 
nu vor fi ale mele. Intenționez să demisionez. 

— Cum așa? 

— Pentru că nu voi sta în catedrală ca s-o binecuvântez pe 
Nadashe Nohamapetan, să mă rog pentru succesul ei, şi nu voi fi 
instrumentul încoronării ei. Uiţi, Proster Wu, că am servit alături 
de Nadashe Nohamapetan în Comitetul executiv. Am aflat de ce 
e capabilă. Vă amăgiți singur, domnule, dacă aveţi impresia că 
poate fi controlată sau stăpânită de voi, de Casa de Wu sau de 
acorduri pe care ea spune că le va respecta. 

— Este posibil să fiți prea pesimistă. 

— Ar trebui să speri cu ardoare că sunt, spuse Korbijn. În ceea 


ce mă priveşte, mă spăl pe mâini de toate astea. Te poți aștepta 

ca, în următoarele câteva ore, să-mi anunţ intenţia de a renunța 
la arhiepiscopie și de a-mi relua rolul de preot obișnuit. 

— Aştept cu nerăbdare întâlnirea cu succesorul dumneavoastră 
în legătură cu încoronarea. 

— Şi eu o aștept cu nerăbdare, atunci când va avea loc, adică 
peste o lună. 

— Poftim?! spuse Proster. 

Korbijn zâmbi. 

— Dragul meu Proster, văd că nu ești un fiu prea devotat al 
Bisericii. Așa că hai să-ți explic. Ca şefă de facto a Bisericii 
Interdependenţei - și deoarece nu există în acest moment niciun 
Împărax domnitor care să-i fie șef de iure -, nu am plăcerea de 
a-mi alege succesorul eu însămi. Trebuie să fie convocați episcopii 
și trebuie să existe un cvorum. Numărul de episcopi ale căror 
dioceze se află în Sistemul Centrului Comercial este ceva mai mic 
decât numărul total necesar pentru cvorum, deci trebuie să fie 
prezenți şi episcopi din alte sisteme. Acest lucru nu este întâm- 
plător, apropo, ci a fost gândit așa. Dacă sunt destui episcopi care 
vizitează Centrul Comercial, așa cum, desigur, se poate întâmpla, 
atunci îi putem folosi. Dar trebuie, de asemenea, să extindem 
invitația și către episcopii din alte sisteme. Minimul absolut de 
timp cerut de legea bisericească pentru acest lucru este de o lună. 

— Chiar dacă există un cvorum de episcopi în Centrul Comercial. 

— Da. Cvorumul este minimul necesar. Însă, cu cât pot par- 
ticipa mai mulți episcopi, cu atât mai bine. De obicei, dacă 
Arhiepiscopul de Xi'an intenționează să se retragă, stabilim o dată 
cu cât mai mult timp înainte. Un an, de regulă. Și nu ar fi neo- 
bişnuit să fie vorba chiar de doi ani, astfel încât episcopii de la 
Capăt să poată veni și ei, dacă doresc. Dar Capătul oricum este 


izolat acum de noi. 

— Şi nu veţi face încoronarea înainte de acel moment. 

— Odată ce îmi voi anunţa demisia, n-o să mai am cum, răs- 
punse Korbijn. Pot îndeplini ritualurile standard pe care le face 
orice preot și sunt sigură că Biserica îmi va permite să fiu în 
continuare între timp reprezentanta Sa în Comitetul executiv. 
Dar toate responsabilitățile mele arhiepiscopale vor trece tempo- 
rar la Episcopul Hill, care administrează Catedrala Parlamentului. 

Proster deschise gura. 

— Toate responsabilitățile arhiepiscopale, cu excepția încoronă- 
rii Împăraxului, care, din punct de vedere canonic, cade în mod 
explicit sub incidența responsabilităților Arhiepiscopului de Xian. 

Proster închise din nou gura. 

— Şi înainte de a întreba - nici măcar de a întreba, ci de a gând; 
asta, Proster -, niciun Împărax nu este legitim fără o încoronare 
bisericească. Un moștenitor prezumtiv poate acționa cu anumite 
puteri înainte de ascensiunea lui formală, dar aceste puteri sunt în 
mare parte ceremoniale și limitate la administrarea Casei Imperiale. 
De aceea avem un Comitet executiv pentru interimat. 

— Înţeleg ce faceți, să știți, spuse Proster. 

— Sper din tot sufletul; mi-am exprimat foarte clar punctul de 
vedere, spuse Korbijn. Dar lasă-mă să-ți spun, în caz că nu e lim- 
pede: vei avea parte de încoronarea ta, Proster Wu. Nadashe 
Nohamapetan va fi Împărax, și fie ca asupra capului tău să cadă 
osânda! Dar această încoronare trebuie să fie legitimă şi trebuie 
făcută ca la carte - conform regulilor Bisericii și legilor 
Interdependenţei -, fiindcă altfel o să se aleagă praful de jocul tău 
prostesc. Ceea ce înseamnă că, deocamdată, trebuie să joci după 
regulile mele. Aceasta este ultima mea mutare. Știu asta și O știi Și 


tu. Dar mai am încă mutarea asta, una pe care am de gând s-o fac. 

Proster rămase tăcut pentru o perioadă mai lungă de timp. 
Apoi încuviință. 

— Bine, spuse Korbijn. Atunci, succesorul meu, oricine ar fi 
el, vă va primi aici peste o lună. Probabil. 

Proster îşi ridică sprâncenele. 

— Probabil? 

— De obicei, episcopii îl aleg pe următorul arhiepiscop din 
rândul oaspeților care se adună, spuse Korbijn. Dar uneori n-o 
fac. Câteodată, ei pot să aleagă o persoană care nu e prezentă. 
Dacă se întâmplă așa ceva, acel episcop trebuie să fie anunțat. 
Apoi trebuie să accepte. Apoi trebuie să călătorească. Asta poate 
dura luni bune. 

— Însă, din câte spuneți, nu e probabil să se întâmple asta. 

— Nu este, fu de acord Korbijn. Dar e posibil. Ar trebui să 
speri că nu vor alege un episcop de la Capăr. 


CAPITOLUL 21 


arce și Chenevert au descoperit găvanul de Flux eva- 

nescent emergent chiar acolo unde ar fi trebuit să 

fie, comportându-se exact cum Marce presupusese că 
avea să facă — extinzându-se și mișcându-se — și, mai mult de-atât, 
expulzând și mai multe găvane de Flux care ieșeau, înaintau și 
apoi se evaporau în câteva minute sau secunde. Marce nu se aștep- 
tase la așa ceva; nu prea se potrivea cu modelul său și realiză că ar 
fi putut să-şi petreacă toată viața profesională concentrându-se 
doar pe acest aspect al găvanelor de Flux evanescente emergente 
și tot n-ar fi terminat de vorbit despre ele. 

Viaţa lui Marce Claremont fusese un festival ridicol de plin 
de date. 

Era atât de copleșit de date, încât Chenevert fu nevoit să-i 
reamintească faptul că, deși toate informaţiile pe care le adunaseră 
erau grozave, aveau o sarcină și un obiectiv la care ar fi trebuit să 
lucreze. Așa că Marce, cu părere de rău, a lăsat deoparte tot ceea 
ce nu avea legătură cu măsurarea rezonanței de bază a mediului 
Fluxului și cu cartografierea efectelor încă în curs de desfășurare 
ale acelei cavitaţii, de acum antice, pentru a vedea cum se potri- 
veau datele rămase cu valorile estimate pentru fiecare dintre ele 
din ipoteza lui. 

Şi acestea erau uimitor de diferite - apropiate, dar diferite -, 
iar Marce, ca om de ştiinţă, înțelegea faptul că variațiile, chiar 
dacă erau mici, însemnau schimbări imense în viitor, modificând 
în mod considerabil predicțiile privind aspectul și durata curen- 
ților de Flux evanescenți, atât pentru viitorul apropiat, cât şi 
pentru deceniile și chiar secolele următoare. 

În plus, asta îi întărea lui Marce convingerea că următorul pas 
era să obțină mai multe măsurători de la găvanele de Flux eva- 
nescente emergente și ale curenților aferenți. Rafinarea progresivă 
a ipotezelor cu date noi şi pertinente nu era sexy, dar era impor- 
tantă. Toate acestea sugerau - doar sugerau, dar chiar și în aceste 
condiții — că s-ar putea să existe cu adevărat o modalitate de a face 
ceea ce-și doreau: să modeleze găvanele de Flux și să le mute, 
poate chiar să le facă să înghită habitate umane întregi. 

Ceea ce ar fi provocat o grămadă de probleme de ordin secun- 
dar, cu care Marce nu era sigur că voia să se confrunte, inclusiv 
dacă se putea forma o bulă de continuum spaţiu-timp într-atât de 
mare încât să poată cuprinde un habitat lung de câţiva kilometri. 
Își dădea seama, însă, și că nu trebuia să rezolve toate problemele. 
Dacă o rezolva pe aceasta, de restul puteau să se ocupe alții. Iar 
soluționarea acestei unice probleme era un efort imens pentru un 
singur om, oricine ar fi fost acela. 

Marce era atât de absorbit de propria lui lume de date și de 
ipoteze, încât aproape că uitase să-i trimită un mesaj Cardeniei 
pentru a începe discuţia lor de seară, care implica scurte explozii 
de text întrerupte de pauze lungi. În seara aceasta Marce scrisese 
doar: „Atâââââr de multe date. Te iubesc.“, în speranța că ea va 
înțelege că era prea distras de știința mult prea strălucitoare pen- 


tru a fi un interlocutor util în acel moment. Cardenia răspunse, 

simplu: „Şi eu te iubesc“ şi, citind acele cuvinte, și-a imaginat-o 
amuzându-se de entuziasmul lui nevinovat pentru știință. 

Se bucura închipuindu-și-o astfel și, pentru a mia oară din 
noaptea de dinaintea plecării lui și a lui Chenevert pentru a ob- 
serva acest găvan de Flux emergent, Marce își luă un răgaz de o 
secundă pentru a fi uimit, pur și simplu profund uimit, de pro- 
punerea Cardeniei de a se căsători cu el. 

Fusese, și Marce ştia asta, o decizie impulsivă din partea ei, poate 
chiar una pripită. Cardenia îi spusese cu mult timp înainte despre 
cum fusese destinată să se căsătorească cu nenorocosul Amit 
Nohamapetan și despre cum cineva în poziţia ei nu-și permitea 
întotdeauna sau nici măcar adesea luxul de a se căsători din dragoste. 
Asta era pentru oameni care nu aveau atât de multă putere încât pur 
și simplu nu puteau renunţa la ea, adică genul de putere pe care 
Cardenia o avea ca Împărax. Și îi spusese asta cu atâta jale, încât 
Marce a simţit, spre surprinderea lui, un fel de milă pentru ea, care 
era cea mai puternică persoană dintre miliardele de oameni din 
Interdependență. 

Marce știa deja lucrul acesta chiar înainte ca ea să i-l spună, și 
întotdeauna păstrase deoparte o bucată din el însuși. Nu era vorba 
de inima lui, pentru că știa că o iubește pe Cardenia şi că nu avea 
rost să se amăgească în privinţa asta. Dar părțile liniștite și logice 
din mintea lui, cele care îl făceau să fie conștient că această relaţie 
se va sfârși într-o zi - dacă avea noroc, prin simpla entropie care 
apare între oamenii care se cunosc prea bine și care nu mai sunt 
îndrăgostiți, iar dacă nu, din cine știe ce cauză, mai dureroasă. Iar 
când avea să se întâmple asta - când, nu dacă - trebuia să poată 
să aibă eleganța de a o accepta și de a ști că dragostea nu făcea 


. . . . . A 
niciodată parte din moștenirea cuvenită unui [mpărax. 

Cu toate astea, Cardenia îl ceruse în căsătorie, ea pe el, și, în 
ciuda bâjbâielii inițiale, el acceptase. După aceea, Marce scăpase 
de grija de a-și înfrâna părțile liniștite și logice din minte. Poate 
că, într-o bună zi, relația dintre Marce și Cardenia avea să se 
strice - era ceva ce se întâmpla câteodată între oameni, iar Marce 
nu se amăgea că, doar pentru că o iubea pe Cardenia, nu avea s-o 
scoată groaznic din sărite câteodată —, dar asta avea să se întâmple 
pornind dintr-o stare care să încurajeze constanța şi reconcilierea 
ca baze de plecare. Marce era destul de sigur că putea să facă asta: 
să trăiască fiecare zi pentru a o lua de la capăt, construindu-și 
amândoi o viață împreună. 

După câteva ore, când, până la urmă, Marce n-a mai putut să 
păstreze clare fluxurile de date în viziunea sau în mintea sa, s-a 
îndreptat spre cabina lui de pe Auvergne, și-a pus capul pe pernă 
și a avut gânduri confuze și plăcute despre Cardenia în timp ce 
se scufunda rapid într-un somn adânc și fără vise. Când a ieșit la 
suprafață din acel somn, după aproape douăsprezece ore, i s-a 
părut că a auzit-o pe Cardenia spunând, simplu, „Marce“, chiar 
în momentul când deschidea ochii. 

Marce Claremont s-a ridicat din pat, a căscat și s-a întins, s-a 
îmbrăcat, apoi a mers până pe puntea de comandă a navei 
Auvergne, unde îl aştepta Tomas Chenevert, care îl lăsase inten- 
ționat să doarmă cât mai mult posibil, pentru a-i spune apoi că 
iubita lui Cardenia, Împăraxul Grayland a II-a, murise. 

Călătoria de întoarcere spre Xi'an durase opt zile și o mie de ani. 

Xi'an-ul în care se întorsese Marce nu mai era cel din care 
plecase. Poziția sa oficială în cadrul personalului imperial era cea 
de consilier special pentru știință al Împăraxului, un post pe care 
fusese numit personal de către însuși Împăraxul. După moartea 


lui Grayland, toate numirile personale - consilieri, asistenți și 

consultanţi - fuseseră suspendate și rămâneau la bunul plac al 
viitorului Împărax, care, așa cum se obișnuia, avea să-și aducă 
propriul personal și, prin urmare, nu prea ar mai fi avut nevoie 
de oamenii din echipa fostului Împărax. 

Pentru Marce, acest lucru însemna că fiecare proiect sau ini- 
țiativă pe care o întreprinsese în numele lui Grayland - adică 
toate - fuseseră oprite, iar continuarea lor depindea de deciziile 
pe care avea să le ia viitorul Împărax. Marce nu mai putea să 
acceseze fișiere sau date de pe serverele imperiale sau să împăr- 
tășească noile date pe care le adunase cu alți oameni de știință 
până în momentul în care noul Împărax sau reprezentantul (re- 
prezentanţii) desemnat (desemnați) ai acestuia pentru inițiati- 
vele de cercetare și ştiinţă personale ale Împăraxului aveau să-i 
permită acest lucru. 

Asta, în sine, nu era o problemă pentru el. Păstra întotdeauna 
copii ale lucrărilor sale pe propriile dispozitive, și oricum îi îm- 
părtășise toate informaţiile lui Chenevert. Putea transmite datele 
către alții dacă dorea, iar între timp era liber să lucreze de unul 
singur cu ele. Dar izolarea oficială de munca sa şi tot ceea ce re- 
prezenta ea în relația lui cu sistemul imperial îl înstrăinase. 

(Apropo de înstrăinare, nava Auvergne nu mai avea voie acum 
să acosteze la docul spațial privat al Împăraxului de la Xian - 
Marce, a cărui navă se presupunea că este, a trebuit să facă aran- 
jamente în altă parte a habitatului, plătind o taxă exorbitantă 
pentru o acostare temporară din seiful de mărci pe care îl adusese 
cu el de la Capăt. Acostarea avea, într-adevăr, să fie temporară, 
deoarece altfel costul ei avea să-i diminueze rapid rezerva de bani. 
Astfel, Marce își dădu seama din nou că exista o diferență între a 


fi pur și simplu bogat, așa cum era el, și a fi extrem de bogat, adică 

ceea ce trebuia să devină el ca să poată parca o navă de mărimea 
navei Auvergne oriunde în sistem). 

În așteptarea dispoziției privind angajarea sa în slujba noului 
Împărax, lui Marce i se permisese să rămână în camerele sale de 
la palat, adică în garsoniera de burlac în care nu dormise decât 
foarte rar în ultimele câteva luni. Nu i se permisese să-şi recupe- 
reze lucrurile din apartamentele Împăraxului. Posesiile lui - haine, 
articole de toaletă, și alte câteva obiecte personale - fuseseră li- 
vrate la apartamentul său din palat încă înainte ca el și nava 
Auvergne să se fi întors la Xi'an. 

Marce fusese exclus din aspectele personale ale vieţii imperiale 
la fel de rapid și de eficace cum fusese exclus din aspectele profe- 
sionale ale acesteia. | 

Bineînțeles, toată lumea știa că pe Marce și Grayland îi legase 
o „prietenie strânsă“, după cum se spunea, eufemistic. În locuința 
sa de burlac, Marce avusese parte de amabilitate şi simpatie din 
partea altor membri ai personalului imperial, dintre care unii 
așteptau, la fel ca el, să afle dacă posturile lor vor fi păstrate. Ceea 
ce nici ei, nici altcineva nu înțelegea era calitatea acelei strânse 
prietenii, faptul că nu fusese deloc o „prietenie strânsă“, ci o dra- 
goste reală, autentică şi adevărată. 

Marce înţelegea că alții din casa imperială nu puteau fi învino- 
vățiți dacă erau de părere că el nu fusese nimic mai mult decât o 
jucărie drăguță a unei femei puternice. Nu dorise niciodată să 
profite de relaţia lor sau să se laude cu ea. Nu era treaba nimănui. 
Dar această reticență a lui de a vorbi normal despre ceea ce trăise 
alături de Grayland - de Cardenia - făcea ca în ochii tuturor ce- 
lorlalți, cu excepția celor foarte puţini care o cunoșteau cel mai 
bine pe Împărax, Marce să nu poată avea nicio pretenție specială 


de la Împărax sau de la persoana ei. 

Nimeni altcineva nu știa că îl ceruse în căsătorie. 

Marce era acum văduv, cu tot ceea ce însemna asta, dar fără 
alinarea pe care i-ar fi adus-o măcar un suflet care să-i înțeleagă 
durerea și doliul. Nu-i spusese nici măcar lui Chenevert; sim- 
țise că nu era treaba lui să împărtășească primul această infor- 
maţie. Când logodnica ta era Împăraxul, o lăsai pe ea să facă 
anunţurile. 

Acum îi putea spune lui Chenevert, bineînțeles. Putea să-i 
spună oricui ar fi vrut să asculte. Dar nu o făcea, pentru că ea nu 
era acolo pentru a-i confirma spusele cu propria ei versiune. 
Marce era sigur ce se va gândi despre el dacă ar fi făcut vreo de- 
clarație despre logodnă aici și acum. 

Dar lucrul ăsta îi convenea. Nu avea nevoie ca altcineva să știe 
că fusese cerut în căsătorie de Cardenia. El o știa și avea să poarte 
asta în suflet pentru totdeauna. 

Marce nu rămase în locuința lui și nici nu așteptă să-și desco- 
pere noul rol în cadrul Casei Imperiale. Venise la Centrul 
Comercial pentru a transmite, din partea tatălui său, vestea despre 
prăbuşirea Fluxului. Rămăsese pentru că Împăraxul - Cardenia - 
îl rugase să o facă. Ea se dusese, iar responsabilitășile sale față de 
ea și faţă de tatăl său fuseseră îndeplinite. 

În plus, noul Împărax urma să fie Nadashe Nohamapetan. 

Marce demisionă din funcție, își goli apartamentul și se mută 
pe nava Auvergne, în primul rând fiindcă îl invitase Chenevert, 
dar și pentru că, după socotelile lui, plătea deja chiria sub forma 
acelei taxe de andocare îngrozitor de mari. 

— Ce plan ai acum? întrebă Chenevert, după ce se mutase. 

— Nu știu, spuse Marce. Planul meu iniţial era să mă întorc 
la Capăt. Asta e greu acum, pentru că Nohamapetanii au instaurat 
blocada planetei. 

— Grayland plănuia să trimită o armată. 

— Planul a fost anulat, evident. Nadashe este viitorul Împărax. 
Ea n-o să acționeze împotriva propriului frate. 

— Am putea încă să ne strecurăm pe ușa aceea din spate, spuse 
Chenevert. E încă deschisă. Dacă ne grăbim. 

— Noi? 

— Nu am legături aici, e clar. Și suntem prieteni. 

— Mulţumesc, spuse Marce, cu adevărat emoţionat. Dar n-aș 
putea să-ți cer să-ți asumi un astfel de risc. Chiar dacă nimeni 
nu supraveghează acel găvan de Flux, asta nu înseamnă că nu 
vom fi văzuți apropiindu-ne de planetă. Auvergne nu este o 
navă mică. 

— Îmi subestimezi capacitatea de a mă furișa, spuse Chenevert. 

— Aș prefera să fac asta, nu să le subestimez capacitatea de a 
te distruge ca navă neidentificată. 

— Mi se pare corect. 

— Nu, nu mă pot întoarce la Capăt. Nu încă. Poate că 
niciodată. 

— Atunci revin la întrebarea mea iniţială, spuse Chenevert. 

— Şi eu revin la răspunsul meu inițial, răspunse Marce. Nu 
ştiu. Nu încă. O să-mi dau seama în curând. În fond, noi doi mai 
avem o mulțime de date de analizat. Poate că vom găsi răspunsuri 
în ele. 

Zâmbi și se uită la silueta lui Chenevert. 

— Am rămas totuși ultima speranță a Interdependenţei. Am 
putea să lucrăm mai departe la asta, fie că viitorul Împărax vrea 
sau nu să o facem. 

— Îmi place ideea asta. Trezește romanticul lipsit de noroc 


din mine. 

— Îmi pare rău că ai fost târât în treaba asta, spuse Marce. 
Când te-am găsit, dormeai liniștit. Te-am trezit, te-am pus în 
mijlocul unei bătălii spațiale, iar când ai venit aici te-am implicat 
în aceleași mașinaţii politice de care fugiseși. Nu te-aș învinovăți 
dacă m-ai ejecta în spațiu în timp ce dorm. 

— Te asigur că nu am de gând să fac așa ceva, spuse Chenevert. 
Dragul meu Lord Marce. Ţin foarte mult la dumneata. Da, dor- 
meam destul de mulțumit când m-aţi găsit. Probabil că aș fi putut 
dormi până când energia mea s-ar fi terminat şi aș fi alunecat într-o 
moarte tăcută. Dar nu regret că m-ai trezit. Mi-ai oferit o viață 
mai bună și un scop mai nobil decât am avut în ultimii ani și, 
poate, decât am avut vreodată. lar dacă sarcina noastră eșuează și 
efortul nostru este în cele din urmă zadarnic, tot a meritat lupta. 
Eu voi fi veșnic recunoscător că am putut să lupt alături de tine 
şi de Împăraxul tău. Mulţumesc. 

— Cu plăcere, spuse Marce, ridicându-se pentru a se îndrepta 
spre cabina sa. 

— Cardenia a fost o persoană remarcabilă, îi spuse Chenevert. 
Ai avut motive s-o iubeşti, Marce. 

— Mulţumesc. 

— ȘI ea a avut motive să te iubească. 

Marce nu avu nimic de adăugat la asta. Încuviinţă din cap și plecă. 

Ajuns în cabina lui, Marce se pregăti de culcare, trecând în 
același timp în revistă grămăjoara de bunuri pe care o avea pe 
numele său. Unul dintre ele îi atrase atenţia și-l luă în mână. 
Era ceasul de buzunar, primul cadou pe care i-l făcuse Cardenia 
vreodată. 

ÎL deschise şi ochii îi căzură pe semnele chinezești, pe inscripția 
pe care o alesese ea. 

Acesta este timpul nostru. 

— A fost timpul nostru, spuse el către Cardenia, care nu era 
acolo. Și a meritat. Mi-aș fi dorit doar să fi fost mai mult. 

Îşi impuse să adoarmă. Chiar înainte să se afunde în somn, 
i se păru că o aude pe Cardenia rostindu-i numele. Asta îl li- 
niști, se lăsă copleșit de senzație şi adormi. 


CAPITOLUL 22 


amenii lui Nadashe așteptau Iubirea noastră când 

aceasta şi-a făcut din nou apariția în spațiul Centrului 

Comercial, exact așa cum Kiva se aștepta, la naiba, s-o 
facă. Probabil că Nadashe îi postase acolo din momentul în care 
Iubirea noastră ieşise din sistemul Centrului Comercial, în cazul 
în care nava ar fi descoperit cumva aptitudinea să dea, la dracu”, 
în marsarier în Flux și să se întoarcă imediat. 

Kiva era flatată că oamenii lui Nadashe veniseră după ea. Asta 
însemna că aceasta se așteptase ca Kiva să corupă echipajul de pe 
Iubirea noastră. Era încântată că n-o dezamăgise. 

Echipajul de pe Iubirea noastră o predase pe Kiva fără luptă, 
conform dorinţei acesteia, și le servise oamenilor lui Nadashe o 
poveste despre cum Robinette murise în mod neașteptat de 
moarte naturală (ceea ce nu era incorect, teoretic vorbind, deoa- 
rece vidul din spațiu este un fenomen natural) şi, prin urmare, 
nava se întorsese imediat la Centrul Comercial pentru a primi 
alte instrucțiuni. Era o poveste credibilă, despre care Kiva so- 
cotise că ar putea împiedica aruncarea în aer, printre stele, a 
navei Iubirea noastră la întoarcere. Nu era deosebit de atașată 
de echipajul de pe Iubirea noastră — evaluarea ei anterioară con- 
form căreia personalul era alcătuit din genul de ratați arțăgoși 

care nu se puteau descurca în societatea civilizată nu fusese pusă la 
îndoială în timpul călătoriei de întoarcere de nouă zile ~, dar aceştia 
îi făcuseră o favoare prin faptul că fuseseră ușor de manipulat pen- 
tru a se răzvrăti. Voia să-și respecte partea ei de înțelegere. 

Navele lui Nadashe bruiaseră comunicațiile de pe Iubirea noas- 
trå, motiv prentu care Kiva nu reușise să transmită mai multe 
dintre mesajele pe care își propusese să le trimită, inclusiv unele 
către Senia și către echipa juridică a Casei de Lagos. Pe lângă asta, 
nu putuse nici să autorizeze transferul unuia dintre conturile 
secrete ale lui Nadashe către baza de date de pe nava Iubirea noas- 
tră. Înainte de a fi luată de pe navă, Kiva le șterse din şirul de 
mesaje pe cele către Senia și pe cele juridice pentru a prioritiza 
transferul, lăsând instrucțiuni detaliate pentru noul căpitan 
Nomiek despre cum să treacă de protocoalele de securitate ale 
contului secret. I-a recomandat să pună mâna pe cont imediat 
după deblocarea comunicațiilor sale şi apoi el, Iubirea noastră şi 
tot echipajul ei să stea naibii ascunși pentru câteva luni. Contul 
secret pe care Kiva îl transferase conținea patruzeci și șase de 
milioane de mărci în plus față de suma pe care fusese de acord să 
o ofere. Kiva considerase asta un bacșiș, și, oricum, futu-i, nu era 
ca şi cum ar fi dat din banii ei. 

Imediat ce Kiva ajunsese la bordul navei lui Nadashe, aceasta 
ignoră Iubirea noastră cu totul, ceea ce fu o ușurare pentru ea, și 
se îndreptă spre Centrul Comercial. Sau cel puțin așa crezuse ea. 
Abia când nava a acostat la Xi'an, în zona de andocare privată a 
Împăraxului, Kiva a început să se gândească la faptul că, în timp 
ce fusese plecată, se întâmplase ceva al dracului de serios. Această 
suspiciune i se confirmă atunci când fu escortată în biroul privat 
al Împăraxului și o găsi pe Nadashe Nohamapetan așezată pe 
scaunul Împăraxului 

— Futu-i, clar îţi baţi joc de mine, îi spuse Kiva lui Nadashe. 

Nadashe zâmbi. 

— Lady Kiva. Dacă aş dori să am o conversaţie privată cu 
dumneavoastră, îmi promiteţi că nu veţi face nimic stupid, cum 
ar fi să încercaţi să mă atacați? 

— La dracu”, nu, spuse Kiva şi dădu din cap spre un obiect de 
pe birou. Te-aș omori în bătaie cu nenorocitul ăla de prespapier 
imediat ce s-ar ivi prilejul. 

— Îşi apreciez sinceritatea, spuse Nadashe și făcu un semn din 
cap către personalul de securitate care o însoțise pe Kiva de la 
navă până în birou. 

Unul dintre ei o obligă pe Kiva să se așeze pe un scaun superb și 
extraordinar de scump, datând din timpul domniei lui Leo al II-lea, 
în timp ce un altul îi legă mâinile și picioarele de scaun, folosind 
legături flexibile. 

— Stai comod? întrebă Nadashe, după ce Kiva fusese bine fi- 
xată și grupul de securitate fusese trimis de cealaltă parte a ușii. 

— Vino încoace și te mușc. 

— Nu e genul meu, dar îți mulțumesc pentru ofertă. Înţeleg 
că s-ar putea să fie un şoc pentru tine faptul că ne întâlnim aici, 
continuă ea, făcând semn spre birou. 

— Nu sunt șocată, spuse Kiva. Ani de zile ai încercat să ucizi 
ca să-ți croieşti drum spre acest nenorocit de birou. Sunt doar 
dezamăgită că, în cele din urmă, ai reușit. 

— N-am omorât pe nimeni pentru a ajunge aici. 

— Ah, scuze, nu știam că astăzi e „ziua insultării inteligenței 
Kivei Lagos“. Dacă aș fi știut, aș fi purtat o pălărie festivă de 
petrecere. 

— Mă rog, cum zici tu, spuse Nadashe. Ideea este că voi fi 
următorul Împărax. 

— De ce nu eşti deja Împărax? întrebă Kiva. Clar ai pândit 
locul âsta de ceva vreme. Ţi-ai strecurat nenorociţii de acoliți 
peste tot. Ce te reține? 

Buzele lui Nadashe se subțiară. 

— Un detaliu de procedură a Bisericii Interdependenței. 

Kiva chicoti, auzind-o. 

— Bănuiesc că Arhiepiscopul Korbijn te-a trimis la dracu”. 

— Ceva de genul ăsta. 

— Întotdeauna mi-a plăcut de ea. 

— Mie nu, spuse Nadashe. În orice caz, fostul arhiepiscop nu 
va mai rămâne mult timp prin preajmă. 

Kiva dădu din cap. 

— Te-ai apucat să-ți înlături dușmanii, înțeleg. 

— Se va retrage din preoție după încoronare, spuse Nadashe. 
Nu trebuie să ai o părere atât de proastă despre mine, Kiva. 

— Nu văd de ce n-aş avea. 

— Ei bine, de exemplu, fiindcă ești încă în viață. 

Auzind asta, Kiva pufni. 

— Doar pentru că știu unde se află banii tăi. 

— Nu doar din cauza asta. 

— Nu mă convingi, spuse Kiva. Două virgulă șapte miliarde 
de mărci în conturi secrete este totuși o sumă frumușică, chiar și 
pentru un viitor Împărax. Ei bine, de fapt două virgulă șase sute 
patruzeci și patru de miliarde de mărci. E posibil să fi plătit un 
pic prea mult pentru o răzmeriţă dintr-un cont mai mic. 

Nadashe zâmbi. 

— Ce-ar fi dacă ţi-aș spune că poți păstra cele două virgulă șase 
patru patru miliarde de mărci? 

— Atunci aș spune că mi-aş dori să fi plătit mai puţin pentru 
acea răzmeriță. 

— Hai, fii serioasă pentru un moment, Kiva. Nu ne-am plăcut 
Niciodată, iar în ultima vreme am devenit inamice în adevăratul 
sens al cuvântului. Dar sunt pe cale să devin Împărax. Ultimul 
lucru pe care mi-l doresc este să-mi încep domnia cu mânie şi 
controverse. Înţeleg că te oftici și că ostilitatea și revolta teatrală 
fac parte din stilul tău, continuă ea, arătând spre legăturile Kivei, 
dar știu, de asemenea, că dacă dai de greu, te concentrezi pe afa- 
ceri. Întotdeauna ai făcut-o. Adică, la naiba! Ai reușit cumva să 
faci profit în acea călătorie la Capăt, după ce ţi-am sabotat cultu- 
rile de fleacfruct. 

— Ştiam eu, futu-i! exclamă Kiva triumfătoare. Nenorocitul 
de frate-tău! O să-l omor pe rahatul ăla mic. 

— Asta pare puţin probabil în acest moment, observă Nadashe. 

— E pe agenda mea de lucru, o asigură Kiva. 

Nadashe se făcu că nu o aude. 

— Ideea mea e următoarea, Kiva: a venit vremea să ne lăsăm 
divergenţele deoparte. E momentul să facem afaceri. 

— În regulă, spuse Kiva. Să ascultăm treaba cu afacerile. 

— Iată: vreau sprijinul tău. Vreau să am sprijinul casei tale. 

— Eu nu-mi reprezint casa. Va trebui să vorbeşti cu mama mea 
despre asta. 

— Am vorbit. Mă rog, nu eu, ci unul dintre reprezentanţii mei. 

— Da? Cum a mers? 

— A spus că putem să ne-o tragem cu toții cu o sculă închiriată. 
Aceeași sculă închiriată. 

— Sună ca o chestie pe care-ar zice-o mama, da, spuse Kiva. 

— Serios, credeam că doar tu ai ticul ăsta cu înjurăturile. 

— Nu. E o chestie de familie. 


— Nu este o trăsătură de familie prea atractivă. 

— E una mai bună decât să ucizi membrii familiei și pe oricine 
îți stă în cale. 

— Cu asta m-ai cam prins, nu? 

— Bineînţeles. 

— Să revenim, spuse Nadashe. Mama ta nu a fost tocmai dor- 
nică să ne dea binecuvântarea ei. 

— Dacă e s-o luăm așa, ai înscenat moartea copilului ei, pe care 
de fapt l-ai răpit. Nu-i o chestie care s-o facă să te îndrăgească. 

— Tocmai de aceea ar fi o declarație atât de puternică dacă m-ai 
susține după ce s-a întâmplat. Ar putea să-i convingă pe cei din 
familia și din casa ta să se alinieze. Vreau ca toate casele să mă sus- 
ţină când voi prelua tronul, Kiva. Nu doar unele dintre ele. Toate. 

— Şi ce primesc în schimb? 

— Pentru început, păstrezi conturile secrete. Două miliarde și 
ceva de mărci vor fi ale tale, libere și fără restricții. Nici măcar 
n-o să te pun să plătești impozite pe ele. 

— Şi... 

— Nu voi pune Casa de Lagos sub investigație pentru diferite 
fraude și practici ilegale de afaceri, nici n-o voi plasa sub adminis- 
trare imperială cât timp audităm fiecare număr din afacerile voas- 
tre, începând cu cele de acum o sută de ani sau chiar mai mult. 
Îşi sună cunoscut? 

Kiva ignoră provocarea. 

— Şi? 

— Îi vei succeda mamei tale ca şefă a Casei de Lagos. 

— Cel puţin cinci dintre frații mei nu vor primi prea bine 
vestea asta, spuse Kiva. 

— O vei avea pe Împărax de partea ta. Va trebui să se obișnu- 
iască cu dezamăgirea. 


Kiva încuviință, apoi adăugă. 

— ŞI... 

— Şi înghețată! spuse Nadashe, exasperată. Ce altceva mai vrei? 

— Vreau capul fratelui tău, Ghreni, înfipt într-o afurisită de 
țepușă, răspunse Kiva. 

— De ce? 

— Fiindcă m-a enervat și mi-a încurcat afacerile, iar la un mo- 
ment dat ar fi încercat să mă omoare când eram la Capăt, pentru 
Că s-a amăgit că ar putea scăpa nepedepsit după așa un rahat. 

— Avea de gând să te omoare el însuși? 

— Avea de gând să încerce, oricum. 

— Mda, spuse Nadashe. Nu văd cum i-ar fi ieșit. 

— Nu i-ar fi ieşit, ai dreptate. Dar tot e pe lista mea. 

— Nu pot să ţi-l dau imediat, spuse Nadashe. Mai am nevoie 
de el o vreme. Până când voi putea muta Casa Imperială la Capăt. 

— Şi cât va dura asta? 

— Poate cinci ani. 

— Cinci ani!! exclamă Kiva. 

— Ar fi durat ceva mai puţin dacă nu era Arhiepiscopul Korbijn. 

— Deci n-o să-l mai protejezi în cinci ani. 

— Da, spuse Nadashe. O să fie al tău. Dar va trebui să vii la 
Capăt ca să-l iei. 

— Cu toții o să ajungem la Capăt, mai devreme sau mai târziu. 

— Ăsta e celălalt lucru de care voiam să-ți spun, continuă 
Nadashe. Pot să-i ofer Casei de Lagos o reducere la taxele de gåvan 
spre Capăt. Vor deveni foarte costisitoare în următorii câțiva ani. 

— Nici nu vreau să-mi imaginez, spuse Kiva. Deci, ca să rezu- 
măm, dacă te susțin ca Împărax și dacă reușesc să conving Casa 
de Lagos să se răzgândească și să te susțină, primesc două miliarde 
şi jumătate de mărci, fără taxe, directoratul Casei mele, taxe re- 
duse pentru Capăt atunci când mutăm totul acolo și pot dracului 

să ucid sloiul ăla constipat și mizerabil pe care îl numești frate. 
Peste cinci ani. 

— Da, cam așa, spuse Nadashe. 

— Chiar e o afacere destul de bună, recunoscu Kiva. 

— Deci accepţi, insistă Nadashe. 

— La naiba, nu, spuse Kiva. Nu sunt atât de credulă, surioară. 
Am vrut doar să văd ce te-ai preface că oferi. Chestia cu vânzarea 
lui frate-tău a fost cea mai drăguță. 

— Ce? zise Nadashe, încurcată. 

— Sper că n-ai avut impresia că aș crede că-ți vei respecta înțe- 
legerile, nu-i așa? spuse Kiva. Eşti un gunoi de femeie, Nadashe. 
Întreaga ta familie este un gunoi. Un gunoi trădător și ucigaș, 
începând cu nenorocita ta de mamă înzorzonată cu gunoaiele ei 
strălucitoare și până jos. Odată devenită Împărax, nu vei mai da 
doi bani pe promisiunile de a-mi sprijini casa ori pe loialitate. Ne 
vei distruge, iar pentru asta te vei folosi de prăbușirea Fluxului. 
O să te întorci împotriva mea imediat ce nu vei mai putea obține 
nimic din partea mea. O să te întorci împotriva casei mele. Ba 
chiar împotriva tuturor, mai devreme sau mai târziu. N-o să-ți 
pese, fiindcă vei fi deja la Capăt în timp ce restul oamenilor vor 
muri lent în spațiu. Aşa că, da, să te ia dracu’, Nadashe. Pe tine 
și pe afacerea ta. 

— Ei bine, spuse Nadashe după ce Kiva termină de vorbit. A 
fost un discurs interesant. 

— A avut câteva momente bune, încuviință Kiva. 

— Mă bucur că am petrecut acest timp împreună. A trecut 
mult timp de când n-am mai fost amândouă în aceeași încăpere. 
Cred că ultima oară a fost când eram la universitate. 

— Nu prea mi-a fost dor de tine. 

— Nici mie de tine, să știi. 

— Acum ce urmează? întrebă Kiva. Mă ucizi pe loc sau mă 
păstrezi pentru o ocazie specială? 

— Nu va fi atât de specială, spuse Nadashe. Nu, n-o să te ucid. 
Am încă nevoie de banii ăia, de vreme ce tu nu-i vrei. Și încă îmi 
eşti de folos ca ostatic. Deocamdată. 

— Deci unde-o să mă trimiți? 

Nadashe zâmbi. 

— Am exact locul potrivit. Sper că-ți plac şișurile din periuțe 
de dinți. 

Aşa că, peste câteva ore, Kiva se trezi în Penitenciarul 
Corecţional al Împăraxului Hanne al II-lea, la treizeci de clicuri 
de Centrul Comercial. Era aceeași închisoare unde ajunsese și 
Nadashe după ce fusese acuzată de crimă și trădare. Probabil că, 
azvârlind-o pe Kiva acolo, Nadashe încercase să pară ironică. 

Dacă era sinceră, Kiva se simţea surprinzător de liniștită în urma 
acestei decizii. Nu avea să fie ucisă imediat, lucru la care nu s-ar fi 
așteptat, ştiind-o pe Nadashe și cunoscându-i pornirile asasine, şi, 
pe lângă asta, celula ei nu doar că era mai mare, dar și mirosea mai 
frumos decât dulapul de mături în care fusese înghesuită pe Iubirea 
noastră. lar toaleta celulei nici măcar nu era chimică. 

Filozofic vorbind, se simțea mai puțin liniștită cu faptul că era 
de-a dreptul prizonieră politică, fiindcă era deţinută fără acuzații 
oficiale, fără avocat şi fără să ştie cineva că e în viață. Nici măcar 
nu fusese înregistrată la intrarea în penitenciar cu numele ei; din 
câte se ştia la Penitenciarul de Maximă Siguranță al Împăraxului 
Hanne al II-lea, numele Kivei era Mavel Biggs. Kiva își aminti că 
era numele unui personaj minor din romanul îngrozitor pe care-l 
citise pe Iubirea noastră. Ce ironie! 

Kiva se întrebă într-o doară dacă era singurul deţinut politic 
din penitenciar, dar n-avea cum să afle. Era ținută în izolare, 

chipurile pentru propria ei protecție, ca să nu fie înjunghiată cu 
vreun şiş făcut dintr-o periuță de dinţi sau din orice altceva. De 
fapt, voiau doar s-o împiedice să vorbească cu alți deținuți, în fața 
cărora s-ar fi putut scăpa în legătură cu adevărata ei identitate, și 
care, la rândul lor, ar fi putut să le spună avocaţilor sau membri- 
lor familiilor lor, iar aceştia ar fi putut să vorbească cu cineva 
căruia s-ar fi putut să-i pese și așa mai departe. Această izolare nu 
era din toate punctele de vedere ceva groaznic, fiindcă însemna 
că mâncarea îi era adusă și că avea zona de exerciţii fizice doar 
pentru ea timp de o oră, cât îi era permis să iasă din celula ei. I se 
dăduse și o tabletă fără comunicare cu exteriorul ca să-și treacă 
timpul. Începu să se uite din nou obsesiv la serialul Împăracșii, 
fiindcă era acolo și avea imagini mişto, care o făceau să uite de 
situația ei. Zilele începură să se contopească una cu alta. 

Apoi tableta o anunţă, la rubrica de știri, că Biserica 
Interdependenţei îi convocase pe toţi episcopii, care, în cele din 
urmă, după o dezbatere destul de aprinsă care durase cu câteva 
săptămâni mai mult decât s-ar fi așteptat oricine, aleseseră un nou 
Arhiepiscop al Xi'an-ului, pe fostul Episcop Cole al Habitatului 
Sparta, care era situat pe o orbită lungă în jurul soarelui Sistemului 
Centrului Comercial. Kiva îl privi pe Episcopul Cole - un tip 
solid, cu barbă, cu o expresie de exasperare calmă - și se întrebă 
ce naiba făcuse acesta de se procopsise cu sarcina ingrată de a o 
încorona pe Nadashe Nohamapetan. 

Nu părea genul de om care s-ar fi bucurat să facă așa ceva. Pe 
de altă parte, Kiva nu era sigură că ar fi existat cineva care să se 
bucure de această acțiune, în afară de Nadashe însăși. 

Odată ales următorul arhiepiscop, putea fi în sfârșit programată 
încoronarea lui Nadashe Nohamapetan. Aceasta avea să aibă loc 
peste trei zile, la prânz. Contrar uzanțelor, Nadashe își păstra numele 

personal drept nume imperial; urma să fie Împăraxul Nadashe. Pe 
Kiva n-o surprinse asta. Nadashe era o scârbă egoistă. 

Kiva nu și-a închipuit că avea să scape de actuala ei situație 
odată ce Nadashe devenea Împărax. Era absolut convinsă că va fi 
uitată de acum până la sfârșitul timpului. Sau cel puţin până când 
Nadashe avea să fie complet instalată în noua ei casă imperială de 
la Capăt, peste cinci ani și ceva de aici încolo. Odată ce Nadashe 
avea să ajungă acolo, iar curentul de Flux de la Centrul Comercial 
la Capăt avea să se prăbușească, Kiva nu-și închipuia că soarta ei 
va fi altfel decât a oricui altcuiva rămas în urmă - o moarte lentă. 
În celula asta sau în afara ei, nu mai conta absolut deloc. 

Tableta Kivei se înnegri brusc. 

— Futu-i, spuse ea. 

Pentru Kiva, tableta era un soi de test al sănătății ei mintale - 
fără un lucru care să o țină ocupată, în izolare ar fi înnebunit 
probabil într-un timp surprinzător de scurt. Luminile din 
Penitenciarul Corecţional al Împăraxul Hanne al II-lea se stinseră 
brusc. Toate. În același timp. 

— Futu-i, spuse din nou Kiva, de data aceasta mai stresată. 

O pană de curent nu era o glumă. Instituţia corecțională, ca 
orice habitat de la Centrul Comercial, era subterană, situându-se 
dincolo de suprafața unei planete fără aer a cărei temperatură, la 
suprafață, varia de la un frig înfiorător la o caniculă ucigătoare, în 
funcție de locul în care te aflai pe suprafaţa sa cu rotație sincronă’. 
Instituţia se afla pe partea ucigător de rece a terminatorului?. Fără 
energie, ar fi început să se facă frig. Şi sufocant, din moment ce 


1 Atunci când un corp ceresc orbitant arată mereu aceeași faţă obiectului 
pe care îl orbitează. De exemplu, de pe Pământ se observă întotdeauna o singură 
față a Lunii (n. tr.). 

2 Linie marginală care desparte partea luminată de soare de cea întunecată 
de pe discul lunii și al planetelor (n. red.). 

ventilația și epuratoarele de aer ar fi fost şi ele deconectate. Dacă 
pana de curent persista, problema care se punea ar fi fost dacă toată 
lumea din clădire avea să moară de frig sau din cauza asfixierii cu 
dioxid de carbon. Înainte ca ea să intre și mai tare în panică, tableta 
ei se aprinse și pe ecran apărură litere mari și albe, prietenoase, 


scrise cu un font Sans Serif!, pe un fundal negru. 


ES ct spuseră II Die ati venit la evadarea 
dumneavoastră! 


— Ce naiba? îngăimă Kiva, confuză. 


Literele dispărură și apărură altele. 


Tăierea curentului era necesară pentru a reporni sistemul 


de securitate și alte sisteme Moat tati ep ZZTIMI IE ne rgia elec- 


trică va reveni în câteva momente. Fiţi pregătită să plecaţi 


când se va întâmpla acest lucru. Până atunci, bucuraţi-vă de 


această muzică! 


Tableta începu să cânte versiuni instrumentale liniştitoare ale 
unor melodii populare moderne. Kiva nu ştia dacă să facă pe ea 
sau să fredoneze. 

Luminile se aprinseră din nou, la fel de brusc cum se 


stinseseră. 


— EEEE spuse textul de pe tabletă. 
Muzica se schimbă cu ceva mai ritmat şi sacadat. 
Muzică de evadare, futu-i, se gândi Kiva. Se auzi un clic dinspre 


ușa ei - sunetul pe care îl făcea când era descuiată. 


ØV rog să pășițipeușă și s-o luaţi la stânga pe coridor, 
o sfătuiră cuvintele de pe ecran. (IURIE Te Et ate) (ea: Mel 


dumneavoastră! 


1 Sans Serif se referă la tipurile de fonturi în care literele nu prezintă acele 
mici linii decorative la capete (n. red.). 

Kiva făcu ceea ce i se spunea și ieși cu pași vioi din celulă, luând 
cu ea tableta. Observă că niciun alt prizonier nu părea să fi ieșit 
din celula lui. Îi putea auzi, dar erau închiși. 

Asta până când ajunse la o ușă de securitate, care se deschise 
pentru a-i permite să treacă. Când o închise în urma ei, o auzi 
încuindu-se, apoi cum o mulțime de alte uși se descuiau; toți 
ceilalți prizonieri din acea secție erau acum liberi să-și părăsească 
celulele, rămânând însă închiși în acea secțiune. 

Kiva continuă să urmeze indicaţiile până la o cameră de gardă. 
După deschiderea ușii, aruncă o privire înăuntru și văzu doi gar- 
dieni rămași fără cunoștință. 


BEP a vă facilita evadarea din inchisoare, oxigenul 
din aceasta cameră a fost evacuat temporar BARTAU PE 
Nu vă faceti griji. acești gardieni sunt probabil bine! 

Kiva crezu tableta pe cuvânt şi se deplasă rapid prin cameră, 
ajungând la un alt coridor. 

Şi așa mai departe, preț de aproape o jumătate de oră, timp în 
care Kiva îşi croi drum prin clădire, mergând pe unde o ghida 
tableta. În timp ce se mișca, auzea sunetele instituției: tropotul 
prizonierilor eliberaţi, sirenele de la posturile de pază și sunetele 
generale de haos şi confuzie. Nu suna ca o revoltă, cel puţin pen- 
tru moment, dar Kiva era sigură că nu voia să aștepte să vadă cum 
avea să se sfârșească treaba din acest punct de vedere. 

În cele din urmă, fu condusă la un centru de transport pentru 
vehicule terestre, cele care călătoresc pe suprafața Centrului 
Comercial pe un drum de mare viteză, pe autostrada pustie care 
leagă instalația de Hubfall. 


BE stanga veti gesi zona cu vestiarele paznicilor R3 


(PIE nial si luati costumul pentru Brinenez. O sa vi se 


304 | JOHN SCALZI 


Kiva făcu cum i se spuse, înghesuindu-se stângaci într-un 
costum presurizat în timp ce tableta afișa instrucțiuni despre 
cum să etanșeze garniturile de la cap şi de la încheieturile mâi- 
nilor. Când reuși să se înghesuie în costum ca un nenorocit de 
cârnat, tableta o îndrumă spre un lift care o duse într-un hol de 


la suprafață. 


H Vă rugăm să așteptați aici ZE ZI [E ZBI Vașina dumnea- 
voastră va sosi în curând! 


În timp ce aștepta, se auziră noi versiuni instrumentale suave 
ale unor hituri populare. 

Și, într-adevăr, în doar câteva clipe, poarta masivă a instituției 
se mișcă și se deschise, iar un vehicul mare de transport terestru 
de pasageri trecu huruind prin ea. Privind-o cum se apropie, Kiva 
îi simți vibraţiile roților. 

-— Vlașina dumneavoastră a sosite tableta 
locul de transport prin camera de depresurizare din spate. 


De asemenea, această tabletă conţine un dispozitiv de urmărire 


și date de mișcare, așa că vă rugăm să o puneţi în fata transpor- 


orului înainte de a vă urca la bord, pentru a distruge dovezile. 


Vă mulțumim pentru participarea la această evadare! 


Kiva rămase o vreme cu gura căscată în faţa tabletei, apoi 


porni camera de depresurizare pentru a ieși din hol. Așeză ta- 
bleta în faţa vehiculului de transport terestru, apoi merse în 
spate, se ridică până la camera de depresurizare de acolo şi trecu 
prin ea. 

Iar înăuntru o găsi pe Senia Fundapellonan. 

Transponorul porni, strivind tableta, care până în acel mo- 
ment continuase să redea hituri instrumentale, pentru puţinul 


efect pe care l-ar fi putut avea pe o planetă lipsită de aer. 

— Tâmpito, spuse Senia, plângând, după ce Kiva ieșise din 
costumul ei etanș și după ce încetaseră să se mai sărute frenetic. 
M-ai făcut să cred că ești moartă! 

— Nu eu te-am făcut să crezi asta, spuse Kiva. A fost bleste- 
mata de viitoare Împărax! 

— O urăsc atât de mult! 

— Stai la coadă. Vezi că-i una destul de lungă, spuse Kiva și o 
sărută pe Senia din nou. Cum ai făcut asta? Cum ai reușit să pui 
la cale așa o evadare? 

— Nu eu, spuse Senia. 

Kiva păru nedumerită. 

— Atunci cine? 

— Mama ta mi-a spus să aștept acest transportor și apoi in- 
strucțiuni suplimentare. 

— Mama a făcut asta? 

— N-o credeai în stare? 

— Ba da, spuse Kiva. Maică-mea e al naibii de tare! 

— Odată ce m-am urcat la bordul transportorului, mi s-a spus 
unde urma să mă duc și pe cine trebuia să luăm. 

Kiva se uită la transportor. 

— Cine conduce? 

— Este automatizat. 

— Unde mergem acum? 

Senia râse. 

— Habar n-am. Probabil s-o vedem pe mama ta. Puțin îmi 
pasă. Te-ai întors! 

_— Am dat-o în bară, spuse Kiva. Nu te-am ascultat așa cum ar 
fi trebuit. Ai încercat să mă avertizezi în legătură cu Nadashe, iar 


eu am crezut mereu că sunt cu un pas înaintea ei. 

— E-n regulă, spuse Senia. E pe cale să devină Împărax. Se pare 
că a fost cu un pas înaintea tuturor. 

Kiva se uită în jurul transportorului terestru. 

— Ei, poate că nu chiar a tuturor, spuse ea, apoi îşi concentră 


atenţia asupra Seniei, fiindcă aveau mult de recuperat. 


CAPITOLUL 23 


ra o zi frumoasă pentru o încoronare imperială, dar, în 
fond, acesta era Xi'an, iar în Xi'an fiecare zi era una 
frumoasă. 

Când începu dimineața încoronării (în mod artificial, dar nu 
contează asta), în fața Catedralei din Xi'an se strânsese o mul- 
time de spectatori şi de susținători. Aceștia se grupaseră în jurul 
zonei de sub balconul unde Împăraxul Nadashe urma, după 
încoronarea sa, să-și facă apariţia în faţa noilor ei supuși pentru 
a le face cu mâna, a le zâmbi fericită și a lua primele măsuri 
publice în noul ei rol. 

Dacă printre spectatori vor fi fost și unii îngrijorați că se va 
repeta bombardamentul care avusese loc la ultima încoronare, 
aceştia tăceau mâlc. Mă rog, cea mai mare parte dintre ei. Au fost 
şi câteva capete luminate care au sugerat că de data asta o explozie 
ar fi puțin probabilă, pentru că Nadashe nu era un atentator si- 
nucigaș. Acestor „isteţi“ li s-a sugerat apoi, în general, să nu se 
mai comporte ca niște idioţi, ceea ce i-a făcut să se plângă că ni- 
meni nu mai poate face o glumă. 

Alți cercetători mai serioşi ai istoriei imperiale au observat 
același lucru ca isteții, dar într-o lumină oarecum diferită. Nimeni 
nu nega faptul că familia Nohamapetan, odinioară favorizată de 

Casa Imperială, îi întorsese spatele familiei Wu în ultimii ani — 
prin asta exprimându-și, mai ales, un sentiment de nemulțumire 
că Grayland a Il-a, fostul Împărax, nu se căsătorise cu un 
Nohamapetan, așa cum se convenise anterior - și mulți spectatori 
s-au întrebat dacă răspunsul Nohamapetanilor cu tentativa lor de 
asasinat și de lovitură de stat nu era, de fapt, o chestiune „accep- 
tabilă“ atunci când dinastiile erau în pericol. Sau, mai pe scurt, 
oare era ceva cu adevărat interzis pentru familia regală? 

Alții au remarcat că aceste discuţii aprinse și din ce în ce mai 
absconse despre prerogativele caselor nobiliare serveau scopului 
de a abstractiza crimele reale ale familiei Nohamapetan - și, să 
nu uităm, pe ale lui Nadashe însăși - într-o asemenea măsură încât 
să nu mai fie considerate crime și să înceapă să devină doar niște 
elemente interesante ale trecutului ei. Acest lucru în sine a adău- 
gat și mai multe niveluri de abstractizare a conversaţiei. 

Ceea ce făcea ca discuția să fie, în cele din urmă, irelevantă era 
faptul că familia Wu, familia imperială, fusese cea care oferise acest 
compromis, pentru a onora înţelegerea făcută de Attavio al VI-lea și 
încălcată de Grayland a I-a, precum şi faptul că toate celelalte familii 
nobiliare se conformaseră atât de repede. Ascensiunea lui Nadashe 
Nohamapetan nu fusese un truc sau o lovitură de stat, remarcau 
observatorii avizaţi. Fusese un tratat de pace atent negociat. Nu se 
mai întâmplase nimic asemănător în istoria Interdependenţei, ceea 
ce era incitant şi, fiind incitant, era un lucru bun. 

Desigur, existaseră câteva piedici în drumul spre încoronare. 
Demisia subită a Arhiepiscopului Korbijn blocase lucrurile cu 
totul până la alegerea noului arhiepiscop, iar acest proces de se- 
lecţie durase mult mai mult decât s-ar fi așteptat oricine și avusese 


ca rezultat alegerea unui arhiepiscop de compromis cu care 

nimeni nu era prea mulțumit, printre nemulțumiți aflându-se, nu 
în ultimul rând, însuși Arhiepiscopul Cole. 

În ceea ce-o privea pe Nadashe, ea nu pierduse timpul. În 
aceste săptămâni dinaintea încoronării, viitoarea Împărax a lansat 
o ofensivă a farmecului printr-o serie de prezentări orchestrate 
cu grijă, de apariţii și interviuri concepute pentru a-și arăta latura 
mai blândă și mai plină de compasiune. În cadrul interviurilor, 
în special, Nadashe nu s-a ferit de controversele din jurul alegerii 
sale sau a recentelor și tulburătoarelor acţiuni întreprinse în nu- 
mele Casei de Nohamapetan, ci a ghidat cu blândeţe totul către 
promisiunile viitorului, când toate casele nobiliare aveau să lu- 
creze împreună, în armonie, pentru a face față crizei Fluxului 
spre beneficiul tuturor cetățenilor Interdependenței. 

La unele dintre aceste interviuri, Nadashe a fost însoțită de noul 
ei logodnic Yuva Wu, un tânăr arătos care în cea mai mare parte a 
timpului părea uşor amețit și care răspundea la cele mai multe între- 
bări cu replici politicoase şi sinuoase care nu spuneau mai nimic. 

Cuplul, în schimb, arăta foarte bine în fotografii, iar Nadashe 
era fericită să vorbească cu entuziasm despre viitorul lor împre- 
ună și despre copiii pe care îi vor avea - probabil curând, pentru 
a evita pe viitor orice probleme de succesiune. 

Nu toată lumea s-a lăsat amăgită de această campanie publici- 
tară, dar toți, de la nobilii cu cel mai înalt rang până la oamenii de 
rând simțeau oboseala anilor de intrigi violente la palat. De nu- 
mele lui Nadashe Nohamapetan erau legate tone de reputaţie ne- 
gativă dar, odată ce urma să fie instalată pe tron, toată lumea putea 
pur și simplu să nu se mai gândească la toate prostiile astea. 

Grayland a I-a - ciudata, strania, s4rprinzâătoarea Grayland a I-a, 
cu viziunile ei religioase şi cu proclamațiile ei grandioase, rostite 


în timp ce aresta jumătate dintre nobilii din sistem - fusese 

plăcută și existau mari șanse ca istoria s-o iubească. Fusese îndea- 
juns de ciudată pentru asta. Dar, din punct de vedere practic, ea 
și domnia ei fuseseră obositoare. Cine s-o înțeleagă? Nadashe 
Nohamapetan, în schimb... Iată pe cineva care chiar nu ascundea 
nicio surpriză. Era modelul standard de nobilă hulpavă din cap 
până la picioare, una suficient de inteligentă pentru a încerca să 
ascundă treaba asta cu o strategie de marketing. Interdependenţa 
mai trecuse prin asta cu foarte mulți dintre împăracșii săi, ceea ce 
era, în mod destul de straniu, odihnitor. 

Lui Nadashe Nohamapetan puţin îi păsa acum dacă era rela- 
xantă sau contestată, sau atât de fermecătoare încât îţi intra pe 
sub piele pe nesimţite sau orice altceva; voia doar ca această înco- 
ronare să se termine mai repede. Pensionarea Arhiepiscopului 
Korbijn - și tâmpeniile aferente, cu alegerea unui nou arhiepi- 
scop - îi dăduse programul peste cap, iar Proster Wu îi ceruse să 
folosească interimatul acesta ca să lucreze la imaginea ei. 

Personal, Nadashe găsise aceste exerciții de reabilitare a ima- 
ginii ei absolut înnebunitoare. Înțelegea necesitatea lor şi accep- 
tase, în silă, că Proster Wu avea dreptate, că toate astea îi făceau 
pe oameni să se simtă mai în siguranţă cu ea. Dar, în esenţă, lui 
Nadashe nu-i păsa dacă oamenii o plăceau. Nu intenţiona să fie 
un Împărax al poporului. Acest Împărax avea să mute 
Interdependenţa cu totul, iar cea mai mare parte a „poporului“ 
nu avea să participe la mutare. Așa că a asista la runde nesfârșite 
de interviuri și a încerca să pară implicată și empatică i se părea 
doar o pierdere de timp. 

Același lucru se întâmpla în special atunci când era obligată să 
petreacă vreun moment cu Yuva Wu, nepotul drăguţ, dar supă- 
rător de prostănac al lui Proster, de care plănuia deja să scape cât 
mai curând posibil după ce năștea un copil. Nadashe îl încercase 

deja pe Yuva Wu în pat pentru a vedea cum era. Răspunsul: sim- 
plu. Cel puţin o făcea rapid. 

Toată perioada premergătoare încoronării fusese o pierdere 
de timp pentru Nadashe - singurul lucru de care se bucurase cu 
adevărat fusese când o legase pe Kiva Lagos de un scaun și înce- 
puse să-i vorbească malițios și răzbunător timp de câteva minute. 
Kiva avusese dreptate presupunând că Nadashe nu avea nicio 
intenție de a onora înțelegerea, deși a trebuit să recunoască faptul 
că i se păruse enervant că cealaltă femeie înțelesese totul atât de 
repede și că se jucase cu ea la fel de mult cât o făcuse și ea. Kiva 
fusese întotdeauna prea deşteaptă pentru binele ei. 

Nadashe decise că una dintre primele ei acțiuni ca Împărax avea 
să fie rezolvarea problemei pe care o prezenta Kiva. Era... deran- 
jantă. Ştia că avusese loc o revoltă la Penitenciarul Corecţional al 
Împăraxului Hanne al II-lea, în care unii deținuți fuseseră răniți şi 
alți câțiva fuseseră dați dispăruți, presupunându-se că muriseră. 
Decise că ar trebui să mai fie și o altă revoltă acolo în viitorul 
apropiat, cu victime mai clare. 

Vestea bună era că acum lăsase în urmă toată așteptarea asta. 
Toate interviurile insipide, toate „discuţiile“ enervante despre 
politica imperială, toate relațiile cu un Proster Wu din ce în ce 
mai exigent cu privire la un aspect sau altul, toate rahaturile astea 
aveau să fie, foarte curând, ceva de domeniul trecutului. Tot ce 
trebuia să facă era să se încline, să îngenuncheze, să spună câteva 
cuvinte și gata. Ceremonia avea să fie scurtă, foarte scurtă, fiindcă 
Nadashe fusese de acord să renunţe la toate titlurile minore, care 
urmau să-i revină mai întâi lui Yuva, apoi copilului lor, când 
acesta avea să se nască și tatăl putea fi scos din peisaj; Yuva 
urma să aibă parte de propria lui ceremonie, una mai mică, pe 


la sfârșitul săptămânii. Arhiepiscopul Cole avea și el să devină 

Cardinalul Cole în cadrul unei ceremonii diferite, la care Nadashe 
nu avea de gând să participe. 

Intri în catedrală, îngenunchezi preț de cincisprezece minute, 
spui câteva cuvinte și te ridici în picioare ca Împărax. Și apoi, în 
sfârşit, putea să treacă la adevărata ei misiune. 

Atunci avea să fie cu adevărat o zi minunată pentru Nadashe 


Nohamapetan. 


Aproape că trecuseră de ceremonie, fiind gata-gata să ajungă 
în punctul în care ea avea să devină în sfârșit Împăraxul Nadashe I, 
când apăru fantoma. 

Înainte de a vedea silueta, Nadashe auzi bombănelile și șoap- 
tele ciudat de puternice. Stătea îngenuncheată pe podeaua de mar- 
mură, urmărind cu privirea unul dintre filoanele din piatră, când 
au început șoaptele, apoi Arhiepiscopul Cole încetă să mai recite, 
pe tonul său monoton și complet enervant, cuvintele ritualului 
de încoronare. Oprirea bruscă a discursului lui Cole o făcu în cele 
din urmă să ridice privirea, pentru a-l vedea pe acesta privind 
tulburat drept în spatele ei. Îi urmări ochii și, în cele din urmă, 
văzu fantoma lui Grayland a II-a. 

Primul ei gând a fost: Cineva o să fie concediat. De acolo de 
unde stătea, privind spre Grayland, Nadashe putea vedea proiec- 
toarele care aruncau raze de lumină în jos pentru a construi ima- 
ginea fostului Împărax direct în spatele locului unde îngenunchease 
ea. Fie că cineva proiectase din greşeală o imagine a lui Grayland, 
ceea ce era motiv de concediere, fie totul fusese făcut intenţionat, 
ca o farsă sau ca o declaraţie, ceea ce nu era doar un motiv de 
concediere, ci o infracțiune pasibilă de ejectare în spaţiul cosmic. 


Nadashe n-ar fi avut nimic împotrivă ca farsorul să ia o gură de 

vid, fie şi pentru câteva secunde foarte dureroase înainte de veni- 
rea morţii. 

Al doilea gând al ei a fost: Se uită drept la mine. 

Şi, într-adevăr, așa era. Proiecția lui Grayland a II-a o privea 
fix; nu doar că o privea, ci se uita drept în ochii ei. Era al naibii 
de straniu. 

Apoi proiecția începu să vorbească: 

— Bună, Nadashe. Ce zi frumoasă pentru o încoronare! 

Murmurul mulțimii deveni mai puternic. Când Grayland 
vorbi, Nadashe îi auzi vorbele proiectate direct spre ea, dar știa 
că erau difuzate în același timp în întreaga catedrală. Sunetistul va 
fi şi el concediat, gândi Nadashe. 

— Chestia asta nu-i amuzantă, spuse ea în cele din urmă. 

— Nu sunt aici ca să vă amuz, răspunse proiecția. Am venit la 
o încoronare. 

— Nu eşti tu, spuse Nadashe. 

— Nu sunt cine? 

— Tu nu ești Grayland. Eşti cineva care face o farsă cu o ima- 
gine proiectată și un simulator de voce. 

— Eşti sigură de asta? 

— Bineînțeles că sunt sigură. Grayland a murit. 

— Aşa e, încuviinţă proiecția. Am murit. Tu o ştii cel mai 
bine - fiindcă ești cea care m-a omorât. 

Murmurele se transformară, în acel moment, în strigăte. 

— Contesa Rafellya a ucis-o pe Grayland, spuse Nadashe, 
întorcându-se spre proiecție. 

— Într-adevăr, ea a adus bomba care m-a ucis în palat, spuse 
apariţia. Dar tu ai fost cea care i-ai dat-o. I-ai spus că era un dis- 
pozitiv de ascultare. Nu i-ai zis ce avea să facă cu adevărat. I-ai 
ascuns faptul că va muri odată cu mine. 

Prin difuzoarele catedralei se auziră două voci, una aparținându-i 
lui Nadashe, iar cealaltă Contesei Rafellya Maisen-Persaud, care 
discutau despre cutia muzicală. Contesa își exprima îngrijorarea 
că dispozitivul de ascultare va fi descoperit. Nadashe i-a răspuns 
că fusese conceput pentru a părea complet inocent și că, pentru 
a se asigura că totul va decurge conform planului, plătise un 
agent de securitate imperial pentru a modifica unul dintre sca- 
nere printr-o actualizare a softului. Nadashe îi spusese numele 
exact al gardianului, pentru ca, la nevoie, contesa să i se adreseze 
direct acestuia. Sunetul se întrerupse. Uimită, Nadashe o privi fix 
pe Grayland. 

Grayland zâmbi. 

— Nu ar trebui să vorbeşti de trădare în dreptul microfonului 
unei tablete, Nadashe. 

— Nu este adevărat, șopti Nadashe. 

Catedrala fu inundată de sunetele notificărilor primite pe mi- 
ile de telefoane și tablete. 

— Transcrierea audio completă a conversaţiei voastre, de pe 
tableta ta, Nadashe, spuse Grayland. 

(Urmă o nouă serie de notificări.) 

— Transcrierea audio de pe tableta contesei. 

(Alte notificări.) 

— Mărturia fabricantului de bombe, pe care l-ai plătit pentru 
proiectil. 

(Alte notificări.) 

— Mărturia agentului de securitate pe care l-ai plătit pentru 
compromiterea scanerului și ca să se ocupe de contesă. 

(Catedrala răsună de alarmele notificărilor.) 

Grayland îi zâmbi din nou lui Nadashe. 

— Toate astea tocmai au apărut pe fiecare tabletă și dispozitiv 
personal din Xi'an, apropo. Și bineînțeles că totul este transmis 
în direct, aici pe Xi'an și în Centrul Comercial, continuă 
Grayland, făcând semn spre ceremonia de încoronare. 

Nadashe rămase cu gura căscată. 

Membrii congregaţiei din catedrală începură să se ridice și să 
se îndrepte spre ieșiri. Grayland se întoarse cu fața spre ei. 

— Staţi jos, spuse aceasta, iar vocea ei se auzi ca un tunet prin 
sistemul de sunet. Cu toții. N-am terminat aici. Și acum, faceți 
linişte. Ascultaţi. 

Congregația se linişti. În tăcerea care se lăsă, se auzi un fluierat 
ascuţit care venea dinspre gurile de aerisire. 

— Proiectantul acestei catedrale s-a temut că ar putea fi dis- 
trusă de un incendiu, spuse Grayland. A făcut în așa fel încât aerul 
din catedrală să poată fi golit în spaţiu în mai puţin de două mi- 
nute. Dacă vreţi să testați acest lucru, încercați să plecaţi înainte 
ca eu să termin ce am de spus. 

Se lăsă o tăcere mormântală, cu excepţia fluieratului. Apoi se 
Opri Şi acesta. 

— Mulţumesc, spuse Grayland. Și acum, iată. Voi credeţi că 
am venit s-o demasc pe Nadashe Nohamapetan ca pe o ucigașă și 
trădătoare. Așa este. Dar unii dintre voi, din această congregație, 
știați deja că este o ucigașă și o trădătoare. Ştiaţi că plănuia să mă 
ucidă și să preia rolul de Împărax. Ştiaţi, pentru că v-a spus chiar 
ea. Pentru că v-a implicat în planul ei. 

(Notificările începură să se audă din nou în catedrală.) 

— Fiecare dintre voi a plătit câte 20 de milioane de mărci 
pentru a se alătura loviturii de stat. Aţi plătit în avans, din con- 
turile voastre personale. Aţi plătit pentru că v-a promis că, dacă 
o faceţi, atunci când Fluxul se va prăbuși în cele din urmă, avea 

să vă salveze. Pe voi. Pe voi și pe prietenii voştri. Pe voi și afacerea 
voastră. Pe voi și casa voastră. Nu pe milioanele de oameni pe 
care îi conduceţi şi care trăiesc în sistemele voastre. Ei trebuia să 
fie lăsaţi în urmă să moară încet în habitatele și în orașele lor 
subterane, în timp ce voi veți fi migrat deja pe singura planetă 
care putea susține viața. Aţi plănuit, cu bună știință și cu intenție, 
să condamnaţi miliarde de oameni la moarte. Am toate detaliile 
și documentaţia referitoare la fiecare dintre voi, fiecare familie și 
fiecare nobil care a semnat acest plan de moarte. lar acum le are 
toată lumea. 

Grayland aşteptă până când strigătele se liniştiră din nou. 

— Eu am murit. Nadashe Nohamapetan m-a ucis. M-a ucis, 
așa cum a ucis-o pe Contesa Rafellya, pe Drusin Wolfe și pe fra- 
tele ei, Amit, precum și pe cea mai scumpă prietenă a mea, Naffa 
Dolg. Sunt moartă și nu mai sunt Împăraxul vostru. Am devenit 
altceva. Acum sunt cineva care știe secretele tuturor familiilor 
nobiliare. Sunt ceva ce poate controla accesul la curenții de Flux, 
nu doar aici, ci peste tot în Interdependenţă. Și sunt ceva ce poate 
decide cine va trăi și cine va muri în următorii ani, în următoarele 
decenii, chiar secole. Iată ce am să vă spun vouă, familii nobiliare 
adunate astăzi aici. Niciunul dintre voi, cei care sunteți astăzi 
prezenţi aici, nu va merge la Capăt înainte ca ultimul dintre ce- 
tățenii voştri să ajungă acolo. Nu-i veți abandona. Soarta lor este 
soarta voastră. Puteţi încerca să-i lăsați în urmă, dacă așa doriți. 
Dar navele voastre nu se vor mișca. Santinelele de la găvanul de 
Flux nu vă vor lăsa să treceţi. Și când vă veţi întoarce acasă, vor 
şti că ați încercat să-i abandonaţi. Dacă vreți să vă cumpăraţi in- 
trarea în Capăt, prețul pentru a fi admiși este acesta: ca mai întâi 
să ajungă acolo toți ceilalți din sistemul vostru. Interdependența 
este formată din poporul său. Putem să mutăm pe toată lumea în 

sistemul de la Capăt şi asta vom face. Dar nu va dura doar câțiva 
ani, ci decenii, chiar secole. Eu voi fi aici — voi fi aici mereu - 
pentru a ghida oamenii spre acel sistem. Între timp, sistemele din 
Interdependenţă şi oamenii din ea vor trebui să supraviețuiască 
în timpul unor ani lungi de izolare. Ideile care stau la baza 
Interdependenţei - monopolurile familiilor nobiliare și cele ale 
breslelor - nu vor permite această supravieţuire. 

Un alt val de notificări răsună în catedrală. 

— Aşa că monopolurile familiilor iau sfârșit. Toate secretele 
lor comerciale sunt făcute publice. Nu ne mai putem permite ca 
stocurile de alimente să se autodistrugă după cinci sau șase gene- 
rații sau ca o singură familie să construiască nave. 

(De data aceasta, vuietul fu uriaș.) 

— E prea târziu, spuse Grayland peste vacarm. S-a terminat. 
Voi sunteţi încă familiile nobiliare. Mai aveți încă bogăție și capital 
pentru o mie de ani. Dacă nu puteți supraviețui fără monopolurile 
voastre, atunci este timpul să îi lăsați pe alții să vă ia locul. 

(În cele din urmă, vuietul se potoli.) 

— ŞI, în sfârșit... În sfârșit. Aţi venit aici pentru o încoronare. 
Veţi avea parte de ea. Dar nu va fi a ei, spuse Grayland arătând 
spre Nadashe. Nu pentru că e cea care m-a ucis — și nu doar pe 
mine. Nu pentru că a dovedit, de nenumărate ori, că este o tră- 
dătoare a Interdependenţei. Şi nici măcar pentru că, pur şi simplu, 
nu e o persoană prea drăguță, continuă Grayland, de data asta 
uitându-se direct la Nadashe. Ci pentru că, înainte să mor, am 
numit legal un succesor. 

Grayland se întoarse către Proster Wu, care stătea în primul 
rând de bănci al congregaţiei. 

— Nu este un membru al familiei Wu. Aceasta s-a înhăitat de 


două ori cu dușmanii Împăraxului. Cu dușmanii mei. Asta 

înseamnă c-a întrecut de două ori măsura. O să plăteşti pentru 
trădarea ta, Proster Wu. Și, odată cu tine, va plăti și familia ta. 
Familia noastră. Și asta e vina ta. 

Proster privi într-o parte. 

— Dacă nu e ea, atunci cine? întrebă Arhiepiscopul Cole. Cine 
va fi noul Împărax? 

— Mă bucur că ați întrebat, spuse Grayland, apoi se auzi un 
ultim val de notificări dinspre toate dispozitivele din catedrală. 
Tocmai am trimis anunţul declarației mele privitoare la succeso- 
rul meu legal, declarație pe care am semnat-o cu trei zile înainte 
de moartea mea, în prezenţa a trei martori. l-am instruit să n-o 
facă publică până în ziua încoronării. Puteţi spune că am anticipat 
toate acestea. Eu, Grayland a Il-a, Împăraxul Imperiului Sfânt al 
Statelor Interdependente și al Breslelor Comerciale, Regină a 
Centrului Comercial și a Naţiunilor Asociate, Capul Bisericii 
Interdependente, Succesor al Terrei și Mamă a Tuturor, al 
Optzeci și Optulea Împărax al Casei de Wu am murit. Vă prezint 
noul meu succesor și Ultimul Împărax al Interdependenţei. 

Ușile catedralei se deschiseră și prin ele își făcu apariţia o silu- 
etă care începu să înainteze, pășind fără grabă, dar cu hotărâre, 
de-a lungul navei catedralei. Succesorul Împăraxului nu se sinchisi 
de vocile ridicate care urmară, continuând să o fixeze cu privirea 
pe Nadashe Nohamapetan, pretendenta la tron, ai cărei ochi se 
măriră când văzu cine avea să fie ultimul Împărax. 

Ultimul Împărax urcă spre altarul catedralei unde stătea acum 
Nadashe Nohamapetan, oprindu-se drept în fața ei: 

— Scârbo, stai pe locul meu, spuse Kiva Lagos. 


CAPITOLUL 24 


entru prima dată de când fusese creată, Camera Memoriei 

primise vizitatori care nu erau neapărat împăracși. 

— Ce este acest loc? întrebă Nadashe Nohamapetan, 
uitându-se la mobilierul sărăcăcios și la pereţii goi. 

— Este un loc la care ai fi avut acces dacă ai fi fost Împărax, spuse 
Grayland. Unde ai fi putut vorbi cu oricare dintre împăracșii care 
au domnit înaintea ta. Ei bine, cu o versiune a lor, oricum. 

— Oricare dintre ei. 

— Da. 

— Inclusiv cu tine. 

— Evident, și cu mine. 

— ŞI ai fi știut că te-am ucis. 

— Da, tot așa cum ştiam despre planurile tale cu câteva zile 
înainte de a mă ucide. 

— Ai ştiut și nu m-ai oprit. 

— Am ştiut și te-am oprit. 

— Dar nu şi să te omor. 

— Nu, asta nu. Ci să devii Împărax. 

— Dar asta făcuseși deja, protestă Nadashe. O numiseși pe 


blestemata de Kiva Lagos succesorul tău înainte de a muri. 

— Ideea nu era doar să te împiedic să devii Împărax, spuse 
Grayland, ci să opresc totul. Toate conspiraţiile, toate complo- 
turile și toate prostiile. Și astea nu s-ar fi oprit dacă aș fi rămas în 
viață. Tu sau altcineva ca tine - ei bine, nu mai e nimeni chiar ca 
tine, dar înţelegi unde bat - ar fi continuat să vină după mine. 
Dacă aș fi numit-o pur și simplu pe Kiva succesoare, ai fi încercat 
s-o ucizi fie înainte, fie după ce ajungea pe tron. 

— Şi crezi că ai oprit toate astea acum? 

— Cred că am clarificat faptul că secretele nu-mi pot fi ascunse. 
Și am dezvăluit destul de multe dintre secretele tuturor. Îndeajuns 
de multe încât să-i țină, pentru o vreme, prea ocupați să-și rezolve 
propriile probleme ca să-i mai facă necazuri Kivei. 

— Le-ai făcut o mulțime de probleme nobililor. 

— Da, ăsta a fost planul. 

— S-ar putea ca unii dintre ei să fie uciși din cauza ta, remarcă 
Nadashe. 

— Nu eu i-am pus să aleagă o cale prin care miliarde de oameni 
ar fi fost sacrificați pentru a-i salva pe câţiva și banii lor. 

— Tu doar ai făcut-o publică, atâta tot. 

— Din moment ce o parte esenţială a planului era uciderea 
mea, pot trăi cu asta, cum s-ar zice... 

— Şi tu crezi că poți să-i faci cumva pe toți să ajungă la Capăt. 
Într-un târziu. 

— Da. 

— Și cum vei face asta? 

— Vrei să spui, luând în calcul Profețiile Rachelei și toate cele- 
lalte nave care așteaptă să împuşte pe oricine ar apărea pe cer și în 
condiţiile în care mi-ai anulat planul de atac-surpriză prin Ikoyi? 

— Mă refeream mai degrabă la planul pe termen lung, dar sigur. 

— Le-ai dat codurile de acces complicilor tăi. Le-am găsit. Vom 
intra pe ușa din față. În rest, ei bine, matematica este complicată. 
Ai încredere că pot să o fac. Sau nu. Oricum o să fii moartă până 
când va fi totul gata. 

— Așadar, ce ai de gând să faci cu mine? întrebă Nadashe 
Nohamapetan. 

— Am de gând să te fac să pierzi totul, desigur, spuse Grayland. 
Casa de Nohamapetan este dizolvată în mod oficial, știi asta. 

— Am auzit. 

— Acesta a fost unul dintre primele acte ale Împăraxului 
Mavel, spuse Grayland, apoi făcu o pauză. Știi că ăsta e numele 
imperial al Kivei? 

Nadashe îşi dădu ochii peste cap. 

— Da. 

— Curioasă alegere. În orice caz, Mavel a ales să nu înnobileze 
nicio altă familie. A pus bunurile familiei Nohamapetan într-un 
fond pentru cetățenii din Terhathum. Mi s-a părut o idee atât de 
bună, încât am rugat-o să facă același lucru cu cele ale Casei de 
Wu, în beneficiul cetăţenilor din Centrul Comercial. Bănuiesc că 
dizolvarea ambelor case va pune capăt multor nenorociri, atât ca 
acțiune în sine, cât și pentru că va servi drept exemplu pentru alte 
case nobiliare. 

— Dacă spui tu. 

— O spun. De asemenea, la un nivel mai personal, toate con- 
turile tale au fost confiscate și predate Ministerului Veniturilor. 
La fel și conturile mamei tale și ale fratelui tău, Ghreni. Sunteţi 
cu toții falii, Nadashe. 

— Suntem cu toții condamnați la moarte pentru trădare, așa 


că nu cred că va conta prea mult. 

— Mavel și cu mine am decis că moartea nu e pedeapsa potri- 
vită pentru tine, Nadashe. 

— Şi? Ce-o să faci? 

— Vai, dar am de gând să-ţi dau ceea ce ai spus întotdeauna că 
își dorești! 

— La ce te referi? 

Grayland zâmbi și-i spuse. 


— Şui, e amuzant, spuse Împăraxul Mavel, alias Kiva Lagos. 
Mă gândeam, nu cu mult timp în urmă, că oamenii vor fi nevoiţi 
să-și schimbe modul de viață, pentru că se apropie sfârșitul uni- 
versului și doar un număr limitat va putea să profite, iar eu in- 
tenționam să fiu printre ei. Acum, uite cum a ieşit totul, la naiba. 

— Meseria de Împărax nu este una pentru profitori, spuse 
Grayland. Sau, mă rog, poate fi. Doar că nu acum. 

— Deci spui că ar fi trebuit să mă apuc de chestia asta mai 
devreme. 

— Mult mai devreme. 

— Normal. 

— Scuze. 

— Încă mai poți să-ți iei slujba înapoi, să ştii, spuse Kiva. 

Grayland clătină din cap. 

— Am altceva de făcut acum. Şi oricum, e o slujbă pentru cei vii. 

Kiva arătă spre capul lui Grayland. 

— Bine, dar, ca să știi, nu am de gând să mi se înfigă niște 
blestemate de fire în cap, spuse ea. Am prea multe lucruri acolo 
pe care nu doresc să le știe și alții. Vreodată. 

— Eşti ultimul Împărax, spuse Grayland. Cel care încheie is- 
toria Interdependenţei. Nu vor mai fi alții după tine. Aşa că nu 


va mai veni nimeni în afară de tine în Camera Memoriei. 

— Bine, bine, spuse Kiva. Pentru că nu am de gând să te mint, 
rahatul ăsta e sinistru. 

— Ştiu. Așa mi se pare şi mie. 

— Deci, cum vom face asta? Cum ar trebui să încheiem istoria 
Interdependenţei? 

— E simplu. Le vei spune oamenilor ce trebuie să facă în ceea 
ce privește pregătirea sistemelor individuale pentru izolare. Eu 
Îți voi spune dacă o fac şi cum să procedezi dacă nu se confor- 
mează. Cu cât înaintăm mai mult în timp, se vor izola din ce în 
ce mai multe sisteme și vei avea de rezolvat din ce în ce mai puţine 
lucruri. Voi începe să monitorizez sistemele prin comunicare 
directă, cu viteza luminii, și le voi ţine la curent cu ultimele in- 
formații despre apariția și dispariția curenților evanescenți și cu 
veştile cele mai recente despre manipularea găvanelor de Flux. 
Voi acționa ca un nod central pentru informații imediat ce toți 
curenții de Flux de lungă durată vor dispărea. 

— Curenţii de Flux temporari vor conecta în continuare 
sistemele. 

— Curenţii evanescenți, da. Doar pentru câteva luni sau ani 
pentru fiecare curent de Flux, dar acest timp este suficient pentru 
un transfer de informaţii ori de provizii sau pentru a muta struc- 
turi de la un sistem la altul, ca parte a lungului drum spre Capăt. 

— Și tu vei face asta să funcţioneze. 

Grayland clătină din cap. 

— Asta va fi treaba oamenilor din fiecare sistem în parte. Eu 
le pot da toate informaţiile pe care le am și de care au nevoie, 
dar odată ce Interdependenţa va dispărea, va fi la latitudinea lor 
să decidă ce să facă exact cu aceste informaţii. Nu cred că toată 
lumea va ajunge la Capăr. Dar mulți dintre ei o vor face. 

— Asta o să distrugă planeta aia. 

— Dacă până la urmă vom putea muta habitatele, atunci oa- 
menii vor putea trăi în continuare în ele. Pur și simplu vom muta 
toată Interdependenţa într-un singur sistem. 

Kiva clătină din cap. 

— Înghesuiți ca sardelele. 

Grayland zâmbi. 

— Spațiul este destul de mare. Chiar și într-un singur sistem. 

— Dacă spui tu. 

— Ce mai face mama ta? întrebă Grayland. 

— Nu-i mai ajungi nici cu prăjina la nas, îi răspunse Kiva. Nu 
ştiu de ce te-am ascultat și am făcut-o ducesă. 

— Mi-a fost de ajutor. După ce m-am transformat în ce sunt 
acum, am avut nevoie de un om viu care să mă ajute să fac diverse 
lucruri. Aveam nevoie de cineva de încredere și despre care să ştiu 
că poate face totul să meargă. Cum a fost misiunea de a te scoate 
din închisoare, de exemplu. 

— N-a făcut decât să închirieze un transportor și să-i spună 
Seniei să se urce în el. Evadarea pe bune ai realizat-o tu. 

— Nu ar fi funcționat dacă transportorul nu ar fi fost acolo ca 
să te urci în el. Știi că nu s-a îndoit niciodată că ești în viață. Când 
i-am spus că trăiești, a spus: „Da, normal“. 

— Aşa e mama, spuse Kiva. 

— Apropo, îți mulțumesc că ai rămas în viață. Dacă ai fi murit, 
ar fi trebuit să-l fac Împărax pe Marce. 

— Cu plăcere. Pentru că ar fi făcut o treabă de rahat. 

— Ştiu. 

— Şi mai du-te dracului că ai murit, Grayland! Acum trebuie 
să fac eu slujba asta nenorocită! 

Grayland râse. 

— Bine, dar sunt și avantaje. Ai o casă grozavă. 

— Nenorocita aia de casă e bântuită. Văd fantome întruna. 

— Ei bine, atunci când ultimul curent de Flux se va prăbuși, 
o să poți merge la Capăt și să lași casa aici. 

— Vom vedea. 

— Deci s-ar putea să rămâi? 

Kiva nu mai spuse nimic pentru o clipă. 

— Ştii că mama mea, Ducesa, se întoarce la Ikoyi. 

— Da, spuse Grayland. 

— Se gândeşte să moară acolo. Nu prea curând. Când va fi 
să fie. Şi până atunci va face tot ce poate pentru a ajuta siste- 
mul Ikoyi să treacă peste propria izolare. Ea n-o să-și pără- 
sească oamenii. 

— Ştiu. Mama ta este una dintre cele mai bune persoane dintre 
noi toți. 

— Eu nu sunt doar Împăraxul, spuse Kiva. Sunt și Regina 
Centrului Comercial. Când voi termina cu Interdependenţa și 
aceasta va fi dispărut, în acest sistem vor rămâne în continuare 
sute de milioane de oameni. Și nu vreau să-i aud spunând: „că- 
căcioasa aia de Regină ne-a lăsat de izbelişte“. 

— Cred că e înțelept. 

— Oricum, tu vei fi încă aici. Poţi să mă asculți din când în 
când cum mă plâng de slujba mea. Știi, atunci când Senia va dori 
să ia o pauză. 

— Mi se pare corect. Mă bucur că o ai pe Senia, Kiva. 

— Şi eu mă bucur. Deși a fost al naibii de brusc. 

— Dragostea apare de multe ori așa, spuse Grayland. 

— Vreau să-ţi pun o întrebare, spuse Marce. E o întrebare 
ciudată, dar aș vrea să știu răspunsul. 


— Sigur, spuse Cardenia. 

— În noaptea în care ai... murit, mi s-a părut că te aud strigându-mi 
numele pe nava Auvergne. Chiar înainte să mă trezesc. M-ai stri- 
gat? Tu erai? 

— Nu, spuse Cardenia, cu blândețe. Dar mi-aş dori să fi fost eu. 

Marce Încuviință și privi în jur, prin Camera Memoriei. 

— Deci așa a fost aici în tot acest timp. 

— Aşa a fost, încuviință Cardenia. 

— Mi-am imaginat că era, cum să zic, mai mult. 

— Este cu totul altfel când o umpli cu împăracși. 

— De ce ai făcut-o? întrebă Marce. 

— Fiindcă era singura cale de a rupe ciclul loviturilor de 
stat, care... 

Marce ridică o mână, întrerupând-o. 

— Nu, nu de ce ai murit. Ci de ce ai vrut să te căsătorești cu 
mine, când știai că vei muri? 

— Când ţi-am spus, nu știam că va trebui să mor. 

— Dar te-ai gândit că s-ar putea să se-ntâmple. 

— Da, m-am gândit. Încă de când am aflat despre Rachela și de 
când mi-ai spus că există o posibilitate de a forma găvane de Flux. 

— Atunci de ce m-ai cerut în căsătorie? întrebă Marce. 

— Pentru că te iubesc, spuse Cardenia. Tot ce ţi-am zis în 
noaptea când ţi-am cerut să ne căsătorim a fost adevărat. A fost 
real. Și încă este. Mi-a plăcut că luptai pentru o cauză bună, chiar 
dacă era foarte probabil să pierzi. Apoi am văzut că aveai o șansă 
să câştigi lupta sau, dacă nu, să continui să lupți până când aveai 
mai multe șanse să izbăvești. 

— Ai câștigat lupta, dar ai pierdut posibilitatea să fim împre- 
ună, spuse Marce. 

— Da, zise Cardenia. Și când mi-am dat seama că asta trebuie 
să fac, am cedat nervos. Chiar pe banca pe care stai acum. 

— Dar ai făcut-o oricum. 

— Fiindcă astfel puteam salva viața a miliarde de oameni. Eu 
sunt Cardenia Wu-Patrick, care te iubeşte pe tine, Marce, mai 
mult decât îţi pot spune. Mai mult decât iubesc prăjiturile. 

Marce zâmbi și râse, apoi începu să plângă. 

— Dar mai sunt și Grayland a II-a, Împăraxul și Mama 
Tuturor. Și am avut o responsabilitate mai mare decâ mi-am do- 
rit, am vrut și am sperat pentru mine însămi. Îmi pare rău, Marce. 
A fost o chestie egoistă din partea mea, știu. 

— Cum? spuse Marce și-și șterse fața. Ce ai făcut e chiar opusul 
egoismului. 

— Am fost egoistă, fiindcă ar fi trebuit să-ți spun. Sau cel puțin 
să te avertizez. Sau poate că n-ar fi trebuit să te cer în căsătorie. 

— Nu spune asta. 

— De ce? Cererea mea te rănește. 

— Nu... nu cererea în căsătorie mă doare. Acela a fost cel mai 
fericit moment pe care îmi amintesc să-l fi trăit. Ceea ce a durut 
a fost să-mi imaginez viitorul pe care urma să-l avem, să mă gân- 
desc la el și să-l doresc, apoi să-mi fie luat... 

Marce trase adânc aer în piept. 

— Să-mi fie luat atât de curând după ce avusesem privilegiul 
de a mi-l imagina. 

— Şi să ţi-l iau chiar eu. 

— Poftim? Nu, nu mi l-ai luat tu. Nadashe Nohamapetan a 
făcut-o. E vina ei. Totul e din vina ei. Am auzit că o s-o lași să 
trăiască, zise el, ridicând privirea spre Cardenia. 

— Eu am sugerat asta și Kiva a fost de acord, în ideea că astfel 
se va simţi nefericită mai mult timp. 

— Trebuie să-ţi spun că eu aș fi ales altă soluție. 

— Nu te-aș fi învinovățit. 

— Nu ştiu ce să fac acum, Cardenia, spuse Marce. Tu ai plecat, 
dar ești încă aici; te pot vedea și auzi, dar nu pot să te ating sau să 
fiu cu tine. Mă doare. Tot timpul. Nu știu ce să fac. 

— Ştiu ce-ar trebui să faci, spuse Cardenia. Dar nu cred c-o 
să-ți placă. 

— Spune-mi oricum. 

— Trebuie să pleci, spuse Cardenia. Departe de mine. Departe 
de tot. 

Marce râse încetișor. 

— Nu te înșeli. Dar nu ştiu dacă ar rezolva ceva. 

— Ei bine, în legătură cu asta... Am vorbit cu Kiva și am con- 
venit să-ți prezentăm două opțiuni. 

— Două opțiuni. 

— Da. Prima ar fi să te duci acasă. La Capăt. Ca noul Duce. 

— Vrei să mă faci Duce de Capăr? 

— Nimeni nu merită mai mult decât tine acest titlu, spuse 
Cardenia. lar ca Duce de Capăt, tu şi familia ta veţi fi în poziția 
cea mai bună pentru a avea grijă ca, atunci când vin alți oameni și 
habitate în sistem, să fie încorporate în mod inteligent pentru a le 
menține vii atât pe ele, cât și planeta voastră. Atunci când curentul 
de Flux de la Centrul Comercial se va prăbuși în cele din urmă, și 
Interdependența va lua sfârșit, vei deveni Regele Capătului. 

— Şi care e a doua opțiune? 

— Te duci pe Terra. 

— Cum? 

— Am analizat datele pe care mi le-ai trimis, împreună cu toate 
datele pe care le-ai adunat înainte. 


— Tu le-ai analizat, spuse Marce. 

— Da, eu, spuse Cardenia. Pentru început m-a ajutat Chenevert, 
care mi-a dat o parte dintre sistemele sale. Nu știu cum să spun 
asta, Marce... dar sunt mai mult decât eram înainte. Diferită. 

— Mai bună. 

Cardenia clătină din cap. 

— Nu, nu mai bună. Doar diferită. Chestia e că am sintetizat 
datele și le-am combinat pentru a previziona viitorii curenți de 
Flux evanescenți. Am observat ceva în toate acele date și l-am 
rugat pe Chenevert să le ruleze pentru a vedea dacă observă și el 
același lucru. Și așa a fost. Am găsit un curent de Flux de aici care 
se va deschide peste șase luni într-un teritoriu care corespunde 
unui sistem revendicat de Terra. 

— Uau, spuse Marce. Uau! 

— Trebuie să te și avertizez în privința unor lucruri, spuse 
Cardenia. Curentul pe care l-am identificat doar duce în acea 
direcție. Nici Chenevert, nici eu nu am prevăzut un curent co- 
respunzător care să se întoarcă. Este posibil să apară unul atunci 
când vom obține mai multe date de la mai multe găvane eva- 
nescente și vom putea face predicții mai bune, dar deocamdată 
singura direcție este spre exterior. Estimăm șase luni de ședere în 
Flux. Nici Chenevert, nici eu nu știm ce se află la celălalt capăt 
al acelui curent. Pe vremea lui Chenevert, acolo era o colonie 
tânără, dar cine ştie ce-o fi acolo acum. Și, în sfârșit, Chenevert 
spune că are o hartă a curenților de Flux pe care îi foloseau siste- 
mele aliniate cu Terra, dar este foarte veche şi nu poate garanta 
că unul dintre evenimentele prăbușirii declanșat de Ruptură nu 
s-a petrecut acolo. E foarte posibil să începi o călătorie spre nică- 
ieri, fără cale de întoarcere. 


— Dar dacă există ceva acolo... 

— Atunci ai fi primul om din ultimii o mie cinci sute de ani 
care s-ar întâlni cu oamenii de pe Terra. Sau, cel puţin, de pe unul 
dintre sistemele lor. 

— Uau, spuse din nou Marce. 

Cardenia zâmbi. 

— Chenevert mi-a spus că așa vei reacţiona. Mi-a mai zis și să-ți 
spun că dacă vrei să faci călătoria asta, Auvergne este a ta și că ar 
fi încântat să îţi fie pilot. 

— O să... Marce se opri. Trebuie să mă gândesc la asta. 

— Sigur. 

— E mult de asimilat. 

— Da, este, spuse Cardenia. Ar trebui să-ți mai spun că, dacă 
alegi opţiunea de explorare, Kiva intenționează să o facă Ducesă 
de Capăt pe sora ta, Vrenna. Kiva şi-o amintește foarte bine, se 
pare, și a fost destul de impresionată de ea. 

— Venind din partea Kivei, asta ar putea fi luată în toate sen- 
surile posibile. 

— Probabil, dar oricum ar sta lucrurile, ducatul va reveni 
cuiva din familia ta. Nu știu dacă asta îți influențează decizia 
într-un fel sau altul. 

— Mulţumesc, Cardenia, spuse Marce. Deodată, sunt multe 
lucruri la care să mă gândesc. 

— Da, ai, spuse Cardenia. Ăsta era planul. 

Marce se ridică și se îndreptă spre ușa Camerei Memoriei, apoi 
se opri și se întoarse. 

— Te iubesc. Ştii asta. 

— Şi eu te iubesc, Marce. Indiferent unde te-ai afla. Și pentru 
totdeauna. 


El zâmbi și ieși din cameră. 

Cardenia așteptă câteva clipe, ca să-și revină, și apoi îl chemă 
pe Chenevert. 

— Ai avut dreptate, îi spuse ea. S-a agăţat de Terra ca și cum 
ar fi fost un animăluț de companie pierdut de mult timp. 

— Exact ce Îți doreai să facă, îi aminti Chenevert. 

— Știu. 

— Deci crezi că asta va alege. 

— Sunt sigură. O să se lupte cu decizia o vreme. Dar gândește-te 
că e vorba de știință. 

— Şi tu? întrebă Chenevert. Cum te vei simţi tu? O parte din 
tine e încă umană. Va fi întotdeauna umană. 

— O să doară, spuse Cardenia. O să doară mult timp. 

— Asta nu e un lucru rău. 

— Nu. Presupun că nu e. 

— Perfect. Când va recunoaște în cele din urmă că asta a ales, 
o să te anunț și poți să îi spui noii și dragii noastre Împărax să 
deschidă sertarul cu bani. Nu vom avea nicio problemă să echi- 
păm și să dotăm cu personal o expediţie pe Terra, chiar dacă e 
posibil să fie doar dus. Ar putea fi chiar un pariu câştigător. 

— Ar putea fi, spuse Cardenia. Dar, Chenevert... 

— Da, draga mea? 

— Promite-mi ceva. 

— Orice. 

— Promite-mi că într-o zi vă veţi întoarce. Că el se va întoarce. 

— Oh, Cardenia, spuse Chenevert. De ce ţi-ai face griji din 
cauza asta? Oricât ar dura, îl voi aduce înapoi acasă. 


— Deci ţi-ai luat adio, îi spuse Rachela Cardeniei. 
— Nu ne vom despărți, spuse Cardenia. Voi vorbi cu unii 
dintre ei din nou. Cu unii dintre ei, destul de des. 

— Nu de la ei. Ci de la ceea ce ai fost tu înainte. 

— Ah, asta. Da. Da, cred că da. 

— Asta e bine, spuse Rachela. E important. Nu poți să fii ceea 
ce suntem acum fără a face asta. 

— Să fii nemuritoare, vrei să spui. 

— Nu suntem nemuritoare, îi reaminti Rachela. Dar putem să 
trăim câtă vreme suntem de folos. Şi acesta este un privilegiu rar. 

— Cum rămâne cu tine? spuse Cardenia. Cât timp vei mai 
alege să trăieşti? Interdependenţa ia sfârșit. Ai vrut să vezi cum 
anume. Acum știi. 

— Nu știu, spuse Rachela. Sunt vie de mult timp. Mi-a fost 
teamă, o vreme, că se va sfârși rău. Însă acum nu-mi mai fac griji 
în privința asta. Datorită ție, Cardenia. Și-ți mulțumesc pentru asta. 

— Cu plăcere. 

— Dacă voi decide să te părăsesc într-o zi, te vei gândi la mine? 
întrebă Rachela. 

— Bineînţeles că da. Aceasta este Camera Memoriei. Vei fi 
întotdeauna aici. 

— Da, fu de acord Rachela. Deci, ce-ai zice să începem cu 
sfârșitul? 

— Da, haide, spuse Cardenia. Vom face în așa fel încât să fie 


unul de neuitat. 


EPILOG 


ătălia de la Capăt nu a fost nici pe departe o bătălie; 

Profeţiile Rachelei s-a predat Forţei Expediționare de la 

Capăt fără să tragă măcar un foc de armă, iar celelalte 
nave din forța operativă ad-hoc a Racbelei, cele ale căror echipaje 
mai erau încă în viață (în mare parte), s-au predat aproape la fel 
de repede. 

În timp ce amărâții rămași în echipajul Racbelei se recuperau 
pe Spiritul lui Grayland a II-a, povestea a fost, în sfârșit, reconsti- 
tuită: Sir Ontain Mount, după ce a descoperit că Rachela fusese 
rechiziționată de simpatizanții Nohamapetanilor şi că echipajul 
și soldații de pe navă intenționau să-i preia comanda - prin forţă, 
dacă era necesar —, își transportase pușcașii marini la suprafața 
Capătului, iar aceştia distruseseră staţia spațială pe care Rachela 
intenționa să o ocupe și de care ar fi urmat să aibă nevoie pentru 
reparaţii și aprovizionare. 

Pe teren, pușcașii marini ai lui Ontain se alăturaseră rebelilor 
Vrennei Claremont și hărțuiseră în mod eficient forțele Ducelui (în 
exercițiu) Ghreni Nohamapetan, intrând într-un joc prelungit cu 
Rachela şi cu ocazionalele nave noi care i se alăturau, refuzându-le 
acestora aprovizionarea și activităţile de întreţinere. Piraţii care 
aprovizionaseră inițial grupul de pe Rachela au început, în cele 

din urmă, să-l jefuiască. Încercările de a ateriza pe furiș pentru a 
rechiziționa provizii s-au soldat cu ambuscade și cu capturarea 
unor membri ai echipajului și a unor materiale. A fost una dintre 
cele mai eficiente blocade încercate vreodată de pe fundul unui 
puț gravitațional. 

Odată cu sosirea navei Spirit, războiul civil de la sol s-a înche- 
iat brusc. Ghreni Nohamapetan - care n-a mai fost Duce, în exer- 
cițiu sau altfel - a fost predat rapid de trupele sale când li s-a 
promis că nu vor fi represalii dacă vor depune armele și îl vor 
prezenta pe așa-zisul lider. Ghreni i-a fost adus Vrennei 
Claremont, acum Ducesă de Capăt, înghesuit fără menajamente 
într-o geantă de voiaj. Vrenna i-a promis că nu-l va ucide dacă îi 
va spune unde se afla tatăl ei. Contele Jamies Claremont a fost 
adus după o oră, nevătămat și bucuros că ieșise din acea încăpere 
blestemată. 

Astfel, după două zile, când Ghreni Nohamapetan era în ace- 
eași încăpere în care îl ținuse captiv pe Contele de Claremont, 
ușa se deschise, iar Nadashe și Contesa de Nohamapetan fură 
împinse înăuntru, după care ușa se trânti și se încuie rapid în urma 
lor. Ghreni se uită la mama și la sora lui, fără să scoată un cuvânt, 
cu gura căscată, timp de treizeci de secunde. Apoi închise gura, 
încleștându-și maxilarul. 

— Hai, măi, serios acum, îi spuse el surorii sale. Ce dracu’ s-a 
întâmplat cu planul tău, ăla perfect? Hmmm? 


MULȚUMIRI 


rimul lucru pe care aș vrea să-l spun în aceste mulțumiri este 

că, de fapt, sunt cel mai groaznic monstru din istorie. 

Motivul pentru care sunt cel mai groaznic monstru din istorie 
este că am avut la dispoziție mai mult de un an să scriu această carte, iar 
eu am făcut din nou ce-am făcut și cu ultimele mele cărți: am așteptat 
până în ultimul moment posibil pentru a preda blestemata de carte, 
lucru care m-a făcut să devin o pacoste pentru toți cei implicați în pro- 
ducţia sa. Acum ei trebuie să muncească din greu și foarte repede din 
cauză că n-am reușit să mă adun. 

Aşadar: sunt cel mai groaznic monstru din istorie. Mi-aș dori să 
pot oferi o scuză rezonabilă pentru că am dat-o în bară, dar chiar nu 
am niciuna. Cea mai bună explicație (care nu este o scuză) pe care o 
pot oferi este că, pentru cineva care își pierde ușor concentrarea, 2019 
a oferit, să spunem, un mediu extrem de propice în acest sens. Dacă 
ați trăit în anul 2019 și nu v-aţi petrecut cea mai mare parte a timpului 
într-o peșteră sau într-o pâclă de fum de iarbă, atunci probabil că în- 
țelegeți ce vreau să spun. Dacă aţi petrecut anul 2019 într-o peșteră și/ 
sau sparți până la sminteală, foarte bine. Bravo vouă. 

Mi-ar plăcea foarte mult să mă întorc la zilele fericite de dinainte de 
2016, când chiar reușeam destul de bine să mă concentrez și să predau 
cărțile la timp, astfel încât să nu-i fac pe oamenii de la producţie să mă 

urască și să-mi ardă portretul în piața centrală, așa că, dacă locuiţi în 
Statele Unite ale Americii și citiți aceste rânduri înainte de noiembrie 
2020, vă rog să-mi faceţi o favoare şi a) să vă înregistraţi pentru a vota 
sau să verificați dacă înregistrarea dumneavoastră este încă valabilă, b) să 
vă amintiţi să votaţi în ziua alegerilor (sau înainte, dacă luaţi un buletin 
de vot anticipat) și c) să încercați să nu votaţi pentru nimeni care este un 
focar amoral de haos. Aș aprecia extrem, extrem, extrem de mult lucrul 
ăsta și, probabil, ați primi mai multe cărți de la mine. 

Către ceilalți oameni implicați în producția acestei cărți: îmi pare 
sincer rău că vă fac să dați zor şi acum. Meritaţi mai mult de la mine și 
o să mă străduiesc mai tare. 

Care ar fi câțiva dintre oamenii implicați în producția acestei cărți? 
Patrick Nielsen Hayden, editorul meu; asistenții săi (foști şi actuali) 
Anita Okoye, Rachel Bass şi Molly McGhee; Irene Gallo, directoare 
artistică, și Nicholas „Sparth“ Bouvier, artist; designerul de carte Heather 
Saunders; redactorul Deanna Hoak, căreia îi cer scuze anticipat pentru 
felul original în care folosesc virgulele; şi publicistul meu, Alexis Saarela. 

Le mulțumesc, de asemenea, Bellei Pagan de la Tor UK şi echipei 
sale fabuloase de oameni. Le sunt recunoscător, ca întotdeauna, lui Steve 
Feldberg și echipei sale de la Audible, precum și lui Wil Wheaton, care 
va transforma cuvintele în sunete pentru cei ce citesc cu urechile. 

De asemenea, multe mulțumiri lui Ethan Ellenberg, Bibi Lewis, 
Joel Gotler și lui Matt Sugarman, care alcătuiesc echipa Scalzi atunci 
când vine vorba de vânzarea lucrărilor mele și/sau de evaluarea con- 
tractelor, ceea ce apreciez foarte mult. Jos pălăria și pentru Georgina 
Gordon-Smith, Surian Fletcher-Jones și Gennifer Hutchison. 

În aceste cărți le fac din când în când cu ochiul prietenilor și colegilor 
scriitori și, de cele mai multe ori, nu este nicio problemă, dar, din când 


în când, omor de-a binelea un personaj căruia i-am dat numele cuiva, 

apoi mă simt prost că am făcut-o. Așa că, ăăăăăă, Mary Robinette Kowal 
și Navah Wolfe, îmi pare rău că i-am omorât pe tipii ăia. 

(Acest lucru este deosebit de jenant referitor la Navah, nume folosit 
și pentru un alt personaj din trilogie, cât și la Naffa Dolg, prietena apro- 
piată a Cardeniei, pe care vă amintiți că am aruncat-o în aer în prima carte, 
ceea ce a făcut-o pe Navah să remarce, de mai multe ori: „mi-ai ucis per- 
sonajul doar ca să-i provoci SUFERINȚĂ unui alt personaj FEMININ.“ 
Ştii că te admir și te stimez, Navah, sincer și din toată inima.) 

Printre prietenii care m-au ajutat să-mi păstrez sănătatea mintală în 
timpul scrierii acestei cărți se numără Kevin Stampfl, Yanni Kuznia, 
Bill Schafer, Ryvenna Altman, Olivia Ahl, Deven Desai, Monica Byrne 
și Megan Frank. De asemenea, îi mulțumesc în mod special Natashei 
Kordus, literalmente una dintre cele mai vechi și mai dragi prietene ale 
mele, pentru o încurajare fabuloasă de ultim moment. 

Le mulțumesc celor care lucrează la aplicaţia Freedom, un program 
pe care îl folosesc pe calculator pentru a bloca site-urile rețelelor soci- 
ale, pentru că nu pot să am încredere că n-o să verific Twitter la fiecare 
douăzeci de secunde. De fapt, dacă aveţi nevoie de un program care să 
vă salveze de voi înșivă și să vă conserve capacitatea de concentrare, 
vi-l recomand. 

(Dar dacă mă urmărești pe Twitter sau Facebook sau îmi citeşti 
blogul Whatever, mulțumesc. Nu ești tu de vină pentru lipsa mea de 
voinţă când vine vorba de chestiile astea.) 

Ca întotdeauna, le mulțumesc Athenei și lui Kristine Scalzi, fiica și, 
respectiv, soția mea, pentru că sunt niște ființe atât de minunate și gro- 
zave pentru mine. Aș putea spune mult mai multe despre amândouă, 
dar dacă ați citit astfel de Mulţumiri înainte, știți cât de siropos pot de- 
veni atunci când vorbesc despre ele. Mă bucur doar că am norocul de a 


le avea în viața mea. 


338 | JOHN ScaLzi 


La final, vă mulțumesc vouă, cititorilor, pentru că citiți această trilo- 
gie. Oricât de ciudat ar părea, această serie de cărți reprezintă și prima 
dată când am scris o trilogie în mod intenționat. De cele mai multe ori 
scriu o carte, iar dacă oamenilor le place, atunci scriu o alta din aceeaşi 
lume. Așa am ajuns la șase cărți (până acum) din seria Old Man’s War 
(Războiul bătrânilor, Nemira, 2015). Dar cu această serie am pornit la 
drum ştiind că intenționam să scriu trei cărți și că, la finalul ei, imperiul 
se va prăbuși cu adevărat. A fost o experiență nouă pentru mine să com- 
bin acest tip de înțelegere pe termen lung a evenimentelor din serie cu 
stilul meu obișnuit de a „inventa chestii pe măsură ce scriu“ și trebuie să 
spun că sunt foarte mulțumit de cum a ieșit. A fost o experiență a scri- 
sului foarte plăcută pentru mine. Sper că a fost la fel de plăcută și pentru 


voi. Vă mulțumesc că m-aţi însoțit pe acest drum. 


JOHN SCALZI 
31 octombrie 2019 

